
Se lăsa noaptea în timp ce taxiul de la aeroport 
rula de-a lungul celor zece kilometri de drum 
paralel cu țărmul mării, ce ducea spre Beirut. De 
pe locul din spate, Dahlia Iyad privea valurile 
Mediteranei ce căpătaseră tonuri de alb şi gri în 
lumina asfințitului. Se gândea la american. Avea 
de dat o mulțime de explicaţii în privinţa lui. 

Taxiul o luă pe Rue Verdun şi-şi croi drum spre 
cartierul Sabra din centrul oraşului, populat de 
numeroşi refugiați din Palestina. Şoferul n-avea 
nevoie de îndrumări. Îşi cercetă atent oglinda 
retrovizoare, stinse farurile şi trase într-o curte 
mică lângă strada Jeb el-Nakhel. În curte era 
întuneric beznă. Dahlia auzea zgomotul străzii în 
depărtare şi țăcănitul motorului pe măsură ce se 
răcea. Trecu un minut. 

Maşina se clătină când toate portierele fură 
deschise cu o smucitură și o lanternă puternică îl 
orbi pe şofer. Dahlia simți mirosul de unsoare de 
pe pistolul ațintit la doi centimetri de ochii ei. 

Bărbatul cu lanterna se duse la portiera din 
spate. 

— Djinniy, şopti ea. 

— Coboară și vino după mine. 

Pronunța cuvintele arabe, cu un accent specific 
ținutului Jabal. 

O instanță teribilă o aştepta pe Dahlia Iyad în 
încăperea cufundată în tăcere din Beirut. Hafez 
Najeer, şeful secției de spionaj militar Jihaz al- 
Rasd (RASD), unitatea de elită a organizației Al 
Fatah, stătea la un birou cu ceafa rezemată de 
peretele din spate. Era un bărbat înalt cu un cap 
mic. Între ei, subalternii îi spuneau „călugărița 
evlavioasă”. Oricine ajungea în vizorul lui se 
simţea năpădit de spaimă. 


Najeer era comandantul unităţii Septembrie 
Negru. Nu credea în sintagma „situația din 
Orientul Mijlociu”. Retrocedarea Palestinei 
arabilor nu i s-ar fi părut suficientă. El credea în 
holocaust, în focul purificator. La fel ca Dahlia 
Iyad. 

Tot aşa gândeau şi alți doi bărbați din încăpere: 
Abu Ali, care controla plutoanele de execuție ale 
organizației Septembrie Negru din Italia şi Franţa, 
şi expertul în artilerie Muhammad Fasil, care a 
orchestrat atacul asupra Satului Olimpic de la 
München. Ambii erau membri RASD, creierul lui 
Septembrie Negru. Nu se bucurau de recunoaștere 
în sânul mişcării de gherilă palestiniană, deoarece 
Septembrie Negru există în Al Fatah precum 
dorinţa în trup. 

Aceşti trei bărbaţi deciseseră ca Septembrie 
Negru să atace Statele Unite. Peste cincizeci de 
planuri fuseseră concepute pentru a fi ulterior 
abandonate. Între timp, muniţia din SUA continua 
să curgă în docurile israeliene de la Haifa. 

Brusc, apăruse o soluţie şi acum, dacă Najeer îşi 
dădea acordul final, misiunea avea să fie 
încredinţată acestei tinere femei. 

Dahlia își aruncă djellaba pe un scaun şi se 
întoarse spre ei. 

— Bună seara, tovarăşi. 

— Bine-ai venit, tovarăşă Dahlia, zise Najeer. 

Nici el, nici ceilalți doi nu se ridicaseră atunci 
când tânăra intrase în cameră. Șederea de un an în 
Statele Unite îi schimbase înfăţişarea. Arăta şic și 
întrucâtva dezarmantă în compleul cu pantaloni. 

— Americanul e gata, zise ea. Sunt convinsă că 
va duce la bun sfârşit misiunea. Este unicul lui 
scop în viață. 

— În ce măsură ne putem bizui pe el? 

Najeer părea că îi sfredeleşte creierul. 

— Destul de mare. Eu îl susțin. La rândul său, şi 
el contează pe mine. 


— Am priceput asta din rapoartele tale, dar 
codificarea e stângace. Aşteptăm răspunsuri la o 
serie de întrebări. Ali? 

Abu Ali se uită atent la Dahlia. Fata și-l amintea 
de la cursurile de psihologie pe care le ţinuse la 
Universitatea Americană din Beirut. 

— Americanul pare tot timpul rațional? întrebă 
el. 

— Da. 

— Dar tu crezi că e dement? 

— Sănătatea mintală şi rațiunea aparentă nu 
sunt unul și acelaşi lucru, tovarăşe. 

— Dependenţa lui de tine e mai mare acum? 
Are perioade de ostilitate faţă de tine? 

— E ostil uneori, dar nu la fel de des ca înainte. 

— E impotent? 

— EI zice că a fost impotent de când s-a întors 
din Vietnamul de Nord până acum două luni. 

Dahlia îl urmărea pe Ali. Gesturile lui, ordonate 
şi ochii umezi îi aminteau de o zibetă. 

— Crezi că e meritul tău că nu mai e impotent? 

— Nu se pune problema în acești termeni, 
tovarășe. E vorba de control. Trupul meu poate 
menține acest control. Aş folosi o armă, dacă ar da 
randament mai bun. 

Najeer dădu aprobator din cap. Știa că fata 
spunea adevărul. Dahlia îi ajutase să-i antreneze pe 
cei trei teroriști japonezi care organizaseră atacul 
de la Aeroportul Lod din Tel Aviv, care se soldase 
cu un măcel. Inițial fuseseră patru teroriști 
japonezi. Unul cedase nervos în timpul perioadei 
de instrucție şi Dahlia îi spulberase creierii cu un 
pistol mitralieră Schmeisser sub ochii celorlalți 
trei. 

— Cum poți fi sigură că n-o să aibă o criză de 
conștiință și n-o să te dea pe mâna americanilor? 
insistă Ali. 

— Ce-ar câştiga americanii dacă ar face-o? zise 
Dahlia. Eu sunt o pradă măruntă. S-ar alege cu 
explozibilul, dar americanii au deja o grămadă de 


explozive cu plastic, după cum suntem îndreptățiți 
să credem. 

Replica îi fusese adresată lui Najeer, şi fata 
remarcă asprimea expresiei lui. 

Aproape invariabil, teroriștii israelieni foloseau 
explozibil american C-4 din plastic. Najeer îşi 
aminti cum scosese trupul fratelui său dintr-un 
apartament distrus din Bhandoum şi cum apoi se 
întorsese înăuntru să-i caute picioarele retezate. 

— Americanul a apelat la noi fiindcă avea 
nevoie de explozibil. Doar ştii asta, tovarăşe, zise 
Dahlia. O să aibă în continuare nevoie de mine și 
pentru alte lucruri. Noi nu-i încălcăm convingerile 
politice, pentru că nu are aşa ceva. Iar termenul 
„conştiință” nu i se aplică în sensul obişnuit al 
cuvântului. N-o să mă denunțe. 

— Hai să-l mai examinăm o dată, zise Najeer. 
Tovarăşă Dahlia, tu l-ai studiat pe acest bărbat într- 
o singură situație. Aş vrea să ţi-l înfățişez în niște 
împrejurări cu totul diferite. Ali? 

Abu Ali fixă pe birou un proiector de imagine 
de 16 mm și stinse lumina. 

— Am primit de curând filmul de la o sursă din 
Vietnamul de Nord, tovarăşă Dahlia. A fost 
prezentat o dată la televiziunea americană, dar asta 
s-a întâmplat înainte ca tu să fii plasată în Casa 
Războiului. Mă îndoiesc că l-ai văzut. 

Cadrele de început ale filmului fără imagine și 
numerotate pâlpâiră pe perete şi un sunet 
distorsionat se auzi dinspre difuzor. Treptat, 
sunetul căpătă volum redând imnul Republicii 
Democrate Vietnam, iar pătratul luminos de pe 
perete se transformă într-o cameră văruită. În 
încăpere erau douăzeci şi patru de prizonieri de 
război americani, aşezaţi pe jos. Apăru imaginea 
unui pupitru cu un microfon fixat pe el. Un bărbat 
înalt şi sfrijit se apropie de pupitru cu mișcări 
încete. Purta uniforma ca un sac a prizonierilor de 
război, şosete şi sandale cu chingi. O mână era 
ascunsă în cutele jachetei, iar pe cealaltă și-o ţinea 


lipită de coapsă în timp ce se înclina în faţa 
oficialilor aflați în dreptul uşii. Se întoarse spre 
microfon şi începu să vorbească încet. 

„Sunt Michael J. Lander, locotenent comandant 
în Marina Statelor Unite, capturat pe 10 februarie 
1967 în timp ce bombardam un spital civil în 
apropiere de Ninh Binh... în apropiere de Ninh 
Binh. Deşi dovezile crimelor mele de război sunt 
de necontestat, Republica Democrată Vietnam nu 
m-a pedepsit, ci mi-a dezvăluit suferinţa provocată 
de crimele de război americane, precum cele 
comise de mine și de alţii... şi de alţii. Îmi pare rău 
pentru ceea ce am făcut. Îmi pare rău că am 
omorât copii. Fac un apel la poporul american să 
pună capăt acestui război. Republica Democrată 
Vietnam nu nutrește... nu nutrește niciun fel de 
dușmănie faţă de poporul american. De vină sunt 
instigatorii la război care se află la putere. Îmi este 
ruşine de ceea ce am făcut”. 

Aparatul de filmat se plimbă peste chipurile 
celorlalți prizonieri care stăteau ca nişte elevi 
atenţi cu feţe inexpresive. Filmul se termină cu 
acelaşi imn. 

— Destul de stângaci, zise Ali a cărui engleză 
era aproape fără greşeală. Sigur avea mâna legată 
de corp. 

O urmărise atent pe Dahlia în timpul filmului. 
Ochii ei se măriseră pentru o clipă la vederea 
prim-planului cu figura aceea sfrijită. În rest 
rămăsese impasibilă. 

— Bombardaseră un spital, zise Ali meditativ. 
Deci are experienţă în chestii din astea. 

— A fost prins când pilota un elicopter de 
salvare. Încerca să recupereze echipajul unui 
Phantom care fusese doborât. Ai văzut raportul 
meu. 

— Am văzut ce ţi-a spus el, zise Najeer. 

— E purul adevăr. Sunt sigură că nu mă minte, 
zise Dahlia. Am trăit cu el două luni. Ştiu ce spun. 


— Oricum, e o chestie minoră, spuse Ali. Alte 
lucruri despre el ne interesează mult mai mult. 

În următoarea jumătate de oră, Ali o chestionă 
în legătură cu cele mai intime detalu ale 
comportamentului americanului. Când termină, 
Dahhei i se păru că în încăpere era un anume 
miros. Real sau imaginar, acel miros o purtă înapoi 
în tabăra de refugiați palestinieni de la Tir unde 
stătuse pe când avea opt ani şi se văzu împăturind 
cuverturile ude care ţineau loc de pat şi pe care 
mama ei şi bărbatul care le aducea mâncare 
gemuseră împreună pe întuneric. 

Fasil continuă interogatoriul. Avea mâini de 
tehnician, grosolane, dar iscusite, şi bătături în 
vârful degetelor. Stătea pe scaun aplecat în faţă, cu 
mica lui taşcă aşezată alături, pe podea. 

— Americanul a umblat cu explozibili? 

— Doar cu material militar preasamblat. Dar a 
planificat totul atent şi cu minuțiozitate. Planul lui 
pare rezonabil, răspunse Dahlia. 

— Tie ți se pare rezonabil, tovarăşă. Poate 
fiindcă ești atât de intim implicată în toată 
povestea asta. O să vedem noi cât de rezonabil e. 

Fata îşi dori ca americanul, ca oamenii ăia să-i 
poată auzi vocea înceată în timp ce, pas cu pas, îşi 
reducea teribilul proiect la o serie de probleme clar 
definite, fiecare cu soluţia ei. 

Respiră adânc şi începu să vorbească despre 
problemele tehnice pe care le implica uciderea a 
optzeci de mii de oameni, inclusiv a proaspătului 
președinte al Statelor Unite, sub privirile întregii 
națiuni. 

— Greutatea este problema, spuse Dahlia. 
Trebuie să ne limităm la 600 de kilograme de 
plastic. Daţi-mi o țigară, vă rog, un pix şi hârtie. 

Aplecându-se peste birou, desenă o curbă care 
semăna cu secțiunea transversală a unui bol. În 
interiorul acesteia şi deplasată uşor spre partea 
superioară, desenă o altă curbă mai mică de 
aceeași formă. 


— Aceasta e ținta, spuse ea, arătând spre curba 
mai mare. Pixul se mută pe curba mai mică. 
Principiul încărcăturii cumulative... 

— Da, da, bine, o repezi Fasil. Ca o mină 
Claymore de dimensiuni mari. Simplu. Densitatea 
mulțimii? 

— Umăr la umăr, complet expuşi sub acest 
unghi de la pelvis în sus. Trebuie să știu dacă 
plasticul... 

— Tovarăşul Najeer o să-ți spună tot ce trebuie 
să ştii, i-o reteză Fasil pe un ton superior. 

Dahlia continuă cu un aer imperturbabil: 

— Trebuie să ştiu dacă explozibilul pe care s-ar 
putea să mi-l dea tovarăşul Najeer este plastic 
antipersonal preasamblat cu bile de oţel, precum 
cele din minele Claymore. Greutatea impusă se 
referă doar la plastic. Containerele şi genul ăsta de 
şrapnel nu ne-ar fi de niciun folos. 

— De ce? 

— Din cauza greutății, evident. 

Fasil o obosise. 

— Şi dacă n-ai şrapnel, ce se întâmplă atunci, 
tovarăşă? Dacă te bazezi pe şoc, dă-mi voie să te 
informez... 

— Ba dă-mi voie mie să te informez. Contez pe 
ajutorul tău. Nu pretind că am pregătirea ta. Tu şi 
cu mine nu suntem în nicio competiţie. În 
Revoluţie nu e loc pentru rivalități. 

— ZI-i ce vrea să ştie. 

Vocea lui Najeer era dură. 

Fasil se conformă rapid: 

— Plasticul nu este preasamblat cu şrapnel. Ce- 
o să foloseşti? 

— Exteriorul încărcăturii cumulative o să fie 
învelit în straturi de gloanţe de carabină calibrul 
177. Americanul crede că se vor dispersa pe o 
rază de 150 de grade vertical formând un arc 
orizontal de 260 de grade. Efectul e o medie de 3,5 
gloanţe pe om în zona măcelului. 


Fasil făcu ochii mari. Văzuse cândva cum o 
mină Claymore americană, nu mai mare decât un 
manual școlar, crease un vid însângerat când 
spulberase o trupă de soldați în marș și secerase 
iarba în jurul lor. Ce propunea fata avea să fie 
exact ca o mie de mine Claymore detonate 
simultan. 

— Detonarea? 

— Capsă electrică detonată de un sistem de 12 
volţi, inclus. Mai e şi un sistem secundar cu baterie 
separată. Plus un fitil Bickford. 

— Asta-i tot, zise tehnicianul. Am terminat. 

Dahlia se uită la el. Zâmbea, dar femeia n-avea 
cum să ştie dacă era cu adevărat mulțumit sau voia 
doar să-i facă pe plac lui Hafez Najeer. Se întreba 
dacă Fasil îşi dăduse seama că acea curbă mai 
mare reprezenta Stadionul Tulane unde pe 12 
ianuarie aveau să se joace primele 21 de minute 
din finala campionatului de fotbal. 

. 

Dahlia aşteptă timp de o oră într-o cameră 
amplasată spre capătul holului. Când fu rechemată 
în biroul lui Najeer, îl găsi pe comandantul lui 
Septembrie Negru singur. Acum avea să afle ce-o 
interesa. 

Camera era cufundată în întuneric, cu excepția 
unui petic de încăpere luminat de o lampă de citit. 
Najeer continua să stea sprijinit de perete. Lumina 
cădea pe mâinile lui care învârteau în joacă un 
cuțit negru de comando. Vorbi cu voce moale: 

— Fă-o, Dahlia. Omoară cât de mulţi poți. 

Brusc ieşi din conul de umbră şi zâmbi ca și 
cum s-ar fi simțit ușurat, arătându-şi dinții 
strălucitori în contrast cu faţa smeadă. Cu un aer 
jovial, deschise servieta tehnicianului și scoase din 
ea o statuetă. Era o figurină reprezentând-o pe 
Madona, asemenea celor din vitrinele magazinelor 
cu articole religioase, pictată la repezeală în culori 
tipătoare. 

— Uită-te bine la ea, zise bărbatul. 


Fata răsuci statueta în mâini.  Cântărea 
aproximativ jumătate de kilogram şi la pipăit nu 
părea să fie din ipsos. Pe partea laterală avea o 
margine ușor mai pronunţată, ca şi când fusese 
lucrată într-o matriţă, nu turnată. Pe fundul 
statuete erau scrise cuvintele „„Fabricată în 
Taiwan”. 

— Plastic, zise Najeer. Asemănător cu C-4 al 
americanilor, dar produs ceva mai în est. Are și 
niște avantaje faţă de C-4. În primul rând e mult 
mai puternic, fără să-i afecteze prea tare 
stabilitatea, şi este foarte maleabil la o temperatură 
de peste 50 de grade. 

O mie două sute de bucăţi din astea ajung în 
New York de mâine în două săptămâni la bordul 
cargoului Leticia. Documentele or să confirme că 
au fost importate din Taiwan. Muzi, importatorul, 
o să fie la docuri să preia marfa. După aia o să ai 
grijă să-şi țină gura definitiv. 

Najeer se ridică şi se întinse. 

— Ai făcut treabă bună, tovarășă Dahlia, şi-ai 
parcurs un drum lung. O să te odihnești acum 
împreună cu mine. 

Najeer avea un apartament sumar mobilat, un 
etaj mai sus, la numărul 18, pe Rue Verdun, 
asemănător locuinţelor ocupate de Fasil şi Ali la 
alte etaje ale clădirii. 

Dahlia stătea pe marginea patului lui Najeer cu 
un magnetofon mic în poală. Îi ordonase să 
pregătească o înregistrare ca s-o dea pe post la 
Radio Beirut după atac. Femeia era goală și 
Najeer, care o urmărea de pe canapea, remarcă 
surescitarea ei crescândă pe măsură ce vorbea la 
microfon. 

„Cetăţeni ai Americii!”, începu ea, „Astăzi 
luptătorii palestinieni pentru libertate au dat o 
lovitură grea în însăşi inima țării voastre. Singurii 
responsabili pentru această nenorocire sunt 
mercenarii morții din propria voastră țară, cei care 
îi aprovizionează pe măcelarii din Israel. Liderii 

voştri au fost surzi la vaietele celor lipsiţi de 
adăpost. Au nesocotit distrugerile provocate de 
evrei în Palestina şi au comis ei înșişi crime în 
Asia de Sud-Est. Arme, avioane de luptă şi 
milioane de dolari americani au ajuns în mâinile 
instigatorilor la război, în timp ce milioane de 
conaționali de-ai voştri mor de foame. Poporul 
american e responsabil şi el. 

Ascultaţi, cetățeni ai Americii! Noi vrem să vă 
fim frați. Voi sunteți cei care trebuie să înlăturați 
de la putere lepădăturile care vă conduc. De aceea, 
pentru fiecare arab care moare de mâna unui 
israelian, un american va plăti cu viaţa. Fiecare loc 
sfânt pentru musulmani, fiecare lăcaş creştin sacru 
distrus de bandiții evrei va fi răzbunat prin 
distrugerea unei proprietăţi în America”. 

Dahlia se îmbujorase la față şi sfârcurile i se 
întăriseră. Continuă să vorbească: 

„Nutrim speranţa că această cruzime se va opri 
aici. Alegerea vă aparține. Sperăm ca de-acum 
încolo să nu mai începem niciun an cu vărsare de 
sânge și suferinţă. Salaam aleikum”. 

Najeer era în picioare în faţa ei şi Dahlia se 
întinse spre el, în timp ce bărbatul lăsă halatul de 
baie să-i alunece pe podea. 

. 

La trei kilometri de camera unde Najeer şi 
Dahlia se îmbrăţișau printre cearşafurile răvăşite, o 
mică şalupă israeliană înarmată cu rachete despica 
fără zgomot apele Mediteranei. 

Şalupa trase la un kilometru sud de Grotte aux 
Pigeons şi o barcă pneumatică fu lăsată la apă. 
Doisprezece bărbaţi înarmaţi coborâră în barcă. 
Toţi erau îmbrăcaţi în costum, cu cravate făcute de 
ruși, arabi şi francezi, purtau pantofi cu talpă de 
crep şi niciunul nu avea acte de identitate asupra 
lui. Chipurile lor întăreau impresia că nu se aflau 
pentru prima dată în Liban. 

Apa avea o culoare fumurie în lumina lunii, iar 
marea era vălurită de o briză caldă ce sufla dinspre 

larg. Opt bărbați trăgeau întins la vâsle, să 
parcurgă cât mai repede cei patru sute de metri 
până la plaja nisipoasă de la Rue Verdun. Era ora 
4:11 dimineaţa, 23 de minute până la răsăritul 
soarelui şi 17 minute înainte să mijească prima 
geană albastră a zilei. În linişte, traseră barca pe 
uscat, o acoperiră cu o pânză de culoarea nisipului 
şi o luară rapid în sus pe plajă spre Rue Ramlet el- 
Baida, unde îi aşteptau patru bărbați şi patru 
mașini a căror siluetă se proiecta pe fundalul 
strălucitor al hotelurilor dinspre nord. 

Se aflau la doar câțiva metri de maşini când un 
Land Rover maro cu alb frână cu zgomot la 
aproape 30 de metri în sus pe Rue Ramlet, cu 
farurile aţintite asupra micului convoi. Doi bărbaţi 
în uniforme cafenii săriră jos din mașină cu 
pistoalele îndreptate spre ei. 

— Nu mișcaţi! Legitimaţi-vă! 

Se auzi un sunet precum pocnetul floricelelor de 
porumb şi un nor de praf ţâşni din uniformele 
soldaților libanezi care se prăbuşiseră ciuruiți de 
gloanţele de 9 mm ale pistoalelor Parabelum cu 
amortizor. 

Un al treilea ofiţer aflat la volanul maşinii de 
teren încercă s-o ia din loc, dar un glonţ făcu zob 
parbrizul şi-i străpunse fruntea. Maşina rulă 
necontrolat şi se opri într-un palmier de pe 
marginea drumului, iar polițistul fu aruncat înainte 
peste claxon. Doi bărbaţi se repeziră la mașină şi 
traseră bărbatul mort deoparte, dar deja se 
aprinseseră câteva lumini în apartamentele ce 
dădeau spre plajă. 

Se deschise o fereastră şi cineva strigă supărat în 
arabă: 

— Ce-i cu gălăgia asta infernală? Să cheme 
careva poliția! 

De lângă Land Rover, cel care conducea raidul 
strigă în arabă, cu voce răguşită de beţivan: 

— Unde e Fatima? Plecăm dacă o să coboare 
mai repede. 

— Căraţi-vă de-aici, beţivi împuţiți, sau chem 
chiar eu poliția. 

— Aleikum salaam, vecine, mă duc, se auzi 
vocea răguşită din stradă. 

Lumina din apartament se stinse. În mai puţin 
de două minute marea înghiţea Land Rover-ul și 
trupurile dinăuntru. 

Două mașini o luară spre sud pe Rue Ramlet, iar 
celelalte două o cotiră pe Corniche Ras Beyrouth, 
merseră preţ de două străzi, apoi virară din nou 
spre nord pe Rue Verdun... 

. 

Clădirea de pe Rue Verdun numărul 18 era 
păzită douăzeci şi patru de ore din douăzeci şi 
patru. O santinelă fusese postată în hol şi cealaltă 
înarmată cu o mitralieră supraveghea zona de pe 
acoperişul clădirii de peste drum. Acum bărbatul 
de pe acoperiș stătea într-o poziție ciudată ținând 
arma în faţa lui, cu spintecătura de la gât băltind de 
sânge în lumina lunii. Santinela din hol zăcea în 
faţa uşii, unde ieşise să vadă ce era cu lălăitul ăla 
de bețiv. 

Najeer adormise deja, iar Dahlia se desprinse 
încet din braţele lui și intră în baie. Stătu mult timp 
sub duş, bucurându-se de stropii de apă 
şfichiuitori. Najeer nu era un amant nemaipomenit. 
Zâmbi în timp ce se săpunea. Se gândea la 
american şi nu auzi zgomotul paşilor de pe hol. 

Najeer dădu să se ridice din pat exact în clipa 
când uşa de la apartament fu izbită de perete și o 
lanternă îl orbi. 

— Tovarăşe Najeer, zise vocea în grabă. 

— Aiwa. 

Mitraliera licări şi sângele țâşni din Najeer când 
gloanţele îl izbiră de perete. Asasinul rase cu mâna 
ce era pe biroul lui Najeer şi azvârli totul într-o 
geantă exact în momentul când o explozie în altă 
parte a clădirii zguduia camera. 

Fata goală din uşa de la baie părea îngheţată de 
groază. Asasinul aţinti arma spre sânii ei goi şi 

degetul i se crispă pe trăgaci. Avea sâni frumoși. 
Gura mitraliere ezită. 

— Pune ceva pe tine, târfă arăboaică, îi zise el şi 
ieşi din cameră mergând de-a-ndărătelea. 

Explozia care avusese loc două etaje mai jos şi 
care smulsese pereții apartamentului lui Ali îi 
ucisese pe loc pe Ali şi pe soția lui. Atacatorii, 
tuşind din pricina prafului, o porniseră spre scări în 
clipa în care un bărbat slab cu o pijama pe el ieşi 
din apartamentul de la capătul holului încercând să 
armeze o puşcă mitralieră. Dar n-apucă să-și 
finalizeze intenţiile, căci o grindină de gloanţe îl 
sfâşie, imprimându-i bucăţi din pijama în carne și 
împrăştiindu-le pe hol. 

Atacatorii se năpustiră în stradă şi maşinile cu 
care veniseră demarară în trombă spre sud către 
mare în timp ce se auzeau deja sirenele poliției. 

Îmbrăcată cu halatul de baie al lui Najeer şi cu 
mâna încleştată pe geantă, Dahlia ajunsese în 
stradă în câteva secunde și se amestecă în 
mulțimea care se năpustise afară din clădirile din 
preajmă. Făcea eforturi disperate să raționeze când 
simți o mână fermă prinzând-o de braț. Era 
Muhammad Fasil. Un glonţ îi lăsase o crestătură 
însângerată pe obraz. Își înfăşură cravata pe mână 
ŞI şi-o apăsă pe rană. 

— Najeer? întrebă el. 

— Mort. 

— Ca şi Ali, bănuiesc. Fereastra de la 
apartamentul lui a explodat exact în momentul 
când dădeam colțul. Am tras în ei din mașină, 
dar... ascultă-mă bine, Najeer a ordonat să-ţi duci 
la bun sfârşit misiunea. Explozibilii nu au avut de 
suferit, or să ajungă conform planului. La fel şi 
armele automate — Schmeisserul tău şi un AK-47, 
ambalate separat împreună cu nişte piese de 
bicicletă. 

Dahlia se uită la el cu ochii roșii din cauza 
filmului. 

— Or să plătească pentru ce-au făcut. Or să 
plătească cu câte 10 000 de-ai lor pentru fiecare 
mort. 

Fasil o conduse la o casă conspirativă din Sabra, 
unde așteptară căderea nopţii. Când se lăsă 
întunericul, o duse la aeroport în Citrosnul lui 
hodorogit. Rochia împrumutată pe care-o purta era 
cu două numere peste măsura ei, dar fata se simţea 
prea obosită ca să se mai sinchisească de asemenea 
fleacuri. 

La 10:30 seara, avionul Pan Am 707 îşi începu 
cursa deasupra Mediteranei şi înainte ca luminile 
Arabiei să se stingă sub aripa din dreapta, Dahlia 
adormi istovită. 

În acel moment, Michael Lander făcea singurul 
lucru din lume care-i făcea plăcere. Pilota un 
dirijabil pe care scria Aldrich. Planând la aproape 
două sute cincizeci de metri deasupra stadionului 
din Miami unde se disputa cupa Orange Bowl — 
unul din meciurile de fotbal studenţeşti — şi 
asigurând o platformă stabilă pentru echipa de 
televiziune aflată în nacelă în spatele lui. 
Dedesubt, pe stadionul înţesat de lume, campioana 
mondială Miami Dolphins câștiga detașat meciul 
cu Pittsburgh Steelers. 

Vuietul mulțimii aproape că acoperea zgomotul 
radioului care pârâia deasupra capului lui Lander. 
Când plutea deasupra unui stadion în zilele toride, 
simţea mirosul mulțimii şi dirijabilul părea susținut 
în aer de un puternic curent ascendent de țipete 
necontrolate şi căldură emanată de trupurile 
spectatorilor. Lui Lander i se părea murdar acel 
curent. Prefera călătoriile dintr-un oraș în altul. 
Atunci dirijabilul era curat și silențios. 

Doar din când în când mai arunca o privire 
asupra terenului de dedesubt. În rest, scruta buza 
stadionului și linia de orientare pe care şi-o fixase 
între vârful catargului de care era agăţat steagul și 
orizont, ca să poată menţine o altitudine constantă 
de 244 metri. 

Lander era un pilot excepțional având în vedere 
dificultatea domeniului în care lucra. Nu e ușor de 
pilotat un dirijabil. Flotabilitatea variabilă şi 
suprafața vastă îl lasă în voia vântului dacă nu e 
manevrat cu pricepere. Lander avea instinctul unui 
marinar când trebuia să aprecieze forţa vântului și 
era înzestrat cu darul pe care numai cei mai buni 
piloți de dirijabil îl au — capacitatea de a-şi anticipa 
manevrele. Mişcările unui dirijabil sunt ciclice, şi 
Lander era mereu cu un pas înainte, menţinând în 
bătaia brizei marea balenă asemănătoare unui peşte 


16 


care înoată contra curentului, lăsându-i în jos botul 
când întâlnea rafale de vânt şi ridicându-l în 
momentele de acalmie, aruncându-şi umbra asupra 
a jumătate din teren. Când zbura deasupra 
stadionului, mulți dintre spectatori își înălțau 
capetele să privească dirijabilul şi unii chiar îi 
făceau cu mâna. Priveau fascinaţi obiectul masiv și 
atât de lung suspendat în aer. 

Lander își pusese în funcțiune pilotul automat 
din creier. În timp ce îi spunea cu precizie ce 
reglaje trebuia să facă pentru a menţine balonul 
stabil, bărbatul se gândea la Dahlia. La peticul de 
puf din scobitura spatelui ei şi la senzația tactilă 
când i-l mângâia. La dinții ei ascuţiţi. La gustul de 
miere şi sare. 

Se uită la ceas. Dahlia trebuia să fi plecat din 
Beirut cu o oră în urmă şi acum era în drum spre 
el. 

Lander putea să se gândească fără probleme la 
două lucruri în același timp: la Dahlia şi la zbor. 

Cu mâna stângă mutilată în război împinse uşor 
în față comenzile care reglau accelerația şi pasul 
elicei, apoi trase înapoi cârma de profunzime de 
lângă scaun. Aparatul voluminos se înălță rapid în 
timp ce Lander vorbi la microfon: 

— Nora Unu Zero, plec de la stadion pentru un 
tur la 366 metri. 

— Recepţionat, Nora Unu Zero, veni răspunsul 
vesel de la turnul de control din Miami. 

Controlorilor de trafic şi operatorilor radio din 
turnul de control le plăcea să vorbească cu 
dirijabilul şi mulţi aveau câte o glumă pregătită 
pentru momentul când ştiau că va apărea. Oamenii 
îl tratau cu prietenie, ca pe un ursulet panda. 
Pentru milioane de americani care îl vedeau pe la 
târguri şi evenimente sportive, balonul era un 
prieten din cer uriaş, binevoitor şi greoi. Metaforic, 
aproape invariabil i se spune „elefant” sau 
„balenă”. Nimeni nu-l asociază cu o „bombă”. 

În cele din urmă meciul se sfârşi şi umbra lungă 
de 68 metri a dirijabilului trecu deasupra şirurilor 
nesfârşite de mașini care părăseau stadionul. 
Cameramanul de televiziune și asistentul lui își 
puseseră echipamentul la adăpost şi mâncau 
sandvișuri. Lander lucrase adesea cu ei. 

Soarele care-şi începuse coborâşul brăzdase 
Golful Biscayne cu o dungă incendiară de un roşu- 
auriu în vreme ce balonul plutea deasupra apei. 
Lander viră spre nord şi se duse la 45 metri de 
Miami Beach, iar băieții de la televiziune își 
îndreptară binoclurile spre fetele în bikini. Câţiva 
dintre cei aflați pe plajă își fluturară mâinile spre 
el. 

— Ia zi, Mike, firma Aldrich fabrică şi 
prezervative? îi strigă Pearson, cameramanul, cu 
gura plină. 

— Mda, îi zise Lander peste umăr. Prezervative, 
cauciucuri, dispozitive pentru prevenirea formării 
gheții sau pentru îndepărtarea ei, ştergătoare de 
parbriz, jucării de baie, baloane pentru copii şi saci 
pentru morți. 

— ŞI cu slujba asta ai parte de prezervative pe 
gratis? 

— Evident. Şi-acu am unu pus. 

— Ce e ăla „sac pentru mort”? 

— Un sac mare de cauciuc. Mărime universală. 
Înăuntrul lor e întuneric. Unchiul Sam le foloseşte 
drept prezervative. Când vezi aşa ceva ştii că şi-a 
făcut de cap. 

N-ar fi fost greu să-i facă vânt lui Pearson. Şi 
nici celorlalți membri ai echipei. 

Iarna nu prea zbura cu dirijabilul. În anotimpul 
rece, dirijabilul era ținut lângă Miami, în hangarul 
cel mare care eclipsa toate clădirile din vecinătatea 
aerodromului. În fiecare primăvară o lua spre nord 
planând cu o viteză de 35 până la 60 de noduri, în 
funcție de vânt, și apărea la bâlciuri și meciuri de 
base-ball. Compania Aldrich îi oferise lui Lander 
un apartament de iarnă lângă aerodromul din 

Miami, dar acum, de îndată ce puse la adăpost 
aparatul, luă avionul spre Newark şi se duse la 
casa lui de lângă baza din nord a balonului, la 
Lakehurst, în New Jersey. 

Când îl părăsise soţia, îi lăsase lui casa. În seara 
aceasta lumina rămase aprinsă până târziu în 
garajul-atelier, căci Lander avea de lucru şi o 
aştepta pe Dahlia. Mesteca într-un bidon cu rășină 
sintetică pe bancul de lucru și tot garajul se 
umpluse de mirosul acela puternic. În spatele lui 
pe podea se afla un obiect curios, lung de cinci 
metri jumătate. Era un mulaj pe care Lander îl 
făcuse după carcasa unei mici bărci cu pânze. 
Răsturnase carcasa şi o spintecase de-a lungul 
chilei. Jumătăţile erau la distanţă de aproape 46 cm 
una de alta, unite printr-o etravă lată. Văzut de sus, 
mulajul semăna cu o potcoavă aerodinamică. În 
timpul liber lucrase la el săptămâni întregi. Acum 
era uns și gata de pus în funcţiune. 

Fluierând încetişor, Lander acoperi mulajul cu 
straturi de fibră de sticlă și rășină, îmbinând 
marginile perfect. După ce carcasa din fibră de 
sticlă se va usca, şi o va scoate de pe mulaj, avea 
să obțină o nacelă uşoară, netedă şi lucioasă care 
se va potrivi de minune sub nacela balonului 
Aldrich. În deschiderea din centru era loc exact 
pentru singura roată de aterizare a dirijabilului şi 
antena de recepție-transmisie automată. Cadrul de 
susținere a nacelei atârna într-un cui pe peretele 
garajului. Era foarte uşor şi foarte rezistent, cu 
chilă dublă din ţeavă de oţel crom-molibden 
Reynolds 5130 şi schelet din acelaşi material. 

Lander transformase garajul dublu în atelier de 
lucru încă de pe vremea când era căsătorit şi acolo 
îşi făcuse mare parte din mobilă în anii dinaintea 
plecării în Vietnam. Lucrurile pe care nevastă-sa 
nu voise să le ia erau încă depozitate deasupra 
grinzilor — un scaun pentru copil, o masă pliantă de 
camping, mobilă de grădină din răchită. Lumina 
fluorescentă era supărătoare şi Lander își pusese o 

cască de base-ball să-l protejeze în timp ce lucra la 
mulaj, fluierând uşor. 

Se opri la un moment dat şi căzu pe gânduri. 
Apoi continuă să netezească suprafața nacelei, 
ridicându-şi cu grijă picioarele ca să nu rupă 
ziarele împrăștiate pe podea. 

La scurtă vreme după ora 4:00, sună telefonul. 
Lander răspunse din garaj. 

— Michael? Accentul ei britanic era o surpriză 
continuă pentru el şi-şi imagină telefonul îngropat 
în părul ei negru. 

— Cine altul?! 

— Bunica e bine. Sunt la aeroport şi ajung ceva 
mai târziu. Nu mă aștepta. 

RICE 

— Michael, abia aştept să te văd. 

Convorbirea se întrerupse. 

° 

Se lumina de ziuă când Dahlia intră cu maşina 
pe aleea casei lui Lander. Locuința era cufundată 
în întuneric. Se simţea neliniştită, dar mai puțin ca 
înainte de prima lor întâlnire — atunci avusese 
senzaţia că în cameră se afla un şarpe invizibil. De 
când trăia cu el, separase partea mortal de 
periculoasă din Lander de restul persoanei lui. 
Acum, când stătea în preajma lui, avea senzația că 
amândoi se află în cameră cu un șarpe şi ar putea 
spune unde este şi dacă doarme sau nu. 

Intră în casă făcând mai mult zgomot decât ar fi 
fost nevoie şi-l strigă încetișor şi cântat pe nume în 
timp ce urca scările: nu voia să-l ia prin 
surprindere. Dormitorul era cufundat în întuneric. 
Din uşă văzu licărirea țigării, asemenea unui ochi 
roşu. 

— Bună, zise ea. 

— Vino-ncoace. 

Se duse prin întuneric spre licărul din fața ei. 
Picioarele dădură de carabină, aflată în siguranţă 
pe podea lângă pat. Respiră ușurată. Șarpele era 
adormit. 

Lander visa balene şi nu voia să se 
trezească. În visul lui, umbra imensă a 
dirijabilului Marinei se deplasa 
deasupra gheții de dedesubt, în timp ce 
zbura în ziua aceea nesfârşită. Era în 
1956 şi se ducea la Pol. 

Balenele care se încălzeau la soarele 
arctic observară dirijabilul abia în 
momentul când ajunse aproape 
deasupra lor. Apoi le auzi, cu cozile 
înălțându-se într-o arteziană de stropi în 
timp ce alunecau sub un banc de gheață 
albăstrie cufundat în apele Mării 
Arctice. Privindu-le din nacelă, Lander 
le vedea suspendate acolo sub banc. În 
acel loc albastru şi rece, unde nu 
ajungea niciun zgomot. 

Apoi se făcea că era deasupra 
Polului, iar busola magnetică o luase 
razna. Activitatea solară provoca 
interferenţe semnalului de la radiofar şi 
cu Fletcher la cârma de profunzime, 
pilotă orientându-se după soare în timp 
ce steagul de pe lancea de care atașase 
o greutate fălfâia îndreptându-se spre 
gheaţă. 


— Busola, zise el, trezindu-se în propria sa casă. 
Busola. 

— Radiofarul de la Spitsbergen, Michael, spuse 
Dahlia, mângâindu-l pe obraz. Ți-am adus micul 
dejun. 

Ştia visul. Spera să viseze deseori despre balene. 
Visul îl îmblânzea. 

Pe Lander îl aştepta o zi grea şi ea nu putea să-i 
fie alături. Trase draperiile şi lumina soarelui 
inundă încăperea. 

— Aș prefera să nu pleci. 

— Ti-am mai spus-o şi-ţi repet. Când ai 
autorizație de pilot sunt cu ochii pe tine. Dacă nu 
mă prezint, o să-mi trimită aici cine ştie ce asistent 
social de la Administraţia Veteranilor cu un întreg 
chestionar. Au un formular cu rubrici de genul: A. 
Observaţi condițiile de pe teren. B. Subiectul pare 
deprimat? Cam aşa. Şi-o ţine la nesfârşit. 

— Te descurci tu. 

— Un singur telefon la Administrația Federală a 
Aviației, o singură aluzie cât de mică cum că s-ar 
putea să fiu uşor deprimat şi s-a zis cu mine. Nu 
mă mai lasă să zbor. Dar dacă asistentul social ar 
vrea să arunce o privire în garaj? 

Îşi bău sucul de portocale. 

— Şi-n plus, vreau să-i mai văd o dată pe 
funcționarii ăia. 

Dahlia stătea lângă fereastră, cu soarele 
încălzindu-i faţa şi gâtul. 

— Cum te simţi? 

— Adică dacă azi sunt sărit de pe fix? Nu, chiar 
nu sunt. 

— Nu asta am vrut să spun. 

— Pe dracu”. O să intru într-un birou mic cu 
unul din funcţionarii ăia şi o să închidem uşa şi el 
o să-mi spună ce-o să mai facă guvernul pentru 
mine. 

Ceva licări în mintea lui Lander. 

— Foarte bine, eşti sărit de pe fix? O să strici 
totul? O să pui mâna pe un funcţionar de la 
veterani şi-o să-l omori, ca pe urmă ceilalți să te 
dea pe mâna poliției? Și pe urmă ce-o să mai faci, 
o să stai într-o celulă, o să te masturbezi şi-o să 
cânți „Dumnezeu să binecuvânteze America şi pe 
Nixon”? 

Folosise două  declanşatoare simultan. Le 
încercase separat cu alte ocazii şi-acum voia să 
vadă ce efect aveau împreună. 

Lander avea o memorie formidabilă. Când era 
treaz, amintirile îi dădeau fiori. În somn, îl făceau 
uneori să ţipe. 


22 


Masturbare: Gardianul nord- 
vietnamez îl prinsese masturbându-se în 
celulă şi-l pusese s-o facă din nou în 
prezența celorlalți. 

„Dumnezeu să binecuvânteze America 
şi pe Nixon.” Ofițerul de la Aviația 
Militară ținea nota scrisă de mână în 
dreptul  hubloului avionului C-141 la 
baza aviatică Clark din Filipine în 
vreme ce prizonierii se întorceau acasă. 
Lander, care stătea de partea cealaltă a 
culoarului, o citise de-a-ndărătelea, cu 
lumina soarelui  reflectându-se prin 
hârtie. 


Îşi feri privirea, în timp ce se uita la Dahlia. 
Gura i se deschise încet şi faţa îi arăta vlăguită. 
Acestea erau momentele periculoase. Secunde 
interminabile, când firele de praf colcăiau în razele 
de soare, colcăiau pe lângă Dahlia şi pe lângă 
carabina scurtă şi urâtă de lângă pat. 

— Nu trebuie să te răzbuni pe ei unul câte unul, 
Michael, zise ea moale. Şi nu trebuie să faci 
celălalt lucru singur. Vreau s-o fac eu pentru tine. 
Nu-mi strica plăcerea. 

Nu mintea. Lander știa întotdeauna când spunea 
adevărul şi când nu. Făcu din nou ochii mari şi-ntr- 
o clipă nu-şi mai auzi bătăile inimii. 

° 

Coridoare fără ferestre. Michael Lander 
mergând pin aerul stătut din clădirea 
guvernamentală de-a lungul etajelor nesfârşite 
unde uşile batante se mişcau dintr-o parte în alta. 
Gărzi în uniformele albastre ale Administrației 
Generale a Serviciilor verificând pachete. Lander 
n-avea niciun pachet la el. Recepţionera citea un 
roman intitula Asistentă de măritat. 

— Sunt Michael Lander. 

— Ați luat număr? 

— Nu. 

— Ce mai așteptați? 

Luă un disc cu un număr scris pe el de pe o tavă 
aşezată la capătul biroului. 

— Ce număr aveţi? 

— Treizeci ŞI şase. 

— Cum vă cheamă? 

— Michael Lander. 

— Handicap? 

— Nu. Am fost convocat aici azi. 

Îi înmână scrisoarea de la Administraţia 
Veteranilor. 

— Luaţi loc, vă rog. 

Se întoarse spre microfonul de lângă ea: 

— Şaptesprezece. 

Şaptesprezece, un tânăr cam prăpădit într-o 
jachetă de vinilin, trecu în viteză pe lângă Lander 
şi dispăru în aglomerația din spatele secretarei. 

Cam jumătate din cele cincizeci de locuri din 
sala de aşteptare erau ocupate. Majoritatea 
tinerilor, foşti specialişti militari clasa 4, arătau la 
fel de şleampăt în hainele civile precum arătaseră 
şi în uniforme. Lander îi vedea parcă aievea 
pierzându-şi vremea la automatele cu jocuri de 
noroc într-un terminal de autobuz în uniformele lor 
clasa A mototolite. 

În fața lui Lander stătea un bărbat cu o cicatrice 
lucioasă deasupra tâmplei. Tot încercase să-şi 
pieptene părul astfel încât s-o acopere. Din două în 
două minute îşi scotea batista şi-şi sufla nasul. 
Avea câte o batistă în fiecare buzunar. 

Bărbatul de lângă Lander stătea foarte liniştit, cu 
mâinile încleştate pe coapse. Doar ochii 1 se 
mişcau de colo-colo, urmărind fiecare persoană 
care circula prin cameră. De multe ori făcea mari 
eforturi să-şi întoarcă privirea, pentru că nu-şi 
sucea deloc capul. 

Într-un birou mic din labirintul din spatele 
recepționerei, Harold Pugh îl aştepta pe Lander. 
Pugh era un oficial în plină ascensiune şi mândru 


24 


că fusese numit la secțiunea specială care se ocupa 
de prizonierii de război. În noua slujbă, Pugh 
mânuia o cantitate considerabilă de documente. 
Printre maldărele de notificări era un formular de 
la consultantul naţional pe probleme de psihiatrie 
din cadrul Consiliului militar medical pentru 
aviaţie. Notificarea suna astfel: „Este imposibil ca 
un om supus la grele suferinţe, izolare și privaţiuni 
să nu ajungă la depresie psihică provocată de 
mânia îndelung reprimată. Rămâne de văzut când 
şi cum va izbucni și se va manifesta boala”. 

Pugh îşi propusese să citească notificările cu 
prima ocazie cândva avea o clipă de răgaz. 
Dosarul militar de pe biroul lui era impresionant. ÎL 
răsfoi din nou în așteptarea lui Lander. 

Lander, Michael J. 0214278603, Coreea 1951, 
Școala pregătitoare de ofițeri de marină. 
Calificative foarte bune. Cursuri de piloți de 
dirijabile la Lakehurst, N.J, 1954. Calificativ 
exceptional. Elogii pentru cercetarea în domeniul 
givrajului în aviatică. Expediţie la pol în cadrul 
Marinei în 1956. Transferat la Administrație în 
1964 după ce Marina și-a întrerupt programul de 
folosire a babanelor de observaţie. S-a oferit 
voluntar ca pilot de elicopter în 1964. Vietnam. 
Două misiuni. Doborât lângă Dong Hoi pe 10 
februarie 1967. Prizonier de război timp de şase 
ani. 

Lui Pugh i se părea ciudat ca un ofiţer cu 
palmaresul lui Lander să demisioneze. Ceva nu era 
în ordine aici. Îşi amintea audierile cu uşile închise 
la întoarcerea acasă a prizonierilor de război. Poate 
era mai bine să nu-l întrebe pe Lander de ce 
demisionase. 

Se uită la ceas. Trei patruzeci. Tipul întârzia. 
Apăsă pe butonul telefonului de pe birou. 
Recepţionera răspunse prompt. 

— N-a venit domnul Lander? 

— Cum aţi spus, domnule Pugh? 

Se întrebă dacă nu cumva femeii îi făcea plăcere 
să se joace cu cuvintele. 

— Lander. Lander am spus. E unul din cei cu 
regim special. Trimite-l la mine de îndată ce apare. 

— Da, domnule Pugh. Aşa o să fac. 

Recepţionera se apucă din nou de citit. La 3:50, 
luă la nimereală scrisoarea lui Lander ca s-o 
folosească drept semn de carte. Numele îi atrase 
atenția. 

— Treizeci ŞI şase, treizeci şi şase. 

Îl sună pe Pugh. 

— A venit domnul Lander. 

. 

Pugh fu uşor surprins când îl văzu pe Lander. 
Bărbatul părea viguros în uniforma de căpitan de 
aviaţie civilă. Se mişca sprinten şi te privea direct 
în ochi. Pugh se așteptase să întâlnească un om cu 
privire absentă. 

Pe Lander, în schimb, înfăţişarea lui Pugh nu-l 
surprinse deloc. Toată viaţa detestase funcționarii. 

— Arătaţi bine, domnule căpitan. Aş zice că 
sunteți complet restabilit. 

— Exact. 

— Presupun că e bine să fiți din nou cu familia. 

Lander zâmbi, dar ochii nu-şi schimbară 
expresia. 

— Familia e bine, din câte știu. 

— Nu staţi împreună? Parcă sunteți căsătorit, 
aşa scrie aici. la să vedem... da. Aveţi doi copii? 

— Da, am doi copii. Sunt divorțat. 

— Îmi pare rău. Mi-e teamă că Gorman, 
predecesorul meu care s-a ocupat de cazul 
dumneavoastră, mi-a lăsat prea puţine documente. 

Gorman fusese promovat pentru incompetenţă. 

Lander îl privi pe Pugh cu un zâmbet subțire. 

— Când aţi divorțat, domnule căpitan Lander? 
Trebuie să actualizez datele astea. 

Pugh era ca o vacă ce paşte indiferentă pe buza 
unui smârc de apă, fără să-și dea seama ce se 

petrecea în mintea omului întunecat care nu-l 
scăpa din ochi. 

Dintr-odată Lander se apucă să vorbească 
despre lucrurile la care niciodată, absolut 
niciodată, nici măcar nu se putuse gândi. 

— Prima dată a intentat acţiune de divorț cu 
două luni înainte de a fi eliberat. Cred că era în 
vremea când negocierile de la Paris se blocaseră 
din pricina alegerilor. Dar atunci s-a răzgândit. A 
plecat de acasă la un an după ce m-am întors. Vă 
rog să nu vă faceţi procese de conştiinţă, domnule 
Pugh, guvernul a făcut tot ce 1-a stat în putinţă. 

— Sunt sigur, dar trebuie... 

— Un ofiţer de la Marină s-a dus de mai multe 
ori la noi acasă după ce am fost capturat, a luat 
ceaiul cu Margaret şi i-a oferit consultanță. Există 
o procedură standard în privința prizonierilor de 
război, după cum sunt sigur că știți. 

— Presupun că uneori... 

— l-a explicat că foarte mulți foşti prizonieri de 
război sunt fie homosexuali, fie impotenţi. Ca să 
ştie la ce să se aştepte, mă înțelegeţi? 

Lander voia să se oprească. Trebuia să se 
oprească. 

— E mai bine să laşi... 

— l-a spus că speranţa de viață a unui fost 
prizonier de război e mai mică cu 50% faţă de cea 
normală. 

Lander zâmbea acum cu toată faţa. 

— Evident, domnule căpitan, trebuie să fi fost şi 
alți factori. 

— O, sigur, avea deja pe cineva cu care se 
regula, dacă la asta vă gândiţi, râse Lander, simțind 
din nou cum îl împunge vechiul sfredel şi cum 1 se 
urcă sângele la cap. 

Nu trebuie să te răzbuni pe ei unul câte unul, 
Michael. Să stai în celulă, să cânți şi să te 
masturbezi. 

Lander închise ochii să nu mai vadă pulsând 
venele de pe gâtul lui Pugh. 

Pugh ar fi vrut să râdă cu Lander, să-i intre pe 
sub piele, dar se simți oarecum ofensat, precum 
baptiştii, de superticialitatea cu care vorbea Lander 
despre sex. Îşi reprimă râsul la timp. Şi asta fu 
salvarea lui. 

Pugh luă din nou dosarul. 

— Ați primit consiliere în problema 
dumneavoastră? 

Lander se relaxase. 

— O, da. Un psihiatru de la Spitalul Naval din 
St. Alban a discutat cu mine despre toate astea, în 
timp ce bea un Yoo-Hoo. 

— Aş putea interveni să vi se acorde consiliere 
în continuare, dacă simțiți nevoia. 

Lander clipi. 

— Uitaţi ce e, domnule Pugh. Amândoi suntem 
oameni în toată firea. Lucruri de genul acesta se 
întâmplă. Ceea ce aş vrea eu de la dumneavoastră 
este o compensație pentru aripioara asta bătrână, 
zise el, ridicându-şi ciotul mâinii. 

De data asta Pugh era pe terenul său. Scoase 
formularul 214 din dosarul lui Lander. 

— Va trebui să găsim o cale, din moment ce e 
clar că nu sunteți handicapat, dar o să avem noi 
grijă de dumneavoastră, zise el făcându-i cu ochiul 
lui Lander. 

Era 4:30 şi străzile erau deja cuprinse de iureş 
când părăsi clădirea Administraţiei Veteranilor şi 
se trezi în Manhattanul slinos. Simţea pe spate 
sudoarea rece, în vreme ce stătea pe scări uitându- 
se la mulțimea din cartierul industriei textile 
scurgându-se spre stația de metrou de pe Strada 
23. Nu se putea urca cu ei în metrou căci risca să 
fie strivit în îmbulzeala dinăuntru. 

Mult dintre angajaţii de la Administraţia 
Veteranilor încercau să plece de la serviciu în 
primul val. Un torent de oameni luă cu asalt uşile 
clădirii şi-l împinse la perete. Îi venea să-i ia la 
bătaie. Brusc îşi aminti de Margaret — putea chiar 
să-i perceapă mirosul. Se vedea stând în faţa unui 

birou din placaj, vorbind despre toate astea. 
Trebuia să se gândească la ceva. La șuieratul 
ceainicului. Nu, nu la asta, pentru numele lui 
Dumnezeu! Simţi o durere ascuţită în colon şi duse 
mâna la buzunar în căutarea unei pastile de 
Lomotil. Dar era prea târziu pentru Lomotil. 
Trebuia să găsească o toaletă. Repede. Se întoarse 
în camera de așteptare, în aerul stătut pe care-l 
simţea ca pe o pânză de păianjen pe faţă. Intră în 
toaletă palid şi cu broboane de sudoare pe frunte. 
Singura cabină era ocupată şi un alt bărbat aștepta 
să-i vină rândul. Lander se întoarse şi traversă 
camera de așteptare. Colon spastic, îi spusese 
doctorul. Nu-i prescrisese niciun medicament. El 
singur descoperise Lomotilul. 

De ce n-am luat unul înainte? 

Bărbatul cu ochii neliniștiți îl urmări pe Lander 
fără să-şi mişte capul. Simţea valuri-valuri de 
durere în colon, pe mâini i se făcuse pielea de 
găină şi senzaţia de greață devenise insuportabilă. 

Îngrijitorul gras se scotoci de chei şi-i dădu 
drumul lui Lander în toaleta angajaţilor. De afară, 
unde rămăsese să-l aştepte, nu auzi zgomotele 
neplăcute din interior. În cele din urmă, Lander îşi 
înălță ochii spre tavanul din Celotex. Lacrimi de 
durere îi alunecau pe obraz. 

Pentru o secundă, se văzu în timpul marșului 
spre Hanoi, stând pe vine pe marginea drumului, 
în vreme ce gardienii se uitau la el. 

Era la fel, exact la fel. Auzi din nou şuieratul 
ceainicului. 

— Poponari, şuieră Lander, poponari. 

Îşi şterse faţa cu mâna schingiuită. 

. 

Dahlia, care fusese toată ziua ocupată cu cărțile 
de credit ale lui Lander, era pe platformă când 
Michael cobori din trenul pentru navetişti. Îl văzu 
păşind încetişor și ştiu că încerca să nu-şi 
zdruncine măruntaiele. 

Umplu un pahar de hârtie cu apă şi scoase o 
sticluță din poşetă. Apa deveni lăptoasă când turnă 
calmantul. 

N-o văzu decât în clipa în care ajunsese lângă el 
şi-i întinsese paharul. Avea gust de lemn dulce şi-i 
lăsă o senzaţie de amorţeală pe buze şi pe limbă. 
Înainte să urce în mașină, opiumul îi uşurase deja 
durerea şi în cinci minute i-o luase cu totul. Când 
ajunseră acasă, se prăbuşi pe pat şi dormi trei ore. 

. 

Lander se trezi buimac, pradă unei stări de 
agitație nefirească. Sistemele de apărare îi erau în 
funcțiune, iar mintea 1 se limpezise, după acele 
imagini dureroase, cu iuțeala unei bile de la 
Jocurile de noroc. N-a dat-o în bară astăzi, putea fi 
sigur de asta. 

Ceainicul — gâtul i se încordă. I se părea că 
simte o furnicătură undeva între umeri și cortex, 
într-un loc pe care nu-l putea atinge. Iar picioarele 
parcă n-aveau astâmpăr. 

În casă era întuneric deplin şi doar voinţa lui 
arzătoare ţinea duhurile rele la distanţă. Apoi, cum 
stătea în pat, văzu o lumină pâlpâitoare mișcându- 
se în sus pe scări. Dahlia avea o lumânare în mână, 
iar umbra ei se profila uriașă pe perete. Îşi pusese 
un capot închis la culoare şi lung până-n pământ, 
care-o acoperea cu totul, şi păşea fără zgomot în 
picioarele goale. Stătea în dreptul lui, cu flacăra 
lumânării reflectată precum gămălia unui ac în 
ochii ei mari şi negri. Întinse mâna. 

— Hai, Michael, vino cu mine. 

Îl privea în faţă în timp ce îl conducea, mergând 
încet de-a-ndărătelea de-a lungul holului întunecat. 
Părul negru îi acoperea umerii, iar picioarele albe i 
se zăreau din când în când de sub capot. Se 
îndreptau spre fosta cameră de joacă a copiilor, 
goală în aceste ultime şapte luni. Acum, la flacăra 
lumânării, Lander văzu că în capătul camerei se 
afla un pat imens, iar pereţii erau acoperiți cu 
draperii grele. Mirosul de tămâie îi învălui faţa și 

flăcăruia albastră a unei lămpi cu spirt pâlpâia pe o 
masă de lângă pat. Nu mai era camera unde 
Margaret... nu, nu, nu! 

Dahlia puse lumânarea lângă lampă şi cu o 
atingere de mătase îi scoase lui Lander bluza de 
pijama. Îi desfăcu șiretul de la pantaloni şi cum 
stătea îngenuncheată ca să-i scoată de pe el, părul 
ei îi mângâia coapsele. 

— Ai fost aşa puternic azi. 

ÎI împinse uşor pe pat. Aşternutul de mătase era 
răcoros, la fel ca aerul din încăpere care-i dădea o 
senzație de durere în organele genitale. Stătea 
întins, privind-o cum aprindea două lumânări de 
spermanţet în nişte sfeșnice de pe perete. Fata îi 
dădu delicata pipă cu haşiş şi rămase, la picioarele 
patului, cu umbrele plăsmuite de lumânare 
dansând în spatele ei. 

Lander simţea că se scufundă în ochii aceia 
nesfârşit de adânci. Îşi amintea cum în copilărie 
stătea întins pe iarbă în nopțile senine de vară şi se 
uita la cerul care brusc căpăta dimensiuni şi 
adâncime. Privea până când nu mai vedea cerul de 
deasupra lui şi avea senzația că se prăbuşeşte 
printre stele. 

Dahlia își lăsase capotul să-i alunece pe jos şi 
stătea în picioare în fața lui. Vederea ei îl 
străfulgeră la fel ca întâia dată şi simţi cum i se 
taie răsuflarea. Dahlia avea sâni mari, dar 
rotunjimile lor nu erau acelea ale unui vas, ci ale 
unei cupole, iar linia despărțitoare dintre ei era 
vizibilă chiar şi în absenţa sutienului. Sfârcurile i 
se întunecau la culoare pe măsură ce se întăreau. 
Era o minune de femeie, dar nu inaccesibilă, așa 
cum stătea acolo cu toate arcuirile trupului 
învăluite de flacăra luminării. 

Lander fu străbătut de un fior când o văzu pe 
fată întorcându-se să ia vasul cu ulei de măsline de 
deasupra lămpii de spirt, în timp ce lumina arunca 
umbre jucăuşe peste silueta ei. Se aşeză deasupra 
lui sprijinindu-se în genunchi și începu să-i ungă 


31 


pieptul şi abdomenul cu uleiul cald, mișcarea 
fiindu-i însoțită de legănarea molatică a sânilor. 
Cum se apleca înainte, pântecele i se rotunjea și 
apoi se retrăgea din nou în triunghiul acela 
întunecos. Părul pubian crescuse des şi moale, 
elastic pe pântecele ei, o explozie întunecată care 
parcă voia să urce tot mai sus. Îl simţi atingându-i 
buricul și uitându-se fix în desişul acela, văzu 
suspendate în lumina lumânării primele perle ale 
feminităţii ei. 

Ştia că-l vor scălda ca un fluid cald cu gust de 
banane şi sare. Dahlia luă o sorbitură din uleiul 
cald de măsline şi îi învălui penisul cu el, în timp 
ce își legăna încetişor capul în mișcările ample 
armonizate cu ritmul sângelui lui. 

Şi în tot acest timp îi ţintui faţa cu ochii larg 
deschişi şi ficşi că ai unei pume, în care adunase 
toată lumina lunii. 

3. 


Un sunet ca un ecou domol de tunet făcu să 
vibreze aerul din dormitor şi flăcările lumânărilor 
tremurară, dar Dahlia şi Lander, strâns îmbrățișaţi, 
nici măcar nu tresăriră. Era zgomotul obișnuit al 
avionului cu reacție care-şi făcea cursa regulată de 
la New York la Washington. Bocingul 727 se afla 
la 1830 de metri deasupra localității Lakehurst și 
urca. 

Urmăritorul se afla în avion în acea seară. Era 
un bărbat lat în umeri, îmbrăcat într-un costum 
cafeniu şi stătea pe locul de lângă interval chiar în 
spatele aripii. Stewardesa colecta taxa de călătorie 
de la pasageri. Îi dădu o bancnotă de cincizeci de 
dolari. Femeia se încruntă la vederea banilor. 

— Nu aveți mărunt? 

— Daţi-mi două bilete, zise bărbatul arătând 
spre matahala care dormea lângă el. Pentru el și 
pentru mine. 

Avea un accent pe care stewardesa nu-l putea 
localiza. Părea să fie neamţ sau olandez, îşi zise ea. 
Dar greşea. 

Era maiorul David Kabakov de la Serviciul 
Secret Israelian, secțiunea Aliyah Beth a 
Mossadului, şi spera că cei trei bărbaţi care stăteau 
în spatele lui de partea cealaltă a intervalului aveau 
bani potriviți pentru bilete, altfel riscau ca 
stewardesa să-i ţină minte din cauza acestui 
incident. Trebuia să se fi ocupat de chestia asta în 
Tel Aviv, se gândi el. Legătura la Aeroportul 
Kennedy fusese rapidă, așa că nu avusese timp să 
schimbe banii. Era o eroare minoră, dar îl deranja. 
Maiorul Kabakov reuşise să ajungă la treizeci şi 
şapte de ani tocmai pentru că nu făcuse multe 
greșeli. 

Lângă el, sergentul Robert Moşevski sforăia 
încetișor, cu capul lăsat pe spate. În timpul 
lungului zbor de la Tel Aviv, nici Kabakov, nici 

Moşevski nu dăduseră vreun semn că îi cunoşteau 
de ani buni pe bărbaţii din spatele lor. Cei trei erau 
mătăhăloşi, îmbrăcați în costume lălâi care nu 
atrăgeau deloc atenția. Ei formau ceea ce 
Mossadul numea o „echipă de incursiune tactică”. 
Corespondentul american era bine cunoscutul 
„detaşament al mortii”. 

În cele trei zile de când îl ucisese pe Hafez 
Najeer în Beirut, Kabakov dormise extrem de 
puţin şi știa că trebuia să prezinte o informare 
detaliată de îndată ce avea să ajungă în capitala 
americană. Mossadul reacționase prompt după ce 
analizase înregistrarea pe magnetofon pe care 
Kabakov o adusese în urma atacului întreprins 
asupra conducerii organizației Septembrie Negru. 
Se ţinuse o scurtă conferință la Ambasada 
americană şi Kabakov fusese trimis în misiune. 

La întâlnirea de la Tel Aviv dintre servicule de 
spionaj american şi israelian, se precizase că 
maiorul Kabakov urma să plece în Statele Unite ca 
să-l ajute pe americani să evalueze dimensiunile 
pericolului şi să-i asiste în identificarea teroriștilor, 
în cazul în care aceştia aveau să fie localizaţi. 
Ordinele oficiale pe care le primise erau clare. 

Dar înaltul comandament al Mossadului îi 
dăduse o directivă suplimentară precisă și fără 
echivoc. Trebuia să-i oprească pe arabi, indiferent 
de mijloacele pe care le-ar fi presupus o astfel de 
acțiune. 

Negocierile privind vânzarea către israelieni a 
altor aparate Phantom și Skyhawk se aflau într-o 
fază critică, iar presiunile pe care le făceau arabii 
pentru a zădărnici această afacere erau accentuate 
de criza de petrol din lumea vestică. Israelul 
trebuia să obțină avioanele. Tancurile arabe şi-ar fi 
început imediat incursiunea dacă nu s-ar mai fi 
văzut niciun avion Phantom trecând ca fulgerul pe 
deasupra deşertului. 

O lovitură de mare anvergură comisă în Statele 
Unite ar fi înclinat balanţa puterii în favoarea 

izolaționiștilor americani. Pentru americani, 
ajutorul acordat Israelului nu trebuia să fie prea 
costisitor. 

Nici Departamentul de Stat israelian şi nici cel 
american nu ştiau de existența celor trei bărbați 
care stăteau în spatele lui Kabakov. Aceştia aveau 
să se instaleze într-un apartament lângă Aeroportul 
Naţional şi să aştepte telefonul lui. Kabakov spera 
că nu va fi nevoie să dea acel telefon. Ar fi preferat 
să se ocupe de problemă personal, fără să facă 
valuri. Kabakov spera ca diplomații să nu-i încurce 
socotelile. N-avea încredere nici în ei, nici în 
politicieni. Era suficient să-i priveşti trăsăturile 
slave — aspre, dar inteligente — pentru a-ți face o 
idee în privința manierei sale de abordare a 
problemelor. 

Kabakov credea că evreii nesăbuiți mureau 
tineri, iar cei slabi o sfârşeau în spatele gardurilor 
de sârmă ghimpată. Copil fiind, cunoscuse 
războiul, căci famila lui fugise din Letonia cu 
puţin timp înainte de invazia germană, iar mai 
târziu părăsiseră şi teritoriul rusesc. Tatăl lui 
murise în Treblinka. Mama îi dusese pe el şi pe 
sora lui în Italia, dar își găsise sfârşitul în acea 
călătorie. Focul care ardea în ea în încercarea 
teribilă de a ajunge la Trieste îi dăduse tărie, dar îi 
mistuise trupul. 

Când Kabakov îşi reaminti, după treizeci de ani, 
drumul spre Trieste, văzu cu ochii minţii mâna 
mamei sale legănându-se în timp ce mergea în faţa 
lor, cu cotul ciolănos al braţului subțire profilându- 
se prin zdrențele cu care era îmbrăcată. Şi îşi 
aminti faţa ei, aproape incandescentă, când îşi 
trezea copiii înainte ca prima rază de soare să 
pătrundă în şanţul în care dormeau. 

În Trieste, îşi încredinţase copiii în grija mișcării 
sioniste clandestine, înainte de a-și da duhul în 
pragul unei case de peste drum. 

David Kabakov şi sora lui ajunseseră în 
Palestina în 1946 şi acolo se încheiase viaţa lor de 

fugari. Înainte de a împlini 10 ani era deja curier 
pentru Palmach (unități de comandă ale 
formaţiunii Haganah, miliția clandestină) şi se 
angajase în lupta de apărare a drumului de la Tel 
Aviv la Ierusalim. 

După douăzeci şi şapte de ani de război, 
Kabakov ştia mai bine decât majoritatea oamenilor 
cât valora pacea. Nu ura poporul arab, dar susținea 
că era o porcărie să încerci să negociezi cu Al 
Fatah. Invoca acest termen ori de câte ori era 
consultat de superiori în această problemă, ceea ce 
nu se întâmpla prea des. 

Mossadul îl considera pe Kabakov un bun ofiţer 
de spionaj, dar bogatul lui palmares de combatant 
remarcabil nu îndreptățea trecerea acestuia la 
munca de birou. Pe teren însă risca să fie capturat, 
astfel că în mod necesar era exclus din cercurile de 
decizie ale  Mossadului. Rămase așadar în 
secţiunea executivă a Serviciului Secret, dând 
lovitură după lovitură fiefurilor organizației Al 
Fatah din Liban și Iordania. Vârfurile Mossadului 
îl socoteau „ultima soluție”. Dar nimeni nu-i 
adresase vreodată acest apelativ. 

Luminile Washingtonului treceau pe sub aripa 
avionului în timp ce acesta se înscria pe direcția 
Aeroportului Naţional. Kabakov desluși Capitoliul, 
complet alb în lumina reflectoarelor. Se întrebă 
dacă nu cumva Capitoliul era obiectivul vizat de 
terorişti. 

Cei doi bărbaţi care aşteptau în mica sală de 
şedinţe de la Ambasada israeliană se uitară atenți 
la Kabakov când acesta intră împreună cu 
ambasadorul Yoachim Tell. Privindu-l pe maiorul 
israelian, Sam Corley de la FBI îşi aminti de un 
căpitan de jandarmerie care fusese comandantul lui 
la Fort Benning cu douăzeci de ani în urmă. 

Fowler, de la CIA, nu se înrolase niciodată în 
armată. Privindu-l pe Kabakov îl frapă asemănarea 
acestuia cu un buldog. Corley şi Fowler studiaseră 
documentele strânse în grabă referitoare la 

israelian, dar hârtiile vorbeau mai ales despre 
Războiul de Şase Zile şi Războiul din Octombrie, 
xeroxuri vechi de la secţiunea CIA care se ocupa 
de Orientul Mijlociu. Tăieturi din ziare. „Kabakov, 
tigrul de la Mitla Pass” — mofturi jurnalistice. 

Ambasadorul Tell, încă îmbrăcat în costumul de 
seară pe care-l purtase la o reuniune oficială, făcu 
prezentările. 

În cameră se aşternu liniştea şi Kabakov dădu 
drumul la micul magnetofon. Vocea Dahhei Iyad 
umplu încăperea: „Cetăţeni ai Americii...” 

Când înregistrarea se sfârşi, Kabakov vorbi 
încet, cântărindu-şi cu grijă cuvintele: 

— Credem că Ailul al Aswad — Septembrie 
Negru — pune la cale un atac aici. De data asta nu-i 
interesează ostaticii, sau negocierile, sau chestii 
revoluționare teatrale. Vor doar cât mai mulți morți 
cu putință. Vor să vă vadă suferind. Credem că 
planul a fost definitivat şi că această femeie este 
unul dintre actorii principali. Făcu o pauză. S-ar 
putea să fie deja aici. 

— Înseamnă că aveţi informaţii care să 
confirme înregistrarea, zise Fowler. 

— Confirmarea o reprezintă faptul că ştim că 
vor să atace Statele Unite, precum şi împrejurările 
în care a fost găsită înregistrarea. Au mai încercat 
şi altă dată, spuse Kabakov. 

— Aţi luat banda din apartamentul lui Najeer 
după ce l-aţi ucis? 

— Da. 

— Nu l-aţi interogat înainte? 

— Ar fi fost inutil. 

Sam Corley remarcă furia întipărită pe chipul lui 
Fowler. Îşi plimbă privirii peste dosarul din faţa sa. 

— De ce credeți că femeia pe care-aţi văzut-o în 
cameră a făcut înregistrarea? 

— Pentru că Najeer n-a avut timp s-o pună la 
loc sigur, zise Kabakov. Şi nu era un om neglijent. 

— A fost suficient de neglijent ca să se lase ucis. 

— Najeer a rezistat multă vreme, răspunse 
Kabakov. Destul de mult cât să se întâmple ce s-a 
întâmplat la München şi pe Aeroportul Lod. 
Inadmisibil de mult. Dacă nu sunteți atenţi acum, o 
să vedeți americani masacrați. 

— De ce credeţi că planul va fi dus la capăt, 
acum că Najeer a fost suprimat? 

Corley îşi ridică ochii de pe bucata de hârtie pe 
care o examina şi-i răspunse el însuşi lui Fowler: 

— Înregistrarea era o chestie periculoasă. Faptul 
că au făcut-o confirmă că sunt aproape de pasul 
final. Ordinele trebuie să fi fost date deja. Am 
dreptate, domnule maior? 

Kabakov ştia să recunoască un anchetator bun. 
Corley era campionul. 

— Exact, zise el. 

— S-ar putea ca operaţiunea, inițial concepută 
în altă ţară, să fi fost transferată aici în ultimul 
minut, spuse Corley. De ce credeţi că au decis să 
trimită femeia aici? 

— Apartamentul lui Najeer fusese supravegheat 
de ceva timp, explică Kabakov. N-a fost văzută în 
Beirut înainte sau după noaptea raidului. Doi 
lingviști ai  Mossadului care au analizat 
înregistrarea independent unul de altul au ajuns la 
aceeași concluzie: că a învăţat engleza în copilărie 
de la britanici, dar a vorbit engleza americană în 
ultimii doi ani. În cameră s-au găsit haine 
confecționate în State. 

— Poate era doar o mesageră chemată să 
primească ultimele instrucțiuni de la Najeer, zise 
Fowler. Instrucţiunile puteau fi transmise oriunde. 

— Dacă ar fi fost o simplă mesageră, nu l-ar fi 
văzut niciodată pe Najeer la față, spuse Kabakov. 
Septembrie Negru este structurat ca un fagure de 
albine. Majoritatea agenţilor nu cunosc decât una 
sau două alte persoane din organizație. 

— De ce n-aţi ucis-o şi pe femeie, domnule 
maior? 

Fowler nu se uită la Kabakov când îi puse 
această întrebare. Dacă ar fi făcut-o, n-ar fi reușit 
să-l privească prea mult în ochi. 

Ambasadorul vorbi pentru prima dată de la 
începutul ședinței: 

— Pentru că atunci nu exista niciun motiv ca s-o 
ucidă, domnule Fowler. Sper că nu doriți s-o fi 
făcut. 

Kabakov clipi scurt. Oamenii ăștia nu intuiau 
pericolul. Nu voiau să ţină seama de avertismente. 
Cu ochii minţii, văzu blindatele arabilor străbătând 
Peninsula Sinai cu zgomot asurzitor şi intrând în 
oraşe, pentru a-i vâna pe civilii evrei ca pe o turmă 
de vite. Fiindcă evreii nu aveau avioane. Fiindcă 
americanii erau sătui de toată tevatura asta. Pentru 
că o cruțase pe femeie. Sutele sale de victorii îi 
lăsau acum un gust amar. Faptul că nu avusese de 
unde să știe că femeia era un element important 
nu-l scuza câtuşi de puţin în propriii ochi. 
Misiunea de la Beirut fusese imperfectă. 

Kabakov fixă cu privirea fața osoasă a lui 
Fowler. 

— Aveţi un dosar informativ despre Hafez 
Najeer? 

— Apare în dosarele noastre pe o listă cu ofițeri 
Al Fatah. 

— În raportul meu găsiţi informaţii complete 
despre el. Uitaţi-vă la fotografii, domnule Fowler. 
Au fost făcute după unele dintre operațiunile 
anterioare ale lui Najeer. 

— Am mai văzut atrocități. 

— Nu ca acestea. 

Israelianul ridicase vocea. 

— Hafez Najeer e mort, domnule maior 
Kabakov. 

— Şi informaţii nepreţuite au fost îngropate 
odată cu el, domnule Fowler. Dacă această femeie 
nu va fi găsită, Septembrie Negru o să vă facă una 
cu pământul. 

Fowler îi aruncă o privire ambasadorului, ca şi 
când ar fi aşteptat să intervină, dar ochiu mici şi 
isteți ai lui Tell aveau o căutătură tăioasă. Îl susținu 
pe Kabakov. 

Maiorul vorbi din nou, cu voce abia auzită: 

— Credeţi-mă că ştiu ce spun, domnule Fowler. 

— Aţi recunoaşte-o dacă ați vedea-o, domnule 
maior? întrebă Corley. 

— Da. 

— Dacă ar sta aici, de ce s-ar duce la Beirut? 

— Avea nevoie de un lucru pe care nu-l putea 
găsi aici. De un lucru pe care numai Najeer putea 
să 1-l procure, iar ea personal trebuia să-i confirme 
ceva lui Najeer pentru a obţine lucrul respectiv. 

Kabakov ştia că explicația lui suna vag şi nu-i 
plăcea deloc. Era nemulțumit și de faptul că 
folosise cuvântul „lucru” de trei ori într-o frază. 

Fowler deschise gura, dar Corley îl întrerupse: 

— Nu cred că e vorba de arme, nu? 

— Să aduci arme aici ar fi ca şi cum ai duce apă 
la fântână, zise Fowler cătrănit. 

— Trebuie să fie vorba fie de echipament, fie de 
acces la o altă celulă sau la un agent sus-pus, 
continuă Corley. Mă îndoiesc că avea nevoie de un 
agent. Din câte ştiu, serviciul de spionaj de aici al 
Republicii Arabe Unite e jalnic. 

— Da, zise ambasadorul. Omul de legătură de la 
ambasada noastră le vinde hârtiile din coşul nostru 
de gunoi şi le cumpără pe ale lor. Noi le dăm 
corespondenţă fictivă sau de doi bani. Ale lor sunt 
mai ales hârtii de la creditori care-i pisează la cap 
şi reclame la produse neobişnuite din cauciuc. 

Întrevederea mai continuă timp de o jumătate de 
oră, după care americanii se ridicară să plece. 

— O să încerc să pun în discuție această 
problemă la Langley mâine dimineaţă, spuse 
Corley. 

— Dacă vreţi, pot să... 

Fowler îl întrerupse pe Kabakov: 

— Raportul dumneavoastră şi înregistrarea sunt 
suficiente, domnule maior. 

Era trecut de 3:00 noaptea când americanii 
plecară de la ambasadă. 

— Aoleu, vin arabu, îi zise Fowler lui Corley în 
timp ce se îndreptau spre mașini. 

— Ce zici de povestea asta? 

— Nu te invidiez că mâine trebuie să-i răpeşti 
din timp lui Bennett Ochi Albaştri cu această 
chestiune, spuse Fowler. Dacă sunt niște ţicniți pe- 
aici, Agenţia nu se bagă, bătrâne. Fără prostii în 
Statele Unite. CIA mai trăgea și acum ponoasele 
după scandalul Watergate. Dacă secţiunea care se 
ocupă de Orientul Mijlociu descoperă ceva, o să-ţi 
dăm de ştire, adăugă Fowler. 

— De ce erai aşa supărat la şedinţă? 

— Sunt sătul de toată povestea asta. Am lucrat 
cu israelienii la Roma, la Londra, Paris, o dată 
chiar şi la Tokio. Identificăm un arab, îi informăm, 
şi ce se întâmplă? Încearcă să-i strice planurile? 
Nu. Îl supraveghează? Da. Destul timp cât să afle 
ce prieteni are. După aia urmează o bubuitură 
zdravănă. Arabii sunt exterminați și tu suporţi 
consecințele. 

— N-aveau nevoie să-l trimită pe Kabakov, zise 
Corley. 

— O, ba da. Ai observat că atașatul militar 
Weisman nu era acolo. Amândoi ştim că de fapt 
face spionaj. Dar coordonează şi vânzarea 
avioanelor Phantom. Şi nu vor sub niciun chip să 
existe vreo legătură oficială între cele două 
chestiuni. 

— O să fii la Langley mâine? 

— Evident. Nu-l lăsa pe Kabakov să te bage în 
vreo belea. 

. 

În fiecare joi dimineaţă, comunitatea spionajului 
american se întâlneşte într-o încăpere fără ferestre, 
cu blindaj de plumb, din clădirea Agenţiei Centrale 
de Spionaj de la Langley, Virginia. Printre 

participanţi se numără oficiali de la CIA, FBI, 
Agenţia Naţională de Securitate, Serviciul Secret, 
Oficiul Naţional de Recunoaștere şi consilierii în 
spionaj militar ai şefului Statului Major. Când e 
necesar, sunt invitați şi diverşi specialişti. 
Paisprezece persoane pot lua cuvântul în timpul 
întrevederii. Sunt multe subiecte pe ordinea de zi, 
iar timpul este strict limitat. 

Corley vorbi zece minute, Fowler cinci și 
oficialii de la secţiunea pentru activitate subversivă 
a Serviciului de Imigraţie şi Naturalizare încă şi 
mai puțin. 

Când Corley se întoarse de la şedinţă, îl găsi pe 
Kabakov așteptându-l în micul său birou de la 
sediul central al FBI. 

— Cred că trebuie să-mi exprim recunoştinţa 
fiindcă aţi venit, spuse Corley. Statul urmează să-i 
mulțumească ambasadorului. Ambasadorul nostru 
din Tel Aviv o să-i adreseze mulțumiri lui Yigal 
Allon. 

— Bine, dar ce-aveţi de gând să faceţi acum? 

— Al naibii de puţin, zise Corley aprinzându-şi 
pipa. Fowler a adus un maldăr de benzi înregistrate 
după Radio Cairo şi Radio Beirut. A zis că toate 
conțin fel de fel de ameninţări care nu s-au 
materializat. Agenţia verifică dacă vocea de pe 
înregistrarea dumneavoastră apare pe vreuna din 
benzile acelea. 

— Banda asta nu e o simplă ameninţare. 
Urmează să fie folosită după atac. 

— Agenţia îşi verifică sursele din Liban. 

— În Liban CIA cumpără același rahat ca şi noi, 
cam de la aceiași oameni, zise Kabakov. E genul 
de informaţii care mi se pun la dispoziție cu două 
ore înaintea presei. 

— Poate nici două. Între timp puteţi să vă uitaţi 
la poze. Avem informații despre aproximativ o sută 
de simpatizanți Al Fatah cunoscuţi, persoane 
despre care noi credem că fac parte din mişcarea 5 
Iulie. Cei de la Imigrare şi Naturalizare nu prea 

vorbesc despre acest lucru, dar au un dosar cu 
arabi străini suspecți. Va trebui să vă duceți la New 
York pentru asta. 

— Sunteţi autorizat să puneţi toate vămile în 
stare de alertă? 

— Am şi făcut-o. E cea mai bună şansă a 
noastră. Dacă au în vedere o operațiune de 
anvergură, probabil că trebuie să aducă bomba de 
afară, asta în cazul în care e vorba de o bombă, 
zise Corley. În ultimii doi ani am avut de-a face cu 
trei explozii de mică amploare, toate legate de 
mișcarea 5 Julie şi toate la instituţii israeliene din 
New York. Din asta... 

— O dată au folosit plastic şi în celelalte două 
dăți dinamită, zise Kabakov. 

— Exact. Sunteţi bine informat, aşa-i? Se pare 
că nu e destul plastic pe-aici, altfel n-ar căra 
dinamita după ei de colo-colo şi nici nu ar cădea 
victime propriilor explozii încercând să extragă 
nitroglicerina din ea. 

— Membrii mişcării 5 Iulie sunt nişte amatori, 
spuse Kabakov. Najeer nu le-ar fi încredinţat 
misiunea asta. Problema explozivilor urma să fie o 
chestie separată. Dacă n-au ajuns încă aici, or să-i 
aducă. 

Israelianul se ridică şi se îndreptă spic fereastră: 

— Deci, guvernul dumneavoastră îmi pune la 
dispoziţie informaţiile pe care le deține în legătură 
cu această problemă şi le spune celor de la vamă să 
aibă grijă să nu intre în țară indivizi cu bombe. 
Asta-i tot? 

— Îmi pare rău, domnule maior, dar nu ştiu ce 
altceva am putea face cu informaţiile pe care le 
avem. 

— Statele Unite ar putea să le ceară noilor aliaţi 
din Egipt să-l preseze pe Gaddafi în Libia. El 
finanţează organizația Septembrie Negru. 
Nemernicul le-a dat cinci milioane de dolari din 
vistieria țării drept recompensă pentru masacrul de 
la München. Ar putea să revoce operațiunea, dacă 

Egiptul ar face presiuni suficient de mari asupra 
lui. 

Colonelul Muammar Gaddafi, liderul 
Consiliului Comandamentului Revoluționar din 
Libia, îi făcea din nou curte Egiptului în încercarea 
de a construi o alianță solidă. Era posibil ca în 
acest context să reacționeze pozitiv la presiunile 
exercitate de Egipt. 

— Departamentul de Stat nu vrea să se implice 
în chestiunea asta, zise Corley. 

— Agenţii de spionaj americani nu cred că au de 
gând să pună la cale un atac aici, aşa-i, domnule 
Corley? 

— Nu, zise Sam Corley abătut. Ei susțin că 
arabii n-ar îndrăzni. 

4. 


În acel moment, cargobotul Leticia traversa cel 
de-al 21-lea meridian în drum spre Azore şi New 
York. În adâncul calei dinspre prova, într-un 
compartiment încuiat, se afla peste o jumătate de 
tonă de explozibil plastic ambalat în cutii de 
culoare cenușie. 

Lângă cutu, în întunericul absolut din cală, Ali 
Hassan zăcea aproape inconştient. Pe burta lui se 
plimba alene un şobolan imens. Hassan stătea 
prăvălit acolo de trei zile, împuşcat în stomac de 
căpitanul Kemal Larmoso. 

Şobolanul era flămând, dar nu rapace. La 
început, gemetele lui Hassan îl speriaseră, dar 
acum nu mai auzea decât o respirație abia 
perceptibilă. Stătu pe crusta care acoperea plaga 
din pântecele umflat al lui Hassan şi amuşină rana, 
după care o luă în sus spre piept. 

Hassan îi simţea ghearele prin piele. Trebuia să 
aştepte. În mâna stângă avea o rangă scurtă căreia 
căpitanul Larmoso îi dăduse drumul când Hassan 
îl surprinsese cotrobăind prin lăzi. În dreapta avea 
automatul Walther PPK pe care îl scosese prea 
târziu. N-avea să tragă acum, ca nu cumva să-l 
audă cineva. Trădătorul de Larmoso trebuia să 
creadă că e mort când o să coboare din nou în cală. 

Nasul şobolanului aproape-i atingea bărbia. 
Mustăţile animalului tresăreau sub respirația grea a 
bărbatului. 

Cu toată puterea de care era în stare, Hassan îl 
izbi cu ranga şi o simţi cum pătrunde în coasta 
şobolanului. Ghearele i se înfipseră în carnea lui 
Hassan când își făcu vânt să sară de pe el şi omul 
le auzi hârşâitul grăbit pe puntea de metal. 

Trecură câteva minute, după care Hassan auzi 
un ronțăit uşor. Crezu că vine de undeva din cracul 
pantalonilor. Nu simţea nimic de la mijloc în Jos şi 
era recunoscător că se întâmplase așa. 

Tentaţia de a-şi pune capăt zilelor nu-l părăsea 
nicio clipă. Avea tăria să-şi ducă automatul 
Walther la tâmplă. Şi o va face, îşi zicea, imediat 
ce Muhammad Fasil va ajunge acolo. Până atunci 
avea să păzească lăzile. Hassan nu ştia cât timp 
zăcuse pe întuneric. Îşi dădea seama de faptul că 
mintea o să-i rămână lucidă doar pentru câteva 
minute de data asta, și încercă să raționeze. Leticia 
era la ceva mai mult de trei zile distanță de Azore 
când îl prinsese pe Larmoso dând târcoale lăzilor. 
Muhammad Fasil nu primise telegrama din Azore 
pe 2 noiembrie, cum fusese înțelegerea, şi avea la 
dispoziție doar două zile să acționeze înainte ca 
vasul să ridice din nou ancora. Insulele Azore erau 
ultima escală înainte de New York. 

Fasil o să acționeze, se gândi Hassan. N-o să-l 
las baltă. 

La fiecare turație a bătrânului motor diesel al 
vasului plăcile de tablă ale punţii îi vibrau sub cap. 
Valuri roșii îi invadau creierii. Se încordă să audă 
motorul şi se gândi că auzea pulsul lui Dumnezeu. 

La circa optsprezece metri deasupra calei unde 
zăcea Hassan, căpitanul Kemal Larmoso se relaxa 
în cabina sa, bând o sticlă de bere Sapporo în timp 
ce asculta ştirile. Se dădeau din nou lupte între 
armata libaneză și trupele de gherilă. Bun, se gândi 
el, ducă-se dracului şi unii şi alții. 

Libanezii reprezentau o ameninţare pentru 
documentele lui, iar trupele de gherilă — pentru 
viața lui. Când ajungea în Beirut, sau Tir, sau 
Tobruk, trebuia să-i plătească şi pe unii, şi pe alții. 
Pe cei din gherilă mai puțin decât pe ticăloșiu ăia 
de vameşi libanezi. 

Era conștient de faptul că va avea de-a face cu 
cei din gherilă. Ştia că intrase la apă din clipa când 
Hassan îl prinsese la cutii. Fasil şi ceilalți aveau 
să-l vâneze când o să ajungă la Beirut. Poate că 
lbanezii învăţaseră lecţia de la regele Hussein şi îi 
vor izgoni pe luptătorii de gherilă. În acest caz mai 
rămânea doar o singură facțiune de plătit. Se 

săturase de povestea asta. „Du-l pe ăsta acolo”. 
„Adu armele”. „Ţine-ţi gura”. Stiu ce-nseamnă să- 
ți ţii gura, se gândi Larmoso. Urechea nu mi-a 
ajuns așa fiindcă m-am bărbierit în grabă. Odată 
găsise o mină pe carcasa jupuită a Leticiei, cu 
fitilul pregătit să fie amorsat dacă nu se conforma 
cerințelor luptătorilor de gherilă. 

Larmoso era un bărbat masiv şi păros. Emana 
un miros care le întorcea mațele pe dos până şi 
marinarilor săi, iar patul din cabină aproape 
atingea podeaua sub greutatea lui. Deschise încă o 
sticlă de Sapporo cu dinţii și se lăsa în voia 
gândurilor în timp ce-şi bea berea, cu ochii mici 
ațintiti asupra unui colaj dintr-o revistă italiană 
lipit pe peretele etanș, care imortalizase un act de 
sodomie heterosexuală. 

Luă apoi de pe podea mica statuetă înfățișând-o 
pe Madona şi și-o puse în picioare pe piept. Era 
zgâriată în locul unde o încercase cu cuțitul înainte 
să-şi dea seama despre ce e vorba. Larmoso ştia 
trei locuri unde putea vinde explozibilul. Unui 
exilat cubanez din Miami cu mai mulți bani decât 
creier. În Republica Dominicană, unui bărbat care 
plătea în cruzeiros brazilieni orice chestie care 
împuşca sau exploda. Al treilea potențial client era 
guvernul Statelor Unite. 

Avea să primească o recompensă, evident, dar 
Larmoso ştia că o afacere cu americanii i-ar fi adus 
şi alte avantaje. S-ar fi putut ca anumite 
prejudecăţi pe care vameşii americani le aveau față 
de el să fie date uitării. 

Larmoso deschisese lăzile fiindcă voia să-l 
tapeze pe importator, Benjamin Muzi, de o mare 
sumă de bani şi trebuia să afle cât valora marfa de 
contrabandă ca să ştie cât îi putea cere. Larmoso 
nu mai umblase niciodată la marfa lui Muzi, dar îi 
ajunseseră la ureche zvonuri serioase că Muzi 
intenționa să iasă din afacerile pe care le făcea în 
Orientul Mijlociu şi, dacă era adevărat, venitul lui 
ilicit avea să scadă substanțial. Acesta putea foarte 

bine să fie ultimul transport al lui Muzi, şi 
Larmoso voia să profite de ocazie. 

Se așteptase să găsească o cantitate enormă de 
haşiş, o marfă pe care Muzi o cumpăra frecvent de 
la sursele organizaţiei Al Fatah. În loc de droguri 
descoperise plastic şi apoi dăduse peste Hassan 
care se repezise prostește să-şi scoată pistolul. 
Plasticul era o chestiune serioasă, nu ca afacerile 
cu droguri în care prietenii puteau să ceară bani 
unii de la alții. 

Larmoso spera ca Muzi să poată rezolva 
problema cu luptătorii de gherilă și să obțină totuşi 
un profit în afacerea cu plasticul. Dar Muzi o să se 
înfurie pe el fiindcă a umblat la lăzi. 

Dacă Muzi nu voia să coopereze, dacă refuza 
să-l plătească şi să-i despăgubească în numele lui 
pe luptătorii de gherilă, atunci Larmoso avea de 
gând să țină plasticul pentru el şi să-l vândă în altă 
parte. Mai bine să fii un fugar bogat decât unul 
sărac. 

Dar mai întâi trebuia să inventarieze marfa pe 
care o avea de vânzare şi să scape de gunoiul acela 
din cală. 

Larmoso ştia că-l rănise grav pe Hassan. Şi-i 
lăsase suficient timp să moară. Se hotărî să-l pună 
într-un sac la care să ataşeze o greutate în port la 
Ponta Delgada, în timp ce pe punte se afla doar un 
marinar de cart, şi să-l arunce în apă după ce aveau 
să treacă de Azore. 

° 

Muhammad Fasil se dusese la oficiul din Beirut 
din oră în oră să verifice dacă sosise vreo 
telegramă. La început sperase că telegrama pe care 
trebuia să i-o trimită Hassan din Azore era doar în 
întârziere. Până atunci întotdeauna ajunseseră 
înainte de prânz. Fuseseră trei — din Bengazi, Tunis 
şi Lisabona — în timp ce bătrânul cargou brăzda 
valurile îndreptându-se spre vest. Textul varia de la 
una la alta, dar de fiecare dată însemna acelaşi 
lucru, și anume că explozibilii erau în siguranță. 

Următoarea trebuia să spună „Mama se simte mult 
mai bine azi” şi să fie semnată Jose. La șase după- 
amiază, cum telegrama tot nu sosise, Fasil se 
îndreptă cu maşina spre aeroport. Avea asupra lui 
acte care atestau că era fotograf algerian şi carcasa 
unui aparat de fotografiat performant în interiorul 
căruia pusese un revolver Magnum de .357. Fasil 
făcuse rezervările cu două săptămâni în urmă, ca o 
măsură de precauţie. Ştia că va ajunge în Ponta 
Delgada ziua următoare, înainte de ora 4:00 după- 
amiaza. 
. 

Căpitanul Larmoso îi dădu liber ofițerului 
secund când la orizont se iviră piscurile de pe 
insula Santa Mana, pe 2 noiembrie dis-de- 
dimineaţă. Ocol mica insulă pe partea dintre sud- 
vest, apoi cârmi spre nord ca să ajungă la San 
Miguel şi în portul Ponta Delgada. 

Orașul portughez era încântător în soarele iernii, 
cu clădirile sale albe cu acoperişuri din țiglă roşie 
ŞI Copacii veşnic verzi crescuţi printre ele, aproape 
la fel de înalţi precum clopotniţa. În spatele 
orașului erau pante line de munte, peticite cu 
câmpii. 

Legată la chei, Leticia arăta mai jupuită ca 
oricând, dând la iveală linia de încărcare 
decolorată când echipajul descărcă un transport de 
echipamente agricole uşoare, recondiționate şi 
afundându-se din nou în apă când la bord fură 
aduse lăzi cu sticle de apă minerală. 

Larmoso nu era îngrijorat, căci marfa se încărca 
şi descărca în partea dinspre pupa a calei. Micul 
compartiment dinspre prova avea să rămână în 
continuare încuiat. 

Majoritatea operațiunilor se terminară până a 
doua zi după-amiază, astfel că dădu echipajului 
permisie să iasă în port, iar casierul le plăti o mică 
sumă de bani menită să le ajungă pentru o noapte 
la bordel şi cârciumă. 

Marinarii o luară în josul cheiului, mergând în 
pas vioi în așteptarea evenimentelor serii. Nu l-au 
observat pe bărbatul slab din spatele colonadei de 
la Banco Nacional Ultramarino care-i număra în 
timp ce se îndreptau spre port. 

Pe vapor era liniște acum, cu excepția 
zgomotului făcut de pașii căpitanului Larmoso, 
care cobora în atelierul din camera motoarelor, un 
mic compartiment slab luminat de un bec într-o 
colivie de sârmă. Scotocind într-un maldăr de 
piese scoase din uz, luă o tijă de piston cu bolţ cu 
tot, care se stricase când motorul Leticiei se 
gripase departe de Tobruk, în primăvară. Cântări în 
mână tija care semăna cu un os mare din metal. 
Convins că era destul de grea ca să poată trage 
trupul lui Hassan spre a-l azvârh pe fundul 
Oceanului Atlantic, Larmoso o cără la pupa și o 
ascunse într-un dulap, împreună cu o bucată de 
frânghie. Apoi luă din bucătăria vaporului un sac 
din pânză din cei folosiți de bucătar pentru gunoi 
şi străbătu popota ofițerilor, goală acum, 
îndreptându-se spre scara dintre punți de la prova. 
Îşi trecuse sacul pe umeri ca pe un şal și fluiera 
printre dinți păşind greoi pe pasarelă. Auzi un 
zgomot ușor în spatele lui. Se opri, ascultând. 
Probabil era bătrânul de cart care patrula pe puntea 
de deasupra. Larmoso trecu prin trapa din popota 
ofițerilor pe scara dintre punți şi cobori treptele de 
metal care duceau la cala dinspre prova. Dar în loc 
să intre în cală, trânti doar cu zgomot trapa şi stătu 
rezemat de peretele etang de la piciorul scării, 
uitându-se în susul puţului metalic la trapa de la 
capătul scării întunecate. În pumnul lui mare, 
pistolul Smith & Wesson Airweight cu cinci 
gloanţe arăta ca acadelele din lemn dulce în formă 
de revolver. 

Sub privirea lui, trapa de la popotă se deschise 
brusc şi, mișcându-se la fel de încet precum un 
şarpe în căutarea prăzii, își făcu apariția 
Muhammad Fasil. 

Larmoso trase, şi bubuitura sună asurzitor în 
spațiul acela delimitat de pereţi metalici, iar 
glonţul scrâşni când ricoşă în balustradă. Se piti în 
cală şi trânti trapa în spatele lui. Era leoarcă de 
sudoare, şi mirosul lui greu se amestecă cu cel de 
rugină și vaselină. 

Auzi paşii înceți și cadențaţi care coborau scara 
dintre punți. Ştia că Fasil se sprijinea de balustradă 
cu o mână, iar în cealaltă ținea pistolul îndreptat 
spre trapa închisă. Se târî după o ladă la mai bine 
de trei metri distanță de trapa prin care avea să 
intre Fasil. Timpul lucra în favoarea lui, căci 
echipajul se putea întoarce dintr-o clipă în alta, 
mergând pe șapte cărări. Se gândi la propunerile 
de afaceri și la scuzele pe care i le putea oferi lui 
Fasil, dar respinse imediat ideea. Mai avea patru 
gloanţe. Se hotărî. O să-l omoare pe Fasil când 
avea să intre prin trapă. 

Timp de o secundă, pe scara dintre punți nu se 
auzi niciun zgomot. Apoi pistolul Magnum al lui 
Fasil bubui și glonţul trecu prin trapă umplând 
aerul din cală cu fragmente de metal. Larmoso 
trase şi el spre trapa închisă, dar glonţul de .38 
muşcă doar din metal, apoi trase încă o dată, și 
încă o dată, până când trapa zbură în lături şi 
umbra întunecată se rostogoli înăuntru. 

Chiar în momentul când îşi epuiză muniţia, 
Larmoso văzu prin străfulgerarea glonţului că 
trăsese într-o pernă de scaun din popota ofiţerilor. 
Împiedicându-se şi înjurând, o luă la fugă prin 
întunericul din cală către compartimentul de la 
prova. 

O să 1a pistolul lui Hassan, se gândi el, şi o să-l 
omoare pe Fasil. 

Larmoso se mișca rapid pentru o matahală de 
om şi era familiarizat cu cala. În nici treizeci de 
secunde fu la trapa compartimentului, căutându-se 
de chei. Plonjă înăuntru, sufocat de duhoarea care- 
| năpădise când deschise trapa. Nu voia să aprindă 
lumina şi se târî de-a curmezişul punţii în 

compartimentul scufundat în beznă, bâjbâind după 
Hassan şi mormăind în barbă. Se lovi de lăzi şi le 
ocoli, apoi dădu cu mâna de un pantof. Larmoso 
pipăi de-a lungul cracului pantalonului până la 
burtă. Pistolul nu era la betelie. În cele din urmă 
găsi un braţ, îl simți mișcându-se, dar până să 
descopere arma, glonţul îi şi explodase în faţă. 

Lui Fasil îi ţiuiau urechile şi trecură mai multe 
minute până să audă şoapta răgușită care venea 
dinspre compartimentul de la provă. 

— Fasil, Fasil... 

Luptătorul de gherilă lumină cala cu lanterna de 
buzunar şi în raza de lumină văzu lăbuțe 
mişcându-se speriate. Fasil plimbă lanterna peste 
Larmoso care zăcea pe spate mort, cu fața ca o 
mască de sânge, apoi păși înăuntru. 

Îngenunche şi luă în mâini faţa lui Hassan 
mutilată de şobolani. Buzele bărbatului se mișcară. 

— Fasil... 

— Te-ai descurcat bine, Hassan. O să aduc un 
doctor. 

Fasil îşi dădu seama că era inutil. Hassan, 
umflat din cauza rănilor, nu mai avea nicio 
scăpare. Dar ar fi putut să răpească un doctor cu 
jumătate de oră înainte ca Leticia să ridice ancora 
şi să-l aducă la bord. Apoi putea să-l omoare 
undeva în largul mării, înainte ca vasul să ajungă 
la New York. Hassan merita orice sacrificiu. Era 
omeneşte să procedeze așa. 

— Hassan, mă întorc în cinci minute cu trusa 
medicală. Îţi las lanterna. 

Se auzi o şoaptă slabă. 

— Mi-am făcut datoria? 

— Da. Ține-te tare, bătrâne. Mă duc după 
morfină şi pe urmă o să-ţi aduc un doctor. 

Fasil îşi căuta orbecăind drumul prin întunericul 
din cală când auzi pistolul lui Hassan descărcându- 
se undeva în urma sa. Se opri şi-şi sprijini capul de 
metalul rece al vasului. 

— O să plătiți pentru asta, murmură el. 

Vorbea unui popor care-i era complet 
necunoscut. 

e 

Bătrânul care făcea de cart la ancoră era încă 
inconştient, cu un cucui în ceafa unde îl pălise 
Fasil. Acesta îl târî până în cabina secundului, îl 
puse în pat şi se aşeză pentru a cumpăni lucrurile. 

Planul inițial fusese ca importatorul Benjamin 
Muzi să ia în primire lăzile în doc la Brooklyn. N- 
avea cum să ştie dacă Larmoso luase legătura cu 
Muzi şi îl cooptase și pe el în această operațiune de 
trădare. Oricum trebuia să se ocupe de Muzi, 
fiindcă știa mult prea multe. Vameşii or să pună 
întrebări legate de absenţa lui Larmoso. Or să 
apară întrebări. Părea puţin probabil ca echipajul 
să ştie ce conţineau lăzile. Cheile lui Larmoso încă 
atârnau în încuietoarea compartimentului de la 
prova în momentul când fusese ucis căpitanul. 
Acum se aflau în buzunarul lui Fasil. Un lucru era 
clar. Plasticul nu trebuia să ajungă în portul New 
York. 

Secundul Mustafa Fawzi era un om rezonabil şi 
lipsit de curaj. La miezul nopţii când se întoarse la 
bord, Fasil avu o scurtă convorbire cu el. Într-o 
mână ţinea un revolver negru. În cealaltă, 2000 de 
dolari. Se interesă de sănătatea mamei şi surorii lui 
Fawzi care erau în Beirut, apoi îl lăsă să înțeleagă 
că soarta lor depindea de cooperarea lui. Târgul se 
încheie rapid. 

° 

Era 7:00 seara pe coasta Atlanticului când sună 
telefonul acasă la Lander. Lucra în garaj şi 
răspunse de acolo. Dahlia mesteca într-o cutie de 
vopsea. 

Din zgomotul intens de pe fir, Lander deduse că 
fusese sunat de undeva de foarte departe. Vocea 
era plăcută, cu accent britanic, asemănător cu al 
Dahliei. Întreba de „stăpâna casei”. 

Dahlia ridică imediat receptorul şi începu o 
conversație în engleză oarecum anostă, despre 

rude și proprietăți. Urmară apoi douăzeci de 
secunde de convorbire rapidă în argou arab. 

Dahlia se întoarse spre Lander, acoperind 
receptorul cu mâna. 

— Michael, trebuie să ridicăm plasticul în largul 
oceanului. Poţi să faci rost de o barcă? 

Mintea lui Lander lucra cu febrilitate. 

— Da. Ai grijă să stabiliți precis punctul de 
întâlnire. Patruzeci de mile est de Farul Barnegat, 
cu jumătate de oră înainte de apus. Contact vizual 
la apusul soarelui. Ne apropiem de vas numai după 
ce se întunecă. Dacă vântul are forța peste gradul 
5, amână cu exact 24 de ore. Spune-i să-l ambaleze 
în pachete nu mai mari decât poate căra un om. 

Dahlia vorbi repede la telefon și închise. 

— Marţi pe 12, zise ea. Se uita la el curioasă. 
Michael, ai găsit soluția foarte repede. 

— Nu, nu e așa, protestă Lander. 

Dahlia învățase încă de la începutul relației lor 
că nu trebuia să-l mintă pe Lander niciodată. Ar fi 
fost stupid: ca şi cum ai fi pretins răspunsuri 
precise de la un calculator în care ai introdus 
jumătăţi de adevăruri. În afară de asta, el detecta 
chiar şi tentația Dahliei de a-l minți. Acum era 
bucuroasă că avusese încredere în el de la bun 
început în privința aranjamentelor legate de 
aducerea plasticului. 

Lander o ascultă calm în timp ce îi povesti ce se 
întâmplase pe vas. 

— Crezi că Muzi l-a pus pe Larmoso să facă 
treaba asta? întrebă el. 

— Fasil nu ştie. N-a avut cum să-l chestioneze 
pe Larmoso. Trebuie să pornim de la ideea că 
Muzi i-a cerut acest lucru. Nu ne putem permite să 
gândim altfel, nu, Michael? Dacă Muzi a îndrăznit 
să controleze acest transport, dacă a plănuit să 
păstreze avansul pe care i l-am plătit și să vândă 
plasticul în altă parte, înseamnă că ne-a vândut 
autorităților de aici. Trebuia să facă acest lucru, 
pentru propria lui protecție. Chiar dacă nu ne-a 

trădat, trebuie să ne ocupăm de el. Știe mult prea 
multe şi te-a văzut. Te-ar putea identifica. 

— Ai plănuit de la început să-l ucizi, nu-i așa? 

— Da. Nu e unul dintr-ai noştri şi e băgat într-o 
afacere periculoasă. Cine ştie ce-ar fi în stare să 
spună dacă ar fi supus la presiuni în legătură cu o 
altă problemă?! 

Dahlia îşi dădu seama că era prea insistentă. 

— Nu suport gândul că ar putea fi veşnic o 
ameninţare pentru tine, Michael, adăugă ea pe un 
ton mai blajin. Nici tu n-ai avut încredere în el, nu- 
i aşa? Te gândiseşi deja la eventualitatea de a 
recupera marfa de pe ocean, nu? Formidabil! 

— Mda, formidabil, zise Lander. la aminte! Lui 
Muzi nu trebuie să 1 se întâmple nimic înainte de a 
pune mâna pe plastic. Dacă s-a dus la autorităţi ca 
să obțină imunitate pentru el în vreo altă chestiune 
sau mai ştiu eu ce, capcana va fi pregătită la doc. 
Cât timp ei cred că o să venim la doc e mai puţin 
probabil să trimită o echipă de supraveghere la 
vas. Dacă Muzi e ucis înainte de intrarea vasului în 
port, or să ştie că nu ne întoarcem la docuri. Or să 
ne aștepte când ne ducem la vapor. Brusc, Lander 
se simţi năpădit de furie. Deci Muzi a fost cea mai 
bună variantă pe care a găsit-o amărâtul ăla de şef 
al tău. 

Dahlia amuţi. Nu-i spuse că de fapt el, Lander, 
fusese primul care se dusese la Muzi. Ştia că-şi va 
reprima furia care se va adăuga la fondul lui 
interior de mânie, deoarece mintea lui era 
irezistibil atrasă de această problemă. 

Lander închise ochii pentru o clipă. 

— Va trebui să te duci la cumpărături, spuse el. 
Dă-mi un creion. 

5. 


Acum că Hafez Najeer şi Abu Ali erau morţi, 
numai Dahlia şi Muhammad Fasil cunoşteau 
identitatea lui Lander, dar Benjamin Muzi îl 
văzuse de mai multe ori, pentru că prin el ajunsese 
Lander la Septembrie Negru şi la plastic. 

Obţinerea  explozibililor fusese marea lui 
problemă încă de la bun început. Extaziat de 
revelația sa, când îşi dăduse seama ce urma să 
facă, lui Lander nu-i trecuse prin cap că va avea 
nevoie de ajutor. Să ducă operațiunea la bun sfârşit 
pe cont propriu ţinea de estetica actului în sine. 
Dar pe măsură ce planul prindea contur în mintea 
lui, iar el studia din ce în ce mai des mulțimile de 
sub dirijabil, se gândi că toți acei oameni meritau 
mai mult decât câteva lăzi de dinamită pe care ar fi 
putut să le cumpere sau să le fure. Li se cuvenea 
ceva mai mult în raport cu ce le-ar fi oferit câteva 
schije smulse din gondola balonului și cele câteva 
kilograme de cuie şi lanţuri adunate de el. 

Uneori, în miez de noapte, când stătea în pat 
treaz, fețele răvăşite ale oamenilor îi umpleau 
tavanul camerei, cu gurile căscate, unduindu-se ca 
un câmp de flori în bătaia vântului. Multe dintre 
fețe căpătau trăsăturile lui Margaret. Apoi imensa 
minge de foc lua cu ea argita de pe faţa lui şi se 
îndrepta spre ei,  învolburându-se precum 
nebuloasa Cancerului, carbonizându-i pe toți şi 
alinându-l până îşi găsea liniştea în somn. 

Trebuia să pună mâna pe plasticul acela. 

Lander călătorise de două ori prin ţară în căutare 
de plastic. Se dusese la trei depozite militare de 
arme să cerceteze dacă exista vreo şansă să fure de 
acolo, dar își dădu seama că era imposibil. Fusese 
în hala de producţie a unei mari corporaţii care 
fabrica ulei de corp pentru copii şi napalm, adezivi 
industriali și explozibili din plastic şi constatase că 
măsurile de securitate erau la fel de stricte ca la o 

fabrică de armament, ba chiar mult mai inventive. 
Instabilitatea nitroglicerinei o făcea imposibil de 
extras din dinamită. 

Lander citise cu aviditate ziarele în căutarea 
unor reportaje despre terorism, explozii, bombe. 
Mormanul de tăieturi din dormitorul lui creştea pe 
zi ce trece. Lander s-ar fi simțit jignit să ştie că 
acest comportament n-avea nimic original sau să 
afle în câte dormitoare oameni dezaxaţi depozitau 
tăieturi din ziar, așteptând să vină şi ziua lor. Multe 
din articolele de ziar decupate de Lander relatau 
întâmplări petrecute în străinătate, la Roma, 
Helsinki, Damasc, Haga, Beirut. 

Ideea îi venise într-un motel din Cincinnati, pe 
la mijlocul lui iulie. Survolase un bâlci în ziua 
aceea şi era pe cale să se îmbete acolo, în holul 
motelului. Era târziu. La capătul barului, pe tavan, 
fusese fixat un televizor. Lander stătea aproape sub 
el, cu ochii în pahar. Majoritatea clienților stăteau 
cu faţa spre el, întorși spre televizor, iar lumina 
fără vlagă de pe ecran le juca pe feţele aţintite spre 
tavan. 

Lander tresări, cu atenția captată de acea 
imagine. Era ceva în fizionomia oamenilor care se 
uitau la televizor. Nelinişte. Mânie. Nu chiar 
teamă, pentru că erau în siguranţă acolo în bar, dar 
aveau acea expresie a omului care se uită pe 
fereastra casei la niște lupi de afară. Lander îşi luă 
paharul şi se îndreptă spre capătul celălalt al 
barului ca să vadă televizorul. Pe ecran era un 
Boeing 747 staționat în deşert, iar arşiţa făcea 
aerul să lucească în jurul lui. Explodă întâi partea 
din spate a fuzelajului, apoi şi secţiunea din mijloc, 
şi avionul dispăru într-o erupție de flăcări şi fum. 
Era prezentată în reluare o ediție specială 
consacrată terorismului arab. 

Munchen. Atrocitatea de la Satul Olimpic. 
Elicopterul de la aeroport. Atleţii israelieni 
împușcați cu arme cu amortizor. Ambasada de la 
Khartoum unde au fost măcelăriți diplomații 

Statelor Unite şi Belgiei. Liderul Al Fatah Yaser 
Arafat negând orice implicare în masacru. 

Din nou Yaser Arafat la o conferință de presă în 
Beirut, acuzând vehement Marea Britanie și 
Statele Unite că sprijină raidurile teroriste ale 
israelienilor împotriva luptătorilor de gherilă. „Ne 
vom răzbuna amarnic atunci când o vom face”, 
spunea Arafat, şi în luminile aparatelor de filmat se 
reflectau două luni în ochii lui. 

Declaraţia de susţinere din partea colonelului 
Gaddafi, discipolul lui Napoleon și aliatul și 
bancherul constant al organizaţiei Al Fatah: 
„Statele Unite merită o palmă zdravănă”. O rephcă 
ulterioară a lui Gaddafi: „Dumnezeu să osândească 
America”. 

— Jigodii, zise bărbatul de lângă Lander, 
îmbrăcat într-o geacă de piele. O adunătură de 
jigodii. 

Lander râse zgomotos. Mai mulți clienți se 
întoarseră spre el. 

— ŢI se pare amuzant, Jack? 

— Nu, domnule, nu mi se pare deloc amuzant. 
Jigodie eşti tu. 

Lander puse banii pe tejghea şi ieşi din bar, 
lăsând în urmă bărbatul care zbiera la el. 

Lander nu cunoştea niciun arab. Începu să 
citească declaraţiile grupurilor arabo-americane 
care susțineau cauza arabilor palestinieni, dar 
singura întrunire la care a participat i-a întărit 
convingerea că acele comitete ale cetăţenilor 
americani de origine arabă erau mult prea ortodoxe 
pentru el. Discutau despre subiecte precum 
„dreptate” şi „drepturi individuale” şi îi încurajau 
pe oameni să le scrie congresmenilor care-i 
reprezentau. Presupunea, şi pe bună dreptate, că 
dacă ar fi sondat terenul să racoleze combatanți 
dintre ei, în scurt timp ar fi și fost abordat de un 
copoi sub acoperire cu un aparat de emisie- 
recepție fixat cu bandă adezivă de picior. 


58 


Demonstraţiile din Manhattan în sprijinul cauzei 
palestiniene nu erau nici ele mai eficiente. La Piaţa 
Naţiunilor Unite şi Piaţa Unirii întâlni mai puţin de 
20 de tineri arabi înconjurați de o mare de evrei. 

Nu, avea nevoie de un escroc competent şi 
lacom cu relaţii de nădejde în Orientul Mijlociu. Şi 
găsi pe cineva. Lander făcuse rost de numele lui 
Benjamin Muzi de la un pilot de avion de pasageri 
ce aducea în ţară pachete mai speciale din Orientul 
Mijlociu, ascunse în trusa de bărbierit, pe care le 
livra apoi importatorului. 

Biroul lui Muzi, amplasat în spatele unui 
depozit dărăpănat de pe strada Sedgwick în 
Brooklyn, era destul de lugubru. Lander fu condus 
la acest birou de un grec masiv cu un miros greu, 
al cărui cap chel reflecta lumina slabă răspândită 
de un bec agăţat în tavan, în timp ce şerpuiau 
printr-un labirint de lăzi. 

Doar uşa biroului costase ceva bani. Era din oţel 
cu două zăvoare şi o încuietoare Fox. Deschizătura 
pentru corespondență se afla la nivelul 
abdomenului și pe interiorul uşii exista o placă de 
metal prinsă în balamale care putea fi închisă cu 
un zăvor. 

Muzi era foarte gras şi grohăia în timp ce sălta 
un maldăr de facturi de pe un scaun. Îi făcu semn 
lui Lander să se aşeze. 

— Vă pot servi cu ceva, poate un suc? 

— Nu. 

Muzi își bău până la ultima picătură sticla de 
apă Perrier şi pescui una nouă din lada frigorifică. 
Puse două aspirine în sticlă și luă o înghițitură 
zdravănă. 

— Mi-ati spus la telefon că doriți să vorbiți cu 
mine într-o chestiune strict confidențială. Deoarece 
nu v-aţi prezentat, v-ar deranja dacă o să vă spun 
Hopkins? 

— Absolut deloc. 

— Excelent. Domnule Hopkins, prin „strict 
confidențial” oamenii înţeleg în general încălcarea 

legii. Dacă despre asta e vorba, atunci nu voi avea 
absolut nimic de-a face cu dumneavoastră, ne-am 
înțeles? 

Lander scoase un teanc de bancnote din buzunar 
şi le puse pe birou. Muzi nici nu-i atinse, nici nu se 
uită la ei. Lander luă banii şi se îndreptă spre ușă. 

— Un moment, domnule Hopkins. 

Muzi îi făcu un semn grecului şi acesta îl 
percheziționă temeinic pe Lander. Grecul se uită 
apoi la Muzi şi dădu aprobator din cap. 

— Luaţi loc, vă rog. Mulţumesc, Salop. 
Aşteaptă afară. 

Bărbatul masiv închise uşa după el. 

— E un nume infect, zise Lander. 

— Da, dar el nu știe, răspunse Muzi ștergându- 
şi faţa cu batista. 

Îşi propti degetele sub bărbie și aşteptă. 

— Am înţeles că ești o persoană enorm de 
influentă, începu Lander. 

— În mod sigur sunt o persoană enormă cu 
oarecare influență. 

— Anumite informaţii... 

— Contrar așteptărilor dumneavoastră, domnule 
Hopkins, nu e nevoie să vă pierdeţi în vorbărie 
arabă interminabilă atunci când aveţi de-a face cu 
un arab, mai ales că celor mai mulți americani le 
lipseşte rafinamentul necesar pentru a da savoare 
discuţiei. Acest birou nu este prevăzut cu 
microfoane secrete. Nici dumneavoastră nu aveţi. 
Spuneti-mi ce doriți. 

— Aş vrea să-i fie înmânată o scrisoare şefului 
secțiunii de spionaj a organizaţiei Al Fatah. 

— Şi cine ar fi persoana care ar urma să facă 
acest lucru? 

— Nu ştiu. Dar puteţi afla dumneavoastră. Mi s- 
a spus că puteţi face aproape orice în Beirut. 
Scrisoarea va fi sigilată într-un mod foarte 
complicat şi nu trebuie să fie deschisă înainte de a 
ajunge la destinaţie. 

— Mi se pare firesc. 


60 


Ochii lui Muzi erau ascunși că ai unei broaște 
testoase. 

— Vă gândiţi la o scrisoare cu bombă, zise 
Lander. Puteți sta la trei metri de mine când o pun 
în plic, ca să vedeți despre ce e vorba. N-aveți 
decât să lipiți partea răsfrântă a plicului înainte ca 
eu o să-i pun toate celelalte sigilii. 

— Eu fac afaceri cu oameni pe care-i 
interesează banii. De regulă, cei care se ocupă de 
politică nu-şi plătesc datoriile sau te ucid din 
prostie. Nu cred... 

— 2000 de dolari acum. Şi încă 2000 dacă 
mesajul ajunge la destinație în condiții 
satisfăcătoare. Lander puse banii înapoi pe birou. 
Şi încă ceva. V-aş sfătui să vă deschideţi un cont 
personal la o bancă din Haga. 

— În ce scop? 

— Ca să puneţi în el o grămadă de bani lhbieni 
dacă vă hotărâți să ieşiţi la pensie. 

În încăpere se lăsă o linişte apăsătoare. În cele 
din urmă, Lander rupse tăcerea: 

— Precizez că scrisoarea trebuie să ajungă 
direct la persoana vizată. N-aş vrea să treacă prin 
alte mâini. 

— Din moment ce nu ştiu ce vreţi, lucrez 
orbeşte. S-ar putea face nişte investigații, dar şi 
astea ar fi periculoase. Știți probabil că Al Fatah 
este divizată, că sunt probleme interne. 

— Duceţi-o la Septembrie Negru. 

— Nu pentru 4000 de dolari. 

— Dar pentru cât? 

— Investigaţiile vor fi dificile şi costisitoare şi 
oricum nu poți fi niciodată sigur... 

— Cât? 

— 8000, plătibili imediat. O să fac tot ce-mi stă 
în putință. 

— 4000 acum și 4000 după. 

— 8000 acum, domnule Hopkins. După, n-o să 
vă mai cunosc şi n-o să mai veniți niciodată aici. 

— De acord. 

— Mă duc la Beirut peste o săptămână. Aş vrea 
să-mi daţi scrisoarea de-abia la plecare. Puteţi s-o 
aduceţi aici pe data de şapte, noaptea. Va fi sigilată 
în prezența mea. Credeţi-mă, nu mă interesează 
conţinutul ei. 

În scrisoare se menţiona numele adevărat al lui 
Lander şi adresa şi se preciza că poate aduce un 
serviciu imens cauzei palestiniene. Acesta solicita 
o întâlnire cu un reprezentant al organizației 
Septembrie Negru, oriunde în emisfera vestică. 
Anexase un ordin de plată pentru 1500 de dolari 
destinaţi să acopere orice fel de cheltuieli. 

Muzi acceptă scrisoarea şi cei 8000 de dolari cu 
o gravitate aproape ceremonioasă. Obişnuia ca 
atunci când i se oferea prețul cerut să se ţină de 
cuvânt. 

O săptămână mai târziu, Lander primi o vedere 
de la Beirut. Nu scria nimic pe ea. Se întrebă dacă 
nu cumva Muzi însuși deschisese scrisoarea şi-i 
aflase numele şi adresa. 

Trecu şi a treia săptămână, timp în care trebui să 
zboare cu balonul de patru ori în afara localității 
Lakehurst. De două ori în acea săptămână avu 
senzația că era urmărit în timp ce mergea cu 
mașina la aeroport, dar n-avea cum să fie sigur. 
Joi, pe 15 august noaptea, făcu un zbor de reclamă 
peste Atlantic City, trimițând mesaje publicitare de 
la panourile de lumini controlate de computer de 
pe uriașele părți laterale ale balonului. 

Când se întoarse la Lakehurst şi se urcă în 
mașină, observă un cartonaş băgat sub ştergătorul 
de la parbriz. Iritat, se dădu jos şi-l luă, gândindu- 
se că e vreo reclamă. ÎI privi cu atenţie la lumina 
becului din maşină. Era un bon de acces la clubul 
de înot al lui Maxie, lângă Lakehurst. Pe spate 
scria „Mâine la 3:00 după-amiază, semnalizează 
odată cu farul pentru confirmare”. 

Lander se uită în jur la parcarea aerodromului, 
cufundată în întuneric. Nu văzu pe nimeni. 
Semnaliză o dată şi plecă spre casă. 

Sunt multe cluburi de înot particulare în New 
Jersey, bine întreținute şi destul de scumpe, care 
aplică politici restrictive în privința clientelei. 
Clubul lui Maxie. Avea o clientelă formată în 
majoritate din evrei, dar spre deosebire de alții, 
Maxie primea şi câțiva negri şi portoricani pe care 
îi cunoştea. Lander ajunse la piscină la 2:45 după- 
amiază şi îşi puse costumul de înot într-o cabină 
din blocuri de ciment, care băltea de apă. Soarele, 
mirosul înțepător de clor şi copiii gălăgioşi îi 
aduceau aminte de alte vremuri, când se ducea la 
piscină la clubul ofiţerilor împreună cu Margaret şi 
fiicele lor. După ce înotau, obișnuiau să bea ceva 
stând pe marginea bazinului, iar Margaret ţinea 
piciorul paharului cu degetele zbârcite de atâta 
apă, râzând şi dându-și pe spate părul ud, ştiind că 
era privită de locotenenţii tineri din preajmă. 

Lander se simţea foarte singur şi era conștient 
de trupul său nebronzat şi de mâna dizgrațioasă, în 
timp ce păşea pe cimentul fierbinte. Depuse 
obiectele de valoare într-un coş de sârmă și le 
verifică împreună cu băiatul care se ocupa de 
clienți, după care puse tichetul de plastic în 
buzunarul de la costumul de baie. Piscina iradia un 
albastru nenatural, iar lumina se reflecta în apă, 
rănindu-i ochii. 

Piscina are o mulțime de avantaje, reflectă el. 
Nimeni nu poate veni cu o armă sau un 
magnetofon, nimănui nu 1 se puteau lua amprentele 
pe ascuns. Înotă alene înainte şi înapoi timp de 
vreo jumătate de oră. Erau cel puţin cincisprezece 
copii în bazin cu tot felul de căluți de mare și 
camere de aer. Mai multe cupluri tinere se jucau cu 
o minge de plajă în dungi, iar un tânăr musculos 
stătea pe marginea bazinului şi se ungea cu ulei de 
bronzat. 

Lander se întoarse și începu să înoate alene pe 
spate în partea cea mai adâncă a piscinei, ferindu- 
se din calea săritorilor de la trambulină. Se uita 
după un nor mic dus de vânt, când se ciocni de 

cineva într-o aglomeraţie de braţe şi picioare, o 
fată cu o mască şi tub de scufundare care dădea din 
picioare încoace şi-ncolo, aparent cu ochii la 
fundul piscinei în loc să fie atentă pe unde înota. 

— Îmi pare rău, zise ea, călcând apa. 

Lander nu răspunse nimic, pufni să elimine apa 
din nas şi continuă să înoate. Stătu în bazin încă o 
jumătate de oră, apoi se hotărî să plece. Tocmai 
voia să iasă din piscină, când fata cu masca țâșni la 
suprafață drept în faţa lui. Îşi scoase masca și 
zâmbi. 

— Dumneavoastră v-a căzut ăsta? L-am găsit pe 
fundul bazinului. 

Ținea în mână tichetul lui de plastic. Lander se 
uită şi văzu că buzunarul de la costumul de baie 
era întors pe dos. 

— Aţi face bine să vă uitaţi în portofel, să vă 
asiguraţi că nu vă lipseşte nimic, zise ea şi se 
scufundă din nou. 

În portofel găsi împăturit ordinul de plată pe 
care-l trimisese la Beirut. Înapoie coşul băiatului şi 
se întoarse la fata din piscină. Se lupta în joacă cu 
doi băieței şi puștii protestară zgomotos când 
aceasta îi părăsi. Arăta minunat în apă şi Lander, 
înfrigurat şi zgribulit în costumul de baie, se 
înfurie privind acea imagine. 

— Haideţi să vorbim în bazin, domnule Lander, 
zise ea, înaintând până la adâncimea la care apa îi 
plescăia chiar sub sâni. 

— ȘI ce-ar trebui să fac, să sar în nădragi şi să 
spun tot ce am de spus taman aici? 

Fata îl privi fix, în timp ce un roi de luminițe 
multicolore şi mici cât gămălia acului îi dansau în 
ochi. Brusc, el îşi puse mâna mutilată pe braţul ei, 
privind-o în față ca să-i prindă tresărirea. Un 
zâmbet blajin fu singura ei reacție vizibilă. Ceea ce 
nu văzuse era mâna ei stângă pe care o ținea în apă 
uşor întoarsă, cu degetele încovoiate, gata să 
lovească la nevoie. 

— Pot să-ți spun Michael? Eu mă numesc 
Dahlia Iyad. E un loc foarte potrivit să stăm de 
vorbă. 

— Ai fost mulţumită de ceea ce ai găsit în 
portmoneul meu? 

— Ar trebui să fu bucuros că m-am uitat în el. 
Nu cred că ţi-ar plăcea să ai de-a face cu nişte 
proşti. 

— Cât de multe ştii despre mine? 

— Ştiu cum îți câştigi existenţa. Ştiu că ai fost 
prizonier de război. Locuieşti singur, citeşti până 
noaptea târziu și fumezi marijuana de calitate 
îndoielnică. Știu că telefonul tău nu e ascultat, cel 
puţin nu de la terminalul din subsolul locuinţei sau 
de pe stâlpul din faţa casei. Nu ştiu exact ce vrei. 

Va trebui s-o spună, mai devreme sau mai târziu. 
Chiar dacă ar fi avut mai multă încredere în 
această femeie, tot i-ar fi venit greu să vorbească 
despre acel lucru, la fel de greu ca a-şi deschide 
sufletul la psihiatru. Dar asta era, n-avea ce face. 

— Vreau să detonez 500 de kilograme de 
explozibil din plastic la stadionul unde se va juca 
finala campionatului național de fotbal. 

Se uită la el ca şi când tocmai 1 se confesase 
anevoie în legătură cu o deviere sexuală care ei 1- 
ar fi plăcut în mod deosebit. O încerca un 
sentiment de compasiune blândă şi calmă, o 
emoție reţinută. În gând, îi ură bun venit. 

— Nu ai plastic, aşa-i, Michael? 

— Nu, spuse el, şi se uită în altă parte în timp 
ce-i puse întrebarea. Poţi să faci tu rost? 

— E foarte complicat. Depinde. 

Stropu de apă zburară de pe fața lui în timp ce-şi 
întoarse cu un zvâcnet capul s-o privească. 

— Nu asta vreau să aud. Vorbește pe şleau. 

— Dacă ajung la concluzia că eşti în stare s-o 
faci, dacă pot să-l conving pe şeful meu că o să te 
tii de cuvânt, atunci, da, pot să fac rost de plastic. 
O să fac rost. 

— E în regulă. Mi se pare corect. 

— Vreau să văd tot. Aş putea să te însoțesc 
acasă? 

— De ce nu? 

Nu se duseră direct acasă la Lander. Avea 
programat un zbor de reclamă nocturn, aşa că o luă 
pe Dahlia cu el. În mod normal, nu erau admiși 
pasageri în zborurile publicitare, deoarece 
majoritatea scaunelor fuseseră scoase din nacelă ca 
să facă loc calculatorului de bord care controla 
cele 8000 de becuri de pe părțile laterale ale 
balonului. Dar aveau loc, dacă se înghesuiau. 
Farley, copilotul, incomodase pe toată lumea în 
două rânduri, când îşi luase cu el prietena din 
Florida și nu putea să protesteze acum şi să nu-i 
cedeze locul tinerei femei. În fundul nacelei, el și 
operatorul de la calculator își lingeau buzele 
uitându-se la Dahlia și făceau gesturile obscene 
când fata şi Lander nu priveau spre ei. 

Manhattanul strălucea în noapte ca un uriaş 
vapor de diamant în timp ce trecură pe deasupra 
lui la peste 750 de metri. Coborâră spre cununa 
scânteietoare a Stadionului Shea unde cei de la 
Mets jucau un meci în nocturnă şi părțile laterale 
ale  dirijabilului se  transformară în panouri 
publicitare pâlpâitoare, cu literele textului curgând 
în jos. „Nu uitaţi, pe veterani să-i angajaţi”, zicea 
primul mesaj. „Winston are un gust dumnezeiesc 
de...”, se  întrerupse mesajul, în timp ce 
tehnicianul înjura şi se chinuia cu banda perforată. 

Apoi Dahlia şi Lander priviră cum echipajul de 
sol de la Lakehurst punea la adăpost peste noapte 
dirijabilul inundat de lumină. Se uitară mai ales la 
nacelă în timp ce lucrătorii în salopete scoteau 
calculatorul și reinstalau scaunele. 

Lander îi arătă rama rezistentă de jur-împrejurul 
cabinei, apoi o conduse în partea din spate a 
nacelei ca să vadă cum era demontat generatorul 
turbo care alimenta becurile. Generatorul era un 
ansamblu greu şi unsuros de forma unui biban 

imens cu gura largă, prevăzut cu un dispozitiv în 
trei puncte care avea să se dovedească foarte util. 

Farley se apropie de ei ținând în mână dosarul 
de zbor. 

— Hei, doar n-o să staţi aici toată noaptea. 

— E atât de captivant totul, zise Dahlia 
zâmbindu-i neutru. 

— Mda, chicoti Farley, făcându-le cu ochiul în 
timp ce se îndepărta. 

Dahlia era îmbujorată și ochii îi străluceau în 
vreme ce mergeau cu maşina spre casă. Îi spusese 
clar încă de la început că nu se aștepta la avansuri 
din partea lui. Pe de altă parte, avu grijă să nu-i 
sugereze cumva că i-ar fi displăcut. Trupul ei era 
acolo, şi-l adusese pentru că-i era comod s-o facă, 
părea să spună atitudinea fetei. Fizic, îi arăta 
respect lui Lander într-un mod atât de subtil încât 
era imposibil de găsit în limba engleză un cuvânt 
care să-l definească. Şi părea foarte, foarte blândă. 

Dar lucrurile se schimbau radical când era vorba 
de afaceri. Lander își dădu imediat seama că nu 
putea s-o intimideze cu cunoștințele sale tehnice 
superioare. Fu nevoit să-i prezinte planul în cele 
mai mici amănunte, explicându-i termenii în 
timpul expunerii. Ea nu era de acord cu modul său 
de a-i trata pe cei din jur, şi Lander descoperi că 
fata era o bună cunoscătoare a oamenilor şi avea 
multă experiență în privinţa comportamentului 
celor aflati în situații dificile, care se lăsau 
dominați de frică şi înspăimântați. Chiar şi când îl 
dezaproba vehement, nu sublinia niciodată un 
argument cu o mișcare a corpului sau o expresie a 
feței care să reflecte altceva decât o maximă 
concentrare asupra a ceea ce spunea. 

Pe măsură ce rezolvau problemele tehnice, cel 
puţin teoretic, Dahlia îşi dădu seama că punctul 
slab al proiectului îl reprezenta instabilitatea lui 
Lander. Bărbatul era o maşinărie splendidă ale 
cărei comenzi încăpuseră pe mâinile unui copil 
ucigaș. Rolul ei de a-i oferi sprijin devenea tot mai 

important. În acest domeniu nu se putea baza 
întotdeauna pe calcule şi trebuia să se lase în voia 
sentimentelor. 

Zilele treceau şi Lander începu să-i povestească 
diverse lucruri despre el, lucruri inofensive, pentru 
că nu-l făceau să sufere. Uneori seara, când era 
uşor ameţit, se plângea la nesfârşit din pricina 
actelor de nedreptate comise de Marină. Într-un 
târziu, după miezul nopții, fata se ducea în camera 
sa, lăsându-l înjurând în timp ce se uita la 
televizor. Şi apoi, într-o noapte, pe când ea stătea 
pe marginea patului lui, Lander îi istorisi o 
întâmplare lăsând impresia că-i făcea un dar. Îi 
relată împrejurarea în care văzuse pentru prima 
dată un dirijabil. 

Avea opt ani, îşi julise genunchiul şi se afla pe 
terenul de joacă argilos al unei școli de ţară când 
văzuse dirijabilul pe cer. Argintiu, întorcându-se 
după vânt, plana deasupra curții şcolii, împrăştiind 
în urma sa nişte obiecte mici care pluteau spre 
pământ — acadele Baby Ruth agăţate de nişte mici 
paraşute. Fugind după dirijabil, Michael rămase în 
umbra lui pe toată lungimea curţii, urmat de 
ceilalți copii care alergau împreună cu el, 
înghesuindu-se să apuce acadelele. Apoi ajunseră 
la câmpul arat care se întindea dincolo de curtea 
şcolii şi umbra se deplasă mai departe, ondulându- 
se deasupra brazdelor de pământ. Lander, îmbrăcat 
în pantaloni scurți, căzu pe câmp şi rana de la 
genunchi i se redeschise. Se ridică şi urmări 
dirijabilul până când îl pierdu din ochi, în timp ce 
pe picioare îi curgeau pârâiaşe de sânge, iar în 
mână ţinea strâns o acadea cu parașută. 

Dahlia se întinse în pat lângă el, ascultându-l cu 
luare-aminte. lar el se întoarse la ea de pe terenul 
de joacă, cu chipul transfigurat de toată magia și 
lumina acelei zile de demult. 

Apoi deveni îndrăzneţ. Îi simţise dorinţa 
mistuitoare şi i-o acceptase ca şi când ar fi fost a 
ei. Îl primise cu trupul ei. Nu cu speranţe 

distrugătoare, ci cu infinită duioşie. Nu văzu nimic 
urât în el. Iar el simţea că putea să-i spună orice, 
şi-i spuse totul, chiar şi lucrurile pe care niciodată 
până atunci nu le mai împărtăşise cuiva, nici măcar 
lui Margaret. Mai ales lui Margaret. 

Dahlia îl asculta cu înțelegere și interes. 
Niciodată nu lăsa să se vadă vreo urmă de dezgust 
sau de neliniște, deși învățase să fie circumspectă 
cu el când vorbea despre anumite lucruri, pentru că 
se putea înfuria brusc pe ea pentru suferinţe pe 
care i le provocaseră alții. Dahlia trebuia să-l 
sondeze pe Lander şi ajunse să-l cunoască foarte 
bine, mai bine decât avea să-l cunoască cineva 
vreodată — inclusiv comisia selectă care anchetase 
ultima lui acţiune. Membrii acesteia au fost nevoiţi 
să se bazeze pe maldărele lor de documente și 
fotografii şi pe martorii înţepeniţi pe scaun. Dahlia 
aflase totul chiar din gura monstrului. 

E adevărat că se străduia să-l cunoască pe 
Lander ca să se folosească de el, dar cine oare este 
un ascultător dezinteresat? Ar fi putut să facă 
enorm de mult pentru el, dacă scopul ei nu ar fi 
fost crima. 

Francheţea lui absolută și propriile ei deducții îi 
deschiseseră multe ferestre care-i permiteau să 
privească în trecutul lui. Prin ele vedea cum se 
făurise arma ei... 

. 

Scoala Centrală  Willett-Lorance, o şcoală 
rurală între Willett şi Lorance, Carolina de Sud, 2 
februarie, 1941: 

— Michael, Michael Lander, vino încoace şi 
citeşte-ți lucrarea. Vreau să fii cât se poate de 
atent, Buddy Ives. Şi tu la fel, Junior Atkins. Vouă 
vă arde de prostii şi țara piere. Când o să dați 
testele de la jumătatea trimestrului o să se aleagă 
grâul de neghină. 

Pe Michael Lander trebui să-l mai strige de două 
ori. Pare surprinzător de mic cum păşește pe 
intervalul dintre bănci. Willett-Lorance nu are 

prevăzută o programă şcolară pentru copiii 
superdotaţi. În schimb, Michael a „sărit” într-o 
clasă superioară vârstei lui. Are opt ani şi e într-a 
patra. 

Buddy Ives şi Junior Atkins, ambii de 12 ani, şi- 
au petrecut ultima pauză băgându-l cu capul în 
WC pe un băiat dintr-a doua. Acum sunt extrem de 
atenţi. La Michael. Nu la lucrarea lui. 

Michael ştie că trebuie să plătească. Stând în 
picioare în fața clasei, îmbrăcat în pantalonii scurți 
lălâi, citind cu o voce abia auzită, ştie că va trebui 
să plătească. Speră că se va întâmpla pe terenul de 
joacă. Preferă să fie bătut decât băgat cu capul în 
WC. 

Tatăl lui Michael este pastor şi mama lui are 
mare autoritate în comitetul de părinți. Michael nu 
e un copil drăgălaş, atrăgător. El crede că ceva nu e 
în regulă cu el. De când se știe, a fost animat de 
sentimente oribile pe care nu le înțelege. Nu poate 
încă să identifice mânia şi aversiunea față de sine. 
Îşi închipuie că este un băieţel afectat, îmbrăcat în 
pantaloni scurţi, și urăște această imagine. Uneori 
îi priveşte pe ceilalți băieți de opt ani jucându-se 
de-a Vestul Sălbatic în crâng. A încercat și el de 
câteva ori intre în joc, zbierând „bum-bum” și 
îndreptând degetul ca pe ţeava unui pistol. Se 
simte ca un idiot când face chestia asta. Ceilalţi își 
dau seama că nu e un adevărat cowboy, că nu 
crede în joc. 

Se duce la colegii de clasă, băieți de 11-12 ani. 
Aleg echipele să joace fotbal. Michael stă laolaltă 
cu toți şi aşteaptă. Nu e chiar aşa rău să fii ultimul, 
atâta vreme cât eşti ales. E singur între cele două 
echipe. Nu l-au selectat. Michael a reţinut ce 
echipă a ales ultimul jucător și se duce la rivala ei. 
Se vede apropiindu-se de ei cu genunchii noduroşi 
ieşind din pantalonii scurți şi ştie că vorbesc 
despre el în timp ce stau îngrămădiți unul în altul. 
Îi întorc spatele. Nu-i poate implora să-l lase şi pe 
el să joace fotbal. Se îndepărtează de ei, cu fața 

arzându-i ca focul. Nu e niciun loc pe terenul de 
Joacă roşiatic unde să se poată ascunde. 

Ca sudist, Michael are Codul profund sădit în el. 
Un adevărat bărbat luptă atunci când e chemat la 
arme. Un adevărat bărbat e dur, cinstit, respectabil 
şi puternic. Joacă fotbal, îi place să vâneze şi nu 
admite discuţii porcoase când sunt doamne de faţă, 
deşi debitează obscenități despre ele când e în 
compania amicilor. 

La vârsta copilăriei, Codul fără echipamentul de 
rigoare te omoară. 

Michael a învăţat să nu se bată cu băieţii de 12 
ani, dacă poate să evite acest lucru. I se spune că e 
un laş. El înclină să le dea dreptate celorlalți. Se 
exprimă clar şi coerent şi încă n-a desprins arta 
disimulării. I se spune că e fătălău. Se gândește că 
probabil e adevărat. 

Acum a terminat de citit lucrarea în faţa clasei. 
Ştie cum o să-i miroase respiraţia lui Junior Atkins 
când o să-i sufle în faţă. Învăţătoarea îi spune că 
este „un bun cetăţean al clasei”. Nu înţelege de ce 
Michael își întoarce faţa de la ea. 

. 

10 septembrie, 1947, terenul de fotbal din 
spatele Școlii Centrale Willett-Lorance: 

Michael Lander se duce să joace fotbal. E în 
clasa a zecea şi iese afară fără ştirea părinților. 
Simte că trebuie să facă acest lucru. Vrea să 
cunoască și el sentimentul plăcut pe care îl trăiesc 
colegii lui când fac sport. E curios să afle cât mai 
mult despre sine. Uniforma îl face să fie perfect 
anonim. Când e în uniformă parcă nu-l mai vede 
nimeni. E târziu pentru un băiat să înceapă să Joace 
fotbal în clasa a zecea şi Michael are multe de 
învăţat. Spre surprinderea lui, ceilalți au răbdare cu 
el. După câteva zile de îmbrânceli, colegii au 
descoperit că, deşi habar nu are să joace, ştie să 
lovească mingea şi vrea să înveţe de la ei. E o 
perioadă fastă pentru el. Timp de o săptămână. 
Părinţii lui află că joacă fotbal. Îl urăsc pe 

antrenor, un bărbat fără frica lui Dumnezeu despre 
care se zvoneşte că ține băuturi alcoolice în casă. 
Reverendul Lander face acum parte din consiliul 
şcolii. Familia Lander se duce la terenul de 
antrenament în maşina lor Kaiser. Michael nu-i 
vede până nu se aude strigat. Mama sa vine spre 
linia de tușă, călcând înţepată iarba. Reverendul 
Lander aşteaptă în maşină. 

— Scoate-ţi costumul ăla de maimuţă. 

Michael se face că nu aude. Joacă pe post de 
fundaş unde se învălmăşesc grămezile. Vede cu 
precizie fiecare fir de iarbă. Jucătorul care trebuie 
să-l placheze are o zgârietură roşie pe gambă. 

Mama lui Michael merge pe linia de tuşă. Acum 
trece de ea, îndreptându-se spre el. Nouăzeci de 
kilograme de furie abia stăpânită. 

— Am zis să-ţi scoţi costumul ăla de maimuţă şi 
să treci în maşină. 

Michael s-ar fi putut salva în acel moment. Ar fi 
putut să urle la maică-sa şi s-o pună la punct. Şi 
antrenorului i-ar fi stat în puteri să-l ajute, dacă ar 
fi fost mai rapid, mai puţin speriat să nu-şi piardă 
prestigiul. Michael trebuie să pună capăt acestei 
scene. Nu mai poate rămâne alături de ceilalți după 
tot ce s-a întâmplat. Băieții se uită unii la alții cu 
expresii pe care Michael nu le poate suporta. Se 
îndreaptă grăbit spre clădirea din prefabricate pe 
care o folosesc drept vestiar. În urma lui se aud 
chicoteli. Antrenorul se vede nevoit să le spună de 
două ori băieţilor să-și reia antrenamentul. 

— N-avem nevoie de jucători care se țin de 
fusta mamei, zice el. 

Michael se mișcă foarte atent în vestiar, 
lăsându-și echipamentul în ordine pe bancă, cu 
cheia de la dulap deasupra. Nu simte decât o 
greutate surdă înăuntrul lui, dar nu dă semne că ar 
fi furios. În drum spre casă, Michael e supus unui 
torent de insulte. El răspunde docil, înțelege în ce 
situație pembilă şi-a pus părinţii, ştie că trebuia să 

se gândească şi la ceilalți. Dă din cap solemn când 
1 se atrage atenția să-şi cruțe mâinile pentru pian. 
° 

18 iulie, 1948: Michael Lander stă pe veranda 
din spatele casei, o casă parohială modestă lângă 
Biserica Baptistă din Willett. Repară o maşină de 
tuns iarba. Câştigă ceva bani prestând asemenea 
servicii. Prin uşa cu plasă îl vede pe taică-său 
întins pe pat, cu mâinile sub cap, ascultând radioul. 
Când se gândeşte la tatăl său, Michael îi vede 
mâinile albe, nepricepute, cu inelul de la Şcoala de 
Teologie prea larg pe degetul inelar. În Sud, ca în 
multe alte locuri, biserica este o instituție a 
femeilor, întemeiată de femei și pentru femei. Soții 
o tolerează de dragul liniştii conjugale. Bărbații 
din comunitatea lor n-au niciun fel de respect față 
de reverendul Lander, pentru că nu e în stare să 
lucreze pământul sau să facă ceva util. Îşi rostește 
predicile plicticoase şi fără noimă, în timp ce corul 
cântă imnul care însoțește ceremonia de strângere 
a donațiilor. Reverendul Lander își petrece multă 
vreme scriind scrisori unei fete pe care-o ştia în 
liceu. Nu le expediază niciodată, în schimb le ține 
încuiate într-o cutie de tinichea din biroul său. 
Cifrul lacătului e pueril de simplu. Michael îi 
citește scrisorile de ani de zile. Doar așa, ca să se 
amuze. 

Pubertatea l-a schimbat radical pe Michael. La 
cincisprezece ani e înalt și zvelt. A învățat, printr- 
un efort considerabil, să fie mediocru la şcoală, 
într-un mod convingător. Contrar aşteptărilor, şi-a 
dezvoltat ceea ce pare să fie o personalitate 
plăcută. Ştie bancul cu papagalul chel şi-l spune 
chiar bine. 

O fată pistruiată, cu doi ani mai mare, l-a ajutat 
pe Michael să descopere că e bărbat. A fost o 
uşurare teribilă pentru el să afle acest lucru după 
ce ani de zile i s-a spus că e homosexual, fără nicio 
dovadă care să ateste dacă era sau nu. 

Dar în perioada de înflorire a lui Michael 
Lander, o parte din el a stat retras, rece şi în gardă. 
Acea parte din el îşi dădea seama de ignoranța 
colegilor de clasă, derula constant în minte 
amintiri din şcoala primară ce-l făceau pe el, cel 
nou, să tresară, îi readucea în faţa ochilor, în 
momentele de stres, imaginea micului erudit 
antipatic, şi îl făcea conştient de vidul 
înspăimântător ce se putea căsca sub el atunci când 
noua lui imagine ameninţa să se clatine. 

Micul erudit e în fruntea unei legiuni a urii Și 
ştie de fiecare dată răspunsul, iar crezul lui este 
Dumnezeu să vă osândească. La cincisprezece ani, 
Lander se descurcă foarte bine. Un observator 
experimentat ar putea observa la el câteva lucruri 
sugestive pentru sentimentele lui, dar acestea, în 
sine, nu au nimic dubios. Michael respinge ideea 
de a intra în competiție cu cineva. Nu a ştiut 
niciodată ce înseamnă agresiunea controlată care 
ne permite celor mai mulți dintre noi să 
supraviețuim. Nu suportă jocurile cu piese şi nu 
joacă niciodată jocuri de noroc. Din punct de 
vedere obiectiv, Lander înțelege agresiunea 
limitată, dar nu și-o poate asuma. Sub aspect 
emoțional, el nu întrevede o cale de mijloc între o 
atmosferă plăcută, lipsită de concurenţă, şi 
războiul total pe viață și pe moarte care merge 
până la profanarea şi arderea cadavrelor. Așa că nu 
are nicio supapă de eliberare. Şi şi-a înghițit otrava 
mai multă vreme decât ar fi fost în stare 
majoritatea oamenilor. 

Deşi susține că detestă biserica, Michael se 
roagă adesea în timpul zilei. E convins că dacă 
adoptă anumite poziţii în timpul rugăciunii, rugile 
lui vor ajunge la destinație mai repede. Una dintre 
cele mai eficiente metode este să-şi ducă fruntea la 
genunchi. Când e nevoit să facă acest lucru în 
locuri publice, trebuie să inventeze o şmecherie 
pentru ca să nu atragă atenția celor din jur. Un 
mijloc eficient e să scape ceva în spatele scaunului 

şi apoi să se aplece să ia obiectul respectiv. 
Rugăciunile făcute pe pragul unei case sau în timp 
ce atinge încuietoarea unei uși sunt de asemenea 
eficiente. Se roagă adesea pentru persoane care îi 
apar în crâmpeiele de amintire ce îl ard ca fierul 
înroșşit de mai multe ori pe zi. Fără voie, în ciuda 
eforturilor sale de a se abţine, Lander poartă 
adesea în toiul zilei dialoguri interioare, cum ar fi 
acesta: 

—  Uite-o pe bătrâna domnişoară Phelps 
lucrând în curtea unde se află locuinţele 
profesorilor. Mă întreb când o să iasă la pensie. 
Muncește de mulţi ani la şcoală. 

— Ai vrea s-o mănânce cancerul? 

— Nu! Bunule Dumnezeu, iartă-mă, nu vreau s- 
o mănânce cancerul. Aş vrea să mă mănânce pe 
mine cancerul mai întâi (bate în lemn). Doamne 
sfinte, fă să fiu eu primul mâncat de cancer, o, Tată 
ceresc! 

— Ai vrea Să-ţi iei pușca şi să-i zbori 
măruntaiele putrede? 

— Nu, nu! Doamne sfinte, nu vreau. Vreau să fie 
sănătoasă şi ferită de primejdii. N-are ce face, aşa 
e ea. E o femeie blândă şi bună. lartă-mă că spun 
Doamne osândeşte. 

— Ai vrea să-i vâri fața în maşina de tuns 
iarba? 

— Nu, nu, n-aş vrea. Doamne, ajută-mă să nu 
mai gândesc aşa. 

— La dracu’ cu Duhul Sfânt! 

— Nu! Nu trebuie să gândesc aşa ceva, nu vreau 
să gândesc, este un păcat de moarte. Nu pot primi 
iertarea. Nu vreau să gândesc la dracu’ cu Duhul 
Sfânt. Oh, iar am gândit aşa. 

Michael se întoarce să atingă clanța ușii 
prevăzute cu plasă împotriva insectelor. Își duce 
fruntea la genunchi. Apoi se concentrează asupra 
mașinii de tuns iarba. E nerăbdător să termine 
treaba. Strânge bani pentru o lecţie de zbor. 

Lander s-a simțit dintotdeauna atras de 
mașinării, fund înzestrat cu un talent înnăscut de a 
le manevra. Acest dar nu s-a transformat în 
pasiune decât în clipa când a descoperit aparate 
care îl acaparau, care deveneau una cu propriul lui 
trup. Când se afla într-un astfel de aparat, uita cu 
totul de micul erudit. 

Primul a fost un Piper Cub pe un aerodrom 
acoperit cu iarbă. Când manevra comenzile Lander 
se identifica cu micul avion care se înclina, se 
oprea în aer, cobora în picaj, iar forma avionului 
era forma lui, zborul grațios şi puterea avionului 
deveneau propriile lui însuşiri. Atunci se lăsa 
purtat de curentul de aer ce sălta avionul, se simţea 
cu adevărat liber. 

Lander s-a înscris la Marină la şaisprezece ani și 
nu s-a mai întors niciodată acasă. N-a fost acceptat 
de prima dată la şcoala de pilotaj şi pe toată 
perioada războiului din Coreea a lucrat la serviciul 
de pregătire a armamentului pe portavionul Coral 
Sea. O fotografie din albumul său îl prezintă stând 
în faţa aripii unui Corsair împreună cu echipajul de 
sol şi un transportor de bombe cu fragmentare. 
Ceilalți membri ai echipajului zâmbesc cu braţele 
petrecute pe după umerii colegilor de alături. 
Lander nu zâmbeşte. Are în mână un fitil. 

Pe 1 iunie 1953, Lander s-a trezit în barăcile 
militarilor de la Lakehurst. Sosise la noul post în 
toiul nopții şi avea nevoie de un duş rece ca să se 
trezească. Apoi se îmbrăcă meticulos. Marina i-a 
prins bine lui Lander. Îi plăcea uniforma, care i se 
potrivea de minune şi-i plăcea şi starea de 
anonimat pe care i-o conferea. Era priceput, așa că 
a fost imediat acceptat. În ziua aceea urma să-și ia 
în primire noua slujbă, care consta în manipularea 
detonatoarelor de bombe antisubmarin acționate 
prin compresiune, pregătite pentru a fi încercate în 
luptele contra submarinelor. Se descurca bine la 
serviciul de pregătire a armamentului. Ca mulți 


76 


bărbați cu o instabilitate psihică profund 
înrădăcinată, lui Lander îi plăceau armele. 

Se strecură prin aerul răcoros al dimineţii, 
îndreptându-se spre complexul unde era depozitat 
armamentul, trecând în revistă tot ce nu deslușise 
la sosirea sa în timpul nopţii. Văzu hangarele 
imense unde se țineau avioanele. Uşile hangarului 
din imediata lui apropiere se deschiseră cu un 
huruit. Lander se uită la ceas, apoi se opri pe 
trotuar, urmărind ce se petrecea. Întâi se ivi încet 
botul, apoi tot dirijabilul. Era un ZPG-l cu o 
capacitate de circa treizeci de mii de metri cubi de 
heliu. Lander nu mai văzuse niciodată atât de 
aproape de un astfel de aparat. Un aparat de zbor 
argintiu de circa 100 de metri strălucind în lumina 
răsăritului. Lander o luă grăbit spre platforma de 
asfalt din fața hangarului. Echipajul de la sol lucra 
febril pe dedesubtul dirijabilului. Unul din 
motoarele din stânga vui şi scoase un norişor de 
fum albăstrui. 

Din acel moment, echiparea aparatelor de zbor 
cu bombe antisubmarin îşi pierdu orice interes 
pentru el. Nu mai voia să le repare sau să le bage şi 
să le scoată din hangar. El nu avea ochi decât 
pentru comenzi. 

° 

Lander luă fără probleme următorul examen de 
admitere la şcoala de ofițeri. Două sute optzeci de 
militari susținură examenul într-o după-amiază 
toridă de iulie a anului 1953. Lander ieşi primul și 
poziția lui în clasamentul celor admişi îi dădu 
posibilitatea să aleagă arma pe care o voia. Optă 
pentru aviație. Simțul mişcării în manevrarea 
mașinăriilor care se deplasează nu a fost încă 
suficient explicat. Unele persoane sunt descrise 
drept „talente înnăscute”, dar nu acesta e termenul 
potrivit. Marele motociclist de curse Mike 
Hailwood este un talent înnăscut. Același lucru l-ar 
spune despre Betty Skelton, oricine a văzut-o 
efectuând cu micul ei biplan figura de acrobație 

denumită Cuban Eight. Lander era un talent 
înnăscut. La comenzile avionului, eliberat de el 
însuși, părea sigur pe sine şi ferm, imun la orice 
presiuni. Şi când zbura, o parte a minţii lui era 
liberă să o ia mereu înainte, cântărind probabilități 
şi reprezentându-și pe rând problemele care aveau 
să apară. 

Prin 1955, Lander se număra printre cei mai 
buni piloţi din lume. În luna decembrie a acelui an, 
servise ca ofițer secund în timpul mai multor 
zboruri riscante de la Staţia de Aviaţie a Marinei 
South Weymouth din Massachusetts, care aveau ca 
scop testarea efectelor acumulării de gheață pe 
corpul aparatului de zbor în condiţii meteorologice 
nefavorabile. Aceste zboruri aduseră echipajului 
Trofeul Harmon din acel an. 

Şi apoi apăru Margaret. O cunoscuse în ianuarie 
la Clubul Ofiţerilor din Lakehurst, unde era tratat 
ca o celebritate după zborurile de la South 
Weymouth. Acela a fost începutul celui mai bun an 
din viaţa lui. 

Margaret avea douăzeci de ani, arăta bine și 
tocmai venise din West Virginia. Marele Lander în 
uniforma sa impecabilă o dădu gata. În mod 
ciudat, el a fost primul ei bărbat şi, deşi fusese 
pentru el o mare satisfacție să o inițieze în ritualul 
iubirii, amintirea acestui fapt a complicat şi mai 
mult lucrurile mai târziu, când a început s-o 
suspecteze că se întâlnea şi cu alți bărbaţi. 

S-au căsătorit în capela din Lakehurst, a cărei 
plăcuţă indicatoare era confecționată dintr-o bucată 
de metal provenind de la rămăşiţele aparatului 
Akron. 

Margaret şi profesia ajunseră cele două 
dominante în viaţa lui Lander. Pilota cel mai mare, 
mai lung și mai strălucitor dirijabil din lume. Şi 
credea că Margaret era cea mai frumoasă femeie 
de pe planetă. 

Cât de mult se deosebea Margaret de mama lui! 
Uneori când se trezea din somn după ce o visase 

pe maică-sa, se uita îndelung la Margaret, 
admirând-o în timp ce trecea în revistă deosebirile 
fizice dintre ele. 

Aveau doi copii şi vara se duceau cu barca la 
Jersey Shore. Fusese o perioadă fastă în viaţa lor. 
Margaret nu era o persoană foarte perspicace, dar 
pe măsura trecerii timpului îşi dădu seama că se 
înşelase în privinţa lui Lander. Ea avea nevoie de 
sprijin constant, dar Lander se purta cu ea 
imprevizibil, trecând de la o extremă la alta. 
Uneori era sufocant de grijuliu. Când întâlnea 
opoziţie acasă sau la serviciu, devenea rece și 
rezervat. Din când în când avea momente de 
cruzime care o înspăimântau. 

Nu puteau să vorbească despre problemele cu 
care se confruntau fiindcă el adopta fie o atitudine 
supărător de rigidă, fie pur şi simplu refuza să 
discute. Nu cunoşteau acea senzaţie de eliberare 
care urmează uneori după o ceartă zdravănă. 

La începutul anilor şaizeci, lipsea mai tot timpul 
de acasă, fiind ocupat cu pilotarea giganticului 
ZPG-3W. Lung de aproape 120 de metri, acesta 
era cel mai mare dirijabil care se construise 
vreodată. Antena radarului de circa doisprezece 
metri care se rotea în interiorul vastului înveliş 
asigura o legătură de maximă importanță pentru 
sistemul de avertizare timpurie al ţării. Lander era 
fericit şi comportamentul lui în perioadele cât 
stătea acasă reflecta această stare de spirit. Dar 
extinderea liniei de avertizare timpurie la distanţă, 
aşa-numita „DEW Line”, prin construirea de stații 
radar permanente, avea să diminueze rolul de 
apărare al dirijabilelor, astfel că în 1964 Lander și- 
a încheiat cariera de pilot în cadrul Marinei. 
Echipa lui a fost dizolvată, aparatele dezmembrate, 
şi el a rămas la sol. Ulterior a fost transferat la 
departamentul administrativ. 

Comportamentul lui faţă de Margaret se 
deteriora, pe zi ce trecea. Timpul petrecut 
împreună era marcat de tăceri apăsătoare. Seara o 

interoga în legătură cu activităţile ei din timpul 
zilei. Nu avea nimic de ascuns, dar el o privea cu 
suspiciune. Îi devenise indiferentă din punct de 
vedere fizic. Spre sfârşitul lui 1964, activitățile ei 
diurne nu mai erau în totalitate nevinovate. Dar 
Margaret încerca să găsească mai mult decât o 
simplă relație fizică, jinduia după prietenie şi 
căldură. 

Lander se oferi să piloteze elicoptere în timpul 
războiului din Vietnam, şi serviciile lui fură 
acceptate imediat. Antrenamentul îi capta acum 
toată atenţia. Zbura din nou. Îi făcea lui Margaret 
daruri costisitoare. Ea se simțea uşor stânjenită, 
dar prefera această situație comportamentului 
anterior al lui Michael. 

În ultima permisie înainte de a pleca în Vietnam, 
şi-au petrecut vacanța în Bermude. Chiar dacă 
toate conversațiile purtate de Lander erau 
exasperant de pline de amănunte tehnice despre 
aparate de zbor cu aripi rotative, cel puţin se 
dovedea grijuliu și uneori chiar afectuos. Iar 
Margaret era receptivă la sentimentele lui. Lander 
îşi spunea că niciodată nu o iubise mai mult. 

. 

În ziua de 10 februarie 1967, Lander efectuă a 
114-a misiune de salvare aer-apă, zburând de pe 
portavionul Ticonderoga din Marea Chinei de Sud. 
La jumătate de oră după dispariţia astrului nopții, 
stătea suspendat deasupra oceanului întunecat, în 
larg de Dong Hoi. Era pe poziţie la cincisprezece 
mile depărtare pe apă, așteptând niște avioane de 
atac Skyraider și F-4 să se întoarcă acasă după un 
raid. Un avion Phantom fusese lovit. Pilotul 
raportase că motorul din dreapta era în flăcări. 
Spusese că va încerca să ajungă deasupra 
oceanului înainte ca el şi ofițerul secund să se 
catapulteze. 

Din cabina zăngănitoare a elicopterului, Lander 
vorbea tot timpul cu pilotul avionului, în timp ce 

Vietnamul se profila ca o masă întunecată în 
stânga lui. 

— Ding Zero Unu, când ajungi în larg 
semnalizează luminos, dacă ai cu ce. 

Lander putea să găsească echipajul de pe 
Phantom în apă după dispozitivul lor de 
teleghidare, dar voia ca operațiunea să dureze cât 
mai puţin. 

— Domnule Dillon, îi zise mitraliorului de la 
uşă, coborâm puţin şi întorc aparatul ca să fiți cu 
fața spre uscat. Serviciul operațional confirmă că 
în zonă nu se află nicio navă de-a noastră. Deci 
orice barcă dacă nu-i din cauciuc aparţine 
inamicului. 

Vocea pilotului de pe Phantom se auzea tare în 
căști. 

— Mixmaster, flăcările se extind şi carlinga se 
umple de fum. Ne catapultăm. 

Zbieră coordonatele în căşti şi convorbirea se 
întrerupse înainte ca Lander să apuce să le repete 
pentru confirmare. 

Lander ştia ce se întâmplă — cei doi membri ai 
echipajului trăgeau în jos ecranul care avea să le 
protejeze feţele în timpul catapultării, degajau 
apărătoarea carlingii, apoi zburau în sus în aerul 
rece, rotindu-se în scaunele de catapultare; urma 
desprinderea scaunelor, zdruncinătura şi căderea 
precipitată prin întuneric în junglă. 

Îndreptă elicopterul masiv spre uscat, cu 
paletele elicei bătând aerul dens de deasupra 
oceanului. Avea de ales: fie să aștepte avioanele de 
acoperire ca să-şi asigure protecția, ținând aproape 
şi încercând să ia legătura cu echipajul prin radio, 
fie să acționeze. 

— Uite-1, zise copilotul arătând cu degetul. 

Lander văzu o masă de foc pe uscat, la circa doi 
kilometri de țărm, în timp ce avionul Phantom 
sărea în aer. Era deasupra plajei când recepționă 
semnalul de  teleghidare. Ceru intervenția 
avioanelor de acoperire, dar nu aşteptă sosirea lor. 

Cu luminile stinse, elicopterul trecu uşor peste 
pădurea cu coronament dens. 

Semnalul luminos clipi pe un drum îngust 
brăzdat de făgaşe. Cei doi de la sol avuseseră 
inspirația să-i marcheze o zonă de aterizare. 
Rotorul avea loc între pâlcurile de copaci care 
flancau drumul. Dura mai puțin să aterizeze şi să-i 
îmbarce decât să-i ridice cu scara unul câte unul. 
Cobori, afundându-se între pâlcurile de copaci, 
culcând la pământ buruienile de pe marginea 
drumului, şi dintr-odată noaptea se umplu de 
fulgere portocalii şi carlinga sări în aer. Împroşcat 
cu sângele copilotului, se prăbuși, zvârcolindu-se 
nebunește, în vreme ce mirosul de cauciuc ars îi 
invada nările. 

. 

Cuşca de bambus prea scurtă nu-i permitea lui 
Lander să se întindă. Mâna îi fusese zdrobită de un 
glonţ şi durerea era cumplită. Majoritatea timpului 
delira. Cei care îl luaseră prizonier nu aveau cu ce 
să-l trateze în afară de nişte sulfamidă dintr-o 
veche trusă medicală care aparținuse unui francez. 
Luară o scândură subțire de la o ladă şi îi 
imobilizară mâna cu ea. Rana pulsa fără oprire. 
După trei zile petrecute în cușcă, Lander fu silit să 
mărșăluiască spre nord, până la Hanoi, înghiontit 
pe parcursul drumului de bărbaţi mici de statură şi 
vânoşi. Erau îmbrăcați în pantaloni negri, largi și 
plini de noroi şi cărau puști automate AK-47 foarte 
bine întreținute. 

În prima lună de temniţă în Hanoi, Lander 
ajunse în pragul nebuniei din cauza durerii de la 
mână. Împărţea celula cu un navigator de la aviația 
militară, un fost profesor de zoologie grijuliu pe 
nume Jergens. Acesta îi puse comprese reci pe 
mâna mutilată şi încercă să-l consoleze pe Lander 
cât îi stătu în putință, dar Jergens fusese luat 
prizonier de multă vreme şi el însuși era foarte 
zdruncinat. La treizeci şi şapte de zile după sosirea 
lui Lander, Jergens ajunse să nu se mai poate opri 

din urlat și fu mutat din celulă. Lander plânse după 
plecarea lui. 

Într-o după-amiază în a cincea săptămână, intră 
în celulă un doctor vietnamez tânăr cu o mică 
geantă neagră în mână. Lander se dădu înapoi 
ferindu-se de el. Fu apucat de doi gardieni şi ținut 
în timp ce doctorul îi injectă în mână un puternic 
anestezic local. Uşurarea pe care o simţi era 
precum un binefăcător duş rece. În ora următoare, 
cât fu în stare să gândească, lui Lander 1 se 
propuse un târg. 

I se explică faptul că serviciile medicale din 
Republica Democrată Vietnam erau 
nesatisfăcătoare chiar şi pentru tratarea propriilor 
răniți. Dar, 1 se spuse, va veni un chirurg să-i 
opereze mâna şi 1 se vor administra medicamente 
menite să-i aline durerea, cu condiţia să semneze o 
confesiune prin care îşi recunoștea propriile crime 
de război. Lander era conştient de faptul că dacă 
bucata de carne strivită nu primea îngrijiri, avea 
să-şi piardă mâna, dacă nu chiar întregul braț. Și 
atunci n-o să mai poată zbura. Nu credea că o 
confesiune semnată în acele condiții va fi privită 
cu seriozitate acasă, şi chiar dacă aşa ar fi stat 
lucrurile, prefera să-și salveze mâna decât să 
creeze o impresie bună. Efectul anestezicului 
dispărea încet-încet. Durerea începuse din nou să i 
se răspândească în braţ. Consimţi. 

Nu era pregătit pentru ceea ce urmă. Când văzu 
pupitrul din fața camerei pline de prizonieri stând 
precum elevii în clasă şi când i se spuse că trebuia 
să-şi citească mărturisirea în prezenţa lor, îngheţă. 

Fu împins într-o anticameră. O mână puternică 
mirosind a peşte îi acoperi gura strângându-i-o ca 
într-un cleşte, în timp ce un gardian aproape că îi 
zdrobi oasele de la mână. Era pe punctul de a 
leşina. Dădea din cap înnebunit, încercând să 
scape de mâna care-i acoperea faţa. I se mai făcu o 
injecție, în vreme ce mâna îi era legată sub jachetă, 
ca să nu poată fi văzută. 

Clpind din cauza luminii, citi acompaniat de 
zumzetul camerei de filmat. 

În rândul întâi stătea un bărbat cu un cap cu 
pielea cicatrizată ca al unui vultur pleşuv. Era 
colonelul Ralph DeJong, ofițer american de rang 
înalt deținut în închisoarea Plantation. Colonelul 
DeJong făcuse 258 de zile de carceră. În timp ce 
Lander îşi încheia confesiunea, colonelul DeJong 
începu dintr-odată să vocifereze: 

— E o minciună! 

Cât ai clipi din ochi, doi gardieni se repeziră la 
DeJong şi-l târâră afară din cameră. Lander trebui 
să citească încheierea încă o dată. DeJong fu 
condamnat la 100 de zile de carceră cu raţii de 
mâncare şi apă reduse. 

Nord-vietnamezul îi operă mâna la un spital de 
la marginea Hanoiului, o clădire austeră spoită pe 
dinăuntru, cu paravane de stuf în locul geamurilor 
spulberate de explozii. Operația nu era o reușită 
din punct de vedere estetic. Chirurgul cu ochi 
înroşiți care-l operă pe Lander nu avea pregătirea 
necesară ca să practice chirurgia plastică şi nici 
prea multe medicamente la îndemână. Dar avea 
sârmă din oțel inoxidabil şi fire de sutură, şi 
răbdare şi în cele din urmă mâna își recăpătă 
capacitatea funcțională. Doctorul vorbea engleza și 
şi-o  exersă cu Lander făcând conversații 
înnebunitor de plictisitoare în timp ce lucra. 

În încercarea disperată de a găsi ceva care să-i 
distragă atenția de la mâna care-i era operată, 
Lander zări în colțul sălii un vechi aparat de 
reanimare de fabricație franțuzească, care în mod 
cert fusese scos din uz. Era acţionat de un motor 
cu curent continuu, iar foalele îi erau umflate de un 
volant excentric. Abia respirând, se interesă de 
aparat. Doctorul îi spuse că se arsese motorul și 
nimeni nu ştia să-l repare. 

Rotindu-şi privirea prin cameră în încercarea de 
a uita de durere, Lander începu să vorbească 

despre rotoare şi despre modul cum se rebobinau. 
Faţa îi era acoperită de broboane de sudoare. 

— Ai putea să-l repari? 

Fruntea doctorului era încreţită. Tocmai făcea un 
nod mic. Un nod nu mai mare decât capul unei 
furnici roşii, decât pulpa unui dinte, dar mai mare 
decât un soare orbitor. 

— Da. 

Lander vorbi despre sârmă de cupru şi bobine, 
pronunţând întretăiat parte din cuvinte. 

— Aşa, zise doctorul, deocamdată o să ne oprim 
aici. 

. 

Majoritatea prizonierilor de război americani se 
comportau de o manieră pe care armata americană 
o găsea admirabilă. Rezistau ani de zile până să se 
întoarcă acasă cu un salut hotărât cu mâna ținută 
pieziş deasupra ochilor înfundați în orbite. Erau 
bărbați neclintiți, cu caractere puternice, capabili 
să-şi revină după orice nenorocire. Bărbaţi 
înzestrați cu convingeri ferme. 

Colonelul DeJong se număra printre ei. Când 
termină de ispăşit condamnarea la carceră şi își 
reluă funcția de comandant al prizonierilor, avea 
puțin peste şaizeci de kilograme. Ochii adânciţi în 
orbite aveau scânteieri roşietice, precum ochii unui 
martir reflectând focul care-l mistuie. Nu-l 
judecase pe Lander până când nu-l văzuse în celulă 
cu un colac de sârmă de cupru, rebobinând rotorul 
unui motor nord-vietnamez, având alături o 
farfurie cu câteva oase de peşte în ea. 

Colonelul DeJong răspândi vestea şi Lander fu 
supus legii tăcerii. Devenise un proscris. 

Lander nu reuşise niciodată să-şi pună 
priceperea în slujba fragilului sistem de apărare 
menit să-i asigure supraviețuirea. Dezonorarea sa 
în faţa celorlalți deținuți, izolarea care urmă nu 
erau decât o revenire a timpurilor rele de demult. 
Doar Jergens îi vorbea, dar Jergens făcea adesea 
carceră fiindcă nu se putea opri din urlat. 

Nerefăcut după operație, gălbejit din cauza 
malariei, Lander oscila între cele două fațete ale 
personalității sale care nu se armonizau deloc: 
copilul, cel care ura și era urât, şi bărbatul pe care-l 
crease după chipul şi asemănarea a ceea ce-şi 
dorea el să fie. Vechile dialoguri de odinioară 
reveniră, dar vocea bărbatului, vocea rațiunii, se 
dovedi mai puternică. Rezistă şase ani în această 
stare. Dar fu nevoie de ceva mai mult decât 
închisoarea pentru ca Lander să cedeze şi să lase 
copilul din el să înveţe bărbatul să ucidă. De 
Crăciun, ultimul în captivitate, primi o scrisoare de 
la Margaret. Îşi găsise un serviciu, spunea ea. 
Copiii erau bine. În plic se afla şi o fotografie, cu 
Margaret şi fiicele lor în faţa casei. Fetele 
crescuseră, iar Margaret se îngrăşase puţin. În 
prim-plan se vedea umbra persoanei care făcuse 
fotografia. Era atât de mare încât le cădea pe 
picioare. Lander se întrebă cine le făcuse poza şi se 
uită la acea umbră mai mult decât la soţie și la 
copii. 

. 

Pe 15 februarie 1973, Lander a fost escortat la 
bordul unui avion militar C-141 în Hanoi. O 
ordonanţă îi legă centura. Lander nu se uită pe 
hublou. 

În avion se afla şi colonelul DeJong, deşi era 
greu de recunoscut. În ultimii doi ani, nasul îi 
fusese spart şi își pierduse dinții din cauza bătăilor, 
în încercarea de a fi pentru oamenii săi un exemplu 
de necooperare cu dușmanul. Şi de astă dată era 
consecvent cu sine, ignorându-l pe Lander. Lander 
nu lăsa să se vadă dacă observase sau nu acest 
lucru. Era sfrijit, gălbejit şi în orice moment putea 
să cadă pradă frigurilor provocate de malarie. 
Doctorul militar de la bord îl ţinea sub observaţie. 
Un cărucior cu mâncare şi băutură era plimbat 
permanent în sus şi-n jos pe interval. 

Câţiva ofițeri fuseseră trimiși să se îmbarce în 
acelaşi avion cu prizonierii ca să vorbească cu ei, 

dacă simțeau nevoia. Unul dintre ei stătea lângă 
Lander. Dar Lander nu voia să vorbească. Ofiţerul 
îi arătă căruciorul cu bunătăți. Lander luă un 
sandviş şi muşcă din el. Mestecă de mai multe ori, 
apoi scuipă îmbucătura în punga pentru vomat. 
Puse sandvişul în buzunar, apoi mai luă unul şi-l 
puse şi pe acela în buzunar. 

Ofiţerul de lângă el ar fi vrut să-l asigure că sunt 
suficiente sandvișuri, dar se răzgândi. Îl bătu pe 
Lander pe umăr, însă acesta nu reacționă în niciun 
fel. 

Baza  aviatică Clark, Filipine. Fanfara şi 
comandantul bazei erau pregătiți să-i salute pe 
foştii prizonieri de război. Camerele de televiziune 
aşteptau să înregistreze momentul. Colonelul 
DeJong trebuia să coboare primul. Mergând spre 
uşa avionului, îl văzu pe Lander şi se opri. Pentru 
o clipă, fața lui DeJong se schimonosi de ură. 
Lander îşi ridică ochii spre el şi apoi îşi întoarse 
rapid capul. Tremura. DeJong deschise gura, apoi 
expresia feţei 1 se înmuie abia vizibil şi-şi continuă 
drumul, ieşind afară în uralele mulţimii, în lumina 
soarelui. 

Lander fu dus la Spitalul Naval St. Alban's în 
Queens. Acolo începu să scrie un jurnal, un proiect 
pe care avea să-l abandoneze în cele din urmă. 
Scria foarte încet şi cu mare grijă. Îi era teamă că 
dacă scria mai repede, stiloul i-o va lua înainte și 
pe hârtie va apărea ceva ce nu voia să vadă. lată 
primele patru pasaje: 


St. Alban 5, 2 martie 


Sunt liber. Margaret a venit să mă 
vadă în fiecare zi în decurs de opt zile. 
Săptămâna aceasta am văzut-o de trei 
ori. Zilele trecute a avut de lucru la 
asociația automobilistică. Margaret arată 
bine, dar altfel față de vremea când eram 
împreună. Parcă ar fi tot timpul 

mulțumită. A adus fetele de două ori. Și 
azi au trecut pe aici. Au stat şi s-au uitat 
la mine și la ce e prin cameră. Mi-am 
ținut mâna sub cearşaf. Nu prea au ce să 
facă în spital. Cel mult se pot duce jos la 
bufet să bea o Cola. Ar trebui să fac rost 
de niște mărunţiş. De data asta le-a dat 
Margaret bani. Cred că mă consideră 
ciudat. Margaret e foarte bună și 
răbdătoare şi ele o ascultă. Iar l-am visat 
pe Gură-Spartă astă-noapte. Eram distrat 
în timp ce vorbeam cu ele astăzi. 
Margaret e cea care întreţine conversaţia. 


St. Alban 's, 12 martie 


Doctorii spun că am malarie cu 
plasmodium falciparum şi de aceea 
frisoanele nu respectă un ciclu regulat. 
Îmi dau clorochină, dar nu-şi face 
imediat efectul. Azi am avut un puseu în 
timpul vizitei lui Margaret. S-a tuns 
scurt. Nu prea e stilul ei, în schimb mi-a 
plăcut cum miroase. M-a ținut în brațe 
cât am avut frisonul. A fost drăgăstoasă, 
dar şi-a întors fața de la mine. Sper că nu 
miros urât. Poate gingiile sunt de vină. 
Mi-e teamă ca nu cumva Margaret să 
audă ceva. Sper să nu fi văzut 
înregistrarea. 


Veşti bune. Doctorii spun că mâna 
mea este distrusă doar în proporție de 
zece la sută. În mod normal n-ar trebui 
să-mi afecteze situația profesională, 
pilotajul. Mai devreme sau mai târziu, o 
să le arăt înregistrarea lui Margaret şi 
copiilor. 


St. Alban s, 20 martie 

Jergens e într-un salon mai jos pe hol. 
Speră să se întoarcă la catedră, dar starea 
sănătății lui e foarte proastă. Am fost 
colegi de celulă exact doi ani, cred. El 
zice că a numărat 745 de zile. Şi el 
visează diverse lucruri. Uneori pe Gură- 
Spartă. Trebuie să aibă mereu uşa de la 
salon deschisă. Carcera din ultima parte 
a detenției l-a doborât. Vietnamezii își 
închipuiseră că țipa dinadins noaptea în 
celulă. Gură-Spartă urla mereu la el şi 
într-o zi l-a chemat pe generalul Poală- 
Albă. Numele lui adevărat era căpitanul 
Lebron Nhu, trebuie să țin minte asta. 
Jumătate francez, jumătate vietnamez. L- 
au țintuit pe Jergens la perete şi l-au 
pălmuit şi iată ce-a zis Jergens: 

„Diferite specii de plante şi animale 
sunt purtătoare de factori letali care 
atunci când sunt homozigoţi, stopează 
dezvoltarea într-un anume stadiu, 
provocând moartea individului. Un caz 
care sare în ochi este cel al rasei galbene 
de şoareci de casă, mus musculus, care 
nu se înmulțesc niciodată cum trebuie. 
Acest lucru ar trebui să te intereseze, 
Poală-Albă. (În acel moment au început 
să-l târască afară din celulă.) Dacă un 
șoarece galben se împerechează cu un 
şoarece ne-galben, jumătate din pui sunt 
galbeni şi jumătate nu (Jergens se ţinea 
de bare în acel moment şi Gură-Spartă a 
ieşit afară şi l-a lovit peste degete), un 
raport previzibil dacă împerechezi un 
animal de rasă galbenă heterozigot cu un 
homozigot care nu e de rasă galbenă, 
precum un agouti, un mic rozător vorace, 
cu picioare subțiri, semănând cu un 
iepure, dar cu urechi mai mici. Dacă se 

împerechează două animale de rasă 
galbenă, media este de doi pui galbeni și 
unul ne-galben, în timp ce raportul 
scontat între pui ar fi de unul de rasă 
galbenă pură la doi de rasă galbenă 
heterozigoți şi unul ne-galben. (Mâinile 
îi sângerau şi ei îl târau pe hol în timp ce 
el continua să urle.) Dar animalul galben 
homozigot moare în embrion. Acela eşti 
tu, Poală-Albă. Orătania târâtoare cu 
picioare scurte şi strâmbe se comportă 
genetic precum şoarecele galben”. 

Jergens a fost ținut şase luni în carceră 
pentru acest discurs şi şi-a pierdut dinții 
din cauza mâncării pe care a primit-o. 
Scrijelise pe scândurile  priciului 
povestea asta cu șoarecele galben pe care 
obişnuiam s-o citesc după ce l-au luat 
din celulă. 

N-o să mă mai gândesc la chestia asta. 
Ba da, o să mă gândesc. Pot să mi-o 
spun mie, printre altele. Trebuie să ridic 
salteaua să văd dacă cineva care a fost 
aici înaintea mea n-a zgâriat ceva pe 
scândurile patului. 


St. Alban 5, 1 aprilie, 1973 


Peste patru zile o să fiu externat. l-am 
spus lui Margaret. O să schimbe tura la 
asociația automobilistică ca să poată 
veni să mă ia. Trebuie să-mi ţin firea, 
acum că sunt mai puternic. Am sărit în 
sus astăzi când Margaret mi-a spus că a 
aranjat să schimbe maşinile. Mi-a zis că 
a comandat mașina mai mare în 
decembrie, deci e deja un fapt împlinit. 
Ar fi trebuit să aștepte. Aş fi putut face o 
afacere mai bună. Ea a zis că dealerul i-a 
făcut o ofertă excelentă. Arăta mulțumită 

de sine. Dacă aş avea un raportor, o 
nivelă, tabele de navigaţie şi o sfoară, aş 
putea calcula în ce dată suntem fără 
calendar. Soarele bate în fereastra mea 
timp de o oră. Bucăţile de lemn care 
despart ochiurile de geam proiectează o 
cruce pe perete. Știu ora, precum şi 
latitudinea şi longitudinea la care se află 
spitalul. Aceste date plus unghiul 
soarelui mi-ar indica data. Aş putea să 
fac calculul pe perete. 


Întoarcerea lui Lander a fost dificilă pentru 
Margaret. În absența lui, începuse să-şi 
construiască o altă viaţă cu alți oameni şi şi-a 
întrerupt-o ca să-l aducă pe el acasă. Probabil că l- 
ar fi părăsit dacă ar fi venit acasă după ultima lui 
misiune din 1968, dar n-a vrut să intenteze acţiune 
de divorţ cât timp era în închisoare. Încerca să fie 
corectă şi nu admitea să-l părăsească atâta vreme 
cât era bolnav. 

Prima lună a fost cumplită. Lander era foarte 
nervos, iar pastilele nu-l ajutau întotdeauna. Nu 
suporta ușile încuiate, nici măcar noaptea, şi se 
plimba prin casă după miezul nopții ca să se 
asigure că erau deschise. Se ducea la frigider de 
douăzeci de ori pe zi ca să verifice dacă era plin cu 
mâncare. Copii se purtau respectuos cu el, dar 
discutau despre oameni pe care el nu-i cunoștea. 

Îşi recăpăta forţele încetul cu încetul şi vorbea 
despre reluarea serviciului activ. Fişele de la 
Spitalul St. Alban's arătau că luase în greutate 
peste şapte kilograme în primele două luni. Din 
documentele avocatului guvernamental pentru 
procese penale de la Departamentul Marinei reiese 
că Lander a fost convocat pentru o audiere cu uşile 
închise pe 24 mai spre a răspunde acuzațiilor de 
colaboraționism care-i fuseseră aduse de colonelul 
Ralph DeJong. 

În stenograma audierii se menţionează faptul că 
proba numărul șapte, un film de propagandă nord- 
vietnamez, a fost prezentată în timpul audierii și că 
imediat după aceea a urmat o pauză de 
cincisprezece minute, timp în care reclamatul a 
părăsit sala. Ulterior, au fost audiate atât declarația 
reclamantului, cât şi cea a colonelului DeJong. 

Stenograma a două şedinţe de audiere 
consemnează că acuzatul s-a adresat comisiei de 
audiere folosind apelativul „mamă”. Ulterior, 
aceste citate au fost considerate de comisia de 
expertiză drept erori de transcriere petrecute în 
stenogramă. 

Ținând seama de referințele excepționale ale 
acuzatului înainte de capturarea sa şi de decorația 
primită pentru misiunea de salvare a echipajului 
avionului doborât, cea care dusese la prinderea sa, 
ofițerii din comisia de audiere au manifestat 
indulgență. 

Într-un memorandum anexat la stenogramă 
colonelul DeJong spune că la dorinţa expresă a 
Departamentului Apărării de a evita publicitatea 
negativă privind conduita necorespunzătoare a 
prizonierilor de război, este de acord să renunţe la 
acuzaţii „pentru binele general al armatei”, dacă 
Lander îşi înainta demisia. 

Alternativa la demisie era Curtea Marţială. 
Lander nu credea că va suporta să vadă din nou 
înregistrarea. 

Un exemplar al demisiei lui din Marina Statelor 
Unite a fost anexat la stenogramă. 

Lander era în stare de șoc când a părăsit sala de 
audiere. Se simţea de parcă i se retezase un picior. 
Trebuia să-i spună cât de curând ce se întâmplase 
lui Margaret. Deşi nu făcuse niciodată referire la 
pelicula aceea, avea să-și dea seama care a fost 
motivul demisiei lui. Merse la întâmplare prin 
Washington, o figură solitară în acea zi luminoasă 
de primăvară, arătând impecabil în uniforma pe 
care n-avea s-o mai poarte nicicând. Filmul se 

derula la infinit în creierul lui, cu singura 
deosebire că nu se ştia cum în locul uniformei de 
prizonier de război purta pantaloni scurți. Se așeză 
pe o bancă lângă Elipsă. Nu era prea departe de 
podul care ducea la Arlington și de râu. Se întreba 
dacă cioclul o să-i încrucișeze mâinile pe piept. Se 
întreba dacă putea lăsa un bilet în care să ceară ca 
mâna sănătoasă să fie aşezată deasupra. Avea însă 
îndoieli că biletul se va menţine intact în buzunar. 
Se uita țintă la Monumentul Washington fără să-l 
vadă cu adevărat. Îl zărea prin vârtejul de imagini 
al unui sinucigaș, în timp ce monumentul se înălța 
drept în mijlocul cercului luminos ca obiectivul 
unei lunete telescopice. Ceva se mişcă în raza lui 
vizuală, traversând cercul luminos, deasupra și în 
spatele mirei de vizare. Era dinijabilul argintiu din 
copilăria lui, balonul Aldrich. Dincolo de vârful 
nemișcat al monumentului, îl vedea săltând lin 
contra vântului şi Lander apucă cu mâna capătul 
băncii ca și cum ar fi fost cârma de profunzime. 
Balonul vira din ce în ce mai repede acum că 
prindea vânt dinspre tribord, plutind puţin în 
derivă în timp ce zumzăia deasupra lui. Speranţa 
pogori în sufletul lui Lander prin aerul limpede al 
zilei de primăvară. 

Compania Aldrich fu bucuroasă să-l primească 
pe Michael Lander. Chiar dacă oficialii companiei 
ştiau că timp de 98 de secunde figura lui apăruse 
pe ecranele televizoarelor denunțându-și ţara, nu 
au făcut niciodată vreo referire la acest lucru. 
Considerau că Lander era un pilot excelent şi asta 
conta în primul rând. 

Tremură jumătate de noapte înaintea zborului de 
probă. Margaret era plină de presimţiri rele în timp 
ce-l conduse cu mașina la aerodromul aflat la opt 
kilometri de casa lor. N-avea de ce să fie 
îngrijorată. Lander se transforma pe măsură ce se 
apropia de dirijabil. Sentimentul acela de demult 
puse stăpânire pe el şi îl revigoră, lăsându-i mintea 
liniștită şi mâinile ferme. 

Pilotajul părea să fie o terapie excelentă pentru 
Lander, şi chiar era pentru o parte din el. Dar 
mintea lui era articulată precum bățul de coada 
îmblăciului şi pe măsură ce îşi recăpăta încrederea 
în sine, jumătatea de creier căreia sentimentul de 
încredere îi dădea echilibru amplifica puterea 
loviturii primite de cealaltă jumătate. Umilinţa 
îndurată în Hanoi şi Washington persista încă și 
mai teribilă în mintea lui în toamna și iarna lui 
1973. Contrastul dintre imaginea de sine şi felul în 
care fusese tratat deveni mult mai mare și mai 
respingător. 

Încrederea în forțele proprii nu-l susţinu în 
perioadele de restriște. Transpira abundent, avea 
coşmaruri şi continua să fie impotent. Noaptea era 
momentul când copilul din el, cel plin de ură, 
alimentată de suferinţa lui, îi vorbea în şoaptă 
bărbatului. 

— la zi, ce alt rău ţi-a mai pricinuit? Margaret 
se zvârcoleşte în somn, aşa-i? Crezi că a călcat 
strâmb cât timp ai fost plecat? 

— Nu, 

— Eşti un fraier. Întreab-o. 

— N-am nevoie s-o întreb. 

— Eşti un dobitoc nevolnic! 

— Ține-ţi gura! 

— În timp ce tu tipai în celulă, ea se hârjonea 
cu cine ştie cine. 

— Nu! Nu, nu, nu, nu, nu! 

— Întreab-o! 

O întrebă într-o seară rece spre sfârșitul lui 
octombrie. Ochii ei se umplură de lacrimi și ieşi 
din cameră. Oare era sau nu vinovată? Gândul că îi 
fusese necredincioasă începu să-l obsedeze. Îl 
întrebă pe farmacist dacă Margaret își cumpărase 
regulat anticoncepționalele în ultimii doi ani şi 
acesta îi răspunse că nu era treaba lui. Stând întins 
lângă ea după încă o încercare nereuşită de a face 
dragoste, şi-o imagină făcând sex cu alți bărbaţi. 
Uneori bărbații din viziunile lui erau Buddy Ives şi 

Junior Atkins, unul deasupra lui Margaret, celălalt 
așteptându-şi rândul. 

Învăţă s-o evite când era furios şi bănuitor şi-şi 
petrecea uneori serile clocind în minte tot felul de 
gânduri în atelierul din garaj. Alteori încerca să 
poarte conversații superficiale cu ea, prefăcându-se 
interesat de amănuntele legate de activitatea ei 
zilnică sau de ceea ce făcuseră copiii la școală. 

Margaret se lăsă păcălită de însănătoşirea lui 
fizică şi de reuşita lui profesională. Presupunea că 
se simte bine. ÎI asigură că impotenţa va trece cu 
timpul. Îi spuse că ofiţerul de la Marină care-i 
oferise consultanţă vorbise cu ea despre acest lucru 
înainte de venirea lui acasă. Margaret folosise 
cuvântul impotenţă. 

Primul tur cu balonul în primăvara lui 1974 se 
limită la Northeast, deci Lander nu trebui să plece 
de acasă. Al doilea urma să-l ducă pe Coasta de 
Est până în Florida. Avea să lipsească trei 
săptămâni. Nişte prieteni ai lui Margaret 
organizară o petrecere în seara dinaintea plecării 
lui şi-i invitară şi pe ei. Lander părea bine dispus. 
Insistă să meargă la petrecere. 

Era o întrunire agreabilă la care participau opt 
cupluri. Câţiva dansau. Lander nu se apropie de 
ringul de dans. Vorbind precipitat în timp ce 
fruntea îi era lac de sudoare, le povesti câtorva soți 
nevoiți să-l asculte despre sistemele de supape 
pentru controlul volumului de gaz cu care erau 
echipate  dirijabilele. Margaret îi  întrerupse 
discursul ca să-i arate curtea casei. Când reveniră, 
se discuta despre fotbalul profesionist. Începu să 
vorbească, reînnodând firul expunerii despre 
aparatele de zbor. 

Margaret dansă de două ori cu gazda. A doua 
oară, bărbatul îi inu o clipă mâna într-a sa după ce 
se opri muzica. Lander îi privea. Discutau în 
şoaptă. Lander ştia că vorbeau despre el. Se lansă 
în explicaţii exhaustive despre curbura învelișului 
la dirijabile, în timp ce persoanele care îl ascultau 

stăteau cu privirile pironite în pahare. Margaret era 
foarte atentă să nu se remarce, se gândi el. Dar o 
vedea cum captează interesul bărbaților ca şi când 
le-ar fi absorbit atenția prin toți porii. 

Turbat de mânie, nu scoase o vorbă în mașină în 
drum spre casă. 

Erau în bucătărie, şi în cele din urmă Margaret 
nu-i mai putu suporta tăcerea: 

— De ce nu începi să urli şi să termini odată cu 
povestea asta? zise ea. Dă-i drumul şi spune ce 
gândeşti. 

Pisoiul lui Margaret intră în bucătărie şi se frecă 
de picioarele ei. Femeia îl luă în braţe, de teamă ca 
nu cumva Lander să-i dea un şut. 

— Spune-mi ce-am făcut, Michael. Ne distram, 
nu? 

Era atât de drăguță. Dovada vinovăției lui 
Margaret o reprezenta însuşi farmecul ei. Lander 
nu zise nimic. Se apropie de ea cu iuţeală, privind- 
o drept în față. Margaret nu se dădu înapoi. N-o 
lovise niciodată, nu putea s-o lovească. Lander 
apucă pisoiul şi se duse la chiuvetă. Aruncă pisoiul 
în dispozitivul pentru evacuarea gunoiului înainte 
ca Margaret să-şi dea seama ce voia să facă. 
Femeia se repezi la chiuvetă şi se agăţă de braţele 
lui în timp ce Lander puse în funcțiune 
dispozitivul. Margaret auzi pisoiul până ce 
mecanismul de tăiere îi reteză picioarele şi ajunse 
la măruntaie. Şi-n tot acest timp, Lander nu-și 
desprinse privirea de pe chipul ei. 

Țipetele ei îi treziră pe copii. Margaret dormi în 
camera lor în acea noapte şi-l auzi pe Lander 
plecând de acasă imediat după ce se lumină de 
ziuă. 

Lander îi trimise flori din Norfolk. O sună din 
Atlanta, dar ea nu răspunse la telefon. Voia să-i 
spună că suspiciunile lui erau rodul unei imaginații 
bolnave. Îi scrise o scrisoare lungă din 
Jacksonville, cerându-i iertare fiindcă fusese crud 

şi nedrept şi nebun şi asigurând-o că nu se va mai 
purta aşa niciodată. 

În a zecea zi a turului care trebuia să dureze trei 
săptămâni, exact când copilotul manevra dirijabilul 
spre locul de aterizare, o pală puternică de vânt 
prinse balonul şi-l izbi de vehiculul de întreţinere, 
rupându-i învelitoarea. Balonul urma să rămână la 
sol o zi și o noapte pentru reparaţii. Lander nu 
putea suporta să stea atâta timp într-o cameră de 
motel, fără nicio veste de la Margaret. 

Luă avionul spre Newark. Dintr-un magazin din 
Newark care vindea animale de companie, 
cumpără un superb pisoiaş persan. Ajunse acasă în 
miezul zilei. Înăuntru era linişte, copiii plecaseră 
în tabără. Văzu mașina lui Margaret parcată lângă 
casă. Ceainicul fierbea la foc mic. O să-i dea 
pisoiul şi o să-i spună că-i pare rău, apoi se vor 
îmbrățişa şi ea avea să-l ierte. Scoase pisoiul din 
cutie şi-i îndreptă funda de la gât. Urcă scările. 

Străinul stătea întins pe canapea, iar Margaret 
era deasupra lui, cu sânii săltându-i-se în ritmul 
mișcării ei sincopate. Lander scoase un răcnet şi 
abia atunci îl văzură. Urmă o luptă scurtă. Lander 
nu-și recăpătase încă toată forța, iar străinul era 
solid, rapid şi speriat. Îl lovi pe Lander la tâmplă 
de două ori cu putere şi fugi din casă împreună cu 
Margaret. 

Lander stătea pe podeaua din camera de joacă a 
copiilor, cu spatele lipit de perete. Gura-i era 
deschisă şi sângera, iar ochii păreau lipsiţi de orice 
expresie. Ceainicul șuieră ascuțit timp de o 
jumătate de oră. Lander nu făcu nicio mişcare şi 
când apa se evaporă complet, casa se umplu cu 
miros de metal ars. 

e 

Un soi ciudat de uşurare poate surveni atunci 
când durerea şi mânia depăşesc capacitatea minții 
cuiva de a le face faţă, dar acest lucru presupune 
ca o parte din persoana respectivă să moară. 

Un rictus însângerat se ivi pe faţa lui Lander 
când simți cum în el moare voinţa. Se gândi că 
sufletul acelei părți din el îi ieşise pe gură şi pe 
nas, ca un fir de fum plutind pe un suspin. Apoi 
răsuflă ușurat. Se terminase. O, Doamne, se 
terminase! Pentru jumătate din el. 

Ceea ce mai rămăsese din bărbatul Lander avea 
să mai zvâcnească de durere, avea să mai tresară 
spasmodic aşa cum se întâmplă cu picioarele 
brotăceilor azvârliți în tigaie, avea să mai strige 
după alinare. Dar niciodată de-acum înainte n-o să 
mai simtă dinții furiei împlântându-i-se în inimă. 
Niciodată furia n-o să-i mai smulgă inima din piept 
şi să i-o ţină pulsând în faţa ochilor. 

Ceea ce mai rămăsese din el putea convieţui cu 
mânia, pentru că fusese plămădit din mânie, și 
mânia era mediul lui şi prolifera în el precum 
mamiferele pe uscat. 

Se ridică şi îşi spălă faţa și, când plecă de acasă 
şi se întoarse, în Florida, se simţea stăpân pe sine. 
Mintea îi era la fel de rece precum sângele unei 
reptile. Nu se mai auzeau niciun fel de dialoguri în 
capul lui. Nu mai exista decât o singură voce. 
Bărbatul funcționa perfect deoarece copilul avea 
nevoie de el, avea nevoie de mintea lui ca un brici 
şi de degetele îndemânatice. Spre a-şi găsi propria 
uşurare. În crimă, crimă, crimă şi iar crimă. Şi 
moarte. 

Nu ştia încă ce-o să facă, dar în cele din urmă 
după ce stătu suspendat deasupra stadioanelor 
săptămâni în şir, îi veni ideea. Şi când ştiu ce avea 
de făcut, căută mijloacele să-şi pună planul în 
aplicare, şi înainte de a le descoperi, apăru Dahlia. 
Iar Dahlia auzi o parte din aceste lucruri și intui în 
linii mari restul. 

Era beat când îi povestise cum îi găsise pe 
Margaret şi pe amantul ei în casă, apoi deveni 
violent. Dahlia îl izbi cu muchia palmei în spatele 
urechii, lăsându-l inconştient. În dimineața 
următoare, Lander nu-şi aminti că fata îl lovise. 

Dahlia avu nevoie de două luni ca să pună 
stăpânire pe el, două luni în care îl ascultă, îl 
urmări construind, plănuind și pilotând, şi-i ţinu 
companie noaptea. 

Când fu sigură că e pregătit, îi spuse lui Hafez 
Najeer toate aceste lucruri, iar Najeer aprecie 
favorabil planul. 

Acum, când explozibili se aflau la bordul 
cargoului Leticia, în largul oceanului, îndreptându- 
se spre Statele Unite cu o viteză constantă de 12 
noduri, întregul proiect era periclitat de trădarea 
căpitanului Larmoso, poate chiar a lui Benjamin 
Muzi. Să fi scotocit Larmoso lăzile la solicitarea 
lui Muzi? Poate că Muzi se hotărâse să păstreze 
banii care-i fuseseră plătiți în avans, să-i denunțe 
pe Lander şi pe Dahlia autorităților și să vândă 
plasticul în altă parte. În acest caz, nu puteau risca 
să ridice explozibilii în doc la New York. Trebuiau 
să intre în posesia plasticului în timp ce vasul era 
în largul oceanului. 

6. 


Barca semăna destul de bine cu una obişnuită, o 
ambarcațiune îngrijită pentru pescari amatori, cu 
lungimea de unsprezece metri şi jumătate, menită 
să înfrunte torente, şi fiind destinată indivizilor 
plini de bani, dar cu puţin timp liber la dispoziție. 
În fiecare weekend în perioada sezonului estival, o 
mulțime de astfel de bărci se îndreaptă spre est, 
transportând bărbați burtoşi, îmbrăcaţi în bermude, 
spre apele adânci din largul coastei oraşului New 
Jersey, unde-şi caută prada peștii cei mari. 

În plină eră a bărcilor din fibră de sticlă şi 
aluminiu, această costisitoare  ambarcaţiune, 
deopotrivă frumoasă şi robustă, fusese construită 
din lemn și pardosită cu două rânduri de scânduri 
din mahon adus din Filipine. Chiar și 
suprastructura era din lemn, dar nu se observa, 
pentru că o mare parte din lemnăria lăcuită fusese 
acoperită cu vopsea. Lemnul este un material greu 
detectabil de radar. 

Două puternice diesele turbo erau înghesuite în 
camera motoarelor, iar spațiul rezervat pentru 
masă şi relaxare în bărcile normale fusese în mare 
măsură sacrificat pentru a face loc unor cantități 
suplimentare de combustibil şi apă. Aproape toată 
vara, proprietarul bărcii o folosea în Caraibe, 
făcând contrabandă cu haşiş şi marijuana pe care le 
lua din Jamaica şi le ducea în Miami la lumina 
lunii. Iarna se retrăgea în nord şi închiria barca, dar 
nu pescarilor. Taxa era de 2000 de dolari pe zi, în 
schimbul cărora proprietarul nu punea niciun fel 
de întrebări în legătură cu scopul în care urma să 
fie folosită, la această sumă adăugându-se un acont 
exorbitant ca garanţie. Lander îşi ipotecase casa ca 
să facă rost de acont. 

Barca deja alimentată cu combustibil se afla 
într-un hangar la capătul unui şir de dane părăsite 

în satul Toms River în apropiere de golful 
Barnegat. 

Pe 12 noiembrie la 10:00 dimineaţa, Lander și 
Dahlia sosiră la hangar într-o dubiţă închiriată. 
Cădea o burniță rece și danele erau pustii. Lander 
deschise uşile duble ale hangarului care dădeau 
spre uscat şi intră cu maşina în marşarier până 
când ajunse la doi metri distanță de pupa bărcii. 
Dahlia scoase o exclamaţie admirativă la vederea 
ambarcaţiunii, dar Lander nu-i dădu nicio atenţie, 
preocupat să se asigure că aveau tot ce le trebuia. 
În următoarele douăzeci de minute cărară la bord 
tot felul de echipamente, mai mulți colaci de 
parâme, un catarg subțire, două puşti cu ţeavă 
lungă, o puşcă cu ţeava retezată de numai 
patruzeci şi cinci de centimetri, o pușcă de calibru 
mare, o platformă mică fixată pe patru flotoare, 
hărți maritime care se adăugau la mormanul de 
hărți aflate la bord şi câteva pachete îngrijit 
ambalate ce cuprindeau masa lor de prânz. 

Lander ancoră fiecare obiect atât de bine încât 
nimic n-ar fi căzut din barcă, chiar dacă ar fi fost 
întoarsă cu fundul în sus şi zgâlțâită. Apăsă cu un 
pocnet un întrerupător de pe peretele hangarului şi 
uşa mare dinspre apă se ridică scârțâind, lăsând să 
intre lumina cenușie a zilei de iarnă. Urcă pe 
puntea de comandă. Întâi se auzi huruind motorul 
diesel dinspre babord, apoi cel dinspre tribord, și 
un fum albăstrui se ridică în hangarul întunecos. 
Lander săgeta cu privirea aparatura de bord în timp 
ce motoarele se încălzeau. 

La semnalul lui Lander, Dahlia desfăcu 
parâmele de la pupa şi se apropie de Michael, la 
comandă. Acceleră puţin, şi apa se umflă ca un 
muşchi la pupa, gurile de eșapament inundate de 
apă prinseră a bolborosi, iar prova bărcii își făcu 
drum în ploaia de afară. 

După ce părăsiră Toms River, Lander şi Dahlia 
se mutară în cabina încălzită unde se afla centrul 
de comandă auxiliar, pregătindu-se să străbată 

Golful Barnegat și apoi să iasă în larg. Vântul 
bătea dinspre nord, învolburând uşor suprafaţa 
apei. Tăiară apa fără probleme, în timp ce 
ştergătoarele măturau alene picăturile fine de 
ploaie de pe parbriz. Nu era nicio altă barcă în larg 
cât vedeau cu ochii. Limba de nisip care proteja 
golful abia se zărea prin ceața dinspre babord, iar 
de cealaltă parte desluşiră un coş de fum la capătul 
lui Oyster Creek. 

În mai puţin de o oră ajunseră la gura golfului. 
Vântul își schimbase direcția spre nord-est şi în 
golf apa. Se unduia sub acţiunea rafalelor 
îndepărtate. Lander râse când fură izbiți de primele 
valuri mari ale Atlanticului care se spărgeau în 
picături fine în prova bărcii. Urcaseră din nou la 
stația de comandă de sus, aflată în aer liber, și 
stropii reci le înţepau feţele. 

— În larg n-or să fie valuri aşa de mari, zise 
Lander, în timp ce Dahlia își ştergea fața cu dosul 
mâinii. 

Fata îşi dădea seama că Lander savura 
momentul. Îi plăcea să simtă barca sub picioare. 
Forta aceea fluidă, generoasă, care te purta cu sine 
avea trăinicia unei stânci. Roti încet cârma dintr-o 
parte în alta, pentru a modifica unghiul de 
înaintare a bărcii, solicitându-şi la maximum 
simțul mişcării ca să-şi dea seama de modul cum 
acționează aceste forțe schimbătoare asupra bărcii. 
Pământul se îndepărta tot mai mult, iar Farul 
Barnegat licărea undeva la tribord. 

Lăsară în urmă burnița şi pătrunseră în lumina 
apoasă a soarelui de iarnă. Privind înapoi, Dahlia 
zări pescăruşii din înaltul cerului, al căror alb 
imaculat contrasta cu norii cenușii adunați în 
spatele lor, amintindu-i de un episod asemănător 
deasupra plajei din Tir, de pe vremea când era 
copil şi stătea pe nisipul cald, cu picioarele mici și 
bronzate ascunse sub tivul rupt al rochiei. De bună 
seamă cutreierase prea multe culoare ciudate din 
mintea lui Michael Lander. Se întreba dacă 

Muhammad Fasil va influenţa în vreun fel relația 
lor, în cazul în care Fasil era încă în viaţă, 
aşteptându-i cu explozibili acolo în larg, dincolo 
de raza de nouăzeci de stânjeni marine a 
orizontului. Trebuia să vorbească imediat cu Fasil. 
Era necesar ca Fasil să înțeleagă anumite lucruri ca 
să nu facă o greşeală fatală. 

Când se întoarse cu faţa spre larg, îl văzu pe 
Lander stând pe scaunul de pe comandă, cu o 
mână pe timonă, și cu ochii ațintiți asupra ei. Aerul 
mării o îmbujorase şi ochii îi străluceau. Se legăna 
odată cu mişcarea bărcii, gulerul hainei din blană 
de oaie îi învăluia faţa şi blugii i se mulau pe 
coapse. Lander, care avea sub control două 
motoare diesel de mare putere, făcând o treabă la 
care se pricepea de minune, îşi dădu capul pe spate 
şi râse prelung. Era un râs adevărat, o surpriză 
pentru Dahlia. Nu-l auzise de prea multe ori 
râzând astfel. 

— Eşti o femele bombă, știai? zise el, 
ştergându-și ochii cu dosul degetelor. 

Ea se uită în jos la punte, apoi își ridică din nou 
capul, zâmbitoare, străpungându-l cu privirea. 

— Hai să punem mâna pe plasticul acela. 

— Da, zise Lander, dând aprobator din cap. Tot 
plasticul din lume. 

Tinu cap compas o sută zece grade, doar o idee 
spre nord la est, dată fiind compensarea busolei, 
apoi îl schimbă cu încă cinci grade spre nord, când 
geamandurile cu clopot şi sirenă în larg de 
Barnegat îi indicară deriva produsă de vânt. 
Valurile care veneau acum dinspre babord erau 
mult mai blânde. Doar un jet mic de stropi fini 
țâşnea peste bord în timp ce barca îşi croia drum 
înainte. Undeva dincolo de linia orizontului, 
cargoul aștepta, în mijlocul mării neospitaliere. 

Se opriră în cursul după-amiezii, iar Lander 
stabili poziţia în care se aflau cu ajutorul 
radiogoniometrului. Făcu acest lucru din timp, 
pentru a evita distorsiunile radio care aveau să 

apară la apusul soarelui, şi făcu punctul navei cu 
foarte mare atenție, luând trei relevmente și 
punându-le pe hartă, după care notă meticulos 
orele și distanţele cu cifre mici. 

În timp ce se îndreptau în viteză spre est către 
punctul „X” de pe hartă, Dahlia pregăti cafeaua în 
bucătărie, ca supliment la sandvişurile pe care le 
luaseră cu ei, apoi strânse totul de pe tejghea. Cu 
fâşii mici de bandă adezivă, fixă pe tejghea un 
foarfece chirurgical, bandaje pentru compresă, trei 
seringi de unică folosință cu morfină şi o seringă 
cu Ritalin. Puse un set de atele de-a lungul muchiei 
tejghelei și le fixă cu o fâşie de bandă adezivă. 

Ajunseră aproape de punctul de întâlnire, mult 
dincolo de calea maritimă Barnegat-Ambrose care 
mergea spre nord, cu o oră înainte de apusul 
soarelui. Lander îşi verifică poziția cu 
radiogoniometrul şi făcu o uşoară corecție luând-o 
spre nord. 

Întâi văzură fumul, o pată la orizont spre est. 
Apoi două puncte mai Jos, pe măsură ce se contura 
suprastructura cargoului. Curând se văzu tot corpul 
navei, scoțând uşor aburi. Soarele apunea la sud- 
vest în spatele lui Lander, în timp ce barca se 
îndrepta în viteză spre vas. Totul se petrecea exact 
cum plănuise. Va inspecta vasul protejat de lumina 
soarelui şi orice individ de pe vas echipat cu puşcă 
cu lunetă de vizare va fi orbit de lumina 
asfințitului. 

Reduse motoarele, barca încetini îndreptându-se 
spre cargoul prăpădit, în timp ce Lander îl studia 
cu binoclul. La un moment dat văzu două fanioane 
de semnalizare ridicându-se pe saula de semnale 
de la babord. Reuşi să descifreze un „X” scris cu 
culoare albă pe un fond albastru și dedesubt un 
diamant roşu pe un fond alb. 

— M.F., citi Lander. 

— Asta e. Muhammad Fasil. 

Mai erau patruzeci de minute până la apusul 
soarelui. Lander decise să profite de acest lucru. 

Cum nu se vedea niciun alt vas în zonă, era mai 
bine să rişte şi să transfere plasticul pe lumină 
decât să se confrunte cu cine ştie ce probleme pe 
cargou după căderea întunericului. În plus, cât mai 
era lumină, el şi Dahlia puteau ţine puntea navei în 
bătaia armelor. 

Dahlia desfăşură fanionul Delta. Barca se mișca 
încet, apropiindu-se din ce în ce mai mult de vas, 
în timp ce eșapamentul bolborosea. Dahlia şi 
Lander îşi puseră măștile improvizate din ciorapi. 

— Puşca cea mare, zise Lander. 

Fata îi dădu arma şi Lander deschise geamul 
parbrizului din faţa lui şi aşeză pușca pe panoul de 
comandă, cu țeava pe puntea de la prova. Era un 
Remington automat de calibru 12 cu ţeavă lungă, 
cu accelerator, încărcat cu alice de vânat mare. 
Lander ştia că i-ar fi fost imposibil să tragă cu 
precizie dintr-o barcă aflată în mişcare. El şi 
Dahha repetaseră figura asta de o mulţime de ori. 
Dacă Fasil pierduse controlul navei și cei de pe 
vapor aveau să deschidă focul asupra lor, Lander 
va riposta ciuruind pupa şi apoi se va retrage la 
adăpost în lumina soarelui, în vreme ce Dahlia va 
descărca asupra celor de pe cargou cealaltă puşcă 
cu ţeavă lungă şi apoi carabina, când distanţa 
dintre cele două ambarcaţiuni se va mări. 

— Nu te chinui încercând să nimereşti pe 
cineva, fiindcă n-o să reuşeşti din cauza tangajului 
bărcii, îi spusese Lander. E de-ajuns să le şuiere 
cât mai multe gloanţe pe la urechi ca să înceteze 
focul. 

Abia după aceea îşi aminti că ea avea mai multă 
experiență decât el în mânuirea armelor mici. 

Cargoul se roti încet şi puse în pană cu valurile 
aproape la travers. De la mai puţin de trei sute de 
metri, Lander văzu doar trei bărbați pe punte şi un 
singur om de cart la comandă. Unul dintre bărbaţi 
alergă la saula de semnale şi cobori fanioanele de 
două ori, în semn de confirmare pentru fanionul 
Delta pe care îl ridicase Dahlia. Ar fi fost mai uşor 

să folosească radioul, dar Fasil nu putea fi 
simultan şi pe punte, şi în cabina unde se afla 
radioul. 

— Cel cu şapca albastră e Fasil, zise Dahlia, 
luând binoclul de la ochi. 

Când Lander ajunse la mai puţin de o sută de 
metri, Fasil vorbi cu cei doi bărbați de lângă el. 
Bărbaţi manevrară gruia unei bărci de salvare 
peste bord şi apoi rămaseră cu mâinile la vedere pe 
balustradă. 

Lander puse motoarele la neutru şi se duse la 
pupa să arunce baloanele de acostare la tribord, 
apoi urcă pe puntea de comandă ţinând în mână 
pușca cu ţeavă scurtă. 

Se părea că Fasil deținea controlul asupra navei. 
Lander văzu că purta un revolver la brâu. Probabil 
că ordonase echipajului să părăsească puntea, cu 
excepția ofițerului secund şi a unuia din oamenii 
lui. Dungile de rugină de pe părțile laterale ale 
vaporului căpătaseră un luciu portocaliu în lumina 
asfințitului. Lander manevră barca sub bordul de 
sub vânt al vasului, în timp ce Dahlia îi aruncă o 
parâmă marinarului. Acesta dădu să lege barbeta 
de un tachet de pe punte, însă Dahlia clătină din 
cap. Bărbatul înţelese și trecu parâma pe după 
tachet, apoi zvârli capătul înapoi. Ea şi Lander 
repetaseră atent această procedură şi fata legă la un 
tachet prova, legătură care putea fi aruncată 
imediat de pe ambarcațiunea mai mică. Cu cârma 
la unghi maxim de ieșit la larg, motoarele ţineau 
barca cu pupa lipită de navă. 

Fasil reambalase explozibilul din plastic în 
pachete care cântăreau fiecare circa douăsprezece 
kilograme. Patruzeci și opt de pachete erau stivuite 
pe punte lângă el. Baloanele de acostare scrâşneau 
frecându-se de partea laterală a cargoului, în timp 
ce barca se înălța şi se lăsa pe valurile mai 
domolite din bordul ferit de vânt al vaporului. O 
scară fu aruncată peste bordul Leticiei. 

Fasil strigă la Lander: 

— Ofiţerul secund o să coboare la voi. Nu e 
înarmat. Vă poate ajuta să depozitați pachetele. 

Lander dădu aprobator din cap şi bărbatul se 
lăsă în jos pe scară. Încerca să nu se uite la Dahlia 
sau la Lander, care arătau sinistru cu măștile pe 
față. Folosind gruia bărcii de salvare ca o macara 
de marfa în miniatură, Fasil şi marinarul coborâră 
o plasă de încărcare cu primele șase pachete şi 
armele automate învelite în pânză groasă. Din 
cauza mișcărilor bărcii era dificil să apreciezi 
exact momentul în care trebuia desprinsă 
încărcătura din cârlig şi la un moment dat Lander 
şi ofițerul secund se duseră de-a dura. Când în 
cockpit erau deja douăsprezece pachete, opriră 
descărcarea şi cei trei bărbaţi din barcă depozitară 
marfa în cabina de la prova. Lander abia se abținea 
să nu desfacă un pachet ca să vadă plasticul. 
Explozibilul îi ardea mâinile. Urmară apoi alte 
douăsprezece pachete şi continuară tot aşa. Cei trei 
care lucrau în barcă erau leoarcă de transpiraţie în 
pofida frigului de afară. 

Strigătul omului de cart de pe punte fu aproape 
înghițit de vânt. Fasil se întoarse şi-şi duse mâinile 
pâlnie la urechi. Bărbatul făcea semne şi arăta într- 
o anumită direcţie. Fasil se aplecă peste balustradă 
şi le strigă celor de jos: 

— Se apropie ceva dinspre est. Mă duc să văd 
ce e. 

În mai puțin de cincisprezece secunde fu pe 
podul suspendat şi smulse binoclul din mâna 
omului de cart înspăimântat. Se întoarse pe punte 
într-o clipă, luptându-se cu plasa de încărcare, 
zbierând peste bord: 

— E albă cu o dungă lângă prova. 

— Paza de coastă, zise Lander. La ce distanţă se 
află? 

— La vreo opt kilometri şi se apropie în viteză. 

— Daţi marfa jos, fir-ar al dracului! 

Fasil îl plesni pe marinarul de lângă el şi-i puse 
mâinile pe palan. Plasa burduşită cu ultimele 

douăsprezece pachete de explozibil se legănă 
deasupra mării şi căzu brusc, făcând frânghiile să 
scârțâie în scripeți. Plasa căzu în cockpit cu o 
izbitură puternică și fu imediat ancorată. 

Pe puntea cargoului, Muhammad Fasil se 
întoarse spre marinarul asudat. 

— Stai la balustradă cu mâinile la vedere. 

Omul fixa cu privirea orizontul şi părea să-şi 
țină respiraţia în timp ce Fasil încălecă balustrada. 

Ofiţerul secund din cockpit nu-şi putea lua ochii 
de la Fasil. Arabul îi întinse un sul de bancnote și- 
şi scoase revolverul, apropiind gura ţevii de buza 
de sus a bărbatului. 

— Ai făcut treabă bună. Tăcerea e sănătate 
curată. Mă înţelegi? 

Bărbatul vru să dea din cap în semn de 
confirmare, dar fu împiedicat de pistolul proptit 
sub nasul lui. 

— Şi acum, mergi în pace. 

Omul se căţără pe scară repede ca o maimuţă. 
Dahlia desfăcu iute parâma de la prova. 

În tot acest timp, faţa lui Lander păstră o 
expresie aproape meditativă. Îi ceruse minţii sale 
datelor pe care le deţinea. 

Cei de pe vedeta de patrulare, care se apropia 
din partea cealaltă a vaporului, nu-l puteau vedea 
încă. Probabil că vederea cargoului stârnise 
curiozitatea celor de la Paza de coastă, asta dacă 
nu cumva fuseseră avertizaţi de cineva. Vedetă de 
patrulare! Şase în apele astea, toate cu lungimea de 
douăzeci și cinci de metri, prevăzute cu două 
motoare diesel de 1600 cai putere, capabile să 
atingă 20 de noduri. Radar SPB-S Sperry-Rand, 
echipaj de opt oameni. O mitralieră cu calibrul 
de.50 şi un aruncător de mine de 81 mm. Lander se 
gândi la un moment dat să declanșeze un incendiu 
la bordul cargoului, forțând vedeta de patrulare să 
se oprească pentru a da ajutor. Nu, ofiţerul secund 
l-ar acuza de piraterie şi s-ar stârni un tămbălău 

imens. În zonă ar fi trimise avioane de urmărire şi 
unele au echipamente cu infraroşii care ar detecta 
căldura emisă de motoarele bărcii. Vine noaptea. 
Cinci ore de beznă, până la răsăritul lunii. Fuga era 
mai sănătoasă. 

Lander reveni brusc la realitate. Durase cinci 
secunde să chibzuiască ce avea de făcut. 

— Dahlia, montează reflectorul. 

Acceleră brusc, răsuci barca aproape în loc 
descriind o curbă înspumată în timp ce se 
îndepărta de cargou. O luă spre uscat, cale de 
patruzeci de mile, cu motoarele mugind ambalate 
la maxim. O pulbere fină de apă le ţâșnea în faţă în 
timp ce despicau în viteză valurile nu prea mari ale 
oceanului. Cu toată încărcătura, șalupa reușea să 
înainteze cu aproape nouăsprezece noduri. Vedeta 
era doar o idee mai rapidă. Lander avea de gând să 
facă în așa fel încât cargoul să rămână între el și 
vedetă cât mai mult timp posibil. Strigă la Fasil 
care era în cockpit: 

— Urmăreşte lungimea de 2182 kiloherți. 

Era frecvenţa internațională în radiotelefonie 
pentru situații de pericol și „frecvenţa de apel” 
utilizată pentru contactele inițiale dintre nave. 

Cargoul rămăsese acum departe în spatele 
bărcii, dar chiar în timp ce se uitau la el, apăru 
vedeta, tot în spatele navei, dar înaintând în viteză, 
ridicând un uriaş val la prova. Uitându-se peste 
umăr, Lander văzu prova şalupei virând uşor până 
ce ajunse exact pe direcția lui. 

Fasil se cățără pe scară până ce capul îi ajunse 
deasupra nivelului punţii de comandă. 

— Ne ordonă să oprim. 

— Dă-i în mă-sa. Schimbă pe frecvenţa Pazei de 
coastă. E marcată pe scală. Să vedem dacă cer 
întăriri. 

Cu luminile de navigaţie stinse, barca gonea 
spre ultima rază de lumină a apusului. În spatele 
lor, cu grațioasa prova albă licărind în lumina 


109 


amurgului, vedeta Pazei de coastă îi urmărea 
neobosită ca un terrier. 

Dahlia prinsese deja reflectorul radar neactivat 
de balustrada punţii. Era un ansamblu realizat din 
tije de metal pe care îl cumpărase cu 12 dolari 
dintr-un magazin cu articole pentru iahting şi care 
acum vibra în timp ce barca gonea pe valurile 
oceanului. 

Lander o trimise jos să verifice dacă totul era 
bine amarat. Nu voia să se desprindă ceva în 
zeâlţâiala pe care avea s-o suporte barca. Dahlia 
verifică întâi cockpitul şi apoi continuă până la 
cabina în care Fasil se uita încruntat la stația radio. 

— Nimic deocamdată, zise el în arabă. De ce ați 
pus reflectorul radar? 

— Paza de coastă ne-a văzut oricum, răspunse 
Dahlia, urlându-i în ureche ca să se facă auzită în 
barca ce sărea din val în val. Când căpitanul 
șalupei o să vadă că urmărirea continuă și pe 
întuneric, o să-l pună pe operatorul radar să ne 
repereze şi să ne ia urma cât încă mai e lumină — 
apoi, după ce se lasă întunericul, n-o să mai fie 
nicio problemă să identifice pe ecran semnalul 
care vine de la noi. 

Lander îi explicase amănunţit toate aceste 
lucruri. 

— Reflectorul acela creează un semnal puternic, 
distinct față de interferenţele care apar din cauza 
valurilor. Exact ca acela produs de o ambarcațiune 
de metal. 

— Este... 

— Ascultă-mă, zise Dahlia precipitat, 
aruncându-și privirea spre puntea de comandă de 
deasupra lor. Să nu cumva să te porți familiar cu 
mine sau să mă atingi, ai înţeles? Trebuie să 
vorbeşti doar în engleză în prezenţa lui. Acasă la el 
să nu urci niciodată la etaj. Şi să nu-l iei niciodată 
prin surprindere. Îţi spun toate astea în interesul 
misiunii. 

Faţa lui Fasil era luminată de jos în sus de 
cadranul stației de radio, iar ochii îi luceau în 
orbitele încercănate. 

— Pentru misiune, atunci, tovarăşă Dahlia. O să 
mă supun atâta timp cât îşi face treaba. 

Dahlia dădu din cap. 

— În caz contrar, s-ar putea să afli foarte repede 
cât de bine ştie să-și facă treaba, zise ea, dar 
cuvintele se pierdură în vuietul vântului în timp ce 
urca la pupa. 

Se lăsase deja întunericul. Nu se zărea decât 
lumina slabă a busolei de pe comandă, vizibilă 
doar pentru Lander. Vedea clar luminile de 
navigație roşii şi verzi ale vedetei de patrulare și 
conul puternic de lumină al reflectorului scrutând 
întunericul. Estimă că şalupa avea avantajul unei 
viteze cu circa jumătate de nod în plus faţă de el, 
iar el se afla cu vreo patru mile şi jumătate în fața 
ei. Fasil urcă lângă el. 

— Au informat serviciul vamal prin radio în 
legătură cu Leticia. Zic că n-au nevoie de ajutor să 
pună mâna pe noi. 

— Spune-i Dahliei că e timpul. 

Navigau în viteză spre căile maritime obişnuite. 
Lander ştia că echipajul vedetei nu putea să-l vadă, 
dar cu toate acestea şalupa urma fiecare schimbare 
de curs oricât de mică pe care o făcea el. Aproape 
că simţea fasciculul radarului în spatele lui. Ar fi 
fost mai bine dacă erau nişte nave prin zonă... 
Excelent! La babord apărură luminile albe de 
poziție ale unui vapor şi pe măsură ce minutele 
treceau, deveneau vizibile luminile de navigaţie. 
Era un cargou care se îndrepta spre nord şi brăzda 
oceanul destul de rapid. Lander schimbă uşor 
cursul ca să treacă la distanță cât mai mică pe sub 
prova lui. Vizualiză în minte ecranul radarului 
vedetei de coastă, luminiţele verzi aruncând licăriri 
pe fața operatorului care vedea cum imaginea de 
dimensiuni mari a cargoului şi cea mică a bărcii 


111 


converg, semnalele strălucind intens la fiecare 
baleiere. 

— Pregăteşte-te, îi strigă el Dahhei. 

— Să mergem, îi zise ea lui Fasil. 

Bărbatul nu puse niciun fel de întrebări. Traseră 
cu toții mica platformă cu flotoare aflată departe 
de explozibili bine ancorați. Fiecare flotor era 
alcătuit dintr-un butoi de circa douăzeci de litri şi 
fiecare avea o gaură cât un vârf de ac în partea de 
sus și un ventil obişnuit în partea de dedesubt. 
Dahlia aduse catargul din cabină şi reflectorul 
radar de pe comandă. Prinseră reflectorul în vârful 
catargului şi fixară catargul într-un locaş pe 
platformă. Ajutată de Fasil, legă o funie de vreo 
doi metri în partea de dedesubt a platformei, de 
care ataşară o greutate masivă de plumb. Îşi 
ridicară ochii şi văzură luminile cargoului 
spânzurând aproape deasupra lor şi prova vasului 
semănând cu o stâncă. Trecură de el într-o clipită. 

Virând mult spre nord, Lander se uită în spate 
peste pupa să mențină cargoul între ei şi nava de 
patrulare: în acel moment semnalele de pe radar se 
suprapuseseră, nava mai înaltă ecranând barca lui 
Lander şi făcând-o invizibilă pe radar. 

Estimă distanţa dintre el şi vedetă. 

— Deschideţi ventilele la jumătate. 

O clipă mai târziu opri motoarele. 

— Peste bord. 

Dahlia și Fasil coborâră platforma plutitoare 
peste bord, cu catargul pendulând puternic până ce 
greutatea care atârna dedesubtul platformei o 
stabilză precum chila unei nave, menţinând 
reflectorul radar mult deasupra apei. Maşinăria se 
clătină din nou în timp ce Lander ambală 
motoarele îndreptând barca, acum invizibilă pe 
radar, direct spre sud. 

— Operatorul radar n-o să ştie dacă reflectorul 
semnalează prezența ambarcaţiuni noastre sau 
dacă navigăm pe lângă cargou, de partea cealaltă a 
sa, zise Fasil. Cât o să plutească? 

— Cincisprezece minute cu ventilele deschise 
pe jumătate, zise Dahlia. O să se scufunde înainte 
ca şalupa să ajungă în zonă. 

— Și-atunci or să urmărească vaporul care se 
duce spre nord să vadă dacă nu navigăm pe lângă 
el? 

— Posibil. 

— Pot să ne vadă acum? 

— Nu, dacă ţinem seama de faptul că e vorba de 
o barcă de lemn aflată la distanță. Nici măcar 
vopseaua nu e pe bază de plumb. În plus, vor fi 
nişte interferenţe de la siajul stârnit de vapor. Ne 
va ajuta şi zgomotul motoarelor sale, dacă şalupa o 
să se oprească să asculte. Nu ştim încă dacă au 
muşcat momeala. 

De pe comandă, Lander privea luminile vedetei. 
Vedea cele două lumini albe de poziţie şi lumina 
roşie de navigaţie de la babord. Dacă se întorcea 
spre el, avea să vadă şi lumina verde de la tribord. 

Dahlia era acum lângă el şi împreună urmăriră 
luminile șalupei. Se zărea doar lumina roşie şi 
apoi, pe măsură ce distanţa crescu, nu mai 
desluşiră decât luminile albe de poziție, apoi 
NIMIC, doar din când în când câte un fascicul de 
lumină sondând întunericul în sus, când reflectorul 
șalupei o lua razna la impactul cu câte un val. 
Lander simţi că pe pod mai era cineva. 

— Grozavă treabă, zise Muhammad Fasil. 

Lander nu-i răspunse. 

7. 


Maiorul Kabakov avea ochii înroşiți şi era 
nervos. Funcţionarii de la biroul din New York al 
Serviciului de imigrare şi  naturalizare se 
deprinseseră să-l menajeze de când stătea acolo, zi 
de zi, studiind în arhiva poliţiei fotografiile unor 
arabi rezidenţi în Statele Unite. 

Dosarele de mărimea unor registre care se 
adunaseră mormane pe lângă el conţineau în total 
o sută treizeci şi șapte de mii de fotografii şi 
detalii. Era hotărât să le parcurgă pe toate. Nutrea 
convingerea că, dacă femeia se afla în misiune în 
State, mai întâi şi-ar fi construit o acoperire. 
Dosarul despre „arabii suspecți” ţinut în secret de 
Serviciul de imigrare conţinea date despre puţine 
femei şi niciuna nu semăna cu cea din dormitorul 
lui Hafez Najeer. Serviciul estima că pe coasta 
Atlanticului trăiau înjur de optzeci şi cinci de mii 
de arabi care intraseră în ţară ilegal pe parcursul 
timpului și care nu figurau în niciun fel de dosare 
oficiale. Majoritatea lor erau slujbaşi mărunți; 
lucrau neștiuți de nimeni, nu deranjau pe nimeni și 
rareori ajungeau în vizorul poliţiei. Îl obseda ideea 
că femeia ar putea să facă parte dintre ei. Plictisit, 
întoarse încă o pagină. Era o femeie, Katherine 
Ghalib. Se ocupa de copii retardați în Phoenix. 
Avea cincizeci de ani şi-şi arăta vârsta. 

Un funcționar stătea în coasta lui. 

— Domnule maior, vă caută cineva la telefon în 
birou. 

— Foarte bine. Nu te-atinge de afurisitele astea 
de dosare. Altfel, o să-mi pierd şirul. 

Sam Corley îl suna din Washington. 

— Cum merge? 

— Nimic până acum. Am de verificat vreo 
optzeci de mii de arabi. 

— Am primit un raport de la Paza de coastă. S- 
ar putea să nu fie nimic important, dar ieri după- 

amiază una din vedetele lor a observat o barcă de 
mare putere lângă un cargou libian, în larg față de 
Jersey. Barca a părăsit zona când s-au îndreptat 
spre ea să vadă despre ce e vorba. 

— leri? 

— Da. Se întorceau acasă după ce participaseră 
la stingerea unui incendiu declanşat pe o navă. 
Cargoul venea de la Beirut. 

— Unde-i vaporul acum? 

— Sechestrat în Brooklyn. Căpitanul nu e pe 
vas. Nu ştiu încă toate detaliile. 

— Şi barca? 

— Le-a scăpat din cauza întunericului. 

Kabakov înjură birjăreşte. 

— De ce au așteptat atâta până să ne spună? 

— Să mor dacă ştiu, dar asta e. O să sun la vama 
de acolo să aflu mai multe. 

° 

Mustafa Fawzi, ofițer secund pe Leticia şi 
căpitan interimar, stătu o oră de vorbă cu ofițerii 
de la vamă în mica sa cabină, fluturându-şi mâinile 
în aerul plin de fumul înţepător al țigărilor lui 
turceşti. 

Da, barca se apropiase de vapor, le spuse Fawzi. 
Era în pană de combustibil şi ceruse ajutor. I l-a 
dat, aşa cum cere legea mării. Descrise vag barca 
şi pe cei din ea. Şi sublinie că evenimentul avusese 
loc în apele internaționale. Nu, nu accepta de 
bunăvoie ca nava să fie percheziționată. Conform 
legilor internaționale, nava era teritoriu libian și 
răspunderea îi revenea lui acum după nenorocirea 
care se abătuse asupra lor atunci când comandantul 
Larmoso căzuse peste bord. 

Vama nu dorea să genereze un conflict cu 
guvernul libian, mai ales în contextul situației 
incendiare din Orientul Mijlociu. Ceea ce văzuse 
Paza de coastă n-ar fi constituit un motiv suficient 
de întemeiat ca să justifice emiterea unui mandat 
de percheziţie. Fawzi promise să dea o declarație 
în legătură cu accidentul în care fusese implicat 

Larmoso şi ofițerii de la vamă părăsiră vasul, 
urmând să aibă o întâlnire cu oficiali de la 
Departamentul Justiţiei şi Departamentul de Stat. 

Fawzi bău o sticlă de bere din proviziile 
defunctului căpitan şi căzu într-un somn adânc 
pentru prima dată după multe zile. 

. 

Se făcea că o voce îl chema pe Fawzi de undeva 
de departe. Îi repeta numele pe un ton baritonal, 
plimbându-i un obiect prin faţa ochilor. Fawzi se 
trezi şi-şi ridică mâna ca să-și protejeze ochii de 
lumina orbitoare a lanterne. 

— Bună seara, Mustafa Fawzi, zise Kabakov. Te 
rog ține-ţi mâinile deasupra cearșafului. 

Sergentul  Moşevski, profilându-se uriaş în 
spatele lui Kabakov, aprinse lumina dând un 
bobârnac în întrerupător. Fawzi se ridică în fund şi 
imploră ajutorul lui Dumnezeu. 

— Stai pe loc, zise Moşevski ținând un cuţit sub 
urechea lui Fawzi. 

Kabakov îşi trase un scaun şi se aşeză lângă 
marginea patului. Își aprinse o ţigară. 

— Ţi-aş fi recunoscător dacă am avea o discuţie 
amicală. Eşti de acord? 

Fawzi dădu aprobator din cap şi Kabakov îi făcu 
semn lui Moșevski să se îndepărteze. 

— Deci, Mustafa Fawzi, o să-ți explic cum o să 
mă ajuţi fără să-ți asumi niciun risc. Vezi tu, n-o să 
ezit să te ucid dacă nu cooperezi, dar n-am niciun 
motiv s-o fac în cazul în care mă ajuţi. E foarte 
important să înţelegi acest lucru. 

Cuprins de nerăbdare, Moşevski dădu să 
vorbească: 

— Întâi lasă-mă să lămuresc... 

— Nu, nu, zise Kabakov ridicând mâna. Vezi tu, 
Fawzi, de multe ori când ai de-a face cu oameni 
mai puţin inteligenți decât tine, e nevoie să 
stabileşti unu: că vei avea de suportat dureri 
cumplite și vei fi mutilat îngrozitor dacă n-o să-mi 
faci pe plac; şi doi: că vei primi o recompensă 

extraordinară dacă îmi eşti de ajutor. Amândoi ştim 
care e de obicei recompensa. 

Kabakov scutură scrumul țigări cu vârful 
degetului mic. 

— În mod normal, l-aș lăsa pe prietenul meu să- 
ti rupă mâinile înainte de-a începe discuţia. Dar 
vezi tu, Fawzi, n-ai nimic de pierdut dacă-mi spui 
ce s-a întâmplat cu adevărat aici. Se ştie că n-ai 
cooperat cu vama. Colaborarea ta cu mine va fi 
secretul nostru. 

Zvârli pe pat actul de identitate israelian. 

— Mă ajuţi? 

Fawzi se uită la legitimaţie şi înghiți în sec. Nu 
scoase o vorbă. 

Kabakov se ridică suspinând. 

— Sergent, mă duc afară să iau o gură de aer. 
Poate că Mustafa Fawzi vrea o gustare. Cheamă- 
mă după ce-şi termină de mâncat testiculele. 

Se întoarse spre uşa cabinei. 

— Familia mea e în Beirut. 

Fawzi nu putea să-şi controleze vocea. Cum 
stătea pe jumătate dezbrăcat în cuşetă, Kabakov îi 
vedea inima bătând ca un ciocan în trupul 
slăbănog. 

— Bineînţeles, zise Kabakov. Şi sunt sigur că a 
fost supusă la tot soiul de amenințări. Minte-i pe 
cei de la vamă cum vrei. Dar nu pe mine, Fawzi. 
Nu există loc unde să te poţi ascunde. Nici aici, 
nici acasă, în niciun port din lume. Îţi respect 
familia, înţeleg, aceste lucruri și te voi acoperi. 

— Libanezul l-a omorât pe Larmoso în Azore, 
începu Fawzi. 

Moşevski detesta tortura. Şi știa că şi lui 
Kabakov îi displăcea. Moşevski se abţinu cu greu 
să zâmbească în timp ce cerceta cabina. De fiecare 
dată când Fawzi şovăia, Moşevski se oprea din 
lucru,  aruncându-i o  căutătură  încruntată, 
încercând să pară dezamăgit fiindcă nu era lăsat 
să-l spintece. 

— Descrie-l pe libanez. 

— Slab, de înălțime medie. Avea o tăietură pe 
față, care făcuse crustă. 

— Ce era în pachete? 

— Nu ştiu. Allah mi-e martor că nu ştiu. 
Libanezul le-a ambalat după ce le-a scos din cutii 
în partea de la prova a calei. N-a dat voie nimănui 
să se apropie de ele. 

— Câţi bărbaţi erau în barcă? 

— Dol. 

— Descrie-1. 

— Unul era înalt şi zvelt, celălalt mai mic. 
Purtau măşti. Mi-era frică, nu m-am uitat la ei. 

— În ce limbă vorbeau? 

— Cel înalt vorbea englezeşte cu lbanezul. 

— E posibil ca cel mic să fi fost o femeie? 

Arabul se înroşi la față. Nu voia să admită că-i 
fusese frică de o femeie. Aşa ceva era de 
neconceput. 

— Dibanezul avea armă. Te-a ameninţat că le 
poate face rău rudelor tale; din cauza asta ai 
cooperat cu ei, Fawzi, zise Kabakov blând. 

— Cel mic putea fi o femeie, recunoscu Fawzi 
în cele din urmă. 

— l-ai văzut mâinile când umbla cu pachetele? 

— Avea mănuşi. Dar la ceafă sub mască avea o 
umflătură, care putea fi părul. Şi mai e şi chestia 
cu fundul. 

— Fundul? 

— Era rotunjit, ştii, mai lat decât al unui bărbat. 
Să fi fost un băiat mai bine făcut? 

Moşevski, care scormonea prin frigider, se servi 
cu o sticlă de bere. În spatele sticlei era ceva. 
Scoase obiectul şi 1-l dădu lui Kabakov. 

— Convingerile religioase îl obligau pe 
căpitanul Larmoso să ţină obiecte de cult în 
frigider? întrebă Kabakov, punând statueta zgâriată 
a Madonei în faţa lui Fawzi. 

Fawzi se uită la ea cu repulsia pe care 
musulmanii o au față de reprezentările religioase, 
iar pe faţa lui se citea o sinceră nedumerire. 

Adâncit în gânduri, Kabakov mirosi statuia și o 
zgârie cu unghia. Plastic. Larmoso ştiuse ce era, 
dar nu prea multe despre proprietăţile ei, cugetă el. 
Căpitanul se gândise că mai sigur era să țină 
plasticul la rece, la fel ca restul explozibilului din 
cală. N-ar fi trebuit să-și facă atâtea probleme, îşi 
spuse Kabakov. Răsuci statueta în mâini. Dacă au 
făcut atâtea eforturi să mascheze plasticul astfel, 
înseamnă că inițial plănuiseră să-l introducă în ţară 
prin vamă. 

— Adu-mi registrele vasului, zise Kabakov 
iritat. 

Lui Fawzi nu-i luă prea mult timp să găsească 
certificatul de încărcătură şi conosamentul. Apă 
minerală, piei de animale admise la import, 
tacâmuri... Asta era: trei lăzi cu statuete religioase. 
Făcute în Taiwan. Importate de Benjamin Muzi. 

° 

Din Brooklyn Heights, Muzi văzu cum Leticia 
îşi croia cu greu drum spre portul New York, 
escortată de vedeta Pazei de coastă. Înjură în mai 
multe limbi. Ce naiba făcuse Larmoso? Muzi se 
năpusti spre o cabină telefonică în cea mai mare 
viteză, cam cu patru kilometri pe oră. Se mişca cu 
demnitatea unui elefant, picioarele sale vădind 
aceeași grație surprinzătoare proprie 
pachidermelor. 

Gabaritul îl împiedică să intre în cabina 
telefonică, dar ajunse cu mâna la discul telefonului 
şi formă numărul. Sună la Serviciul de căutare și 
salvare al Pazei de coastă, dându-se drept reporter 
de la Æl Diario-La Prensa. Tânărul plin de 
solicitudine de la centrul de comunicaţii al Pazei îi 
furniză detaliile spicuite din comunicațiile radio în 
legătură cu Leticia, căpitanul dat dispărut şi 
urmărirea bărcii rapide. 

Muzi rulă pe autostrada rapidă Brooklyn- 
Queens care dădea spre docuri. La dana de lângă 
Leticia, văzu poliţişti de la autoritatea portuară şi 
de la vamă. Respiră ușurat când constată că nici pe 

cargou, nici pe vedetă nu fluturau fanioanele cu 
însemnul roşu în coadă de rândunică botezat 
Bravo, care avertizează că la bord se află 
încărcătură periculoasă. Fie că autoritățile nu 
descoperiseră încă explozibilul, fie că cei din barcă 
luaseră plasticul de pe vapor. Dacă echipajul bărcii 
preluase explozibilul avea ceva timp la dispoziţie, 
tinând seama de canoanele legii. Autorităţile aveau 
nevoie de zile în şir ca să inventarieze încărcătura 
de pe Leticia şi să stabilească exact ce marfă 
lipsea. Presimţea că o să aibă mari probleme cu 
legea. 

Ceva nu era în ordine. Nu conta cine se făcuse 
vinovat, căci tot el va fi tras la răspundere. Avea un 
sfert de milion de dolari în bani arabi depuși într-o 
bancă din Olanda şi angajatorii lui nu vor accepta 
niciun fel de scuze. Dacă luaseră plasticul de pe 
navă înainte să ajungă în port, îşi închipuiseră 
probabil că era hotărât să-i trădeze, că îi trădase 
deja. Ce făcuse dobitocul acela de Larmoso? 
Indiferent ce se întâmplase, Muzi știa că nu 1 se va 
acorda şansa de a-și dovedi nevinovăția. Cei din 
Septembrie Negru îl vor ucide cu prima ocazie. 
Era clar că trebuia să se pensioneze înainte de 
vreme. 

Din cutia de valori depozitată într-o bancă din 
Manhattan, Muzi luă un teanc gros de bancnote și 
o serie de registre de tranzacții bancare. Unul 
dintre ele purta numele celei mai vechi şi mai 
prestigioase bănci din Olanda. Indica un sold de 
două sute cincizeci de mii de dolari, depuşi toţi o 
dată și pe care-i putea retrage numai el. 

Muzi oftă. Ce bine-ar fi fost să fi încasat şi 
tranşa a doua de două sute cincizeci de mii de 
dolari la livrarea plasticului! Era sigur că luptătorii 
din gherilă or să țină banca din Olanda sub 
observaţie pentru o vreme. Facă ce-or vrea. O să-și 
transfere contul la altă bancă şi-o să-și ia banii de 
acolo. 

Alte obiecte personale, care nu erau în cutia de 
valori, îi dădeau acum bătăi de cap. Paşapoartele. 
Ani de zile le ţinuse la bancă, dar după ultima 
călătorie în Orientul Mijlociu le lăsase acasă, în 
mod cu totul nejustificat. Trebuia să se ducă după 
ele. Apoi o să ia avionul de la Newark spre 
Chicago, pe urmă va pleca la Seattle şi de acolo 
până la Londra. Oare unde obişnuia Farouk să ia 
masa la Londra? Muzi, care-i admira enorm bunul- 
gust și stilul, era hotărât să afle acest amănunt. 

Muzi nu intenţiona să se întoarcă la birou. N- 
aveau decât să-l interogheze pe grec. Ignoranţa lui 
o să-i lase cu gura căscată. Era foarte probabil ca 
trupele de gherilă să-i fi pus şi casa sub observaţie. 
Dar nu pentru mult timp. Aveau alte priorităţi în 
acel moment. Ar fi fost o prostie să se grăbească 
acasă. Lasă-i să creadă că-şi luase deja zborul. 

Se duse la un motel în West Side și semnă în 
registru cu numele Chesterfield Pardue. Puse la 
răcit în chiuveta din baie douăsprezece sticle de 
Perrier. Îl trecu un frison scurt, din cauza încordării 
nervoase. Simţea o dorință teribilă să se aşeze în 
cada uscată şi să tragă draperia de la duș, dar 
renunţă de teamă că fundul lui mare o să-i rămână 
înțepenit în cadă, cum 1 se mai întâmplase odată în 
Atlantic City. 

Frisonul îi trecu şi se întinse în pat, cu mâinile 
împreunate pe  burdihanul imens, uitându-se 
încruntat în tavan. Ce dobitoc fusese să se încurce 
cu ticăloşii ăia din gherilă! Toţi slăbănogii şi 
bădăranii ăia pe care nu-i interesa nimic altceva în 
afară de politică. Beirutul îi adusese necazuri şi 
altă dată, în 1967, când falimentul Băncii Intra îi 
afectase fondul de pensie. S-ar fi pensionat deja 
dacă n-ar fi survenit acel incident. 

Fusese la un pas să-şi recupereze banii când 
apăruse oferta de la arabi. Suma exorbitantă pe 
care o ceruse pentru aducerea explozibilului în ţară 
i-ar fi rezolvat problemele financiare. De aceea se 

hotărâse să rişte. Oricum, erau de ajuns și jumătate 
din banii primiţi de la luptătorii din gherilă. 

Visa să se retragă la vila lui mică şi luxoasă de 
lângă Neapole, unde n-avea de urcat scări 
incomode. Aștepta acest moment de multă vreme. 

Începuse cariera ca mus pe cargoul Ali Bey. La 
şaisprezece ani, obligaţia de a urca scara dintre 
punți era deja o corvoadă pentru el din cauza 
constituţiei sale masive. În 1938, când Ali Bey 
ajunse în New York, Muzi aruncă o privire asupra 
orașului şi părăsi vasul într-o clipită. Cum vorbea 
fluent patru limbi şi se pricepea la cifre, găsi 
repede o slujbă în Brooklyn, pe partea dinspre 
țărm, ca inspector la un depozit ţinut de un turc pe 
nume Jahal Bezir, un tip aproape diabolic de abil, 
care făcuse o grămadă de bani pe piaţa neagră în 
timpul celui de-al doilea război mondial. 

Spre surprinderea sa, Bezir nu l-a prins 
niciodată furând. Prin 1947, Muzi îi ținea 
contabilitatea lui Bezir şi, pe măsură ce trecea 
timpul, bătrânul se bizuia tot mai mult pe el. 

Mintea turcului rămase lucidă, dar treptat reveni 
la turca pe care o vorbea în copilărie, dictându-i lui 
Muzi corespondenţa în limba maternă şi lăsându-l 
apoi pe el să facă traducerea. Bezir îi cerea să 
citească traducerile, dar dacă era vorba de mai 
multe scrisori, uneori nu ştia pe care dintre ele o 
ținea în mână. Acest lucru îl contrarie pe Muzi. 
Bătrânul avea vederea bună. Nu era nici pe departe 
senil. Vorbea engleza fluent. Câteva investigaţii 
discrete îi confirmară lui Muzi bănuială că Bezir 
nu mai ştia să citească. De la biblioteca publică 
află o mulțime de lucruri despre afazie. Bătrânul 
suferea fără doar şi poate de această boală. Muzi se 
gândi multă vreme la întorsătura pe care o luaseră 
lucrurile. Apoi începu să facă mici tranzacții 
valutare la bursele străine, folosind banii turcului, 
fără ştiinţa sau aprobarea lui. 

Fluctuaţia banilor de după război îi aduse profit 
lui Muzi. Singura excepție fu o perioadă cumplită 

de trei zile când un cartel de jucători la bursă făcu 
să scadă valoarea titlurilor deţinute de armata din 
Masqat (capitala Omanului), în timp ce Muzi avea 
zece mii de certificate de acționar cumpărate la 7 
cenți pentru o liră sterlină. Acel incident l-a costat 
trei mii de dolari americani din propriul lui 
buzunar, dar la vremea aceea Muzi îşi putea deja 
permite o astfel de pierdere. 

Între timp, îl încântase pe Bezir proiectând un 
cablu de andocare gol în interior pentru a aduce 
haşiş în ţară. Când turcul muri, nişte rude depărtate 
veniră să pună mâna pe afacerea lui ca s-o facă 
praf şi pulbere. Muzi rămase cu şaizeci şi cinci de 
mii de dolari pe care-i câștigase din tranzacții 
valutare şi câteva relații excelente în lumea 
contrabandiştilor. Atât și era de ajuns ca să devină 
un dealer pentru orice marfă din care ieşeau bani, 
cu excepţia drogurilor puternice. Heroina i-ar fi 
putut aduce un profit astronomic, dar Muzi s-a 
ferit de tentația acestor bani câştigaţi rapid. Nu 
voia să fie condamnat pentru tot restul vieţii. N- 
avea de gând să-şi asume riscurile pe care le 
implica o astfel de afacere şi nu-i plăceau 
persoanele care se ocupau cu traficul de heroină. 
Haşişul era cu totul altceva. 

Prin 1972, secţiunea Jihaz al-Rasd a organizației 
Al Fatah era vârâtă până-n gât în contrabanda cu 
haşiş. Mulţi din sacii de jumătate de kilogram pe 
care Muzi îi cumpăra în Liban purtau marca lor, un 
fedain cu un pistol mitralieră în mână. Prin relațiile 
sale din lumea contrabandei cu haşiş Muzi reușise 
să predea scrisoarea americanului, şi tot ei îl 
abordaseră ca să introducă plasticul în SUA. 

În lunile din urmă, Muzi renunţase la comerţul 
cu haşiş şi începuse să-și lichideze rând pe rând 
celelalte afaceri din Orientul Mijlociu. Voia s-o 
facă treptat, fără să creeze dificultăți altora. 
Potenţialii dușmani ar fi putut deveni un obstacol 
în calea pensionării lui timpurii și a nesfârşitelor 
mese luate pe terasa vilei sale cu vedere spre 

golful orașului Neapole. Acum povestea asta cu 
Leticia îi punea în pericol tot planul. Probabil că 
trupele de gherilă îi puneau la îndoială loialitatea 
fiindcă încerca să se retragă din afacerile din 
Orientul Mijlociu. De asemenea, Larmoso trebuie 
să fi auzit că îşi lichida afacerile în zonă și 
probabil era nerăbdător şi pregătit să profite de 
şansa de a intra în pâine pe cont propriu. Indiferent 
ce făcuse Larmoso, îi speriase rău de tot pe arabi. 

Muzi ştia că se putea descurca perfect în Italia. 
Trebuia doar să-şi asume un mare risc aici, în New 
York, şi pe urmă era liber. Întins pe patul de motel, 
așteptând momentul potrivit pentru următoarea 
mișcare, cu stomacul ghiorăindu-i de foame, Muzi 
își imagină că lua masa la Lutece. 

. 

Kabakov şedea pe un furtun de grădină 
încolăcit, tremurând din tot corpul. Un curent de 
aer rece fluiera prin șopronul de scule de deasupra 
depozitului, dar acesta era un loc ideal de pândă de 
unde se vedea casa lui Muzi de peste drum. 
Bărbatul somnoros care se uita pe fereastra de pe 
una din laturile barăcii desfăcu un baton de 
ciocolată şi începu să o ronțăie zgomotos. El şi 
ceilalți doi membri ai echipei de incursiune tactică 
pe care-i contactase la telefon se deplasaseră aici 
într-o dubiţă închiriată. 

N-avuseseră cum să evite drumul dificil de cinci 
ore pe autostradă, pentru că bagajul echipei ar fi 
stârnit mult interes la aeroport când ar fi trecut prin 
detectorul cu raze X — pistoale mitralieră, puști cu 
lunetă, grenade. Alt membru al echipei era pe 
acoperişul unei clădiri de vizavi. Cel de-al treilea 
se afla împreună cu Moşevski la biroul lui Muzi. 

Israelianul somnoros îi oferi lui Kabakov niște 
ciocolată. Acesta clătină din cap şi continuă să 
supravegheze casa cu binoclul, scrutând cu 
privirea prin crăpătura din ușa întredeschisă a 
şopronului. Kabakov se întreba dacă făcuse bine că 
nu-i spusese lui Corley şi nici celorlalți oficiali 

americani despre Muzi și statuia Madonei. Pufni 
pe nas. Evident că procedase corect. În cel mai bun 
caz, americanii l-ar fi lăsat să discute cu Muzi în 
anticamera vreunei secții de poliție, în prezența 
avocatului. Aşa, o să vorbească cu Muzi în condiții 
mai favorabile, numai dacă nu-l omorâseră deja 
arabii. 

Muzi își avea domiciliul pe o stradă primitoare, 
mărginită de copaci, în zona Cobble Hill din 
Brooklyn. În clădirea placată cu gresie unde locuia 
existau patru apartamente. Al lui era cel mai mare 
de la parter. Avea o singură intrare prin faţă şi 
Kabakov ştia în mod sigur că pe acolo va intra, 
dacă urma să vină acasă. Judecând după hainele 
imense din dulapul lui, Muzi era mult prea gras ca 
să încapă pe fereastră. 

Kabakov spera să-și termine treaba repede, dacă 
Muzi avea să-i dea un fir în afacerea cu 
explozibili. O să-i spună lui Corley după ce se va 
încheia totul. Se uită la ceas cu ochii roşii de 
oboseală: 7:30 dimineaţă. Dacă Muzi n-avea să 
apară în timpul zilei, trebuia să facă de pază cu 
schimbul, pentru ca oamenii lui să poată dormi. 
Kabakov îşi tot repetase că Muzi o să vină, în cele 
din urmă. Paşapoartele importatorului — trei, pe 
nume diferite — erau la Kabakov, în buzunarul de 
la piept al sacoului. Le găsise la o percheziție 
sumară a camerei lui Muzi. Ar fi preferat să aștepte 
în apartament, dar știa că pe Muzi pericolul cel 
mai mare îl pândea pe stradă și voia să ocupe o 
poziție de unde să-l poată acoperi. 

Scrută încă o dată ferestrele de vizavi. Într-un 
apartament dintr-o clădire din stânga fu ridicat 
storul. Kabakov privi cu atenție. O femeie stătea la 
fereastră în furou. Când se întoarse, văzu în spatele 
ei un copil aşezat la masa din bucătărie. 

Pe trotuar se vedeau acum câţiva navetiști 
matinali, încă palizi de nesomn, grăbindu-se spre 
stația de autobuz de pe strada Pacific aflată în 
apropiere. Kabakov deschise cu o plesnitură 

paşapoartele lui Muzi şi-i studie fața grasă pentru a 
cincizecea oară. Avea crampe la picioare şi se 
ridică să şi le întindă. Aparatul de emisie-recepție 
de lângă el pârâi. 

— Jerry Dimples, uşa din faţă a depozitului, un 
bărbat cu chei. 

— Recepţionat, Dimples, vorbi Kabakov în 
microfon. 

Dacă avea noroc, era vorba de paznicul clădirii 
care ieşea din tură după ce sforăise toată noaptea la 
parter. O clipă mai târziu, aparatul trosni din nou şi 
israelianul de pe acoperișul clădirii din josul străzii 
confirmă că paznicul de noapte părăsise clădirea. 
Traversă strada aflată în câmpul vizual al lui 
Kabakov şi se îndreptă spre stația de autobuz. 

Kabakov continuă să supravegheze ferestrele şi 
când se uită din nou la staţie, văzu autobuzul mare 
şi verde din care se revărsa un puhoi de femei de 
serviciu. O luară de-a lungul străzii, toate femei 
solide de vârsta a doua cu sacoşe în mâini. Multe 
din ele aveau trăsături slave, precum Kabakov. 
Semănau cu vecinele lui din copilărie. Le urmări 
cu binoclul. Grupul se micşora pe măsură ce, una 
câte una, femeile intrau în clădirile unde lucrau. 
Treceau pe lângă casa lui Muzi acum și o femeie 
grasă din mijlocul grupului o coti spre intrare, cu 
umbrela sub braţ şi cu câte o sacoşă în fiecare 
mână. Kabakov își aținti binoclul asupra ei. 
Observă ceva ciudat la femeie — pantofii. Erau 
niște pantofi Cordovan largi şi pe gamba bombată 
care ieşea dintr-un pantof se vedea o tăietură de 
lamă. 

— Dimples Jerry, zise Kabakov în aparatul de 
emisie-recepţie. Cred că femeia aia grasă e Muzi. 
Intru în clădire. Acoperă strada. 

Kabakov îşi puse carabina deoparte şi apucă un 
baros din colţul șopronului. 

— Acoperă strada, îi spuse şi bărbatului de 
lângă el. 

Apoi tropăi pe scări în jos, fără să-i pese că 
paznicul de zi l-ar fi putut auzi. Aruncă o privire 
scurtă afară şi se repezi peste drum, cărând barosul 
precum o armă la paradă. 

Uşa de la intrare era descuiată. Se opri în faţa 
apartamentului lui Muzi, cu auzul încordat ca să 
prindă zgomotele din interior. Apoi balansă 
barosul dintr-o parte în alta și lovi cu precizie 
încuietoarea uşii. Uşa se prăvăli, şi Kabakov fu 
înăuntru înainte ca panourile acesteia să ajungă pe 
podea, aţintindu-şi pistolul asupra bărbatului 
deghizat în femeie. 

Muzi stătea în ușa dormitorului, ținând în mâini 
o mulțime de hârtii. Fălcile îi tremurau și se uita la 
Kabakov cu o privire tâmpă și abătută. 

— Jur că nu... 

— Întoarce-te, pune mâinile pe perete. 

Kabakov îl percheziționă atent, dezarmându-l de 
un mic pistol automat pe care-l avea în borsetă. 
Apoi închise uşa stricată şi o propti cu un scaun. 
Muzi se liniștise cu viteza gândului. 

— Te deranjează dacă-mi scot peruca asta? Mă 
mănâncă pielea capului. 

— Nu. Stai jos. 

Kabakov vorbi în stație. 

— Dimples Jerry. la legătura cu Moşevski. Zi-i 
să aducă duba. 

Îi luă paşapoartele din buzunar. 

— Muzi, vrei să trăieşti? 

— E o întrebare retorică, evident. Pot să întreb 
cine sunteți? Nu mi-aţi arătat un mandat de 
percheziție şi nici nu m-aţi omorât. Acestea sunt 
singurele două „scrisori de recomandare” uşor de 
recunoscut. 

Kabakov îi arătă lui Muzi actul de identitate. 
Expresia grăsanului nu se schimbă, dar în capul lui 
toate maşinăriile de urzit planuri intrară în 
funcțiune pentru că întrezărise şansa să rămână în 
viaţă. Muzi îşi împreună mâinile deasupra şorțului 
şi aşteptă. 

— Te-au plătit deja, nu-i aşa? 

Muzi ezită. Pistolul lui Kabakov ţâşni în sus, 
amortizorul şuieră şi un glonţ trecu cu o bufnitură 
prin speteaza scaunului pe lângă gâtul lui Muzi. 

— Muzi, dacă nu mă ajuţi, eşti un om mort. N- 
or să-ți cruțe viața. Dacă rămâi aici, o să faci 
închisoare. Eu sunt singura ta speranță. O să-ţi fac 
o propunere şi te asigur că n-am s-o reînnoiesc. 
Spune-mi tot ce ştii şi o să te sui într-un avion pe 
Aeroportul Kennedy. Eu şi oamenii mei suntem 
singurii care te pot urca în avion viu. 

— Ştiu cine sunteți, domnule maior Kabakov. 
Am aflat cu ce vă ocupați şi cred că e puţin 
probabil să nu mă omorâți. 

— Tu îţi ţii cuvântul în afaceri? 

— De cele mai multe ori. 

— Şi eu. Presupun că ai deja banii pe care ţi i-au 
dat sau o mare parte din ei. Spune-mi ce ştii şi du- 
te să-i cheltuieşti. 

— În Islanda? 

— Asta-i treaba ta. 

— În regulă, zise Muzi cu amărăciune. Vă spun, 
dar vreau să plec de aici în seara asta. 

— Dacă informaţiile se confirmă, n-am nimic 
împotrivă. 

— Nu ştiu unde e plasticul, şi credeți-mă că vă 
spun adevărul. Am fost abordat de două ori, o dată 
aici şi o dată la Beirut. 

Muzi îşi şterse faţa cu şorţul în timp ce senzația 
de relaxare i se răspândea prin trup precum 
coniacul. 

— Vă deranjează dacă iau un Perrier? 
Conversaţia asta cere ceva de băut. 

— Ştii că toată clădirea e încercuită, nu? 

— Credeţi-mă, domnule maior, nu vreau să fug. 

Doar tejgheaua de servit separa bucătăria de 
camera de zi. Kabakov n-avea cum să-l piardă din 
ochi. Dădu din cap afirmativ. 

— Întâi a fost americanul, zise Muzi din dreptul 
frigiderului. 

— Americanul? 

Muzi deschise frigiderul şi văzu dispozitivul cu 
o clipă înainte ca explozia să-l ciopârțească şi să-l 
arunce prin zidul bucătăriei. Camera se zgudui, 
Kabakov se roti în aer cu sângele curgându-i din 
nas şi apoi căzu, în timp ce mobila făcută bucăți 
zăngănea în jurul lui. Se făcu întuneric, se lăsă o 
linişte asurzitoare şi apoi se auzi trosnetul 
flăcărilor. 

Prima alarmă de incendiu fu recepţionată la 
8:05. Dispecerul de la stația de pompieri prezentă 
situația: „clădire cărămidă acoperiş plat, 75 pe 
125, complet afectată, au răspuns compania de 
pompe de incendiu 224, compama de scări de 
salvare 118 şi serviciul de urgenţă”. 

Teleimprimatorul poliției țăcăni în secțiile de 
poliție, transmițând următorul mesaj: 

FOAIA 12 ORA 8:20 SECŢIA DE POLIȚIE 76 
RAPORTEAZĂ EXPLOZIE SUSPECTĂ ȘI 
INCENDIU STRADA VINCENT 382 DOI 
MORȚI SPITALUL KINGS COUNTY 
OPERATOR 24 ZZZZZZZZZZZZZZZZLZLZLZIZ. 

Mecanismul de alimentare cu hârtie zăngăni de 
două ori, carul reveni la capătul rândului, apoi 
urmă mesajul: 

FOAIA 13 ORA 8:20 CONTINUARE MESAJ 
12 UN MORT UN RĂNIT AUTENTIFICARE 
SPITALUL UNIVERSITAR  LONGISTAND 
OPERATOR 24 

ZZZZZZZZZZZZZZZZZZZZZZZ 

Reporterii de la Daily News, New York Times şi 
Associated Press aşteptau deja pe coridorul 
Spitalului Universitar când comandantul 
pompierilor ieşi din salon roșu la față și furios. Era 
însoțit de Sam Corley şi de un adjunct. 
Comandantul îşi drese glasul. 

— Se pare că a fost o explozie provocată de o 
scurgere de gaz din bucătărie, zise el evitând să se 
uite la camerele de luat vederi. Ancheta e în curs 
de desfășurare. 

— Cunoaşteţi identitatea victimelor? 

— Doar a bărbatului mort. 

Se uită la peticul de hârtie pe care-l ţinea în 
mână. 

— Benjamin Muzi sau poate Muzzy. Serviciul 
de informaţii al primăriei o să vă spună exact. 

Trecu razant pe lângă reporteri şi ieşi cu pași 
mari din clădire. Ceafa îi era roşie ca focul. 

8. 


Bomba care îl ucisese pe Benjamin Muzi joi 
dimineaţa fusese pusă în frigider de Muhammad 
Fasil, cu douăzeci și opt de ore în urmă, şi puţin 
lipsise ca Fasil să-și piardă mâna încă înainte să 
fixeze detonatorul în plastic. Pentru că Fasil făcuse 
o greșeală, nu în privinţa detonatorului, ci a lui 
Lander. 

Era marți, aproape de miezul nopţii, când 
Lander, Fasil şi Dahlia puseră la adăpost barca, 
apoi în jurul orei două dimineaţa ajunseră cu 
plasticul acasă la Lander. 

Dahlia încă mai simţea tangajul bărcii în timp ce 
mergea prin casă. Pregăti la repezeală o masă caldă 
şi Fasil, pământiu la față de oboseală, o înfulecă în 
bucătărie. Trebuia să-i ducă lui Lander mâncarea 
în garaj fiindcă acesta nu voia să se despartă de 
plastic. Destăcuse un pachet şi alimiase șase 
Madone pe bancul de lucru. Luă una şi o răsuci în 
mâini, o mirosi ȘI o gustă, exact cum face un raton 
cu o scoică. Probabil era hexogen de fabricație 
chinezească sau rusească, amestecat cu TNT sau 
Kamnikite şi un lant din cauciuc sintetic, 
concluzionă el. Substanţa uşor albăstruie avea un 
miros ameţitor care irita nările în profunzime, 
amintind de mirosul unui furtun de grădină ținut în 
soare sau al unui sac de plastic pentru cadavre. 
Lander ştia că trebuie să se grăbească pentru a 
termina tot ce avea de făcut în cele şase săptămâni 
cât mai rămăseseră până la finala campionatului de 
fotbal. Lăsă jos statueta şi făcu un efort să-și 
soarbă supa până când mâinile își recăpătară 
precizia. Abia se uită la Dahlia şi Fasil, care 
tocmai înghiţea o pastilă de amfetamină, când 
intrară în garaj. Luptătorul de gherilă dădu să se 
îndrepte spre bancul de lucru pe care se aflau 
statuetele aliniate, însă Dahlia îi puse mâna pe braţ 
şi-l opri. 

— Michael, am nevoie de jumătate de kilogram 
de plastic, te rog, zise ea. Ştii pentru ce. 

Vorbi aşa cum îi vorbeşte o femeie iubitului ei, 
lăsând lucrurile pe jumătate nespuse în prezenţa 
unei a treia persoane. 

— De ce nu-l împuşti pe Muzi? 

Fasil, care fusese sub tensiune timp de o 
săptămână, păzind plasticul pe vapor, îşi îngustă 
ochii injectați când auzi tonul indiferent al lui 
Lander. 

— „De ce nu-l împuști pe Muzi?” îl îngână el. 
Tu nu trebuie să faci nimic, dă-mi doar plasticul. 

Arabul se apropie de bancul de lucru. Cu o 
mișcare fulgerătoare, Lander luă ferăstrăul electric 
de pe raftul de jos și acționă declanșatorul, iar 
lama scrâşni la un centimetru de mâna lui Fasil 
care se întinsese după plastic. 

Fasil rămase nemișcat. 

— Îmi pare rău, domnule Lander, n-am vrut să 
fiu lipsit de respect. 

Trebuia să fie cu mare băgare de seamă. 

— S-ar putea să nu putem să-l împuşcăm. Vreau 
să mă asigur, pentru orice eventualitate. Proiectul 
dumneavoastră nu trebuie întrerupt. 

— E-n regulă, zise Lander. 

Vorbi atât de încet încât Dahlia nu putu să-l 
audă peste zgomotul făcut de ferăstrău. Lander 
dădu drumul declanșatorului şi lama se opri cu 
repeziciune, arătându-şi clar fiecare dinte negru. 
Lander tăie o statuetă în două cu cuțitul. 

— Ai detonator şi sârmă? 

— Da, mulţumesc. 

— Ai nevoie de baterie? Am mai multe. 

— Nu, mulțumesc. 

Lander se întoarse la treaba lui şi nu-și ridică 
privirea când Dahlia şi Fasil plecară cu mașina lui, 
luând-o spre nord, în Brooklyn, ca să-și pună în 
aplicare planul de a-l ucide pe Muzi. 

Newsradio 88 de la WCBS transmise prima ştire 
despre explozie joi, la 8:30 dimineața şi confirmă 

identitatea lui Muzi la 9:45. Făcuseră ce trebuia 
făcut. Ultima posibilă legătură între el şi plastic 
fusese tăiată. Ziua de joi începea sub auspicii bune. 
Lander o auzi pe Dahlia intrând în atelier. Îi 
aducea o cană cu cafea. 

— Veşti bune, zise el. 

Dahlia ascultă cu atenţie ştirea despre moartea 
lui Muzi reluată de postul de radio, în timp ce 
mânca o piersică. 

— Aş vrea să-l identific pe rănit. Mai mult ca 
sigur că e grecul. 

— Nu grecul mă îngrijorează, zise Lander. M-a 
văzut o singură dată şi n-a auzit ce-am vorbit. 
Muzi îl trata ca pe un gunoi. Nu cred că avea 
încredere în el. 

Lander se opri din lucru ca s-o privească 
mâncându-și piersica, rezemată de perete. Dahlia 
savura fructele. Îi plăcea s-o vadă absorbită de 
această bucurie atât de simplă, etalându-şi pofta. ÎI 
făcea să simtă că era o fiinţă necomplicată, 
inofensivă, că se mişca nevăzut în preajma ei. lar 
el era precum un urs pașnic, care priveşte un turist 
cu cortul descărcându-şi bunătăuile la lumina 
focului. Prima dată când venise la el, se uitase de 
multe ori la ea, aşteptându-se să surprindă o privire 
care să sugereze răutate, viclenie, sau dezgust. Însă 
Dahlia rămânea mereu aceeași — atitudine 
insolentă, expresie cordială. 

Dahlia era conştientă de toate aceste lucruri. 
Părea că priveşte cu interes ce făcea Lander, care 
revenise la harnașamentul din sârmă la care lucra. 
În realitate era îngrijorată. 

Fasil dormise mai tot timpul în ziua precedentă 
şi dormea şi în dimineața asta. Era aproape ora 
prânzului şi curând avea să se trezească. Va fi în 
culmea fericirii când va afla de efectul 
dispozitivului conceput de el şi trebuia împiedicat 
să-şi manifeste bucuria. Dahlia regreta că Fasil 
fusese şcolit înainte de 1969, când în Liban 
sosiseră instructori chinezi. L-ar fi putut învăţa 

multe despre autoeclipsare, ceva ce sigur nu 
învățase în Vietnamul de Nord și cu atât mai puţin 
în Germania de Est. Se uita la degetele lungi ale 
lui Lander mânuind cu dexteritate ciocanul de lipit. 
Fasil făcuse o greșeală aproape fatală cu Lander și 
ea trebuia să aibă grijă ca acest lucru să nu se mai 
repete. Era necesar ca Fasil să înţeleagă că, dacă 
nu se controla, proiectul putea să se termine într-o 
baie de sânge, aici, în casa lui Lander. Misiunea 
avea nevoie de ferocitatea și viteza de reacție a lui 
Fasil, iar mușchii și capacitatea lui de luptă urmau 
să joace un rol esențial în penultima fază a 
misiunii, când explozibilul urma să fie ataşat de 
balon. Însă Dahlia trebuia să-l ţină în frâu. 

În realitate, Fasil era superiorul ei în organizaţia 
teroristă, dar această misiune îi fusese încredințată 
ei de nimeni altul decât însuşi Hafez Najeer. Mai 
mult decât atât, ea reprezenta elementul de 
legătură cu Lander, iar acesta era de neînlocuit. Pe 
de altă parte, Najeer murise, și Fasil nu se mai 
temea că-și putea atrage mânia lui. Şi nici nu avea 
vederi prea progresiste cu privire la femei. Ar fi 
fost mult mai uşor dacă ar vorbi toți franțuzește. 
Această simplă modificare ar fi cântărit foarte greu 
în balanţă, își spunea ea. 

Ca mulți arabi educați, Fasil adopta două forme 
de comportament în societate. Când se afla într-o 
ambianţă de tip occidental, vorbind franțuzeşte, era 
cât se poate de curtenitor cu femeile și se purta cu 
ele ca de la egal la egal. Dar în prezenţa arabilor 
tradiționaliști, prejudecățile lui în privinţa sexului 
slab se reafirmau cu toată puterea. Femeia era 
considerată un element reproductiv, o servitoare, 
un animal de povară fără niciun fel de control 
asupra impulsurilor sexuale, ca o  scroafă 
permanent în călduri. 

Poate că Fasil era cosmopolit prin maniere şi 
extremist prin politica pe care o promova, însă 
Dahlia ştia că în străfundul sufletului împărtăşea 
vederile bunicului său pe vremea căruia se practica 

circumeizia la femei, extirparea clitorisului și 
infibulația, ritualuri sângeroase care ofereau 
siguranţa că odraslele de sex feminin nu-şi vor 
dezonora familiile. Întotdeauna simţise o undă de 
ironie în glasul lui când i se adresa cu apelativul 
„tovarăşă”. 

— Dahlia! 

Vocea lui Lander o trezi la realitate. Chipul nu 
reflecta nimic din gândurile sale anterioare. Acesta 
era unul din talentele ei. 

— Dă-mi cleştele acela cu vârf subțire. 

Vocea îi era calmă, mâinile sigure. Semne bune 
pentru ziua aceea care s-ar fi putut dovedi dificilă. 
Era hotărâtă să nu permită niciun fel de fricțiuni 
care le-ar fi irosit timpul. Cel puţin Dahlia avea 
încredere în inteligența nativă a lui Fasil și 
devotamentul său față de cauză, dacă nu în 
atitudinea lui. Conta, de asemenea, pe tăria 
propriei sale voințe. Credea în înţelegerea şi 
afecțiunea, ambele sincere, dintre ea şi Lander și 
mai credea în cele cincizeci de miligrame de 
clorpromazin pe care i le pusese în cafea. 

9. 


Kabakov se luptă să-şi recapete cunoştinţa aşa 
cum un scafandru rămas fără oxigen se zvârcoleşte 
să ajungă la aerul de la suprafaţă. Când încercă să- 
şi ducă mâinile la gâtul care-l frigea, îşi simţi 
încheieturile imobilizate ca în niște cătușe vătuite. 
Îşi dădu seama că se afla într-un spital. Simţi sub 
el cearşaful scorțos şi prezenţa unei persoane care 
stătea lângă pat. Nu voia să-și deschidă ochii care-l 
săgetau de durere. Îşi lăsă voinţa să-i stăpânească 
trupul. O să se relaxeze. N-o să se lupte şi n-o să 
sângereze. Nu era prima dată când îşi recăpăta 
cunoștința într-un spital. 

Aplecat deasupra patului, Moşevski îşi slăbi 
strânsoarea asupra mâinilor lui Kabakov şi se 
întoarse spre un infirmier care stătea în ușa 
salonului. Mormăi cât putu el de încet: 

— Îşi revine. Spune-i doctorului să vină 
încoace. Mişcă! 

Kabakov deschise şi închise pe rând pumnii, 
apoi îşi mişcă piciorul drept şi pe urmă pe cel 
stâng. Moşevski schiță un zâmbet de uşurare abia 
vizibil. Ştia ce era în mintea lui Kabakov. Făcea 
inventarul. Și el procedase la fel de nenumărate 
ori. 

Minutele treceau în timp ce Kabakov pendula 
între întuneric şi salonul de spital. Moşevski o 
luase deja spre uşă înjurând încetişor, când intră 
doctorul urmat de o asistentă. Doctorul era tânăr, 
zvelt şi purta perciuni. Îşi aruncă privirea pe foaia 
de observație, în timp ce asistenta desfăcu 
fermoarul cortului fixat deasupra patului ca să 
mențină o concentrație ridicată de oxigen şi apoi 
trase cearșaful de deasupra, care fusese suspendat 
tot ca un cort ca să nu vină în contact cu corpul lui 
Kabakov. Doctorul îi examină ochii cu o lanternă 
mică. Erau roşii şi începură să-i lăcrimeze când îi 
deschise. Asistenta îi puse nişte picături şi scutură 

un termometru, în timp ce doctorul îi asculta cu 
stetoscopul respirația lui Kabakov. Pacientul 
tresări sub atingerea rece a stetoscopului. Chirurgii 
făcuseră treabă bună. Doctorul se uită cu un fel de 
curiozitate profesională la cicatricele mai vechi 
care brăzdau trupul lui Kabakov. 

— Vreţi să vă daţi la o parte din lumină? îi spuse 
lui Moşevski. 

Moşevski îşi mută greutatea corpului pe celălalt 
picior. În cele din urmă, luând o poziţie care 
semăna cu cea de repaus în timpul unei festivități 
oficiale, își fixă ochii pe geam şi stătu aşa până se 
termină consultația. Apoi ieşi din salon odată cu 
doctorul. 

Sam Corley aştepta pe hol. 

— Fi, cum e? 

Tânărul doctor îşi ridică sprâncenele plictisit. 

— Aha, dumneavoastră sunteţi de la FBI. 

O spuse pe un ton de parcă ar fi fost vorba de 
denumirea unei plante. 

— Are o contuzie uşoară. Radiografule sunt 
bune. Trei coaste rupte. Arsuri de gradul doi pe 
coapsa stângă. Gâtul şi pieptul serios afectate de 
fumul inhalat. Are un sinus fracturat care s-ar 
putea să necesite un tub de drenaj. O să-l vadă un 
orelist după-amiază. Ochii și urechile par să fie în 
regulă, dar cred că urechile îi țiuie, ceea ce nu e 
deloc anormal. 

— Administratorul spitalului a convenit cu 
dumneavoastră să-l înregistrați ca fiind în stare 
foarte critică? 

— Administratorul n-are decât să-l înregistreze 
cum vrea el. Eu aş zice că starea lui e relativ bună 
sau chiar bună. Are un corp extrem de rezistent, 
deşi e brăzdat de o mulţime de semne. 

— Dar o să... 

— Domnule Corley, dinspre partea mea 
administratorul n-are decât să spună publicului și 
că-i gravid. N-o să-l contrazic. Cum s-a întâmplat, 
dacă îmi permiteţi să întreb? 

— Cred că a explodat o sobă. 

— Da, sunt sigur că asta a fost. 

Doctorul pufni pe nas şi o luă în josul holului. 

— Ce-i aia orelist? îl întrebă Moşevski pe 
Corley. 

— Un specialist în boli de urechi, nas şi gât. 
Apropo, credeam că nu vorbeşti englezeşte. 

— Puțin de tot, zise Moşevski, intrând în grabă 
în salon, în timp ce Corley îl fixa din spate cu o 
privire amenințătoare. 

Kabakov dormi aproape întreaga după-amiază. 
Pe măsură ce efectul sedativului trecea, ochii lui 
Kabakov începură să se miște sub pleoape, şi el se 
cufundă într-un somn cu vise. Culorile din vis erau 
pregnante. Se afla în apartamentul său din Tel Aviv 
şi suna telefonul roșu. Nu putea să ajungă la el. Era 
prins într-o încâlcitură de haine pe podea care 
miroseau a praf de puşcă. 

Mâinile lui Kabakov apucară cearşaful de spital. 
Moşevski auzi zgomotul făcut de pânza ce se 
rupea şi sări de pe scaunul pe care stătea cu viteza 
unui bivol african. Îi descleștă pumnii şi-i aşeză 
mâinile la loc pe lângă corp, respirând ușurat la 
gândul că rupsese doar cearșaful, nu şi bandajul. 

Kabakov se trezi, amintindu-și ce se întâmplase. 
Evenimentele din casa lui Muzi nu-i reveneau în 
memorie în ordinea în care se petrecuseră, şi 
efortul de a reasambla piesele într-un tot coerent îl 
înnebunea. Seara, cortul de oxigen fu scos, şi 
tiuitul din urechi îi cedă suficient ca să-l asculte pe 
Moşevski povestindu-i ce se întâmplase în după- 


amiaza exploziei — maşina de salvare, 
cameramanii, presa păcălită pentru moment, dar 
suspicioasă. 


Kabakov îl auzi şi pe Corley, când acesta fu 
lăsat să intre în salon. 

— Ce-i cu Muzi? zise Corley livid de furie. 

Kabakov refuză să răspundă, fiindcă vorbitul îl 
făcea să tuşească, iar tusea îi accentua arsura din 


piept. 

— Spune-i, croncăni el. 

Accentul lui Moşevski se îmbunătăţise simțitor. 

— Muzi era un importator... 

— Pentru numele lui Dumnezeu, știu chestia 
asta. Am fişa lui. Spune-mi ce-ai văzut şi auzit. 

Moşevski îi aruncă o privire lui Kabakov care-i 
făcu un semn ușor cu capul. Începu cu interogarea 
lui Fawzi, descoperirea statuetei şi examinarea 
documentelor vasului. La rândul său, Kabakov 1-a 
relatat scena din apartamentul lui Muzi. Când 
terminară, Corley luă telefonul de lângă patul lui 
Kabakov și dădu rapid o serie de ordine — mandate 
de percheziție pentru Leticia şi echipaj, o echipă 
de laborator ca să cerceteze vasul. Kabakov îl 
întrerupse la un moment dat: 

— Spune-le să-l bruscheze pe Fawzi în faţa 
echipajului. 

— Ce? zise Corley care acoperise microfonul cu 
mâna. 

— Să spună că e arestat pentru lipsă de 
cooperare cu autoritățile. Să-l îmbrâncească niţel. 
Îi sunt dator. Are familia în Beirut. 

— Noi o să tragem ponoasele dacă se plânge. 

— N-o să se plângă. 

Corley îşi reluă convorbirea şi continuă să dea 
instrucțiuni încă vreo câteva minute: 

— ... da, Pearson, şi insultă-l pe Fawzi, zi-i că e 
un... 

— ... canibal care mănâncă porc, veni prompt 
replica lui Moşevski. 

— ... da, exact aşa să-i spui, zise Corley în cele 
din urmă. Când îi citeşti drepturile, da. Fără 
întrebări, Pearson, fă-o! 

Puse receptorul în furcă. 

— OK, Kabakov. În raportul departamentului de 
pompieri se spune că ai fost scos din casa aia de 
doi tipi cu genţi de golf care treceau întâmplător 
pe acolo. Nişte jucători de golf. 

Corley stătea în mijlocul salonului în costumul 
său şifonat, învârtindu-și cheile în mână. 

— Aceşti indivizi au părăsit întâmplător locul 
incendiului într-o dubă, imediat după ce a ajuns 
ambulanţa. Ce era cu duba aia, făcea naveta la 
vreun club de golf unde toată lumea vorbeşte 
ciudat? Îţi citez din nota poliţiei: „Amândoi 
vorbeau ciudat”. Așa ca tine. Ce învârți pe-aici, 
Kabakov? O să-mi vinzi o minciună sau ce? 

— V-aş fi sunat după ce aflam ceva, răspunse 
Kabakov abia auzit, şi nu era nici urmă de scuză în 
croncănitul lui. 

— Mi-ai fi trimis o vedere din afurisitu” ăla de 
Tel Aviv: „Îmi pare rău pentru crater şi pentru 
tsunami”. 

Corley se uită pe fereastră un minut întreg. Când 
se întoarse lângă patul lui Kabakov, părea cât se 
poate de calm. Îşi exprimase furia și era gata să 
meargă mai departe. Kabakov îi aprecia în mod 
special această calitate. 

— Un american, murmură Corley. Muzi a zis un 
american. Fiindcă veni vorba, Muzi n-avea deloc 
probleme cu legea. În rapoartele poliţiei era trecut 
cu o singură arestare. Comportament violent şi 
tulburarea ordinii publice într-un restaurant 
franțuzesc. Acuzaţiile au fost retrase. 

— N-am aflat prea multe din casa lui Muzi. 
Bomba era din explozibil plastic şi cântărea în jur 
de jumătate de kilogram. Presupunem că a fost 
conectată la dulia becului din frigider. Cineva a 
scos frigiderul din priză, a fixat bomba, a închis 
ușa frigiderului şi l-a băgat din nou în priză. O 
procedură neobișnuită. 

— Am mai auzit de chestia asta o dată, zise 
Kabakov încet, prea încet. 

— Am aranjat să fu transferat la Spitalul Naval 
Bethesda, mâine la prima oră. Acolo putem să-ți 
asigurăm o protecţie adecvată. 

— Nu stau... 

— Ba o să stai. 

Corley scoase din buzunarul jachetei ultimul 
număr din New York Post şi-l tinu în sus. Pe pagina 

3 era fotografia lui Kabakov. Fusese făcută peste 
umărul unui paramedic în timp ce era transportat 
în spital. Avea faţa mânjită de fum, dar trăsăturile i 
se distingeau cu claritate. 

— Fi cred că te cheamă „Kabov”, nu-ţi ştiu nici 
adresa, nici ocupaţia. l-am oprit la timp pe cei de 
la serviciul de relaţii publice al poliției, așa că nu 
ti-am divulgat identitatea. Washingtonul face 
presiuni. Directorul crede că arabii te-ar putea 
recunoaşte după poza asta și vor încerca să te 
omoare. 

— Excelent. O să-l prindem pe unu viu şi o să 
stăm de vorbă cu el. 

— Nu în spitalul acesta. Mai întâi ar trebui 
evacuată întreaga aripă. Pe lângă asta, ar putea să 
te omoare. Și mort nu-mi eşti de niciun folos. Nu 
vrem să fii un al doilea Yosef Alon. 

Colonelul Alon, atașatul aviației militare a 
Israelului la Washington, fusese împușcat mortal 
pe aleea casei sale din Chevy Chase, Maryland, de 
către asasinii trupelor de gherilă, în 1973. Kabakov 
fusese în termeni foarte buni cu Alon și stătuse 
alături de Moshe Dayan la Aeroportul Lod când 
trupul neînsufleţit era scos din avion, în timp ce 
vântul unduia steagul cu care-i fusese acoperit 
sicriul. 

— Ar putea să-i trimită tot pe cei care l-au ucis 
pe Alon, zise Moşevski, pe faţa căruia apăruse un 
rânjet de crocodil. 

Corley îşi scutură capul, obosit. 

— Ar trimite asasini plătiți, şi ştii şi tu că aşa ar 
face. Nu. N-o să riscăm un atac armat în spital. 
Mai târziu, dacă vrei, n-ai decât să ţii un discurs pe 
treptele misiunii Republicii Arabe Unite, îmbrăcat 
într-un combinezon de paraşutist roşu. Am primit 
ordin să te țin în viaţă. Doctorul zice că trebuie să 
stai la orizontală cu faţa-n sus cel puţin o 
săptămână. Dimineaţă împachetează-ţi plosca. Te 
muţi la Bethesda. O să le comunicăm ziariştilor că 

ai fost mutat la secția de arşi de la Brooke Army în 
San Antonio. 

Kabakov îşi ținu ochii închiși timp de câteva 
secunde. În Bethesda o să încapă pe mâinile 
birocraților şi-n următoarele şase luni ăia or să-l 
pună să se uite la pozele unor arabi suspecți, 
recrutați din rândurile brutarilor care fac lipii. 

Kabakov nici nu se gândea să meargă la 
Bethesda. Avea nevoie de ceva îngrijire medicală, 
intimitate absolută şi un loc unde să se odihnească 
o zi sau două, fără să-i ordone nimeni ce să facă în 
convalescenţă. Şi ştia unde putea găsi toate astea. 

— Corley, ar mai exista o soluţie pe care aş 
prefera-o. Ţi-au spus că trebuie neapărat să merg la 
Bethesda? 

— Mi-au zis că eu răspund de siguranţa ta. Şi o 
să fii în siguranţă. 

Vocea lui suna ameninţător. Dacă nu coopera, 
Departamentul de Stat se va îngriji să fie trimis 
înapoi în Israel. 

— Foarte bine, ascultă-mă. Până mâine o să fac 
aranjamentele necesare. Poţi să verifici cât vrei ca 
să fii sigur că totul e în ordine. 

— Nu-ţi promit nimic. 

— Dar n-o să te opui, nu? zise Kabakov care 
detesta să recurgă la linguşeli pentru a-şi impune 
punctul de vedere. 

— O să vedem. Între timp, am cinci oameni pe 
etajul ăsta. Te deranjează foarte tare că pierzi o 
rundă, așa-1? 

Kabakov se uită la el şi brusc lui Corley îi 
reveni în minte un bursuc pe care-l prinsese în 
capcană în copilărie. Bursucul venise spre el 
târând capcana, în timp ce capătul rupt al 
femurului brăzda pământul în urma lui. În ochii lui 
văzuse aceeași privire pe care o avea Kabakov 
acum. 

De îndată ce agentul FBI părăsi încăperea, 
Kabakov încercă să se ridice în fund, dar căzu la 
loc, amețit de efort. 

— Moşevski, sun-o pe Rachel Bauman, zise el. 

Doctoriţa Rachel Bauman figura în cartea de 
telefoane pe lista medicilor pentru districtul 
Manhattan. Moşevski formă numărul cu degetul 
mic, singurul care încăpea în găurile de pe cadran, 
şi operatoarea de la serviciul care prelua apelurile 
îl informă că doctorita Bauman era plecată pentru 
trei zile. 

Sună la adresa din Manhattan, dar îi răspunse 
aceeaşi operatoare. Da, zise ea, era posibil ca 
doctorița Bauman să se întoarcă, dar nu ştia sigur. 
Avea vreun număr de telefon unde putea fi găsită? 
Operatoarea răspunse că nu poate da o astfel de 
informaţie. 

Moşevski chemă pe unul din poliţiştii care 
făceau de pază pe hol să vorbească cu operatoarea. 
Aşteptară până ce femeia îi verifică identitatea, 
apoi sună ea. 

— Doctoriţa Bauman este la Mt. Murray Lodge 
în Munţii Pocono, zise polițistul în cele din urmă. 
I-a spus operatoarei că o să sune mai târziu să-i 
lase numărul de la cameră. Asta a fost ieri. Până 
acum n-a dat niciun telefon. Dacă intenţiona să 
sune ca să lase numărul de la cameră, înseamnă că 
ştia că rezervarea nu avea să fie făcută pe numele 
el. 

— Da, bine, croncăni Kabakov. 

— Probabil e cuplată cu cineva. 

Polițistul avea chef de vorbă. 

Ei, se gândi Kabakov, la ce te poţi aştepta când 
nu suni pe cineva vreme de șapte ani? 

— Cât de departe e locul ăsta? 

— Cam la trei ore distanţă. 

— Moşevski, du-te şi ad-o. 

° 

La mai bine de o sută de kilometri distanță de 
spital, în Lakehurst, New Jersey, Michael Lander 
îşi făcea de lucru cu comenzile televizorului. 
Imaginea era excelentă — toată aparatura din casă 
funcționa impecabil dar Lander nu părea niciodată 

mulțumit. Dahlia şi Fasil îşi ascundeau nerăbdarea. 
Ştirile de la ora 6:00 începuseră de mult când 
Lander lăsă în sfârșit televizorul în pace. 

„Importatorul Benjamin Muzi a murit şi un alt 
bărbat a fost grav rănit într-o explozie care s-a 
produs în Brooklyn azi-dimineaţă la primele ore, 
spuse prezentatorul. Frank Frizzell are amănunte 
de la faţa locului”. 

După un moment penibil, timp în care 
prezentatoarea se uită fix la cameră așteptând 
derularea filmului, începu reportajul. Frank 
Frizzell stătea în faţa casei lui Muzi, înconjurat de 
o mulțime de furtunuri de apă: 

„... a spulberat peretele bucătăriei și a produs 
stricăciuni minore casei de alături. Treizeci şi cinci 
de pompieri cu şase maşini s-au luptat cu focul 
mai bine de jumătate de oră, reuşind să menţină 
situația sub control. Șase pompieri care au avut de 
suferit din cauza fumului inhalat au primit îngrijiri 
medicale”. 

În scena următoare fu prezentată partea laterală 
a casei care fusese rasă de explozie. Lander se 
aplecă înainte nerăbdător, încercând să evalueze 
forţa exploziei. Fasil se uita ca hipnotizat. 

Pompierii își strângeau furtunurile. Era clar că 
echipa televiziunii ajunsese spre sfârşitul 
operațiunii de stingere a focului. Urmară imagini 
cu agitația din fața spitalului. Probabil că vreun 
redactor istet de la televiziune, ştiind că Spitalul 
Universitar Long Island era cel care primea 
victimele tuturor nenorocirilor ce se întâmplau în 
circumscripția 76, trimisese un echipaj direct la 
spital imediat după ce se dăduse alarma. Echipa 
televiziunii ajunsese chiar înaintea ambulanţei. 
Filmaseră echipajul de pe salvare scoțând targa, cu 
doi dintre bărbaţi manevrând-o şi al treilea ținând 
ridicată o sticlă pentru perfuzie. Imaginea se 
clătina în timp ce cameramanul era împins de 
mulțime. Imaginea sălta acum în timp ce 
operatorul alerga să țină pasul cu brancardierii. Se 

opriră când ajunseră la rampa spitalului de urgenţă. 
Un prim-plan cu faţa acoperită de fum a unei 
victime. 

„David Kabov, fără adresă, a fost internat la 
Spitalul Universitar Long Island, într-o stare foarte 
gravă”. 

— Kabakov, strigă Fasil. 

Cu un rânjet sardonic, Fasil o dădu pe arăbește, 
lansându-se într-o cascadă de înjurături obscene. 
Dahlia începu şi ea să vorbească în arabă. Se 
făcuse lividă amintindu-și de camera din Beirut, de 
gura neagră a mitralierei pendulând spre ea, de 
Najeer inert lipit de peretele împroșcat cu sânge. 

— Vorbiţi englezeşte! 

Abia după a doua somaţie se făcu auzit de Fasil 
şi Dahlia. 

— Cine e tipul acela? 

— Nu sunt sigură sută la sută, zise Dahlia 
respirând adânc. 

— Eu sunt. 

Fasil îşi ţinea rădăcina nasului între degetul 
mare şi arătător. 

— E un israelian împuţit şi laş care vine noaptea 
să ucidă, și ucide femei, copii, nu-i pasă. Ticălosul 
ăsta de evreu l-a omorât pe conducătorul nostru, pe 
mulți alții și a fost cât p-aci s-o lichideze pe 
Dahlia. 

Involuntar, Fasil îşi dusese mâna la cicatricea de 
pe faţă lăsată de glonţ în timpul raidului din Beirut. 

Forța motrice a lui Lander o reprezenta ura, dar 
ura lui venea din suferință şi nebunie. Ceea ce 
vedea acum era ură condiționată şi, deși n-ar fi 
putut să spună care e diferenţa dintre ele, şi nici nu 
sesiza vreo deosebire, acest gen de ură îi provoca o 
stare de neliniște. 

— Poate o să moară, zise el. 

— O, da, întări Fasil. O să moară. 

10. 


Kabakov stătu treaz ore în şir în miez de noapte, 
după ce zgomotul spitalului se redusese la foşnetul 
uniformelor din nailon, scârțâitul pantofilor cu 
talpă moale pe podeaua cernită şi tânguirea unui 
pacient vârstnic, mai jos pe hol, care-l invoca pe 
lisus. Se ținea tare, aşa cum făcuse şi-n alte dăţi, 
stând treaz și ascultând tot acel du-te-vino de pe 
holul spitalului. Spitalele sunt o ameninţare pentru 
noi toți, căci ne reamintesc vechile nenorociri din 
copilărie, nevoia nestăpânită de a merge la toaletă, 
nevoia de a plânge. 

Gândirea lui Kabakov nu se baza pe concepte 
precum eroismul sau lașitatea. Când chibzuia 
asupra unor astfel de lucruri, o făcea în termenii 
behaviorismului. În citările pe ordinul de zi i se 
atribuiseră diverse merite pe care nu şi le 
recunoștea în totalitate. Faptul că oamenii lui 
simțeau față de el un amestec de respect şi teamă îi 
era util pentru că îi putea conduce mai uşor, dar nu 
se mândrea cu asta. Prea mulți muriseră în preajma 
lui. 

Văzuse cum se manifestă curajul. După el, 
curajul însemna să faci ce era necesar, fără să ţii 
seama de potențialele pericole. Dar conceptul 
important era necesar, nu cel al potențialelor 
dificultăți. Cunoscuse doi sau trei bărbați care 
practic nu ştiau ce e frica. Erau toți psihopaţi. Frica 
poate fi controlată şi canalizată. Acesta era secretul 
unui soldat învingător. 

Kabakov ar fi râs dacă i s-ar fi spus că e un 
idealist, dar în el sălăşluia o concepție apropiată de 
ceea ce se cheamă evreism. Putea să aibă o viziune 
foarte pragmatică asupra comportamentului uman 
şi în acelaşi timp să simtă, în adâncul fiinţei sale, 
amprenta incandescență a lui Dumnezeu. 

Kabakov nu era un om credincios în sensul strict 
al cuvântului. Nu cunoştea riturile iudaice. Dar în 

fiecare zi a vieţii sale fusese conştient că e evreu. 
Credea în Israel. Făcea tot ce-i stătea în putință în 
meseria lui, lăsând restul în seama rabinilor. 

Simţea că îl mănâncă pielea sub bandajul de pe 
coaste. Constată că dacă se mişca puţin, bandajul 
se freca de locul acela. Nu era la fel de bine ca 
atunci când te scarpini, dar îl ajuta. Doctorul, 
tânărul cum-l-o-chema, îl tot iscodise în legătură 
cu vechile lui cicatrice. Kabakov râse în sinea lui, 
amintindu-și că Moşevski fusese ofensat de 
curiozitatea doctorului.  Moşevski îi spusese 
medicului că amicul său era un motociclist de 
curse. Nu pomenise despre lupta pentru Mitla Pass 
în 1956 sau despre buncărele siriene de la Rafid 
din 1967, sau alte câmpuri de luptă mai puţin 
convenţionale care îşi lăsaseră urmele asupra lui 
Kabakov — un acoperiş de hotel în Tripoli, docurile 
din Creta, unde  gloanţțele  transformaseră 
scândurile groase în așchii —, toate acele locuri 
unde-și făcuseră cuib teroriștii arabi. 

Auzind întrebarea pe care i-o pusese doctorul 
despre vechile lui răni, Kabakov îşi aduse aminte 
de Rachel. Acum, stând în pat pe întuneric, se 
gândea cum începuse povestea lor. 

. 

9 iunie, 1967: El şi Moşevski zăceau pe tărgi în 
fața unui spital de campanie în Galileea, în timp ce 
nisipul suflat de vânt se lovea de pânza cortului, 
iar generatorul huruia acoperind gemetele răniților. 
Un doctor care-și ridica mult picioarele în timp ce 
mergea, ca un ibis care păşeşte pe deasupra puilor, 
trecea printre răniți, având cumplita sarcină să-i 
trieze. Kabakov şi Moşevski, ambii răniți cu arme 
de foc mici folosite la deschiderea atacului asupra 
Înălţimilor Golan în timpul nopţii, fură transportaţi 
în spitalul de campanie, la lumină, unde lanternele 
de rezervă se legănau pe lângă lămpile din sala de 
operaţie. Îşi aminti cum nu mai simţise nimic după 
ce doctorul cu mască aplecat deasupra lui îi 
injectase anestezicul. Kabakov, detaşat acum de 

sine, fusese uşor surprins să constate că mâinile 
doctorului, întinse pentru a primi o nouă pereche 
de mănuși sterile, aparțineau unei femei. Doctoriţa 
Rachel Bauman, medic psihiatru rezident la 
Spitalul Muntele Sinai din New York, care se 
oferise să fie chirurg de campanie, îi scoase lui 
Kabakov glonţul care-i găurise clavicula. 

Kabakov se refăcea într-un spital din Tel Aviv, 
iar ea veni la el în salon să-i facă un control 
postoperatoriu. Era o femeie atrăgătoare, de 
aproximativ 26 de ani, cu părul arămiu strâns într- 
un coc. Kabakov nu-și mai luă ochii de la ea după 
ce-și începu vizitele împreună cu un alt doctor mai 
în vârstă, care făcea parte din personalul spitalului, 
şi o asistentă. 

Asistenta trase în jos cearșaful. Dr. Bauman nu-i 
vorbi lui Kabakov. Era preocupată de rană și apăsa 
cu degetele pielea din jurul ei. Apoi fu examinat de 
doctorul mai în vârstă. 

— Aţi lucrat foarte bine, doamnă doctor 
Bauman, zise el. 

— Mulţumesc, domnule doctor. Mie mi-au dat 
cazurile ușoare. 

— Dumneavoastră ați făcut asta? întrebă 
Kabakov. 

Se uită la el ca și cum abia atunci îşi dăduse 
seama că era şi el acolo. 

— Da. 

— Aveţi accent american. 

— Da, sunt americancă. 

— Vă mulţumesc că aţi venit. 

Ea clipi îmbujorată. 

— Vă mulţumesc că respiraţi, răspunse ea 
îndepărtându-se de patul lui. 

Pe faţa lui Kabakov se citea surprinderea. 

— Ai făcut un lucru prostesc, îi zise doctorul 
mai bătrân. Ce-ai zice dacă un conaţional ţi-ar 
spune: îți mulțumesc că te-ai purtat ca un evreu 
toată ziua? 

Îl bătu pe braţ pe Kabakov când plecă de lângă 
patul lui. 

O săptămână mai târziu, pe când părăsea spitalul 
îmbrăcat în uniformă, o văzu pe scările de la 
intrare. 

— Doamnă doctor Bauman. 

— Domnule maior Kabakov, mă bucur că vă 
externaţi. 

Nu zâmbea. Vântul îi lipise o şuviţă de păr pe 
obraz. 

— Luaţi masa cu mine. 

— Mulţumesc, dar nu e timp pentru așa ceva. 
Trebuie să plec, zise dispărând în spital. 

Kabakov lipsi din Tel Aviv în următoarele două 
săptămâni, ca să reia legătura cu sursele de spionaj 
de pe frontul sirian. Într-o noapte fără lună, făcu o 
incursiune dincolo de linia de demarcație până la 
locul de amplasare a unui lansator de rachete sirian 
care continua să încalce armistițiul în pofida 
controlului exercitat de către Naţiunile Unite. 
Rachetele de fabricație rusească explodară toate 
odată în depozit, lăsând în urmă un crater pe coasta 
dealului. 

Când reveni în oraş conform ordinelor primite, 
luă legătura cu câteva dintre femeile pe care le 
cunoștea şi le găsi la fel de agreabile ca de obicei. 
ŞI continuă să-i facă invitaţii doctoriţei Bauman. 
Rachel lucra şi şaisprezece ore pe zi, dând o mână 
de ajutor în sala de operaţie și ocupându-se de cei 
cu răni la cap. În cele din urmă, obosită, mirosind 
a dezinfectant, începu să se întâlnească cu 
Kabakov undeva în apropierea spitalului, unde 
luau masa în grabă. Era o femeie rezervată care își 
urma neabătut drumul pe care şi-l alesese. Uneori 
seara, după ultima operaţie, stăteau pe o bancă în 
parc sorbind coniac direct din sticlă. Era prea 
obosită pentru conversații lungi, dar șederea lângă 
silueta masivă, întunecată a lui Kabakov o 
reconforta. Nu voia să se ducă la el acasă. 

Întâlnirile lor încetară brusc. Se aflau în pare şi, 
deşi nu o vedea pe întuneric, Kabakov simţea că 
Rachel era pe punctul de a izbucni în plâns. O 
operaţie pe creier teribil de grea, care durase patru 
ore, dăduse greş. Deoarece avea temeinice 
cunoştinţe în domeniul traumelor cerebrale, fusese 
chemată să contribuie la stabilirea diagnosticului 
unui soldat arab de șaptesprezece ani și confirmase 
că semnele clinice indicau un hematom subdural. 
Presiunea ridicată a lichidului cerebro-spinal şi 
prezenţa sângelui în el excludeau orice dubii. Îl 
asistă pe neurochirurg. O hemoragie intracerebrală 
inevitabilă duse la moartea tânărului. Se prăpădise 
chiar sub ochii ei. 

Râzând şi neștiind ce se întâmplase, Kabakov îi 
spuse o istorioară despre un tanchist căruia îi 
intrase un scorpion pe sub lenjeria de corp şi care 
trecuse cu tancul peste o baracă din acelea 
semicilindrice folosite drept dormitor sau depozit. 
Ea nu scoase un cuvânt. 

— La ce te gândești? 

O coloană de vehicule blindate care transportau 
personal militar hurui pe stradă în spatele lor şi 
Rachel trebui să ridice vocea ca să se facă auzită. 

— Mă gândesc că undeva, într-un spital din 
Cairo, medicii se chinuiesc la fel de mult ca aici să 
repare distrugerile pe care le faci tu. Chiar şi pe 
timp de pace faci asta, nu-i așa? Tu şi „oamenii de 
sacrificiu”. 

— Nu există perioadă de pace. 

— Circulă tot soiul de zvonuri la spital. Eşti un 
fel de supercomando, aşa-i? 

Nu se mai putea abține şi vocea îi devenise 
ascuţită. 

— Ştii ceva? Treceam prin holul hotelului, mă 
duceam la mine în cameră, şi am auzit pe cineva 
rostindu-ți numele. Un bărbat scund şi gras, un 
secretar adjunct de la una din misiunile străine, 
stătea la un pahar cu niște ofiţeri israelieni. Zicea 

că dacă se va instaura vreodată pacea, va trebui să 
te gazeze ca pe un câine al războiului. 

Kabakov stătea nemișcat, cu chipul profilat 
neclar pe fundalul copacilor întunecați. 

Brusc, furia o părăsi, lăsând-o inertă şi 
dezgustată la gândul că îl atacase. Era un efort 
pentru ea să vorbească, dar trebuia să-i relateze 
restul întâmplării. 

— Ofițerii s-au ridicat în picioare. Unul dintre ei 
l-a pălmuit pe grăsan şi au plecat lăsându-și 
băuturile pe masă, încheie ea cu un aer nefericit. 

Kabakov era în picioare în faţa ei. 

— Duceţi-vă să vă odihniți, doamnă doctor 
Bauman, zise el şi plecă. 

Luna următoare, îndatoririle de birou îl scoaseră 
din minţi pe Kabakov. Fusese transferat înapoi la 
Mossad, care lucra cu febrilitate pentru a stabili cât 
de tare fuseseră loviți dușmanii Israelului în timpul 
Războiului de Şase Zile, încercând să le evalueze 
potenţialul de a lansa un al doilea atac. Era vorba 
de interogatorii extenuante care trebuia luate 
piloților, comandanților de unități, soldaților. 
Kabakov se ocupă de multe din aceste 
interogatorii, comparând materialele obţinute cu 
informaţiile furnizate de sursele din ţările arabe și 
apoi sintetizând rezultatele pentru a le da forma 
unor rapoarte succinte pe care şefii lui le studiau 
cu atenție. Era o muncă obositoare, anostă, şi doar 
ocazional se gândea la Rachel Bauman. Nu se 
întâlni cu ea şi nici n-o sună. Atenţiile lui se 
îndreptară spre o evreică coaptă şi pieptoasă, cu 
grad de sergent, care ar fi fost în stare să călărească 
un taur fără să se țină de frâu. La scurtă vreme, 
evreica lui fu transferată şi el rămase din nou 
singur, copleşit de munca de rutină, până când o 
petrecere l-a scos în lume. 

Era prima petrecere adevărată la care participa 
după terminarea războiului. Fusese organizată de 
douăzeci şi patru de bărbaţi care făcuseră parte din 
secţiunea de parașutiști condusă de Kabakov şi 

reuneau un grup frenetic şi prietenos de cincizeci 
de bărbaţi şi femei, toți militari. Erau bronzaţi, cu 
ochii strălucitori şi în marea lor majoritate mai 
tineri decât Kabakov. Războiul de Șase Zile le 
ofilise trăsăturile, dar acum tinereţea le revenea pe 
chipuri în toată splendoarea, așa cum se întâmplă 
cu o recoltă îmbelşugată după secetă. Femeile erau 
bucuroase să poarte fuste, şi sandale, şi bluze 
vesele în locul uniformelor, şi-ţi făcea plăcere să le 
priveşti. Vorbiseră puţin despre război, fără să facă 
referire la camarazii pe care îi pierduseră. 
Spuseseră rugăciunea Kaddish de nenumărate ori 
ŞI aveau s-o mai rostească şi-n continuare. 

Grupul luă cu asalt o cafenea de la marginea Tel 
Avivului, lângă şoseaua spre Haifa, o clădire 
izolată ce se profila în lumina lunii. Kabakov auzi 
zgomotul petrecerii de la aproape trei sute de metri 
distanţă, în timp ce se apropia de cafenea în jeepul 
său. Cuplurile dansau în cafenea și sub un umbrar 
pe terasă. Un murmur admirativ străbătu încăperea 
când Kabakov intră în cafenea, croindu-şi drum 
printre dansatori, răspunzând la saluturile adresate 
pe un ton ridicat, ca să acopere muzica îndrăcită. 
Câţiva dintre soldații mai tineri le atrăgeau atenția 
partenerelor asupra lui, cu o privire scurtă şi o 
mișcare a capului. Kabakov era plăcut impresionat 
de toate aceste lucruri, deşi făcea mari eforturi să 
nu se exteriorizeze. Ştia că n-avea niciun motiv să 
se considere o persoană aparte. Fiecare dintre 
acești oameni își asumase riscuri uriașe. Tinereţea 
lor, se gândi el, era cea care îi împingea să facă 
astfel de prostii. Ar fi vrut ca Rachel să fie acolo, 
să fi venit cu el şi credea sincer că dorința lui n- 
avea nimic de-a face cu primirea care 1 se făcuse. 
La naiba cu Rachel! 

Îşi croi drum la o masă lungă de la capătul 
terasei unde stătea Moşevski în compania unor fete 
vesele. Moşevski avea în faţa lui o gamă variată de 
sticle de băutură şi turuia glume obscene cât de 
repede îl ajuta memoria. Kabakov se simțea bine și 

vinul îi spori buna dispoziţie. La petrecere erau 
militari de toate rangurile, de la soldaţi la ofiţeri, și 
nimănui nu i se părea ciudat ca un maior şi un 
sergent să chefuiască cot la cot. Disciplina care-i 
purtase pe israelieni dincolo de Sinai se baza pe 
respect reciproc şi era susținută de camaraderie, 
fiind ca o armură de zale care putea fi lăsată la ușă 
în astfel de ocazii. Petrecerea părea cât se poate de 
reuşită: oamenii se înțelegeau între ei, vinul 
provenea din ţara lor şi dansurile erau cele din 
kibbutz-urile israeliene. 

Putin înainte de miezul nopţii, printre dansatorii 
dezlănțuiți, Kabakov o zări pe Rachel, ezitând la 
marginea ringului luminat. Se îndrepta spre 
umbrarul unde tinerii dansau, bătând din palme şi 
cântând. 

Simţea atingerea uşoară pe picioare a aerului 
călduț sub rochia scurtă din pânză de doc, un aer 
plin de mireasma vinului, a tutunului tare şi a 
florilor ce mai păstrau căldura din timpul zilei. Îl 
văzu pe Kabakov, tolănit precum Nero la masa 
aceea lungă. Cineva îi pusese o floare după ureche 
şi avea o țigară între dinți. O fată îi vorbea stând 
aplecată spre el. 

Timidă, Rachel se apropie de masa lui, printre 
dansatori și muzică. Un locotenent foarte tânăr o 
apucă şi începu să danseze cu ea făcând piruete, iar 
când încăperea încetă să se învârtească, îl văzu pe 
Kabakov stând în faţa ei, cu ochii strălucitori din 
cauza vinului. Rachel uitase cât de masiv era. 

— David, zise ea, ridicându-și privirea spre faţa 
lui, vreau să-ţi spun... 

— ... că al vrea să bei ceva, zise Kabakov 
întinzându-i un pahar. 

— Plec acasă mâine, mi-au spus că eşti aici şi 
nu puteam să plec fără... 

— ... fără să dansezi cu mine? Evident că nu. 

Rachel mai dansase în timpul verilor petrecute 
la kibbutz, iar acum picioarele ei îşi aminteau 
paşii. Kabakov avea o dexteritate extraordinară să 

danseze cu un pahar de băutură în mână, pe care-l 
umplea din zbor şi din care sorbeau cu rândul. 
Întinse cealaltă mână şi-i desprinse agrafele din 
păr, lăsând cascada de un roşu întunecat să-i cadă 
pe spate şi să-i încadreze faţa, un păr atât de bogat 
cum Kabakov nu crezuse că poate exista. Vinul o 
încălzise pe Rachel şi se trezi râzând în timp ce 
dansau. Celelalte gânduri care-i stăpâniseră mintea 
preocupată de durere și răni păreau acum departe. 

Brusc, îşi dădură seama că se făcuse târziu. 
Zgomotul se potolise şi mulți dintre participanţii la 
petrecere plecaseră fără ca Rachel sau Kabakov să 
observe. Doar câteva cupluri mai dansau sub 
umbrar. Băieții din formaţie dormeau cu capul pe o 
masă lângă estradă. Cuplurile dansau înlănţuite în 
ritmul unei vechi melodii cântate de Edith Piaf pe 
care cineva o pusese la tonomatul de lângă bar. 
Terasa era presărată cu flori strivite şi mucuri de 
țigară şi băltea de vin. Un soldat foarte tânăr, cu un 
picior în ghips proptit pe un scaun şi o sticlă 
alături, fredona şi el melodia de la tonomat. Se 
făcuse târziu; tare târziu, era ora când luna păleşte 
şi lucrurile capătă densitate în semiobscuritate ca 
să preia povara zilei. Kabakov şi Rachel abia se 
mai mişcau pe ringul de dans. Se opriră de tot, cu 
trupurile fierbinți lipite unul de celălalt. Kabakov îi 
sorbi într-un sărut un strop de transpirație de pe gât 
şi îl gustă, un strop din marea fremătătoare. Aerul 
pe care ea îl încălzise şi mireasma ei îi învăluiau 
ochii şi gâtul. Rachel se clătină, făcu un pas lateral 
ca să-şi păstreze echilibrul şi coapsa îi alunecă 
peste a lui. Îi dădu ocol, ţintuindu-l, în timp ce în 
minte îi reveni absurd senzația pe care o trăise 
când își lipise prima dată obrazul de grumazul cald 
şi încordat al unui cal. 

Se desprinseră uşor unul de celălalt, între ei se 
lăți un con de lumină, și Kabakov pescui în trecere 
de pe masa cea mai apropiată o sticlă de coniac 
înainte să iasă afară în zorii încremeniţi. Iarba 
înrourată îi udă gleznele femeii în timp ce urcau 

poteca de pe coasta dealului şi distingeau stâncile 
şi desișurile în detaliu, cu acea claritate nefirească 
a văzului pe care o ai după o noapte de nesomn. 

Stătură acolo, cu spatele lipit de o stâncă, şi 
priviră răsăritul soarelui. În lumina acelei zile 
clare, Kabakov văzu micile imperfecțiuni ale 
tenului ei, pistruii, ridurile de sub ochi săpate de 
oboseală, pomeţii frumos conturaţi. 

O sărută minute în şir, cu mâinile fierbinți 
afundate în părul ei. 

Un cuplu cobora poteca venind din desişurile 
din susul dealului, cei doi părând ușor stânjeniţi de 
lumina zilei, în vreme ce-şi scuturau frunzele de pe 
haine. Păşiră peste picioarele lui Kabakov și 
Rachel care stăteau pe marginea potecii şi trecură 
mai departe, neobservaţi. 

— David, sunt supă, zise Rachel în cele din 
urmă, în timp ce destrăma un fir de iarbă. N-am 
vrut să înceapă toată povestea asta, ştii? 

— Supă? 

— Supărată, tulburată. Argou. 

— Păi, eu... 

Kabakov încercă să se gândească la o frază 
frumoasă, apoi pufni în sinea lui. O plăcea. 
Cuvintele nu însemnau nimic. La dracu’ cu 
vorbele. Şi vorbi: 

— Izmenele ude şi regretele nelămurite sunt o 
formă puerilă de prostie, zise el. Vino cu mine la 
Haifa. Pot să-mi iau o permisie de o săptămână. 
Vreau să vii cu mine. Vorbim despre 
responsabilitățile tale săptămâna viitoare. 

— Săptămâna viitoare. Săptămâna viitoare s-ar 
putea să-mi pierd uzul rațiunii. Am obligații în 
New York. Ce schimbare poate aduce săptămâna 
viitoare? 

— O să dărâmăm patul, o să stăm la soare şi o 
să ne uităm unul la altul, asta va fi schimbare. 

Rachel îşi întoarse brusc faţa. 

— Şi nu te supăra. 

— Nu mă supăr, îl asigură ea. 

— Atunci nu mai spune că nu te superi. Se 
înțelege contrariul. 

Kabakov zâmbi. Zâmbi şi ea. Amuţiră amândoi 
stingheriți. 

— O să te întorci? o întrebă Kabakov. 

— Nu curând. Trebuie să-mi termin 
rezidențiatul. Asta dacă nu începe războiul din 
nou. Dar pentru tine n-a încetat, nici măcar pentru 
scurt timp, nu-i așa, David? Pentru tine nu se 
termină niciodată. 

El nu zise nimic. 

— E ciudat, David. Se consideră că femeile 
trebuie să aibă vieți de albină, neînsemnate și 
adaptabile. Bărbaţii au Datoria Lor. Ceea ce fac eu 
este adevărat, valoros şi important. Şi dacă spun că 
e datoria mea, pentru că vreau ca ceea ce fac să fie 
datoria mea, atunci este la fel de reală ca și 
uniforma ta. N-o să discutăm despre asta 
săptămâna viitoare. 

— Bine, zise Kabakov, du-te şi fă-ți datoria. 

— Şi nu te supăra nici tu. 

— Nu mă supăr. 

— Hei, David, mulţumesc că m-ai invitat. Dacă 
aş putea, te-aş invita eu. La Haifa. Sau în altă 
parte. Şi am dărâma patul. 

Se opri o clipă, apoi zise precipitat: 

— La revedere, domnule maior Kabakov. O să 
mă gândesc adesea la tine. 

O clipă mai târziu alerga în jos pe potecă. Nu-şi 
dădu seama că plângea decât în clipa în care jeepul 
ei prinse viteză și vântul îi transformă lacrimile în 
mici pete reci pe obraz. Lacrimi pe care vântul le 
uscase în Israel, cu şapte ani în urmă. 

° 

O asistentă intră în camera lui Kabakov, 
întrerupându-i gândurile şi simți din nou apăsarea 
pereților de spital. Asistenta îi aducea o tabletă 
într-un recipient de hârtie. 

— O să plec acum, domnule Kabov, zise ca. Ne 
vedem mâine după-amiază. 

Kabakov se uită la ceas. Moşevski trebuia să fi 
sunat de la hotel până acum, era aproape miezul 
nopții. 

Dintr-o maşină parcată peste drum, Dahlia Iyad 
urmărea un grup de asistente din schimbul de 
noapte intrând pe rând în spital pe uşa principală. 
Şi ea se uită la ceas, îşi notă ora, apoi plecă. 

11. 


În timp ce Kabakov își lua pastila, Moşevski 
tocmai intra în Boom-Boom Room, clubul de 
noapte de la Mt. Murray Lodge. Se uită posomorât 
la adunătura din club. Făcuse un drum obositor de 
trei ore cu maşina prin Munții Pocono pe o 
ninsoare domoală şi nu era în toane bune. Așa cum 
se așteptase, nu figura nicio doctoriță Bauman în 
registrul de la recepție. N-o văzuse în mulțimea 
care lua masa la parter, deşi fusese remarcat în trei 
rânduri de şeful de sală care-l observase spionând 
turiştii şi care, stânjenit, îi oferise de fiecare dată o 
masă. Formaţia din Boom-Boom Room cânta tare, 
dar muzica nu era rea. Un reflector mobil se 
plimba pe la toate mesele, oprindu-se asupra 
fiecăreia și mulți dintre clienți făceau semne cu 
mâna în clipa în care lumina ajungea în dreptul lor. 

Rachel Bauman, care stătea la masă cu 
logodnicul ei, în compania unui cuplu pe care-l 
cunoscuseră la cabană, nu făcu semn cu mâna în 
lumina reflectorului. Cabana i se părea urâtă, fără 
vedere panoramică, Munţii Pocono — pitici şi 
stupizi, iar cei din club — prost îmbrăcați. O 
mulțime de inele de logodnă şi verighete noi 
gravate făceau încăperea să scânteieze precum o 
constelație ştearsă. Acest lucru o deprima pentru că 
îi reamintea că îşi dăduse cumva consimţământul 
să se căsătorească cu avocatul chipeș şi plicticos 
care stătea acum lângă ea. Nu era genul de bărbat 
de care ar fi vrut să-şi lege soarta. 

În plus, camera lor i se părea vulgară, costa doar 
şaizeci de dolari pe zi, iar în cadă se zăreau o 
mulțime de fire de păr. Fără îndoială era păr 
pubian. Logodnicul ei, sau cam aşa ceva, obişnuia 
să poarte ostentativ lavalieră când era în halat şi se 
culca cu ceasul la mână. 

Doamne Dumnezeule, uită-te la mine, îşi zise 
Rachel. Port ineluşe smălţuite. 

Moşevski apăru lângă masă precum o balenă 
care se uită în jos la o barcă cu vâsle. Se gândise la 
ce avea să-i spună. O să înceapă cu o glumă. 

— Doamnă doctor Bauman, mereu vă văd pe la 
câte o petrecere. Sunt sigur că vă amintiți de mine, 
Moşevski, Israel 1967. N-aţi vrea să stăm puţin de 
vorbă? 

— Poftim? 

Lui Moşevski nu-i venise nimic mai bun în 
minte ca introducere la discuţia lor. Şovăi, apoi se 
aplecă înainte ca şi când ar fi vrut să-i arate unui 
dermatolog scund ceva pe faţa lui. 

— Robert Moşevski, Israel, 1967. Cu maiorul 
Kabakov? La spital şi la petrecere? 

— Sigur! Domnule sergent Moşevski, nu v-am 
recunoscut fără uniformă. 

Moşevski rămase perplex. În loc de uniformă, în 
hărmălaia aceea, i se păruse că auzise fermoar. Se 
uită în jos la pantaloni, dar totul era în regulă. 

Prietenul lui Rachel şi celălalt cuplu se holbau la 
el. 

— Marc Taubman, domnul este Robert 
Moşevski, un bun prieten al meu, îi spuse Rachel 
însoțitorului său. Luaţi loc, domnule sergent. 

— Da, vă rog, zise Taubman cu jumătate de 
gură. 

— Ce Dumnezeu..., dădu să spună Rachel, dar 
brusc avu o revelație. David e bine? 

— Aproape. 

Gata cu conversațiile de societate. Nu primise 
instrucțiuni să piardă timpul stând de vorbă. Ce-ar 
zice Kabakov? Se aplecă la urechea ei. 

— Trebuie să vorbesc cu dumneavoastră între 
patru ochi, vă rog, şopti el. E foarte urgent. 

— Vă rog să ne scuzaţi. 

Rachel își puse mâna pe umărul lui Taubman 
care vru să se ridice. 

— Mă întorc imediat, Marc. E în regulă. 

Peste cinci minute, Rachel se întoarse la masă și 
apoi ieşi cu Taubman afară din club. Zece minute 

mai târziu, bărbatul stătea singur în bar, cu bărbia 
sprijinită în palme. Rachel şi Moşevski rulau cu 
viteză spre New York, în timp ce zăpada lovea 
parbrizul scânteind precum gloanţele trasoare. 

° 

În sud, zăpada se transformă în zloată care se 
prelingea de pe capota şi parbrizul maşinii 
încăpătoare a lui Lander în timp ce Dahlia Iyad 
conducea de-a lungul bulevardului Garden State 
străjuit de copaci. Pe bulevard fusese presărat 
material antiderapant, dar pe Drumul 70 era polei 
în timp ce Dahlia viră spre Lakehurst. Se făcuse 
ora 3:00 dimineața când ajunse la Lander și intră 
în fugă în casă. Lander tocmai își turna o cană cu 
cafea. Dahlia puse ediția însemnată cu două puncte 
a lui Daily News pe tejgheaua din bucătărie şi o 
deschise în dreptul pozei din mijloc. Fața 
bărbatului de pe targă se vedea clar. Era Kabakov, 
fără nicio îndoială. Picături reci de apă i se 
prelingeau pe pielea capului de la zloata care i se 
topea în păr. 

— Bun, e Kabakov, şi ce-i cu asta? zise Lander. 

— Ai dreptate, ce-i cu asta?! îi răspunse Fasil 
ieşind din camera sa. A avut ocazia să vorbească 
cu Muzi, s-ar putea să fi aflat cum arăţi. Probabil l- 
a găsit pe Muzi prin intermediul navei şi nu era 
exclus să fi aflat de la marinari cum arăt eu. Chiar 
dacă nu-mi cunoaşte identitatea, ştie câte ceva 
despre mine. O să-şi dea seama. A văzut-o pe 
Dahlia. Omul trebuie să dispară. 

Lander își puse cana cu zgomot pe tejghea. 

— Nu-mi vinde gogoşi, Fasil! Dacă autoritățile 
ştiau ceva ar fi fost aici până acum. Vrei să-l ucizi 
doar ca să te răzbuni. Ţi-a împușcat conducătorul, 
nu? A intrat în cameră și i-a zburat creierii. 

— În somn, s-a furișat... 

— Voi, arabii, mă cam enervaţi. De aia vă bat 
mereu evreii, fiindcă nu vă gândiţi decât la 
răzbunare, nu vă gândiţi decât cum să vă luați 
revanşa pentru ce s-a întâmplat săptămâna trecută. 

Şi sunteți dispuși să puneţi în pericol toată chestia 
de-acum doar ca să vă răzbunați. 

— Kabakov trebuie să moară, zise Fasil ridicând 
vocea. 

— Şi nu e vorba numai de răzbunare. Ţi-e teamă 
că, dacă nu-l omori acum cât e rănit, mai devreme 
sau mai târziu o să vină el după tine în miez de 
noapte. 

Cuvântul „teamă” spânzura în aer între ei. Fasil 
făcu un efort extraordinar să-şi păstreze cumpătul. 
Un arab mai degrabă înghite o broască râioasă 
decât o jignire. În tăcere, Dahlia trecu printre ei ca 
să ajungă la cafetieră şi cei doi încetară să se 
fixeze cu privirea. Femeia își turnă o cană cu cafea 
şi se aplecă peste tejghea, cu fundul lipit de 
sertarul în care se aflau cuţitele mari. 

Când vorbi, Fasil părea să aibă gâtul foarte 
uscat. 

— Kabakov este omul lor cel mai bun. E 
adevărat că dacă moare va fi înlocuit, dar nu va fi 
acelaşi lucru. Daţi-mi voie să vă atrag atenția, 
domnule Lander, că Muzi a fost ucis pentru că vă 
văzuse. Vă văzuse faţa și... 

Fasil putea să dea dovadă de abilitate atunci 
când voia. Aşteptă suficient de mult pentru ca 
Lander să anticipeze cuvântul „mâna”, apoi devie 
sensul propoziției de o manieră care putea fi 
confundată cu tactul. 

— ... vă cunoştea accentul. În plus, nu suntem 
cu toții marcați de rănile pe care le-am primit? zise 
el, lovindu-și ușor cu mâna cicatricea de pe obraz. 

Lander nu zise nimic, aşa că Fasil continuă: 

— Acum există cineva care ştie cum arată 
Dahlia. Sunt locuri unde i-ar putea găsi fotografia. 

— Unde? 

— În registrul cu străini, zise Dahlia, deşi eram 
bine deghizată în poza aia. Dar în anuarul 
Universității Americane din Beirut... 

— Anuare școlare? Hai să fim serioşi, n-ar... 

— Au mai făcut-o, Michael. Ştiu că de multe ori 
suntem recrutați acolo sau la universitatea din 
Cairo. Adesea, anuarele sunt publicate înainte ca o 
persoană să fie cooptată în mişcare. O să cerceteze 
şI-acolo. 

— Dacă se află identitatea Dahliei, fotografia ei 
va fi pusă în circulație, adăugă Fasil. Când va veni 
vremea să dai lovitura, Serviciul Secret o să fie 
pretutindeni, dacă participă și preşedintele. 

— Nicio grijă, o să participe. Aşa a declarat. 

— Atunci mai mult ca sigur că Serviciul Secret 
o să vină la aerodrom. S-ar putea să fi văzut poza 
Dahliei, poate o poză de-a mea, probabil o 
descriere a ta, zise Fasil. Toate din cauza lui 
Kabakov, dacă e lăsat în viaţă. 

— Nu vreau să risc ca tu sau Dahlia să fiți 
prinși, i-o reteză Lander cu asprime. Şi ar fi o 
prostie să mă duc eu însumi. 

— Nici nu e nevoie. Putem s-o facem prin 
telecomandă. 

Dahlia minţea. 

° 

La Spitalul Universitar Long Island, doi agenți 
federali verificară actele de identitate ale lui 
Rachel înainte de-a o lăsa să urce cu Moşevski la 
etajul unde era internat Kabakov. 

Kabakov se trezi când auzi zgomotul uşor făcut 
de uşa care se deschidea. Rachel traversă camera 
şi-şi duse mâna la obrazul lui, îi simți genele 
frecându-i-se de mână și ştiu că e treaz. 

— David, sunt aici, zise ea. 

Corley reveni la spital şase ore mai târziu. Se 
făcuse ora de vizită şi rudele pacienților le duceau 
flori ori stăteau îngrijorate de vorbă în grupuri mici 
în faţa saloanelor pe ușa cărora scria „Accesul 
vizitatorilor interzis. Fumatul interzis, aparat cu 
oxigen în funcțiune”. 

Corley îl găsi pe Moşevski stând pe o banchetă 
lângă salonul lui Kabakov, mâncând un hamburger 

Big Mac. Lângă el, pe un scaun cu rotile, era o 
fetiţă de vreo opt ani. Şi ea mânca un Big Mac. 

— Kabakov doarme? 

— Îşi face baie, zise Moşevski cu gura plină. 

— Bună dimineața, zise copila. 

— Bună dimineaţa. Când termină, Moşevski? 

— Când termină asistenta să-l spele, zise fetiţa. 
Te gâdilă. V-a spălat vreodată vreo asistentă? 

— Nu. Moşevski, zi-i femeii să se grăbească. 
Trebuie să... 

— Vreţi o mușcătură din hamburgerul meu? îl 
întrebă copila. Domnul Moşevski și cu mine le-am 
comandat. Mâncarea de aici e groaznică. Domnul 
Moşevski nu-l lasă pe domnul Kabakov să 
mănânce hamburger. Domnul Kabakov i-a vorbit 
foarte urât fiindcă nu l-a lăsat. 

— Aha, zise Corley, muşcându-şi unghia de la 
degetul mare. 

— Am o arsură exact ca domnul Kabakov. 

— Îmi pare rău să aud așa ceva. 

Puștoaica se aplecă uşurel peste scaunul cu 
rotile ca să ia nişte cartofi pai din punga pe care o 
tinea în poală Moşevski. 

Corley deschise ușa salonului, își băgă capul 
înăuntru, vorbi scurt cu asistenta şi se retrase. 

— Mai are un picior, mormăi el. Un picior. 

— Găteam ceva şi am vărsat o cratiţă cu apă 
fierbinte pe mine, continuă copila. 

— Poftim? 

— Spuneam că făceam ceva de mâncare şi m- 
am opărit. 

— O, îmi pare rău. 

— I-am spus și domnului Kabakov, ştiţi că şi el 
a pățit acelaşi lucru. Şi asta fiindcă cele mai multe 
accidente casnice se produc în bucătărie. 

— Tu ai vorbit cu domnul Kabakov? 

— Bineînţeles. Ne-am uitat de la fereastră la 
meciul de softball de pe terenul de sport de peste 
drum. Copii joacă în fiecare dimineaţă înainte de 
şcoală. Din camera mea nu văd decât un zid de 

cărămidă. Domnul Kabakov ştie nişte glume 
grozave. Vreţi să vă spun una? 

— Nu, mulțumesc. Mi-a spus deja vreo câteva. 

— Şi eu am un pat cu cort şi... 

Asistenta ieşi din salon cărând un lighean cu 
apă. 

— Acum poți intra. 

— Bine, zise fetiţa. 

— Aşteaptă, Dotty, mormăi Moşevski. Rămâi cu 
mine, încă n-am terminat chipsurile. 

— Cartofi pai, îl corectă copila. 

Corley îl găsi pe Kabakov stând pe pat. 

— Acum că eşti curat, uite care e situaţia. Avem 
mandate de percheziție pentru Leticia. Trei 
membri ai echipajului au văzut barca. Nimeni nu- 
şi aduce aminte numărul de înregistrare, dar 
oricum probabil că era fals. Am luat puţină vopsea 
din locul unde barca s-a atins de vas. E la 
laborator. 

Kabakov făcu un gest mic de nerăbdare. Corley 
nu-l luă în seamă şi continuă: 

— Electroniştii au vorbit cu operatorul radar de 
pe şalupa Pazei de coastă. Ei zic că barca era din 
lemn. Ştim că e rapidă. După descrierea 
zgomotului făcut de motor, credem că sunt 
motoare diesel turbo. Corespund unei bărci 
folosite pentru contrabandă. O să aflăm, mai 
devreme sau mai târziu. Doar a fost construită într- 
un şantier respectabil. 

— Ai aflat ceva despre american? 

— Nimic. E plină ţara de ei. Am pus echipajul 
de pe Leticia să facă portretul-robot al bărbatului 
care a urcat la bordul navei. Oricum, va trebui să 
folosim un translator. Merge greu. Ne-au zis că 
ochii individului semănau cu un „fund de porc”, 
cam ăsta-i genul de descrieri pe care le-au făcut. O 
să te pun şi pe tine să schiţezi portretul-robot al 
femeii. Laboratorul se ocupă de figurina Madonei. 

Kabakov dădu din cap. 

— Deci, elicopterul cu care o să te transportăm 
e programat pentru ora 11:30. O să plecăm de aici 
la 11:00, mergem la aeroportul La Guardia, la 
terminalul pentru hidroavioane... 

— Pot să vorbesc cu dumneavoastră, domnule 
Corley? zise Rachel din ușa salonului. Avea în 
mână radiografiile lui Kabakov şi foaia de 
observaţie şi era îmbrăcată în cel mai auster halat 
al el. 

— Aş fi putut să mă duc la Ambasada israeliană, 
zise Kabakov. N-aveai cum să te atingi de mine 
acolo. Vorbeşte cu ea, Corley. 

O jumătate de oră mai târziu, Corley discută cu 
directorul spitalului, care vorbi cu funcţionarul de 
la biroul de relaţii cu publicul al spitalului. În acea 
zi de vineri, omul ar fi vrut şi el să plece mai 
devreme de la serviciu. Funcţionarul băgă o notă 
pentru presă sub telefon și nu se mai osteni să 
comunice raportul privind starea sănătății 
pacientului. 

Posturile de televiziune care-şi pregăteau știrile 
de la ora şase sunară după prânz să se intereseze de 
victimele diverselor catastrofe petrecute în oraş. 
Consultând nota lăsată de funcționar, angajatul 
spitalului le spuse celor de la televiziune că 
„domnul Kabov” fusese transferat la Spitalul 
Militar din ținutul Brooke. Era o zi plină pentru 
presă. Niciun post de televiziune nu dădu ştirea 
despre Kabakov. 

Meticulos ca întotdeauna, The New York Times 
pregăti o scurtă ştire despre mutarea domnului 
Kabov la alt spital. După înregistrarea ultimului 
apel primit de la Times, nota fu aruncată la coş. 
Prima ediție din Times este pusă în vânzare abia 
după ora 10:30 seara. Prea târziu. Dahlia pornise 
deja la drum. 

Metroul rapid hurui pe sub East River şi opri în 
stația Boro Hall, lângă Spitalul Universitar Long 
Island. Unsprezece asistente care-şi începeau 
schimbul de noapte la ora 11:30 coborâră din tren. 
Când ajunseră în stradă după ce urcară treptele, 
erau deja douăsprezece la număr. Femeile mergeau 
în grup compact pe trotuarul întunecat din 
Brooklyn, întorcându-şi scurt capul să scruteze 
umbrele cu infailibilul instinct de supravieţuire 
propriu orăşencelor. Un beţiv era singura persoană 
din raza lor vizuală. Venea înspre ele legănându-se. 
Asistentele erau la circa douăzeci de metri de el 
când îşi dădură seama cu cine au de-a face. 
Mutându-şi gentile în mâna dinspre interiorul 
grupului, îl ocoliră şi merseră mai departe, lăsând 
în urmă un miros plăcut de pastă de dinţi şi fixativ 
pe care bețivul nu-l putu aprecia din cauza nasului 
înfundat. Mai toate ferestrele spitalului erau 
întunecate. O sirenă de ambulanţă se tânguia din 
ce în ce mai tare, pe măsură ce se apropia de spital. 

— l-auzi cântecul nostru, zise o voce resemnată. 

Un agent de pază le deschise ușile de sticlă, 
căscând. 

— Legitimaţiile, doamnelor, ia s'le vedem! 

Femeile se scotociră în genţi bombănind și 
scoaseră legitimaţiile de serviciu — permise de 
intrare în clădire pentru asistentele care făceau 
parte din personalul spitalului și legitimaţii de 
culoare verde deschis eliberate de State University 
din New York pentru asistentele particulare. Era 
singura măsură de securitate folosită în cazul lor. 

Gardianul îşi plimbă privirea peste legitimaţiile 
ținute în sus, ca şi când ar fi numărat elevii într-o 
clasă. Le făcu semn să treacă, și asistentele se 
împrăştiară în clădirea imensă, ducându-se fiecare 
la postul său. Una dintre ele intră în toaleta 

femeilor din faţa liftului de la parter. Înăuntru era 
întuneric, aşa cum se așteptase. 

Aprinse lumina şi se uită în oglindă. Peruca 
blondă îi venea ca turnată, iar sprâncenele 
decolorate aveau exact efectul scontat. 
Tampoanele de vată pe care şi le băgase în gură ca 
să-i umfle obrajii și ochelarii cu rame extravagante 
care-i denaturau proporțiile feţei o făceau greu de 
recunoscut pe Dahlia Iyad. 

Îşi atârnă haina în cabina de WC şi scoase din 
buzunarul interior o tăviță. Puse pe tavă două 
sticle, un termometru, o lingură de plastic de 
apăsat limba şi un recipient de hârtie pentru pastile 
şi acoperi totul cu un şervet. Tăviţa făcea parte din 
recuzită. Piesa de echipament cu adevărat 
importantă se afla în buzunarul uniformei. Era o 
seringă hipodermică plină cu clorură de potasiu, o 
doză suficient de mare să provoace un stop cardiac 
unui cal. 

Îşi puse boneta apretată și şi-o prinse atent cu 
agrafe. Se mai uită o dată în oglindă să vadă cum 
arată. Halatul larg nu-i punea în valoare silueta, 
dar era perfect ca să ascundă sub el pistolul Beretta 
plat, băgat în betelia colanţilor. 

Parterul care adăpostea birourile administrative 
era slab luminat şi pustiu, cu numărul becurilor 
redus la strictul necesar din cauza crizei 
energetice. Parcurgând holul, trecu în revistă 
inscripțiile de pe uşi. Contabilitate, Arhivă, aha, 
asta era! Date despre pacienţi. Fereastra rotundă 
prin care se purtau conversațiile era întunecată. 

Uşa avea o yală simplă care se închidea prin 
tragere. Îi luă treizeci de secunde să forţeze limba 
yalei cu lingura de plastic şi să deschidă ușa. Îşi 
plănuise cu multă grijă mișcarea următoare, aşa că, 
deşi contravenea dorinţei ei instinctive de a acţiona 
fără să fie văzută, aprinse lumina în birou în loc să 
folosească o lanternă. Unul câte unul, tuburile 
fluorescente bâzâiră şi se aprinseră. 


167 


Se duse la registrul masiv de la biroul de 
informaţii și-l deschise cu un bobârnac. K. Nu era 
niciun Kabakov înregistrat. Asta însemna că 
trebuia s-o ia din uşă în uşă să verifice toate 
saloanele unde erau asistente, să fie atentă la 
agenţii de pază şi să rişte să fie descoperită. Dar 
stai! Ştirile TV îi pronunțaseră numele Kabov. 
Ziarele scriseseră la fel. Sfârşitul paginu, uite-l, 
Kabov. Fără adresă. Toate întrebările vor fi 
direcționate către directorul spitalului. Numele 
persoanelor care vor cere informații despre el vor 
fi aduse la cunoștința directorului, serviciului de 
securitate al spitalului şi Biroului Federal de 
Investigaţii, LE 5-7700. Era în salonul 327. 

Dahlia respiră adânc și închise registrul. 

— Cum ai intrat aici? 

Acţionând sub impulsul unui dublu reflex, 
Dahlia dădu să atace, dar își reprimă pornirea 
inițială şi rămase locului, uitându-se calm la 
agentul de pază care se chiora la ea pe fereastra 
uşii biroului. 

— Hei, dacă vrei să te faci util, zise ea, ai putea 
să-i duci catastiful ăsta supraveghetorului de 
noapte, că să mă scutești pe mine de un drum. 
Cântăreşte cinci kile. 

— Cum ai intrat aici? 

— Cu cheia supraveghetorului. 

O să-l omoare dacă-i cerea să vadă cheia, se 
gândi Dahlia. 

— Nimeni n-are voie să intre aici noaptea. 

— Ascultă, n-am nimic împotrivă dacă vrei să 
suni sus și să le zici că au nevoie de permisiunea 
ta. Mie doar mi s-a spus să aduc registrul, atâta tot. 

O să-l omoare dacă încearcă să sune. 

— Ce, trebuia să-ţi spun că m-au trimis aici? Nu 
era nicio problemă, dar n-am ştiut. 

— Eu răspund de chestia asta, mă-nțelegi? 
Trebuie să știu cine intră aici. Văd lumina, şi habar 
n-am cine-i înăuntru. Trebuie să-mi părăsesc 
postul la poartă ca să văd cine e aici. Ce se 

întâmplă dacă, în timpul ăsta, cineva așteaptă la 
uşa din faţă să intre? Or să se înfurie pe mine că nu 
sunt acolo. Când mai vii pe aici, treci şi-mi spui, ai 
înțeles? 

— Sigur că da. Îmi pare rău. 

— Vezi să stingi lumina şi să încui biroul, ai 
înțeles? 

— Da. Nu-ţi face griji! 

Bărbatul dădu din cap şi o luă agale pe hol. 

În salonul 327 era liniște şi întuneric. Doar 
becurile de jos din stradă străpungeau jaluzelele 
venețiene, desenând pe perete dungi slabe de 
lumină. Ochii obișnuiți cu întunericul distinseră 
patul şi cadrul de aluminiu montat ca să nu lase 
pătura să atingă pacientul. În pat, Dotty 
Hirschburg dormea dusă, aşa cum numai copiii pot 
să doarmă, cu vârful degetului mare abia 
atingându-i buza de sus şi celelalte degete răsfirate 
pe pernă. Era istovită, fiindcă de la fereastra noului 
ei salon, se uitase toată după-amiaza la terenul de 
joacă. Se familiarizase deja cu asistentele de 
noapte care ba intrau, ba ieșeau din salon și nici nu 
se clinti când auzi ușa deschizându-se încet. Un 
stâlp de lumină se lăți pe peretele de vizavi, fu 
pătat de o umbră şi se îngustă din nou în timp ce 
uşa se închise repede. 

Dahlia Iyad stătea cu spatele la ușă, așteptând să 
se obişnuiască cu întunericul. În lumina de pe hol, 
văzuse că în salon nu era nimeni în afară de 
pacient, doar în perna scaunului se imprimase 
adâncitura trupului lui Moşevski care stătuse de 
veghe la căpătâiul lui Kabakov. Dahlia deschise 
gura să respire fără să se facă auzită. Ea însă auzea 
pe cineva respirând în întuneric. În spatele ei, pe 
hol, paşii unei asistente se apropiară, se opriră şi 
apoi femeia intră în salonul de vizavi. 

Dahlia se duse încetişor la picioarele patului în 
formă de cort. Puse tăvița pe măsuţa cu rotile 
atașată la pat şi scoase seringa hipodermică din 
buzunar. Desprinse căpăcelul acului lung şi apăsă 

pistonul până când simți un strop de lichid pe 
vârful degetului. 

N-avea importanţă unde-l înțepa. Optă pentru 
carotidă. Era calea cea mai rapidă. Se duse pe 
întuneric la capul patului și pipăi încet să găsească 
gâtul, atinse părul şi apoi pielea. Era catifelată. 
Unde era pulsul? Îl găsi. Prea slab. Pipăi cu 
degetele în jurul gâtului. Prea mic. Părul prea fin, 
pielea prea catifelată, gâtul prea mic. Puse seringa 
în buzunar şi aprinse lanterna-stilou. 

— Bună, zise Dotty Hirschburg, chpind des din 
cauza luminii. Degetele reci ale Dahliei se opriseră 
pe gâtul fetiţei. 

— Bună, zise Dahlia. 

— Mă supără lumina. Trebuie să fac injecție? 

Se uita speriată la faţa Dahhei, luminată de jos 
în sus. Mâna de pe gâtul ei se mută pe obraz. 

— Nu. Nu trebuie să faci injecție. Te simți bine? 
Vrei să-ți aduc ceva? 

— Te plimbi prin saloane să vezi dacă dorm 
toți? 

— Da. 

— Atunci de ce ne trezeşti? 

— Ca să mă asigur că totul e în ordine. Hai, 
culcă-te la loc. 

— Mi se pare o prostie să trezeşti oamenii ca să- 
1 întrebi dacă dorm. 

— Când te-ai mutat în salonul ăsta? 

— Astăzi. A fost salonul domnului Kabakov. 
Mama a cerut să fiu mutată aici ca să pot vedea 
terenul de joacă. 

— Unde e domnul Kabakov? 

— A plecat. 

— Era foarte bolnav. L-au luat de aici complet 
acoperit? 

— Adică mort? Ei pe naiba, nu, dar l-au ras 
undeva pe cap. leri ne-am uitat împreună la meci. 
Doamna doctor l-a luat de aici. Poate s-a dus 
acasă. 

Dahlia avu o ezitare după ce ieşi din salon. Ştia 
că nu trebuie să forțeze nota. Nu-i rămânea decât 
să plece din spital. Trebuia să accepte gândul că 
încercarea ei eșuase. Fără să asculte vocea rațiunii, 
stătu mai multe minute la aparatul de gheaţă din 
spatele oficiului asistentelor, punând cuburi într-un 
recipient. Asistenta şefă, scrobită de sus până Jos, 
cu părul cenuşiu închis şi ochelari pe nas, stătea de 
vorbă cu o infirmieră, prinsă într-una din acele 
discuţii mărunte, fără cap și fără coadă, care ţin 
toată noaptea. În cele din urmă, după ce primi un 
apel de la o asistentă de la parter, şefa se ridică şi o 
luă în jos pe hol. 

Dahlia ajunse într-o clipă la biroul ei şi începu 
să răsfoiască indexul alfabetic. Nu exista niciun 
Kabakov. Niciun Kabov. Infirmiera se uita la ea. 
Dahlia se întoarse spre femeie. 

— Ce s-a întâmplat cu pacientul de la 327? 

— Cine? 

— Bărbatul din 327. 

— Nu-i ţin minte pe toți. Nu te-am mai văzut 
pe-aici. Aşa-1? 

— Nu, am fost la St. Vincent. 

Era adevărat. Furase actele de identitate de la 
Spitalul St. Vincent din Manhattan, când se 
schimbase tura de după-amiază. Dahlia trebuia să 
insiste, chiar dacă femeia avea să intre la bănuieli. 

— Dacă ar fi fost mutat, ar exista un act care să 
ateste acest lucru, nu? 

— O fi jos, încuiat. Dacă nu figurează printre 
celelalte documente, înseamnă că nu e la etajul 
ăsta, și dacă nu e la etajul ăsta, s-ar putea să nu fie 
în spitalul ăsta. 

— Fetele ziceau c-a fost mare agitație când l-au 
adus. 

— Tot timpul e agitaţie, scumpo. O doctoriță a 
venit aici ieri pe la 3:00 dimineaţă şi a cerut să-i 
vadă radiografiile. A trebuit să mă duc sus să 
deschid la radiologie. Probabil l-au mutat în timpul 
zilei, după ce am plecat eu. 

— Cine era doctoriţa? 

— Nu ştiu. Dar voia cu orice preţ radiografiile 
alea. 

— A semnat pentru ele? 

— A trebuit să semneze când le-a luat de la 
radiologie, ca toată lumea. 

Se întorcea asistenta şefa. Trebuia să se 
grăbească. 

— Radiologia e la patru? 

— la cinci. 

Şefa şi infirmiera stăteau de vorbă în timp ce 
Dablia intra în lift. Uşile se închiseră. N-o văzu pe 
infirmieră făcând semn cu capul spre lift, şi nici 
expresia asistentei şefe care se schimba pe măsură 
ce-şi aducea aminte de instrucțiunile primite cu o 
noapte în urmă. Fără să mai stea o clipă pe 
gânduri, aceasta se repezi la telefon. 

La camera de gardă, polițistul John Sullivan 
auzi sunând stația de emisie-recepţie agăţată de 
cureaua pantalonilor. 

— Taci o dată, îi zise el individului beat criță ce 
înjura de mama focului, încercând să se smulgă 
din mâinile partenerului său. 

Sullivan desprinse aparatul şi răspunse. 

— Asistenta şefă de la etajul trei, Emma Ryan, 
raportează că a văzut o persoană suspectă, femeie, 
albă, blondă, până-n treizeci de ani, cu uniformă 
de asistentă. S-ar putea să fie la radiologie la etajul 
cinci, îi spuse dispecerul de la secție lui Sullivan. 
O să te întâlneşti cu agentul de pază la lifturi. 
Echipajul şapte-unu e pe drum. 

— Zece-patru, răspunse Sullivan închizând 
stația. Jack, leagă-l pe netrebnicul ăsta cu cătușele 
de bancă şi păzeşte scările până ajunge aici 
echipajul şapte-unu. Mă duc sus. 

Agentul de pază îl aștepta cu un mănunchi de 
chei în mână. 

— Opreşte toate lifturile în afară de primul, zise 
Sullivan. Hai să mergem. 


172 


Dahlia n-avu nicio problemă cu încuietoarea de 
la radiologie. Închise uşa după ea şi într-o clipă 
distinse masa radiologică şi silueta verticală a 
aparatului cu raze X. Mută unul din ecranele 
plumbuite masive în fața uşii cu geam mat şi-şi 
aprinse lanterna-stilou. Fasciculul mic de lumină 
alunecă pe furtunul de bariu încolăcit, pe ochelarii 
de protecție şi mănușşile atârnate lângă aparatul cu 
raze X. Se auzi slab o sirenă. Să fie o ambulanţă? 
Poliția? Aruncă o privire rapidă în jur. Uşa aceea — 
o cameră obscură. O nișă cu fişete. Un sertar pe 
role care se deschide cu zgomot — radiografii în 
plicuri. Un birou mic, un pupitru şi un registru. 
Auzi paşi pe hol. Lanterna contură un cerc de 
lumină pe pagini. Răsfoi în grabă. Data din ziua 
precedentă. O pagină cu semnături şi numărul 
corespunzător fiecărui caz. Trebuia să fie numele 
unei femei. Parcurse coloana din stânga unde era 
trecută ora la care fusese scos filmul — 4:00 
dimineața, numărul cazului, nimic în dreptul 
numelui pacientului,  radiografiile eliberate 
doctoriței Rachel Bauman, fără să fi fost aduse 
înapoi ulterior. 

Paşii de pe hol se opriră la uşă. Se auzi un 
zornăit de chei. Prima nu merse. Dahlia aruncă 
peruca în spatele fișetului, împreună cu ochelarii. 
Uşa se deschise izbindu-se de ecranul plumbuit şi 
în încăpere intrară un polițist solid şi un agent de 
pază. 

Dahlia Iyad stătea în faţa ecranului iluminat pe 
care se fixează filmele. O radiografie a cutiei 
toracice a cuiva era prinsă de ecran şi coastele care 
se vedeau pe film desenau dungi de lumină și 
umbră pe uniforma femeii. Umbrele oaselor se 
mutară pe faţa ei în timp ce se întoarse spre cei doi 
bărbaţi. Polițistul avea revolverul în mână. 

— Da, domnule polițist? zise Dahlia şi apoi, 
prefăcându-se că abia observase revolverul, 
adăugă: Doamne sfinte, s-a întâmplat ceva? 

— Stați pe loc, doamnă. 

Cu mâna liberă, Sullivan pipăi peretele să 
găsească întrerupătorul. Camera fu inundată de 
lumină, și Dahlia văzu detalii ale biroului pe care 
nu le observase pe întuneric. Polițistul cercetă 
încăperea, mișcându-și rapid capul în toate 
direcțiile. 

— Ce faceţi aici? 

— Mă uit la o radiografie, după cum vedeți. 

— Mai e cineva aici? 

— Nu mai e. A fost o asistentă acum câteva 
minute. 

— Blondă, cam de înălțimea dumneavoastră? 

— Da, cred că da. 

— Unde s-a dus? 

— Habar n-am. Ce se întâmplă? 

— Asta încercăm să aflăm. 

Agentul de pază cercetă camera de lângă 
laboratorul radiologie şi se întoarse clătinând din 
cap. Polițistul se uita fix la Dahlia. Ceva nu i se 
părea în ordine la ea, dar nu putea să-şi dea seama 
ce anume. Trebuia să o percheziționeze şi s-o 
conducă la asistenta şefă care sunase la secție. Mai 
era nevoie să asigure paza pe etaj. Pentru aceasta 
trebuia să-şi cheme partenerul prin radio. 
Asistentele cu uniformele lor albe creează iluzia de 
puritate. Nu voia să întineze uniforma albă. Nici să 
jignească o asistentă și să se facă de râs punându-i 
cătușe. 

— Vă rog să veniți cu mine pentru câteva 
minute, doamnă. Trebuie să vă punem nişte 
întrebări. 

Dahlia dădu aprobator din cap. Sullivan își puse 
pistolul în toc, dar nu-l închise. Îi spuse agentului 
de pază să verifice şi celelalte încăperi de pe hol şi 
îşi desprinse aparatul de emisie-recepție de la 
curea. 

— Şase-cinci, şase-cinci. 

— Da, John, veni răspunsul. 

— E o femeie în laborator. Zice că persoana 
suspectă a fost aici şi a plecat. 

— Spatele şi faţa sunt păzite. Vrei să vin sus? 
Tocmai am ajuns la etajul trei. 

— O aduc pe femeie la trei. Spune-i reclamantei 
să stea pe-aproape. 

— John, reclamanta zice că nu e normal să fie 
cineva în laborator la ora asta. 

— O aduc jos. Stai acolo. 

— Cine-a zis chestia asta? întrebă Dahlia 
prefăcându-se indignată. Aia... 

— Haideţi. 

Se îndreptau spre lift, el în spatele ei, urmărind- 
o din ochi, cu degetul mare sprijinit de tocul 
pistolului. Dahlia era lângă panoul cu butoane din 
lift. Uşile se închiseră. 

— Trei? întrebă ea. 

— Apăs eu. 

Polițistul ridică mâna de pe tocul pistolului. 

Mâna Dahliei se furișă spre întrerupătorul de 
lumină. În lift se făcu întuneric. Se auzi zgomot de 
picioare târşite, scârțâitul tocului de la pistol, un 
geamăt de durere, o înjurătură, pumni dați în 
dreapta şi-n stânga, o respirație șuierătoare, şi-n tot 
acest timp în liftul întunecat nu se vedea decât 
licărul succesiv al becurilor indicatoare. 

La etajul trei, partenerul ofițerului Sullivan se 
uita la becurile de deasupra liftului. Trei. Așteptă. 
Liftul continuă să coboare. Doi. Se opri. 

Uimit, apăsă butonul şi aşteptă să urce liftul. 
Stătea chiar în faţa lui când se deschise uşa. 

— John? Dumnezeule, John! 

Ofiţerul Sullivan stătea cu spatele sprijinit de 
peretele liftului, cu gura deschisă, ochii lărgiți şi 
seringa hipodermică atârnându-i din gât ca o 
banderilla folosită în coride. 

Dahlia alerga din răsputeri şi holul de la etajul 
doi părea că se clatină în timp ce fugea. Luminile 
de deasupra străfulgerau unele după altele. Trecu 
în goană pe lângă un infirmier stupefiat, dădu 
colţul şi intră într-o debara pentru lenjerie. Îşi puse 
pe ea un halat verde subțire din cele purtate de 

chirurgi, își ascunse părul sub o bonetă şi-şi atârnă 
de gât o mască de pânză din cele folosite la sala de 
operaţie. Coborî scările la camera de gardă de la 
capătul parterului. Mergea încet acum şi-i vedea pe 
polițiști, trei dintre ei, uitându-se în jur precum 
nişte câini de vânătoare. Scaunele erau ocupate de 
rudele îngrijorate ale diverşilor pacienți. Un beţiv 
care fusese înjunghiat răcnea. Nişte indivizi răniți 
în încălerări mărunte aşteptau să li se acorde 
îngrijiri medicale. 

O portoricană scundă, care stătea pe o banchetă, 
îşi ţinea mâinile la gură şi plângea în hohote. 
Dahlia se duse la ea, se aşeză alături şi-şi puse 
mâna pe după umerii femeii durdulii. 

— No tenga miedo, zise Dahlia. 

Femeia îşi ridică ochii spre ea, arătându-şi dinții 
de aur care contrastau cu faţa ciocolatie. 

— Julio? 

— O să se facă bine. Haideţi, veniți cu mine. Ne 
plimbăm puţin la aer curat şi-o să vă simțiți mai 
bine. 

— Dar... 

— Laniştiţi-vă acum şi faceţi ce v-am spus. 

O ridicase în picioare pe femeia burtoasă cu 
pantofi scâlciați, înconjurând-o cu brațul ei 
protector ca pe un copil. 

— l-am zis. l-am zis de zeci de ori. 

— Nu vă mai necăjiţi. 

Mergeau spre ieşirea de la camera de gardă. În 
faţa uşii era un polițist. Un bărbat masiv, ce 
transpira din abundență în uniforma sa albastră. 

— De ce nu venit acasă cu mine? De ce 
încăierare mereu? 

— O să fie bine. Vreţi să faceţi un rozariu? 

Buzele femeii se mişcară. Polițistul nu se clinti. 
Dahlia își ridică ochii spre el. 

— Domnule polițist, femeia aceasta are nevoie 
să ia puțin aer. Puteţi s-o plimbaţi prin preajmă 
pentru câteva minute? 

Femeia îşi ţinea capul plecat şi buzele i se 
mişcau. În încăpere se auzea pârâitul aparatelor de 
emisie-recepţie. Alarma se putea declanșa în orice 
moment. Polițistul din faţa ei era ca şi mort. 

— Nu pot pleca de la ușă, doamnă. Ieşirea asta e 
închisă pentru moment. 

— Pot s-o plimb eu pentru câteva minute? Mi-e 
frică să nu legine aici. 

Femeia murmura ţinând rozariul între degetele 
groase, ciocolatii. Polițistul se frecă cu mâna la 
ceafă. Avea o faţă mare, plină de cicatrice. Femeia 
se întoarse spre Dahlia. 

— Ziceţi, cum vă cheamă? 

— Sunt doctorița Vizzini. 

— Bine, doamnă doctor. 

Polițistul se sprijini cu toată greutatea de uşă. 
Aerul rece le izbi fețele. Trotuarul și strada erau 
luminate de străfulgerările farurilor maşinilor de 
poliție. N-avea cum să fugă cu poliția mișunând în 
Jur. 

— Respiraţi adânc, zise Dahlia. 

Femeia îşi săltă capul. Dintr-un taxi galben care 
trase lângă ele cobori un intern. Dahlia îi făcu 
semn taximetristului şi-l opri pe intern. 

— Vă duceti în spital, da? 

— Da. 

— Vreți să o conduceţi pe această doamnă 
înăuntru? Mulţumesc. 

Era la câteva străzi distanţă de spital, pe 
bulevardul Gowanus. Lăsată pe spate, cu capul 
sprijinit de rezemătoarea scaunului şi ochii închiși, 
Dahlia vorbea cu sine însăși: 

— Chiar îmi pasă de ea, să ştii. 

. 

Polițistul John Sullivan nu murise încă, dar nici 
mult nu mai avea. Îngenuncheat în lift, cu urechea 
lipită de pieptul lui Sullivan, partenerul lui auzi un 
murmur confuz sub cutia toracică. Bărbatul îl trase 
de la perete pe Sullivan şi-l așeză pe spate pe 
podeaua liftului. Uşa dădea să se închidă şi 

polițistul o blocă cu gheata. Emma Ryan era o 
autentică asistentă şefă. Cu mâna împestriţată de 
pete maronii, apăsă cu furie butonul de blocare a 
liftului şi răcni chemând echipa de intervenţie de la 
traumatologie. Apoi îngenunche deasupra lui 
Sullivan cu ochii aţintiți asupra lui şi spatele 
rotund arcuindu-se în sus şi în jos în timp ce îi 
făcea masaj cardiac. Polițistul de la capul lui 
Sullivan îi făcu respirație gură la gură, apoi îi 
predă ştafeta asistentei, urmând ca el să dea alarma 
prin radio, dar pierduseră deja secunde care 
însemnau enorm în astfel de situații. 

Apăru o asistentă cu o brancardă pe role. Emma 
Ryan dovedi o forţă teribilă când ridicară trupul 
greu pe brancardă. Femeia scoase seringa din gâtul 
lui Sullivan şi i-o dădu unei asistente. Acul trecuse 
prin piele, lăsând două găuri roşii ca o mușcătură 
de şarpe. O parte din conţinutul seringii ţâșnise pe 
peretele liftului când ieşise acul şi se scursese 
formând o mică băltoacă pe podea. 

— Caută-l pe doctorul Field şi dă-1 seringa, îi 
zise Emma Ryan asistentei. Apoi se întoarse spre 
alta: 

— [a-i sânge până ajungem cu brancarda. 

În mai puţin de un minut, Sullivan era conectat 
la un aparat de respirație artificială la secția de 
terapie intensivă, asistat de doctorul Field. Înarmat 
cu rezultatele analizei de sânge şi de urină şi cu o 
tavă cu antidoturi lângă el, Field asuda deasupra 
polițistului. O să trăiască. Or să-l ţină în viaţă cu 
orice preţ. 

13. 


Să atentezi la viaţa unui polițist newyorkez e ca 
şi cum ai atinge un şarpe anaconda cu o ţigară 
aprinsă. În asemenea momente, cetăţenii cei mai 
de seamă ai New York-ului sunt cuprinși de o furie 
subită şi teribilă. Niciodată nu se opresc când e 
vorba să vâneze pe ucigașul unui polițist, niciodată 
nu uită, şi nu iartă. Un atentat reușit împotriva lui 
Kabakov ar fi determinat o reacție diplomatică din 
partea Departamentului Justiţiei manifestată prin 
multă zarvă şi mult zel şi, eventual, ar fi fost urmat 
de conferințe de presă ţinute de primar și şeful 
poliției, de discursuri vehemente și mustrări din 
partea autorităților districtului Brooklyn, 
angrenând vreo douăzeci-treizeci de detectivi. Dar 
pentru că un ac fusese înfipt în gâtul polițistului 
John Sullivan, mai bine de treizeci de mii de 
polițiști din cele cinci districte ale New York-ului 
erau gata să se ocupe de această chestiune. 

În ciuda protestelor lui Rachel, Kabakov îşi 
părăsi patul de  convalescenţă pe care i-l 
improvizase în dormitorul ei de rezervă şi se duse 
să-l vadă pe Sullivan la spital, a doua zi la prânz. 
Depăşise deja faza de furie şi își înăbuşise 
disperarea. Sullivan avea destulă forță ca să 
încerce să facă portretul-robot al femeii pe care o 
văzuse bine pe lumină atât din față, cât şi din 
profil. Cu ajutorul unei truse speciale şi al unui 
pictor, Kabakov, Sullivan şi agentul de pază al 
spitalului creară un portret-robot care semăna 
foarte bine cu Dahlia Iyad. La ora 3:00 după- 
amiază când se schimbă tura la poliție, toți 
poliţiştii şi detectivii aveau câte un exemplar al 
portretului femeii, iar prima ediţie a ziarului Daily 
News îl publică pe pagina a doua. 

Şase poliţişti de la direcția pentru stabilirea 
identității persoanei şi patru funcționari de la 
Serviciul de imigrare şi naturalizare, având la 

dispoziţie fiecare câte un portret al fetei, verificară 
dosarele străinilor de origine arabă. 

Legătura dintre incidentul de la spital şi 
Kabakov era cunoscută doar de asistenta şefă 
Emma Ryan, agenții FBI care lucrau la caz și 
oficialii de prim rang din Departamentul de Poliţie 
al New York-ului. Emma Ryan ştia să-şi țină gura. 

Washingtonul făcea tot posibilul ca populația să 
nu intre în panică de frica unui atac terorist şi la fel 
gândeau şi agenţiile responsabile de aplicarea 
legii. Nu voiau să simtă răsuflarea presei în ceafă 
într-un caz care se putea termina la fel de rău 
precum cel deja consumat. În declaraţiile publice, 
poliția spusese că spitalul deţinea narcotice şi 
elemente radioactive de mare valoare şi că 
probabil asta căutase intrusul. Această explicație 
nu mulțumi pe deplin presa, dar în nebunia 
numărului imens de ştiri pe care mediile de 
informare din New York le procesează zilnic, era 
de așteptat ca ziariştii să uite o istorie petrecută cu 
o zi în urmă. Autoritățile sperau că în câteva zile 
presa îşi va pierde interesul pentru acest subiect. 

Dahlia, la rândul său, spera ca lui Lander să-i 
treacă supărarea în câteva zile. Îl cuprinsese furia 
când văzuse în ziar cât de bine semăna portretul- 
robot cu originalul și când aflase ce făcuse Dahlia. 
Pentru o clipă, fata crezuse că o s-o ucidă. Dădu 
din cap supusă când îi interzise să mai repete 
tentativa de a-l lichida pe Kabakov. Fasil nu ieşi 
două zile din camera sa. 

. 

Pentru doctorița Rachel Bauman, convalescența 
lui David Kabakov în apartamentul ei era o 
experiență stranie, aproape suprarealistă. Casa ei 
strălucea de curăţenie, iar el intrase în ea ca un 
motan care vine acasă după o încăierare în ploaie. 
Cu Kabakov şi Moşevski în casă, parcă și 
proporțiile încăperilor şi ale obiectelor i se păreau 
complet schimbate lui Rachel. În ciuda masivităţii 
lor, cei doi bărbaţi nu erau prea zgomotoşi. Rachel 

fu ușurată la început să constate acest lucru, dar 
mai târziu se simți oarecum  intrigată. 
Dimensiunile mari şi tăcerea sunt o combinaţie 
sinistră în natură: reprezintă pericolul de moarte. 

Moşevski se străduia pe cât putea să nu-i creeze 
probleme. După ce o speriase de mai multe ori 
apărând pe neașteptate în bucătărie cu o tavă în 
mână, începu să-şi anunţe prezenţa din timp, 
dregându-şi glasul. Prietenii lui Rachel care 
stăteau pe același palier vizavi de ea erau plecaţi în 
Bahamas şi-i lăsaseră cheile, aşa că îl instală pe 
Moşevski în apartamentul lor când nu mai suportă 
să-l audă sforăind pe canapea. Kabakov îi ascultă 
respectuos instrucțiunile privind tratamentul pe 
care trebuia să-l facă şi le urmă întocmai, singura 
excepție fiind vizita pe care i-o făcuse lui Sullivan 
la spital. La început, ea şi Kabakov nu vorbiră prea 
mult unul cu celălalt. Şi nu avură niciun fel de 
conversații intime. El părea preocupat de alte 
lucruri, iar Rachel îşi propuse să nu-i tulbure 
gândurile. 

După Războiul de Şase Zile, Rachel se 
schimbase: trăia mai intens, doar atât. Era tot ea, 
însă într-o măsură mai mare decât înainte. Avea un 
cabinet medical care-i ocupa tot timpul şi o viață 
ordonată. Cunoscuse un bărbat sau doi în acest 
răstimp. Fusese logodită de două ori. Luase masa 
în locuri elegante şi nesemnificative, unde 
bucătarii șefi își puneau semnăturile modeste pe 
decoraţiile unor mâncăruri neinspirate, locuri alese 
de partenerii ei. Niciuna din aceste experienţe nu-i 
lăsase o impresie de neşters. Evitase bărbaţii care 
ar fi putut aprinde în ea flacăra pasiunii. Munca 
bine făcută era singura formă de euforie pe care şi- 
o permitea, și asta o susținea. Dedica o mare parte 
din timpul său liber foştilor dependenţi de droguri, 
condamnaților eliberaţi condiționat, copiilor cu 
probleme psihice. În timpul Războiului din 
Octombrie din 1973, lucrase câte două ture o dată 
la Spitalul Muntele Sinai din New York pentru ca 

un chirurg cu mai multă experienţă din personalul 
spitalului să poată pleca în Israel. 

Înfăţişarea şi-o modelase rapid: Bloomingdale”s 
şi Bonwit Teller, Lord & Tailor şi Saks erau 
standardele gărzilor ei duminicale. Ar fi arătat ca o 
matroană evreică dichisită, puţin demodată, dacă 
n-ar fi stricat acest efect adăugând aspectului ei 
elemente vestimentare sfidătoare care aminteau de 
cultura străzii. O vreme, se comportase ca o femeie 
care împrumută accesoriile fiicei sale în încercarea 
de a-şi ascunde cei treizeci şi ceva de ani. Apoi nu 
mai dădu doi bani pe veşminte și se rezumă la 
hainele sobre de serviciu, pentru că astfel nu mai 
trebuia să se gândească la îmbrăcăminte. Lucra din 
ce în ce mai mult, iar apartamentul ei era tot mai 
ordonat şi mai steril. Îi plătea o avere unei femei 
care-i făcea curăţenie, doar pentru ca să pună 
fiecare lucru la locul lui. 

Şi acum iată-l pe Kabakov, vârându-și nasul prin 
rafturile ei cu cărți în timp ce ronţăia o bucată de 
salam. Părea încântat să scotocească prin lucruri 
fără să le aşeze înapoi în locul de unde le lua. Nu- 
şi pusese papucii şi nu-și încheiase bluza de la 
pijama. Nici nu voia să-l vadă. 

Pe Rachel n-o mai îngrijora prea tare rana lui de 
la cap. Pe el, nici atât. Pe măsură ce momentele de 
ameţeală se răriră şi apoi cedară cu totul, relația lor 
se schimbă. Atitudinea impersonală doctor-pacient 
pe care Rachel încercase s-o menţină deveni mai 
puțin rigidă. 

Prezenţa lui Rachel îl stimula pe Kabakov. Îi 
făcea plăcere efortul de gândire pe care şi-l 
impunea atunci când stătea de vorbă cu ea. Se trezi 
spunând lucruri pe care habar n-avusese că le 
simţea sau le ştia. Îi plăcea s-o privească. Avea 
picioare lungi, trupul zvelt, faţa la fel de frumoasă 
ca odinioară. Kabakov se hotărâse să-i povestească 
despre misiunea lui, dar îi era greu s-o facă tocmai 
pentru că o plăcea. Ani de zile nu vorbise despre 
aceste lucruri. Ştia că era vulnerabil în relație cu 


182 


femeile și se simţea tentat să discute despre 
problemele sale din cauza singurătăţii pe care i-o 
impunea profesia. Rachel îl ajutase când fusese la 
ananghie, prompt şi fără să-i pună întrebări inutile. 
Acum era implicată şi ea în toată povestea și putea 
fi în pericol. Kabakov cunoaşte foarte bine motivul 
pentru care asasinul polițistului se dusese la 
radiologie. 

Cu toate acestea, nu simțul dreptății îl determină 
să-i vorbească despre misiunea sa, și nici 
sentimentul că Rachel avea dreptul şi ea să ştie. 
Motivele lui erau de natură practică: Rachel avea o 
minte sclipitoare şi el simţea nevoia să se consulte 
cu ea. Abu Ali, de profesie psiholog, se număra 
probabil printre conspiratori. Rachel era psihiatru. 
Printre terorişti era o femeie. Rachel era femeie. 
Cunoaşterea fațetelor comportamentului uman și 
faptul că, având aceste noțiuni, se constituia într- 
un produs al culturii americane, puteau să-i 
confere lui Rachel o înțelegere psihologică ce avea 
să se dovedească extrem de utilă. Kabakov credea 
că putea gândi ca un arab, dar era oare capabil să 
se identifice cu un american? Dar chiar exista un 
mod de gândire american? Kabakov îi considera 
inconsecvenți. Se gândi că probabil avea să mai 
treacă ceva vreme până când americanii îşi vor 
însuşi un mod propriu de gândire. 

Stând lângă o fereastră luminată de soare, 
Kabakov îi explică situația în timp ce ea îi bandaja 
arsura de la picior. Începu prin a-i spune că o 
celulă a organizației Septembrie Negru stătea 
ascunsă în nord-est, gata să atace într-un anume 
loc folosind o cantitate mare de explozibil din 
plastic, probabil o jumătate de tonă sau mai mult. 
Îi explică, din punctul de vedere al Israelului, de ce 
era necesar să-i oprească şi adăugă în grabă şi 
considerentele umanitare. Rachel terminase cu 
bandajatul şi îl asculta stând pe covor cu picioarele 
încrucişate. Din când în când își ridica ochii spre el 
ca să-i pună câte o întrebare. În restul timpului, 

Kabakov nu-i vedea decât creștetul capului și 
cărarea din păr. Se întreba ce credea despre tot ce-i 
povestea el. Kabakov nu ştia ce gândea Rachel, 
acum că lupta pe viaţă şi pe moarte la care fusese 
martoră în Orientul Mijlociu se mutase în acest loc 
ferit care era casa ei. 

În realitate, Rachel manifesta un viu interes faţă 
de relatarea lui Kabakov. Întotdeauna dorise să afle 
mai multe amănunte în legătură cu persoana lui. 
Mai ales acum, ce anume făcuseră, ce se discutase, 
înainte de explozia din apartamentul lui Muzi. Se 
bucura să constate că răspunsurile lui erau prompte 
şi coerente. Când la spital i se puseseră întrebări 
legate de cele mai recente amintiri ale sale, 
Kabakov îi dăduse doctorului răspunsuri vagi și 
Rachel nu ştia sigur dacă evitase în mod deliberat 
să răspundă sau dacă reacţia lui fusese provocată 
de traumatismul cranian. Nu putuse să-i evalueze 
corect severitatea  traumatismului din cauza 
şovăielii ei de a-i cere să-i dezvăluie mai multe 
amănunte. Acum, interogatoriul ei minuțios 
urmărea două scopuri: avea nevoie de informații, 
dacă urma să-l ajute, şi pe de altă parte voia să-i 
testeze reacția emoțională. Era atentă ca nu cumva 
în timpul interogatoriului să-i scape simptomul de 
iritabilitate care însoţeşte boala Korsakoff, un 
sindrom manifestat prin delir şi amnezie, ce apare 
adesea după o lovitură la cap. 

Mulțumită de răbdarea pe care o manifesta 
Kabakov şi de claritatea gândirii lui, Rachel îşi 
concentră atenția asupra informației. Kabakov era 
mai mult decât un pacient, iar ea devenea într-o 
măsură tot mai mare un partener al lui, pe măsură 
ce povestirea se apropia de sfârşit. Kabakov 
încheie cu întrebările care nu-i dădeau pace: cine 
era americanul? Unde vor ataca teroriștii? Când 
termină de vorbit se simți uşor jenat, de parcă 
Rachel îl văzuse plângând. 

— Câţi ani avea Muzi? întrebă ea încetișor. 

— Cincizeci şi şase. 

— Şi ultimele lui cuvinte au fost „Întâi a fost 
americanul”? 

— Aşa a zis. 

Kabakov nu vedea sensul acestor întrebări. 
Discutaseră destul deja. 

— Vrei să-ţi spun ce cred eu? 

Bărbatul dădu din cap. 

— Cred că după toate probabilitățile, 
americanul tău este un alb, de peste douăzeci și 
cinci de ani. 

— De unde ştii? 

— Nu ştiu, presupun. Muzi era un bărbat de 
vârstă mijlocie. Persoana pe care o descriu eu este 
ceea ce mulți bărbați de vârsta lui înţeleg prin „un 
american”. E foarte probabil că dacă americanul 
respectiv era negru, ar fi specificat acest lucru. Ar 
fi făcut o referire la rasă. Aţi vorbit numai 
englezeşte? 

— Da. 

— Dacă persoana aceea era femeie, foarte 
probabil ar fi spus „femeia” sau „americanca”. Un 
bărbat de vârsta lui Muzi şi din mediul lui etnic nu 
ar numi astfel un american de origine arabă sau un 
evreu american. În toate cazurile, fie că e vorba de 
o persoană de culoare, de o femeie, de o persoană 
de origine semită sau latină, cuvântul „american” 
este folosit ca adjectiv. Se utilizează ca substantiv 
pentru albii care nu fac parte din minoritățile 
etnice. Probabil sună pedant ceea ce spun, dar e 
adevărat. 

Într-o convorbire telefonică cu Corley, Kabakov 
îi povesti agentului FBI ce-i spusese Rachel. 

— Înseamnă că domeniul de căutare s-a restrâns 
la aproape patruzeci de milioane de persoane, zise 
Corley. Lăsând gluma la o parte, orice amănunt 
poate fi util, pentru numele lui Dumnezeu! 

Raportul lui Corley privind investigațiile făcute 
pentru depistarea bărcii nu era prea încurajator. 
Agenţii vamali şi poliția newyorkeză cercetaseră 
fiecare șantier naval din City Island. Poliţia din 

Nassau şi cea din Suffolk verificaseră toate 
șantierele din Long Island. Poliţia statului New 
Jersey chestionase toți proprietarii de bărci de pe 
coastă. Agenţii FBI făcuseră vizite la cele mai 
renumite şantiere navale, la constructori legendari 
precum Rybovich, Trumpy şi Huckins, şi în alte 
locuri mai puţin cunoscute, unde meşterii 
construiesc încă superbe bărci din lemn. Niciun 
şantier nu putu identifica barca dispărută fără 
urmă. 

— Bărci, bărci, bărci, repetă Rachel ca pentru 
sine. 

Kabakov se uită îndelung pe fereastră la zăpada 
de afară, în timp ce Rachel pregăti cina. Bărbatul 
încerca să-şi aducă aminte ceva, bâjbâind prin 
memorie ca şi când ar fi încercat să vadă pe 
întuneric. Tehnica folosită de atacatori pentru a-l 
arunca în aer pe Muzi nu-i dădea pace. Unde se 
mai întâmplase așa ceva? Într-unul din miile de 
rapoarte care ajunseseră pe biroul lui în ultimii 
cinci sau şase ani se vorbise despre o bombă 
plasată într-un frigider. Îşi amintea că dosarul avea 
o copertă demodată, din hârtie de Manila, şi era 
legat pe cotor. Ceea ce însemna că îl văzuse înainte 
de 1972, când Mossadul a adoptat alt gen de 
coperte pentru a  înlesni  microfilmarea 
documentelor. Îşi mai aminti ceva. O notă privind 
tehnicile utilizate la construirea  capcanelor 
explozive distribuită unităților de comando cu ani 
în urmă, din ordinul lui. În notă se dădeau 
explicații cu privire la modul de construire a 
declanșatoarelor cu mercur, la modă atunci printre 
„oamenii de sacrificiu”, însoțite de o anexă despre 
dispozitive electrice. 

Lucra la o telegramă pe care voia s-o trimită la 
sediul central al Mossadului, încercând să pună 
cap la cap fărâmele de informații pe care și le 
amintea, când dintr-odată îşi aduse aminte. Siria 
1971. Un agent al Mossadului îşi pierduse viața 
într-o explozie într-o casă din Damasc. Se folosise 

o încărcătură mică, nu fusese mare, dar frigiderul 
fusese spulberat. Să fi fost vorba de o coincidență? 
Kabakov sună la Consulatul Israelului și le dictă 
telegrama. Operatorul îi atrase atenția că în Tel 
Aviv era ora 4:00 dimineaţa. 

— E ora 2:00 noaptea, ora Z pe toată planeta, 
amice, zise Kabakov. Noi nu închidem niciodată, 
aşa că trimite telegrama. 

. 

O burniță rece de decembrie îi înțepa faţa și 
gâtul lui Moşevski în timp ce aştepta la colț un 
taxi. Lăsă să treacă trei maşini Dodge și, în cele 
din urmă, văzu maşina pe care o voia, un Checker 
încăpător făcându-şi loc anevoie prin traficul 
intens al dimineţii. Voia o maşină mai mare, astfel 
încât Kabakov să nu fie nevoit să-și îndoaie 
piciorul rănit. Moşevski îi spuse șoferului să 
oprească la mijlocul cvartalului, în faţa clădirii 
unde stătea Rachel. Kabakov apăru şchiopătând şi 
se urcă în mașină lângă el. Dădu adresa 
Consulatului Israelului. 

Kabakov se odihnise, aşa cum îi prescrisese 
Rachel. Acum avea să intre din nou în acțiune. L- 
ar fi sunat pe ambasadorul Tell de acasă de la 
Rachel, dar chestiunea pe care voia s-o discute 
impunea o linie telefonică sigură, deci un telefon 
prevăzut cu un dispozitiv de bruiere. Se hotărâse 
să propună Tel Avivului ca în discuţia cu 
Departamentului de Stat american să-i sugereze să 
le solicite ajutor rușilor. Cererea lui Kabakov 
trebuia să aibă consimțământul lui Tell. Din 
orgoliu profesional, gândul de a apela la ruşi nu-i 
făcea plăcere. Dar pentru moment, Kabakov nu-și 
putea permite să dea dovadă de orgoliu. Știa acest 
lucru, îl accepta, dar nu-i plăcea. 

Din 1971, Comitetul Sovietic al Securităţii de 
stat, adică infamul KGB, avea o secțiune specială 
care acorda asistență tehnică organizației 
Septembrie Negru, prin serviciul de spionaj militar 

al formaţiunii Al Fatah. Aceasta era sursa pe care 
Kabakov voia s-o tatoneze. 

Ştia că rușii n-aveau să ajute nicicând Israelul, 
dar se gândea că ar putea coopera cu Statele Unite, 
în perspectiva destinderii relațiilor dintre Est şi 
Vest. Cererea adresată Moscovei trebuia să vină 
din partea americanilor, dar Kabakov nu putea 
sugera această mișcare fără aprobarea Tel 
Avivului. Tocmai pentru că detesta atât de mult 
asemenea solicitare, avea să semneze el însuși 
mesajul către Tel Aviv, în loc să-i paseze 
responsabilitatea lui Tell. 

Kabakov se hotărî să declare că plasticul era de 
provenienţă rusă, indiferent dacă aşa stăteau 
lucrurile. Poate că americanii vor proceda la fel. 
Acest lucru ar fi trebuit să le transfere rușilor 
responsabilitatea. 

De ce era nevoie de o cantitate de explozibil atât 
de mare? Să fie acesta un indiciu că arabii 
dibuiseră o ocazie specială de atentat pe teritoriul 
american? KGB-ul i-ar fi putut ajuta să afle 
adevărul în această problemă. 

Celula organizației Septembrie Negru din 
America era în mod cert complet izolată în acest 
moment, nemaiavând relații nici măcar cu 
conducerea trupelor de gherilă din Beirut. Avea să 
fie extrem de greu de depistat. Mai mult ca sigur, 
teroriştii se ascunseseră în bârlog din cauza 
agitației produse de poza femeii. Trebuia să fie 
undeva prin apropiere, prea acționaseră rapid după 
explozie. Lua-l-ar naiba pe Corley că nu 
supraveghease spitalul. Lua-l-ar naiba pe ticălosul 
ăla care fuma pipă. 

Ce se plănuise la sediul central al organizației 
Septembrie Negru din Beirut şi cine luase parte la 
discuții? Najeer. Najeer murise. Femeia. Femeia 
era de negăsit. Abu Ali? Ali murise. 

Nu se putea şti cu precizie dacă Ali fusese unul 
dintre complotişti, dar părea plauzibil, pentru că 
acesta se numără printre puținii oameni în care 

Najeer avusese încredere. Ali era psiholog. Dar nu 
numai. De ce să fi avut nevoie de un psiholog? Ali 
nu mai putea răspunde la această întrebare. 

Cine era americanul? Cine era libanezul care 
adusese explozibilul în ţară? Cine îl omorâse pe 
Muzi? Să fi fost femeia pe care o văzuse în Beirut 
autoarea tentativei de a-l ucide la spital? 

Şoferul mergea cât de repede îi permitea 
carosabilul ud, avântându-se peste gropile de pe 
stradă și plonjând cu botul înainte până când fu 
nevoit să oprească la primul semafor. Moşevski, cu 
o expresie resemnată pe faţă, se dădu jos din taxi și 
se aşeză lângă șofer, pe scaunul din față. 

— Ia-o încet. Fără izbituri şi zgâlțâieli, zise el. 

— De ce? întrebă şoferul. Timpul înseamnă 
bani, amice. 

Moşevski se aplecă spre el şi-i spuse pe un ton 
confidențial: 

— De ce? Ca să nu-ți rup afurisitu” ăla de gât, 
de-aia. 

Kabakov se uita absent la mulțimea de oameni 
care zoreau pe trotuar. Era după-amiază devreme și 
lumina începea deja să scadă. Ce loc! Un loc unde 
trăiau mai mulți evrei decât în Tel Aviv. Se întreba 
cum se simţiseră emigranții evrei, înghesuiți pe 
vapoare, mânaţi prin Insula Ellis, unii dintre ei 
pierzându-și chiar numele din cauza unor oficiali 
semianalfabeți de la Serviciul de Imigrare care 
mâzgăliseră „Smith” şi „Jones” pe actele de intrare 
în țară. Azvârliți într-o după-amiază mohorâtă, de 
pe Insula Ellis, pe stânca asta rece unde nimic nu 
era pe gratis în afară de ceea ce-și puteau oferi unii 
altora. Familii destrămate, oameni însingurați. 

Ce se întâmplase aici cu un om singur care 
murise înainte să-și poată face un rost și să le 
trimită bani celor de acasă? Un om singur? Cine îl 
priveghease? Vecinii? 

O imagine a Madonei de pe tabloul de bord al 
taxiului îi atrase atenţia lui Kabakov şi gândurile îi 
reveniră brusc la problema care-l măcina. Închise 

ochii izolându-se de după-amiaza rece şi recapitulă 
totul de la capăt, începând cu misiunea din Beirut, 
cea care în ultimă instanţă îl adusese aici. 

Kabakov fusese instruit minuţios înainte de raid. 
Israelienii știau că Najeer şi Abu Ali aveau să fie în 
clădirea respectivă şi că era posibil să mai fie 
prezenți şi alți oficiali ai organizației Septembrie 
Negru. Kabakov studiase dosarele liderilor 
trupelor de gherilă despre care se ştia că sunt în 
Liban până când le învățase pe dinafară. Vedea cu 
ochii minții dosarele, puse în ordine alfabetică pe 
biroul lui. 

Primul, Abu Ali. Abu Ali, care fusese ucis în 
timpul raidului din Beirut, nu avea rude, nu avea 
niciun fel de familie în afară de soția sa, și ea 
moartă. Era un bărbat singur. Înainte să-şi termine 
gândul, Kabakov bătea deja cu degetele în ecranul 
de plastic care-l separa de şofer. 

Moşevski întredeschise ecranul despărțitor. 

— Mergi mai repede. 

— Deci acu vreţi să măresc viteza, replică 
şoferul peste umăr. 

Moşevski rânji la el, arătându-şi dinţii. 

— Nicio problemă, se grăbi să adauge șoferul. 

. 

Consulatul și misiunea israeliană la Naţiunile 
Unite ocupă o clădire albă din cărămidă la numărul 
800 pe Second Avenue în Manhattan. Sistemul de 
securitate e bine gândit și minuţios. Kabakov 
clocotea de furie între pereţii camerei de aşteptare. 
Într-un târziu se îndreptă spre centrul de 
comunicaţii. 

Telegrama codificată pe care o trimise la Tel 
Aviv în legătură cu Abu Ali fu confirmată în mai 
puţin de un minut. Un mecanism discret se puse în 
mişcare. În nici cincisprezece minute, un tânăr 
îndesat plecă de la sediul central al Mossadului 
către Aeroportul Lod. Avea să zboare la Nicosia, în 
Cipru, să facă schimb de pașapoarte şi să prindă 
următorul zbor spre Beirut. În prima sa misiune în 

capitala libaneză urma să savureze o ceaşcă de 
cafea într-o cafenea micuță de unde se vedea foarte 
bine sediul central al poliției din Beirut. După 
toate probabilitățile, acolo se afla o cutie 
numerotată conţinând obiectele personale găsite 
asupra lui Abu Ali, pusă la păstrare în camera cu 
bunuri de la poliție, pentru perioada reglementară 
de timp. Acum exista cineva care reclama acele 
obiecte. 
. 

Kabakov vorbea la telefon de o jumătate de oră 
cu Tell, pe o linie securizată. Ambasadorul nu se 
arătă surprins de cererea lui Kabakov de a li se 
solicita indirect ajutor rușilor. Kabakov avea 
impresia că Yoachim Tell nu se lăsa niciodată luat 
prin surprindere. Avu senzația că sesizează o undă 
de căldură în vocea ambasadorului când îşi luă 
rămas-bun de la el. Să fi fost simpatie? Kabakov se 
înroși şi o luă cu pași mari spre ieşirea din centrul 
de comunicaţii. Vocea funcţionarului de la telex îl 
opri în cadrul uşii. Sosise un răspuns la 
investigația lui în legătură cu explozia din Siria din 
197]. 

În mesaj se spunea că explozia se produsese pe 
15 august, în timpul intensei acţiuni de recrutare 
făcute de Al Fatah în Damasc în acel an. Se știa că 
la momentul respectiv fuseseră trei organizatori în 
Damasc: 

— Fakhri al-Amari, conducătorul echipei, l-a 
asasinat pe primul-ministru iordanian Wasfi el-Tel 
şi i-a băut sângele. Se credea că Amari se afla în 
Algeria în acel moment. Investigaţiile în cazul lui 
erau în curs de desfăşurare. 

— Abdel Kadir atacase cândva cu un lansator de 
rachete un autobuz de şcoală israelian; fusese ucis 
când atelierul lui de bombe de lângă Cheikh Saad 
sărise în aer în 1973. În mesaj se mai spunea că 
fără îndoială Kabakov n-avea nevoie de amănunte 
privind moartea lui Kadir, deoarece fusese prezent 
la faţa locului la momentul respectiv. 

— Muhammad Fasil, alias Yusuf Halef, alias 
Sammar Tufig, se pare că pusese la cale atrocitățile 
comise la Miinchen şi era unul dintre oamenii cei 
mai vânați de Mossad. Se ştia că ultima dată Fasil 
operase în Siria. Mossadul credea că se aflase în 
Damasc la vremea raidului lui Kabakov în Beirut, 
dar potrivit unor rapoarte recente neconfirmate 
fusese în Beirut în ultimele trei săptămâni. 
Spionajul israelian făcea presiuni asupra surselor 
din Beirut şi din alte părți pentru a obţine 
informaţii în legătură cu locul unde se afla Fasil. 

Fotografiile lui el-Amari și Fasil erau transmise 
prin satelit la Ambasada Israelului din Washington 
pentru a-i fi înmânate lui Kabakov. Erau aşteptate 
şi negativele. Kabakov avu o tresărire. Dacă 
trimiteau negativele, însemna că fotografiile nu 
erau reușite, prea neclare pentru a fi de mare folos 
când se transmiteau electronic. Era, totuşi, ceva. 
Poate că ar fi fost mai bine dacă s-ar fi interesat 
mai întâi în privinţa rușilor. 

— Muhammad Fasil, murmură Kabakov. Da, 
ăsta e spectacolul tău preferat. Sper ca de data 
aceasta să-ţi faci apariția în carne şi oase. 

Înfruntând ploaia, plecă spre Brooklyn. 
Moşevski şi cei trei israelieni de sub comanda lui 
cercetau barurile din Cobble Hill, restaurantele cu 
preparate la minut şi cluburile cu jocuri orientale, 
încercând să dea de asistentul grec al lui Muzi. 
Poate că grecul îl văzuse pe american. Kabakov 
ştia că FBl-ul făcuse deja investigaţii în această 
direcţie, dar oamenii lui nu arătau a poliţişti. În 
plus, se încadrau perfect în conglomeratul rasial 
din acea zonă a oraşului şi puteau trage cu urechea 
la discuţii purtate în mai multe limbi. Kabakov se 
postă în biroul lui Muzi, examinând maldărul uriaş 
de hârtii pe care le lăsase importatorul, în speranţa 
că va găsi o informaţie cât de mică în legătură cu 
americanul sau cu oamenii de legătură ai lui Muzi 
din Orientul Mijlociu. Un nume, un loc, ceva, 
orice. Dacă exista o persoană aflată undeva între 

Istanbul şi Golful Aden care ştia de misiunea 
organizației Septembrie Negru în America şi dacă 
Kabakov i-ar fi putut afla numele, atunci ar fi răpit 
persoana respectivă sau ar fi murit încercând să 
facă acest lucru. Se înserase și Kabakov nu 
descoperise mare lucru, în afară de faptul că Muzi 
ținuse trei rânduri de registre contabile. Obosit, se 
întoarse acasă la Rachel. 

Rachel îl aştepta. Părea cumva schimbată și 
uitându-se la ea, Kabakov se simți revigorat. Un 
lucru le devenise clar amândurora, cât fuseseră 
departe unul de altul în timpul zilei. 

Se iubiră, cu o tandreţe infinită. Şi toate 
întâlnirile lor ulterioare fură marcate de aceeași 
tandrețe, ca şi când le-ar fi fost teamă să nu 
destrame fragilul cort pe care sentimentele lor îl 
clădiseră în jurul patului în care se iubeau. 

— Sunt o proastă, zise ea la un moment dat. Nu- 
mi pasă că sunt proastă. 

— În mod sigur mie nu-mi pasă, îi răspunse 
Kabakov. Vrei o țigară de foi? 

. 

Kabakov era sub duş la 7:00 dimineaţa când 
sună ambasadorul Tell. Rachel deschise uşa băii şi- 
l strigă prin aburul din încăpere. Kabakov ieşi în 
grabă, în timp ce Rachel era încă în cadrul ușii. Se 
înfăşură cu un prosop şi se îndreptă spre telefon. 
Rachel îşi făcea de lucru cu unghiile. 

Kabakov era neliniștit. Dacă ambasadorul ar fi 
avut un răspuns în legătură cu ruşii, nu ar fi folosit 
acest telefon. Tell vorbea calm, cu tonul cuiva care 
discută afaceri: 

— Domnule maior, ziariștii de la The New York 
Times fac o investigație în legătură cu 
dumneavoastră. De asemenea, ne-au pus niște 
întrebări incomode în legătură cu incidentul de pe 
Leticia. V-aş ruga să veniţi la ambasadă. Voi fi 
liber după ora trei, dacă vă convine. 

— O să vin. 

Kabakov găsi ziarul pe preşul de la uşa lui 
Rachel. Pagina întâi: MINISTRUL DE 
EXTERNE AL ISRAELULUI LA 
WASHINGTON CONVOCAT PENTRU 
CONVORBIRI ÎN PROBLEMA ORIENTULUI 
MIJLOCIU. O să-l citească mai târziu. COSTUL 
VIEȚII. GM RETRAGE AUTOCAMIOANELE. 
Pagina a doua. La dracu”. Vite-l: 


ARAB TORTURAT ÎN STATELE UNITE DE 
AGENȚŢI ISRAELIENI, SUSŢINE CONSULUL 
De Margaret Leeds Finch 


Un marinar libanez a fost torturat în 
timpul interogatoriului luat de agenţi 
israelieni la bordul unei nave comerciale 
în portul New York săptămâna trecută, 
înainte de a fi arestat de autorităţile 
vamale ale SUA sub acuzaţia de 
contrabandă, a declarat consulul libanez 
marți seara. 

Într-un protest vehement adresat 
Departamentului de Stat al SUA, 
consulul Yusuf el-Amedi a spus că 
ofițerul secund Mustafa Fawzi de pe 
cargoul Leticia a fost bătut şi supus la 
şocuri electrice de doi bărbaţi care au 
declarat că sunt israelieni. Fawzi a 
susținut că nu ştia ce căutau agenţii şi a 
refuzat să facă vreun comentariu privind 
acuzația de conspirație şi contrabandă 
care 1-a fost adusă. 

Un purtător de cuvânt israelian a negat 
categoric afirmațiile, spunând că 
acuzaţiile sunt o încercare stângace de 
incitare la ură față de israelieni. 

Doctorul Carl Gillette de la 
Departamentul Penitenciarelor a spus că 
l-a examinat pe Fawzi la Penitenciarul 
Federal de pe West Street şi că trupul 

bărbatului nu prezenta urme de violenţă 
fizică. 

Consulul Amedi a susținut că Fawzi a 
fost atacat de maiorul David Kabakov de 
la Forţa de Securitate israeliană și de un 
alt bărbat rămas neidentificat. Kabakov 
este ataşat la Ambasada Israelului din 
Washington. 

Nava Leticia a fost arestată... 


Kabakov citi pe sărite restul articolului. Slavă 
Domnului că autoritățile vamale își ținuseră gura 
în legătură cu investigația asupra vasului Leticia şi 
că ziarul nu avea încă informaţii despre Muzi. 

. 

— Sunteţi rechemat acasă, în mod oficial, zise 
ambasadorul Tell. 

Kabakov avu senzația că primise o lovitură în 
stomac. Colţul gurii îi zvâcni. 

Tell împinse hârtiile de pe birou cu vârful 
stiloului. 

— Conform uzanțelor, arestarea lui Fawzi a fost 
adusă la cunoştinţa consulului libanez, deoarece 
Fawzi este cetăţean libanez. Consulatul i-a pus la 
dispoziție un avocat. Se pare că avocatul, 
acționând la ordinele Beirutului, îl prezintă pe 
Fawzi în postura de erou. Libienii au fost și ei 
informaţi, deoarece vasul naviga sub pavilion 
libian. După menționarea numelui dumneavoastră, 
nu mai încape nicio îndoială că Al Fatah a fost 
alertată, la fel ca şi colonelul Gaddafi, luminatul 
om de stat libian. N-am văzut declarația pe care ei 
pretind că a formulat-o Fawzi, dar am înţeles că 
este scrisă într-un limbaj foarte colorat. Plină de 
descrieri anatomice plastice. L-aţi agresat? 

— N-a fost nevoie. 

— Libanezii şi libienii vor continua să 
protesteze până ce veți fi revocat din functie. 
Probabil sirienii or să li se alăture. Gaddafi n-are 
numai un singur diplomat arab. Şi mă îndoiesc că 

vreunul dintre ei cunoaşte motivul adevărat pentru 
care sunteţi aici, cu excepția lui Gaddafi, poate. 

— Ce zice Departamentul de Stat al Statelor 
Unite? 

Kabakov simţea că i se face rău. 

— Nu vor tărăboi diplomatic pe chestia asta. 
Vor să pună capăt incidentului. În mod oficial, nu 
mai sunteți bine venit aici, ca reprezentant al 
Israelului. 

— Idioţi cu feţe buhăite! Merită... 

Kabakov se opri instantaneu. 

— După cum știți, domnule maior, săptămâna 
aceasta la Naţiunile Unite se va discuta protestul 
Republicii Arabe Unite împotriva Israelului ca 
urmare a acțiunilor întreprinse împotriva taberelor 
„oamenilor de sacrificiu” din Siria de luna trecută. 
Această chestiune nu trebuie amplificată de un nou 
incident. 

— Şi dacă-mi dau demisia din post şi-mi iau un 
paşaport obișnuit? Atunci Tel Avivul ar putea să 
mă recuze, la nevoie. 

Ambasadorul Tell nu-l asculta. 

— E tentant să crezi că dacă — Doamne fereşte! 
— atentatul arabilor ar fi încununat de succes, 
americanii ar ajunge la disperare şi şi-ar dubla 
sprijinul acordat Israelului, zise el. Amândoi ştim 
că nu s-ar întâmpla una ca asta. Mulţi ar spune că 
această nenorocire s-a datorat tocmai faptului că 
Statele Unite ajută Israelul. Pentru că s-au implicat 
în alt război mărunt şi murdar. Indochina s-a 
săturat să-și mai bage nasul unde nu le fierbe oala, 
aşa cum a făcut și cu francezii, şi pe bună dreptate. 
Nu m-ar mira să constat că Al Fatah provoacă 
atentate la Paris dacă francezii ne vând avioane de 
vânătoare Mirages. Oricum, dacă se întâmplă o 
nenorocire aici, guvernele arabe vor condamna Al 
Fatah pentru a patru suta oară, iar Gaddafi o să le 
mai dea niște milioane de dolari. Americanii nu-și 
pot permite să rămână prea mult timp supăraţi pe 
arabi. Sună oribil, dar Statelor Unite le convine să 

dea vina doar pe Al Fatah. Şi asta datorită faptului 
că America consumă prea mult petrol. Dacă vom 
încerca să stopăm atentatul pus la cale de arabi, nu 
va fi prea rău pentru noi. Dacă nu-i mai ajutăm pe 
americani, chiar şi la cererea Departamentului de 
Stat, și arabii îşi duc la bun sfârșit planul, atunci 
vom fi totuşi vinovaţi. Și fiindcă veni vorba, 
americanii n-or să le ceară rușilor niciun fel de 
informaţii secrete privind Orientul Mijlociu. 
Departamentul de Stat ne-a informat că Orientul 
Mijlociu este „un focar de tensiune constantă între 
Est și Vest”, iar o asemenea cerere nu e posibilă. 
Nu vor să recunoască în fața ruşilor că CIA nu 
poate să obțină ea însăşi aceste informații. Ai făcut 
bine că ai încercat, totuşi, David. Ţi-a sosit 
telegrama. 

Tell îi dădu lui Kabakov telegrama de la sediul 
central al Mossadului. 

— Informaţia ţi-a fost transmisă şi prin releu la 
New York. 

În telegramă se spunea că Muhammad Fasil 
fusese văzut în Beirut în ziua următoare raidului 
condus de Kabakov. Avea o rană pe față similară 
cu cea descrisă de Mustafa Fawzi, ofiţerul secund 
de pe Leticia. 

— Muhammad Fasil, zise Tell încet. Cel mai rău 
dintre toți. 

— N-o să... 

— Aşteaptă, aşteaptă, David. Te rog să fu sincer. 
Cunoşti pe cineva, în Mossad sau oriunde 
altundeva, care ar putea fi mai bine pregătit decât 
tine să se ocupe de această chestiune? 

— Nu, domnule. 

Kabakov ar fi vrut să-i spună că dacă el nu ar fi 
luat înregistrarea din Beirut, dacă nu l-ar fi 
interogat pe Fawzi, dacă nu ar fi percheziționat 
cabina de pe navă, n-ar fi verificat registrele de 
acolo, nu l-ar fi prins pe Muzi pe picior greșit, ei 
n-ar fi ştiut nimic din tot ce se petrecea. În loc de 
asta zise doar „nu, domnule”. 

— Asta e şi concluzia noastră. Sună telefonul. 
Da? Cinci minute, foarte bine. Se întoarse spre 
Kabakov. Domnule maior, sunteţi amabil să vă 
prezentaţi la sala de conferinţe de la etajul doi? Nu 
uitaţi să vă îndreptaţi cravata. 

Kabakov simţea cum îl taie la gât gulerul 
cămăşii. Avea senzația că o gheară îi încleştase 
grumazul. Se opri în faţa sălii de conferinţe să se 
reculeagă. Poate că ataşatul militar tocmai se 
pregătea să-i citească ordinul prin care era 
rechemat acasă. N-ar obţine nimic dacă ar începe 
să zbiere la el. De fapt, despre ce fel de concluzie 
vorbea Tell? Dacă trebuia să se întoarcă în Israel, o 
să se întoarcă, fir-ar să fie, iar gherilele din Siria și 
Liban îşi vor dori al dracului de tare să fi rămas în 
Statele Unite. 

Kabakov deschise uşa. Bărbatul zvelt de la 
fereastră se întoarse spre el. 

— Intraţi, domnule maior Kabakov, zise 
ministrul de Externe al Israelului. 

După cincisprezece minute, Kabakov era din 
nou pe hol, încercând să-şi ascundă zâmbetul. O 
mașină a ambasadei îl duse la Aeroportul Naţional. 
Ajunse la terminalul El Al de la Aeroportul 
Internațional Kennedy cu douăzeci de minute 
înainte de decolarea zborului 601 spre Tel Aviv. 
Margaret Leeds Finch de la Times dădea târcoale 
pe lângă ghișeu. Îi puse tot felul de întrebări în 
timp ce el îşi verifica geanta înainte de a trece prin 
detectorul de metale. Răspunse politicos, dar 
monosilabic. ÎI urmă până la avion şi se ţinu după 
el până la rampa de îmbarcare care ducea la ușa 
avionului, unde fu oprită politicos, dar ferm, de 
agenţii de pază de la EI Al. 

Kabakov trecu de clasa întâi, de secțiunea 
turistică și ajunse la bucătărie, de unde se aducea 
la bord mâncarea caldă.  Zâmbindu-le 
stewardeselor, ieşi pe ușă şi ateriză pe platforma 
ridicată a dubei de aprovizionare. Platforma se lăsă 

în jos rapid și duba se întoarse la garaj. Kabakov 
se dădu jos şi urcă în maşina în care îl aşteptau 
Corley şi Moşevski. 

Oficial, Kabakov fusese rechemat acasă din 
Statele Unite. Neoficial, se întorsese. Acum trebuia 
să fie foarte atent. Dacă făcea vreo greșeală, 
reputația ţării lui ar fi avut mult de suferit. 
Kabakov se întreba ce discutaseră ministrul de 
Externe israelian şi secretarul de stat american la 
dejunul oficial. N-avea să afle niciodată detaliile 
convorbirilor, dar era clar că situația fusese 
analizată într-o anumită măsură. În ceea ce-l 
privea, instrucțiunile rămăseseră aceleași: să-i 
oprească pe arabi. Echipa cu care lucrase fusese 
rechemată la bază, cu excepția lui Moşevski. 
Kabakov urma să acţioneze drept consilier ex 
officio pentru americani. Fără îndoială că ultima 
parte a instrucțiunilor care-l priveau nu fusese 
discutată în timpul dejunului; dacă era nevoie să 
facă ceva mai mult decât să consilieze, nu trebuia 
să lase în urmă niciun martor ostil. 

O linişte tensionată domnea în mașina ce se 
îndrepta spre Manhattan. În cele din urmă, Corley 
rupse tăcerea: 

— Îmi pare rău pentru ce s-a întâmplat, bătrâne. 

— Nu sunt bătrânul tău, bătrâne, îi zise 
Kabakov calm. 

— Cei de la vamă au văzut Madona aia din 
plastic și au făcut scandal să-i arestăm pe indivizi. 
A trebuit s-o facem. 

— Nicio problemă, Corley. Sunt aici ca să te 
ajut, bătrâne. Ia uită-te la asta. 

Kabakov îi întinse una din fotografiile care-i 
fuseseră date când plecase de la ambasadă. Era 
încă umedă după developare. 

— Cine e? 

— Muhammad Fasil. Uite, citeşte dosarul. 

Corley fluieră a uimire. 

— München! De unde știi că el e omul pe care-l 
căutăm? Echipajul de pe Leticia n-o să-i divulge 


199 


identitatea. Poţi fi sigur de asta. 

— Nici nu trebuie. Citeşte în continuare. Fasil 
era în Beirut în ziua următoare raidului nostru. 
Trebuia să-l fi prins împreună cu ceilalți, dar nu 
ne-am așteptat să fie acolo. Un glonţ i-a lăsat o 
rană ca o dâră pe obraz. Libanezul de pe cargou 
avea o cicatrice pe obraz. Aşa a zis Fawzi. 

Fotografia fusese făcută într-o cafenea din 
Damasc şi era neclară. 

— Dacă ai negativul, putem s-o prelucrăm pe 
computerul de la NASA, zise Corley. La fel sunt 
mărite fotografule primite de la nava spaţială 
Mariner. 

Corley făcu o pauză. 

— A vorbit cineva de la Departamentul de Stat 
cu tine? întrebă el. 

— Nu, zise Kabakov. 

— Dar ai tăi au discutat cu tine. 

— Corley, „ai mei” vorbesc întotdeauna cu 
mine. 

— Ca să lucrezi prin intermediul nostru. Ţi-au 
spus clar că tu o să fii creierul, iar noi o să facem 
treaba, da? 

— Da, precis, bătrâne. 

Kabakov şi Moşevski coborâră din maşină la 
misiunea israeliană. Aşteptară ca maşina să iasă 
din raza lor vizuală, după care luară un taxi până 
acasă la Rachel. 

— Corley ştie oricum unde stăm, nu? spuse 
Moşevski. 

— Da, dar nu vreau ca ticălosul ăsta să creadă 
că poate veni aici când are el chef, zise Kabakov. 

În timp ce vorbea nu se gândea deloc la Corley 
sau la apartamentul lui Rachel. Se gândea la Fasil, 
Fasil, Fasil. 

. 

Muhammad Fasil stătea în pat în camera de 
oaspeţi de la parterul casei lui Lander şi era și el 
cufundat în gânduri. Mânca un baton de ciocolată 
elveţiană, pentru care avea o adevărată pasiune. 

Când era în misiune, se mulțumea cu mâncarea 
frugală a „oamenilor de sacrificiu”, dar în 
intimitate îi plăcea să frece ciocolata între degete 
până se topea, după care o lingea. Fasil mai avea şi 
alte asemenea mici plăceri. 

Manifesta un anumit grad de pasiune de 
suprafață şi o gamă largă de emoţii vizibile, dar 
lipsite de profunzime. Putea să fie și profund, și 
rece, şi acele adâncuri reci ascundeau lucruri hâde 
şi feroce care se izbeau şi se mușcau între ele în 
întunecimea din străfundurile lui. Învăţase să se 
autocunoască de foarte timpuriu. În același timp, 
îşi dezvăluise personalitatea şi în fața colegilor de 
şcoală, după care fu lăsat în pace. Fasil avea 
reflexe extraordinare şi o rezistență de oţel. Nu 
cunoştea frica, nici îndurarea, dar în mod cert era 
înzestrat cu  răutate. Fasil ilustra falsitatea 
fizionomiei, potrivit căreia fizionomia este 
expresia exterioară a naturii intime a persoanei. 
Fasil avea o siluetă frumoasă şi părea destul de 
simpatic. În realitate, era un monstru. 

În mod curios, numai oamenii cei mai primitivi 
şi cei mai rafinați îl apreciau. „Oamenii de 
sacrificiu” îl admirau de la distanţă şi îi lăudau 
comportamentul sub focul inamic, fără să-şi dea 
seama că sângele lui rece era altceva decât curaj. 
Dar nu-și putea permite să se amestece cu ultimii 
analfabeți și ignoranţi, care molfăiau carne de oaie 
şi înfulecau năut în jurul focului. Aceşti bărbaţi 
superstițioşi aveau instincte ascuţite. În curând 
începură să nu se mai simtă în apele lor în preajma 
lui şi se retraseră pe cât de repede le permiseseră 
bunele maniere. Dacă într-o bună zi avea să le fie 
conducător, trebuia mai întâi să rezolve această 
problemă. 

Şi Abu Ali, bărbatul acela mărunt şi abil, îl 
dibuise pe Fasil. Odată, când băuseră împreună o 
cafea, Ali descrisese una dintre cele mai vechi 
amintiri ale sale — un miel care se plimba prin 
casă. Apoi îl întrebă pe Fasil care era amintirea lui 

cea mai veche. Fasil îi povestise cum mama lui 
omorâse un pui de găină ţinându-i capul în foc. 
După ce-și termină relatarea, Fasil îşi dădu seama 
că nu fusese o conversaţie oarecare. Din fericire, 
Abu Ali nu putuse să-l discrediteze pe Fasil în 
ochii lui Najeer, pentru că Najeer însuşi era destul 
de ciudat. 

Moartea lui Najeer şi a lui Abu Ali lăsase un gol 
în conducerea organizaţiei Septembrie Negru, pe 
care Fasil intenționa să-l umple. Din acest motiv 
ardea de nerăbdare să ajungă înapoi în Liban. În 
abatorul pustiitor al politicii „oamenilor de 
sacrificiu”, un rival al lui Fasil putea să devină 
prea puternic în absenţa lui. Prestigiul lui în cadrul 
mișcării crescuse considerabil după masacrul de la 
München. Nu-l îmbrățișase însuşi preşedintele 
Gaddafi când luptătorii de gherilă supraviețuitori 
ajunseseră la Tripoli unde fuseseră primiți ca niște 
eroi? Fasil avusese impresia că preşedintele libian 
îi îmbrăţişase pe bărbaţii care realmente fuseseră la 
München cu ceva mai multă ardoare decât pe el, 
creierul care pusese la cale misiunea, dar Gaddafi 
fusese în mod cert impresionat. Şi nu dăduse 
Gaddafi cinci milioane de dolari organizației Al 
Fatah drept recompensă pentru atentatul din 
Minchen? Acela fusese un alt efect al eforturilor 
lui. Dacă atacul de la stadionul unde urma să se 
Joace finala de fotbal avea să reuşească şi dacă el o 
să-şi revendice meritul pentru succesul misiunii, 
atunci Fasil va deveni cel mai mare luptător de 
gherilă din lume, chiar mai cunoscut decât 
idealistul Guevara. Fasil credea că atunci se va 
putea bizui pe susținerea lui Gaddafi — și a 
tezaurului libian — ca să preia conducerea secțiunii 
Septembrie Negru şi eventual să-l înlocuiască pe 
Yaser Arafat în funcția de lider suprem al 
organizaţiei Al Fatah. Fasil ştia foarte bine că toți 
cei care încercaseră să-i ia locul lui Arafat 
muriseră. Avea nevoie de timp pentru a-şi asigura 
o bază solidă, pentru că atunci când o să preia 

conducerea lui Septembrie Negru, își vor face 
apariția şi asasinii lui Arafat. 

Să fie ucis în New Orleans nu servea nici unuia 
dintre scopurile lui. Iniţial nu intenţionase să ia 
parte la acţiune, aşa cum procedase şi în cazul 
atacului de la München. Nu-i era frică să o facă, 
dar era obsedat de destinul său în cazul în care 
rămânea în viață. Dacă n-ar fi apărut problema de 
pe Leticia, acum s-ar fi aflat tot în Liban. 

Fasil îşi dădea seama că şansele de a scăpa 
basma curată din New Orleans nu erau prea mari 
având în vedere planul actual. Lui îi revenea 
misiunea de a asigura forța fizică și foc de 
acoperire la Aeroportul Lakefront din New Orleans 
în timp ce bomba era ataşată la balon. Nacela nu se 
putea monta la balon în alt loc — echipajul de sol şi 
catargul de ancorare erau necesare pentru că 
dirijabilul trebuia ţinut perfect nemișcat în timp ce 
se ataşa bomba. 

Lander ar fi putut păcăli echipajul de sol pentru 
câteva secunde vitale, pretinzând că în nacelă se 
află nişte echipamente de televiziune destinate 
doar celor inițiați, dar şmecheria o să fie în scurt 
timp descoperită. Aveau să urmeze scene de 
violenţă şi, după decolare, Fasil va fi lăsat în câmp 
deschis pe aerodrom, riscând chiar să fie 
împresurat de poliție. Fasil credea că rolul lui nu 
era pe măsura capacităților sale. Ali Hassan ar fi 
putut îndeplini această funcţie, dacă n-ar fi fost 
omorât pe cargou. În mod clar nu era o treabă care 
să justifice sacrificarea lui Muhammad Fasil. 

Dacă n-avea să fie blocat la locul decolării, cea 
mai bună şansă de scăpare ar fi fost să deturneze 
un avion spre o ţară prietenă. Dar Lakefront, un 
aeroport particular pe malul lacului Pontchartrain, 
nu asigura curse de pasageri pe distanţe lungi. Ar 
putea să deturneze un avion particular cu o 
autonomie de zbor suficient de mare pentru a 
ajunge în Cuba, dar asta nu i-ar fi fost de ajutor. 
Nu putea conta pe Cuba să-i ofere azil. Fidel 

Castro era dur cu cei care deturnau avioane și, 
confruntat cu furia Americii, ar fi putut să-l predea 
pe Fasil. În plus, nu ar fi avut avantajul unui avion 
plin cu ostatici și niciun avion particular nu ar fi 
suficient de rapid ca să scape de avioanele de 
vânătoare americane care s-ar fi năpustit în văzduh 
de la șase baze de pe coastă. 

Nu, n-avea niciun chef să se prăbușească în 
Golful Mexic, în vreo carlingă plină de fum, 
conştient de faptul că totul se sfârşise în timp ce 
apa va năvăli peste el şi-l va strivi. Ar fi fost o 
prostie. Fasil era suficient de fanatic încât să-şi dea 
viața bucuros dacă trebuia să se achite de o datorie, 
dar nu voia să moară prosteşte. 

Chiar dacă ar fi putut să se strecoare prin oraş 
spre Aeroportul Internaţional din New Orleans, nu 
existau avioane de pasageri cu autonomie de zbor 
suficient de mare ca să ajungă în Libia fără să fie 
nevoie să se realimenteze cu combustibil și 
probabilitatea de a nu avea probleme la o astfel de 
escală de realimentare era redusă. 

Casa Războiului avea să fie mai furioasă ca 
oricând de la Pearl Harbor încoace. Fasil îşi aminti 
cuvintele amiralului japonez după atacul de la 
Pearl: „Mi-e teamă că am trezit un uriaș adormit şi 
i-am insuflat o dârzenie teribilă”. 

Risca să fie prins pe aeroportul unde avionul va 
face escală să se realimenteze, asta dacă era 
suficient de norocos încât să apuce să plece. 
Exista, de asemenea, probabilitatea ca traficul 
aerian să fie blocat în mai puţin de câteva minute 
după explozie. 

Fasil ştia că locul lui era în Beirut, în fruntea 
noii armate de luptători de linia întâi, care avea să 
se adune în jurul lui după acest triumf. Moartea lui 
în New Orleans ar aduce un deserviciu cauzei. 

Fasil trase concluzia finală. În mod clar Lander 
avea pregătirea necesară să ducă la bun sfârșit 
misiunea din punct de vedere tehnic. Acum că îl 
văzuse, Fasil ştia că era dispus să o facă. Dahlia 

părea să-l țină sub control. Pur şi simplu rămânea 
problema persoanei care trebuia să acționeze în 
ultimul moment la aeroport. Dacă Fasil reușea să 
rezolve această chestiune, atunci nu era nevoie de 
prezenţa lui acolo în carne şi oase. Putea să aștepte 
în Beirut cu un microfon în mână. În numai câteva 
minute, o legătură prin satelit cu New York-ul i-ar 
fi transmis imaginea şi declaraţia pe toate posturile 
de televiziune din lume. Putea să convoace o 
conferinţă de presă. Într-o clipită, ar deveni cel mai 
formidabil arab de pe planetă. 

La aeroportul din New Orleans nu era nevoie 
decât de doi trăgători de elită, importaţi în ultimul 
moment, care să fie în subordinea Dahliei şi să nu 
ştie nimic despre misiune până în clipa când 
trebuia să intre în acţiune. Acest lucru era posibil. 
Fasil se hotărâse. O să stea până când va vedea 
nacela ajunsă la New Orleans. Apoi o să plece. 

. 

Lui Fasil 1 se părea că Lander înaintează 
înnebunitor de încet cu fabricarea uriașei bombe. 
Lander ceruse cantitatea maximă de explozibil pe 
care o putea duce balonul, cu schije cu tot, în 
condiţii ideale. De fapt, nici nu se așteptase cu 
adevărat să primească exact cât ceruse. Acum că 
avea  explozibilul, intenționa să profite la 
maximum de el. Greutatea şi vremea erau 
singurele probleme — vremea în New Orleans în 
data de 12 ianuarie. Dirijabilul putea zbura în orice 
condiţii atmosferice propice desfăşurării unui meci 
de fotbal, dar ploaia însemna o greutate 
suplimentară şi în New Orleans căzuseră aproape 
două sute de centimetri de precipitații în ultimul 
an, mult peste media naţională. Chiar dacă 
suprafaţa balonului ar fi fost acoperită doar de 
rouă, şi aceasta ar fi cântărit ceva peste trei sute de 
kilograme, diminuând corespunzător capacitatea 
portantă a balonului. Lander calculase cu foarte 
mare atenție portanţa și avea să solicite balonul la 
limită când se va ridica în văzduh purtând sub el 


205 


oul distrugător. Pe o zi senină, cu soare, putea 
conta pe un oarecare ajutor de la efectul de supra- 
încălzire, adică un surplus de portanță câştigat 
când heliul din interiorul balonului devenea mai 
fierbinte decât aerul de afară. Dar dacă n-o să fie 
pregătit să-i facă faţă, ploaia putea periclita 
întreaga acțiune. După toate probabilitățile, în 
momentul în care el avea să fie gata să decoleze, o 
parte din membrii echipajului de la sol vor fi fost 
deja împușcați și dirijabilul trebuia să se ridice în 
aer fără nicio întârziere. Ca măsură de precauţie în 
caz de ploaie, secționase nacela, astfel încât putea 
să renunţe la o parte din ea dacă vremea o să fie 
nefavorabilă. Ce păcat că firma Aldrich nu folosea 
un dirijabil de marină mai mare în locul acelui mic 
balon, se gândi Lander. Pilotase astfel de dirijabile 
şi cărase cu ele şase tone de gheaţă, plăci mari de 
gheață care alunecau peste marginile balonului și 
se zdrumicau într-o cascadă scânteietoare când 
balonul dădea de aer mai cald. Dar acele dirijabile 
de mult dispărute erau de opt ori mai mari decât 
balonul Aldrich. 

Balonul trebuia să fie în perfect echilibru, 
indiferent dacă nacela rămânea intactă ori se 
foloseau doar trei sferturi din ea. Asta însemna că 
erau necesare puncte de montare opționale pe 
cadru. Toate aceste modificări îi luaseră timp, dar 
nu atât de mult cât se temuse Lander. Mai avea 
circa o lună până la finala campionatului de fotbal. 
Ultimele două săptămâni din acea lună avea să le 
piardă aproape în întregime zburând pe deasupra 
unor stadioane unde se jucau meciuri de fotbal. Îi 
mai rămâneau șaptesprezece zile de lucru, 
suficiente pentru a aduce proiectului o ultimă 
îmbunătățire. 

Fixă pe bancul de lucru o folie groasă de fibră 
de sticlă cu dimensiunea de circa treisprezece pe 
nouăsprezece centimetri. Folia era armată cu o 
plasă de metal şi curbată în două planuri, ca o 
secțiune din coaja unui pepene. Încălzi o bucată de 

explozibil din plastic şi-l rulă astfel încât să 
formeze o lespede de aceeaşi dimensiune, mărind 
cu grijă grosimea plasticului dinspre centru spre 
capete. 

Lander ataşă lespedea de plastic de partea 
convexă a foliei de fibră de sticlă. Dispozitivul 
arăta ca o carte încovoiată cu o singură copertă. 
Peste explozibilul din plastic pusese trei straturi de 
pânză cauciucată tăiată din husa unei saltele de la 
un pat de spital. Peste aceste straturi fixă o bucată 
de prelată uşoară plină cu gloanţe cu calibrul .177, 
ca nişte ţepi. Gloanţele se sprijineau pe partea 
plată, lipite de prelată, mai aproape unele de altele 
decât cuiele pe patul unui fachir. Pe măsură ce 
prelata presărată cu proiectile era întinsă şi fixată 
bine în jurul suprafeţei convexe a dispozitivului, 
vârfurile ascuţite ale gloanţelor se îndepărtau puţin 
unele de altele. Din acest motiv dispozitivul 
trebuia să fie curbat, pentru ca în momentul în care 
zburau gloanţele să se împrăștie după un model 
prestabilit. Lander planificase partea balistică cu 
multă grijă. Forma proiectilelor avea să le dea 
stabilitate în zbor întocmai ca aripile rachetelor 
folosite în Vietnam. 

Mai puse trei straturi de prelată acoperită cu 
gloanţe. Cele patru straturi conțineau în total nouă 
sute patruzeci şi patru de gloanţe. Lander calculă 
că la raza lor de acţiune de circa cincizeci şi cinci 
de metri, vor durui o suprafaţă de aproximativ trei 
sute de metri pătraţi, fiecare lovind o suprafaţă de 
circa treizeci de centimetri pătrați cu viteza unui 
glonţ de armă de mare putere. Nimic nu va 
supraviețui în zona atacului. Şi aceasta era doar 
macheta de probă. Dispozitivul adevărat care va fi 
suspendat sub balon avea să fie de trei sute 
şaptesprezece ori mai mare ca suprafață și 
greutate, fiecăruia din cei optzeci de mii nouă sute 
optzeci şi cinci de spectatori câți încăpeau pe 
Stadionul Tulane revenindu-i în medie 3,5 gloanţe. 

Fasil intră în atelier în timp ce Lander fixa 
învelișul exterior, o folie din fibră de sticlă având 
aceeaşi grosime cu învelișul nacelei. 

Lander nu scoase niciun cuvânt. 

Fasil nu părea să privească cu interes obiectul de 
pe bancul de lucru, dar, când își dădu seama ce era, 
se îngrozi. Arabul se uită prin atelier timp de mai 
multe minute, atent să nu atingă nimic. Fiind el 
însuși tehnician, instruit în Germania şi Vietnamul 
de Nord, Fasil nu se putea abține să nu admire cât 
de ordonat şi de economic fusese construită 
imensa nacelă. 

— Materialul ăsta se sudează greu, zise el, 
bătând cu degetele în tubulatura din aliaj 
Reynolds. Nu văd niciun echipament de sudură cu 
arc. A făcut altcineva treaba asta? 

— Am împrumutat nişte scule de la firmă în 
weekend. 

— Şi cadrul e detensionat. Chestia asta, 
domnule Lander, e într-adevăr o idee fantastică. 

Fasil voise ca această replică să fie un 
compliment plin de umor la adresa măiestriei lui 
Lander. Era foarte important să se înţeleagă bine 
cu americanul. 

— În cazul în care cadrul se strâmbă și carcasa 
din fibră de sticlă se rupe, cineva ar putea să vadă 
proiectilele în timp ce o scoatem din camion, zise 
Lander pe un ton egal. 

— Credeam că deja montați plasticul, acum că 
mai e doar o lună până la eveniment. 

— Încă nu sunt gata. Trebuie să verific ceva mai 
întâi. 

— Pot să vă ajut. 

— Ştii ce index exploziv are acest material? 

Fasil dădu din cap a regret. 

— E foarte nou. 

— Ai văzut vreodată cum se detonează 
materialul de genul ăsta? 

— Nu. Instructorii ne-au spus că e mai puternic 
decât C-4. Ați văzut ce-a făcut cu apartamentul lui 

Muzi. 

— Am văzut o gaură în perete şi nu pot deduce 
prea multe numai din atât. Cea mai obişnuită 
greşeală care se face la construirea unui dispozitiv 
antipersonal este să se pună gloanţele prea aproape 
de încărcătură, şi astfel să se dezintegreze în 
timpul exploziei. Gândeşte-te la asta, Fasil. Dacă 
nu ştiai acest lucru, ar fi bine să-l înveți. Citeşte 
manualul ăsta practic şi-o să afli tot ce trebuie să 
ştii. Dar cel mai important lucru e următorul: Nu 
vreau ca gloanțele să se fragmenteze în timpul 
exploziei. Nu mă interesează doar să umplu 
şaptezeci şi cinci de spitale pentru surzi. Nu ştiu 
cât spaţiu trebuie să las între plastic şi proiectile ca 
să le protejez. 

— Păi uitați-vă la o mină de tip Claymore... 

— Nu mă ajută cu nimic. Aici am de-a face cu o 
rază de acțiune mai mare și cu infinit mai mult 
explozibil. Nimeni până acum n-a mai construit o 
bombă de asemenea dimensiuni. O mină Claymore 
e cât un manual de şcoală. Asta e cât o barcă de 
salvare. 

— Cum va fi poziționată nacela când va fi 
detonat explozibilul? 

— Pe linia de 45 de metri la exact 30 de metri 
altitudine, aliniată pe lungimea terenului. Observi 
cum curba nacelei se pliază pe curba stadionului. 

— Deci... 

— Deci, Fasil, trebuie să fiu sigur că gloantțele 
se dispersează pe traiectoria corectă în formă de 
arc de cerc şi nu se împrăștie în fascicule mari. Am 
ceva spațiu la dispoziție sub înveliş. Pot să 
accentuez curbele, la nevoie. O să aflu cum e cu 
spațiul-tampon și cu dispersia proiectilelor când 
voi detona macheta asta, zise Lander, lovind uşurel 
cu mâna maşinăria de pe bancul de lucru. 

— Are cel puțin jumătate de kilogram de plastic 
înăuntru. 

— Da. 

— Nu puteţi s-o detonaţi fără să atrageţi atenția 
autorităților. 

— Ba da, pot. 

— N-o să aveţi timp să studiați efectele 
exploziei până să vină autoritățile. 

— Ba o să am. 

Fusese pe punctul să spună „nebunie”, dar se 
opri la timp. 

— ... e o mare imprudenţă. 

— Nu-ţi face griji, arabule. 

— Pot să vă verific calculele? 

Fasil spera să găsească o modalitate de a opri 
experimentul. 

— Te rog. Ține minte, asta nu e o machetă la 
scară a părții laterale a nacelei. Are doar cele două 
curbe folosite pentru dispersarea gloanțelor. 

— O să ţin minte, domnule Lander. 

Fasil vorbi între patru ochi cu Dahlia când fata 
duse gunoiul afară. 

— Discută cu el, îi zise în arabă. Ştim că 
mașinăria o să funcționeze. Chestia asta cu testul e 
un risc inutil. O să piardă totul. 

— Altfel s-ar putea să nu funcţioneze perfect, îi 
răspunse Dahlia în engleză. Şi trebuie să 
funcționeze impecabil. 

— Nu e nevoie să fie chiar atât de perfect. 

— Trebuie, din punctul lui de vedere. Şi dintr-al 
meu. 

— Pentru scopul misiunii noastre, pentru ce ne- 
am propus noi să facem, maşinăia o să 
funcționeze fără alte îmbunătățiri. 

— Tovarăşe Fasil, ultimul lucru pe care-l va 
face Michael Lander în viață va fi să apese pe 
butonul acela în nacelă pe 12 ianuarie. El n-o să 
mai fie ca să vadă ce urmează după aceea. Nici eu, 
de altfel, dacă o să aibă nevoie de mine să-l 
însoțesc. Trebuie să știm ce va urma, înţelegi? 

— Înţeleg că începi să vorbeşti mai degrabă ca 
el decât ca un luptător de gherilă. 

— Înseamnă că ai o inteligenţă limitată. 

— În Liban te-aş ucide pentru ce-ai spus acum. 

— Suntem departe de Liban, tovarăşe Fasil. 
Dacă vreunul din noi o să mai vadă vreodată 
Libanul, n-ai decât să încerci s-o faci. 

14. 


Doctoriţa Rachel Bauman stătea la un birou în 
Halfway House, în partea de sud a Bronxului și 
aştepta. Avea multe amintiri legate de centrul de 
dezintoxicare. Se uita în jur prin mica încăpere 
luminoasă, cu zugrăveala de calitate inferioară şi 
mobilierul de ocazie și se gândea la minţile 
răvăşite şi disperate pe care încercase să le 
pătrundă aici și la lucrurile auzite în perioada cât 
lucrase ca medic voluntar. Din cauza amintirilor pe 
care 1 le evoca preferase să se întâlnească aici cu 
Eddie Stiles. 

Se auzi o bătaie ușoară în uşă şi intră Stiles, un 
bărbat puţintel la trup, cu un început de chelie, 
care aruncă scurte priviri în jur. Se bărbierise cu 
grijă pentru această întrevedere și-și pusese un 
plasture peste tăietura de pe falcă. Stiles zâmbea 
încurcat şi se juca cu şapca. 

— Ia loc, Eddie. Arăţi bine. 

— Mai bine ca oricând, doamnă doctor 
Bauman. 

— Cum merge afacerea cu remorcherul? 

— Sincer să fiu, nu prea merge. Dar îmi place, 
îmi place, înțelegeți, adăugă el repede. Mi-aţi făcut 
un mare bine că ați intervenit să mi se dea slujba 
asta. 

— N-am făcut decât să-l rog pe omul acela să 
vadă ce eşti în stare. 

— Da, ei, oricum, nici nu aş fi primit-o altfel. 
Dumneavoastră ce mai faceţi? Arătaţi schimbată 
cumva, vreau să zic ca şi când v-ar merge bine. 
Dar ce tot vorbesc eu, dumneavoastră sunteți 
doctorul, zise el râzând timid. 

Rachel observă că se îngrăşase. Când îl 
cunoscuse în urmă cu trei ani, tocmai fusese 
arestat pentru că adusese țigări de contrabandă din 
Norfolk într-un trauler de doisprezece metri. 
Dependenţa sa de heroină îl costa şaptezeci şi cinci 

de dolari pe zi. Eddie petrecuse multe luni la 
Halfway House şi stătuse de vorbă cu Rachel ore 
în şir. Doctorita Bauman lucrase cu el în faza 
critică a procesului de dezintoxicare. 

— De ce m-aţi căutat, doamnă doctor Bauman? 
Vreau să zic, sunt bucuros să vă văd și în privința 
consumului de droguri... 

— Ştiu că ai renunţat, Eddie. Vreau să-ţi cer un 
sfat. 

Niciodată până acum nu mai profitase de o 
relație profesională şi nu-i venea la îndemână să o 
facă. Stiles observă imediat acest lucru. 
Circumspecția lui înnăscută se lupta cu respectul și 
afecțiunea pe care le nutrea față de ea. 

— N-are nicio legătură cu tine, zise doctorița. O 
să-ți spun despre ce e vorba şi tu o să vezi dacă mă 
poți ajuta. 

Stiles se relaxă puţin. Nu i se cerea să promită 
nimic pe loc. 

— Trebuie să găsesc o barcă, Eddie. O barcă 
anume. O barcă implicată în afaceri murdare. 

Pe faţa lui nu se citea nimic. 

— V-am spus că lucrez pe un remorcher şi asta-i 
tot ce fac, doar ştiţi lucrul acesta. 

— Ştiu. Dar cunoşti o mulțime de oameni, 
Eddie. Eu n-am de-a face cu persoane care 
folosesc bărci pentru afaceri ilicite. Am nevoie de 
ajutorul tău. 

— Suntem sinceri unul cu celălalt, întotdeauna 
am fost, da? 

— Da. 

— N-aţi divulgat nimic din ce v-am povestit 
când eram pe canapea, aşa-1? 

— Bineînţeles. 

— OK, spuneţi-mi despre ce e vorba și cine se 
interesează de afacerea asta. 

Rachel ezită. Trebuia să-i spună adevărul. 

— Agenţii federali m-au întrebat deja despre 
asta, zise Stiles când termină. Tipul ăla a venit la 
bord şi m-a luat la întrebări de faţă cu toată lumea, 

ceea ce nu mi-a plăcut. Știu că i-au mai interogat şi 
pe alţii, nişte cunoștințe de-ale mele. 

— Şi nu le-ai spus nimic. 

Stiles zâmbi şi se înroși. 

— Nu ştiam nimic, deci n-am avut ce să le spun. 
Ca să fiu sincer, nici nu m-am gândit prea bine. 
Cred că nici ceilalți, pentru că am auzit că și acum 
fac investigaţii. 

Rachel aşteptă, fără să-l preseze. Bărbatul acela 
mic de statură se trase de guler, se frecă pe barbă 
şi-şi puse fără grabă mâinile la loc în poală. 

— Vreţi să vorbiţi cu proprietarul bărcii? Vreau 
să zic, nu dumneavoastră, nu ar fi... adică prietenii 
dumneavoastră vor. 

— Da. 

— Doar să vorbească? 

— Doar atât. 

— Contra cost? Vreau să zic, nu pentru mine, 
doamnă doctor Bauman. Să nu vă gândiţi la aşa 
ceva, pentru numele lui Dumnezeu, vă datorez 
deja foarte mult. Dar ce vreau să spun e că dacă ar 
fi să ştiu pe cineva, foarte puţine lucruri se pot 
obține pe gratis. Am vreo două sute de dolari, vi-i 
dau cu plăcere, dar s-ar putea... 

— Nu-ţi face probleme în legătură cu banii, zise 
ea. 

— Spuneţi-mi încă o dată unde a reperat Paza 
de coastă prima dată barca şi cine ce a făcut. 

Stiles ascultă, dădu din cap şi din când în când 
puse câte o întrebare. 

— Sincer să fiu, nu ştiu dacă o să vă pot fi de 
folos, doamnă doctor Bauman, zise Stiles în cele 
din urmă. Dar mi-au venit în minte niște lucruri. O 
să trag cu urechea pe ici, pe colo. 

— Cu foarte mare grijă. 

— Bineînţeles. 

15. 


Harry Logan era la volanul micului camion- 
platformă hodorogit cu care, la fiecare oră, îşi 
făcea rondul pe terenul unde se afla echipamentul 
greu al firmei United Coal. Paznicul se uita de-a 
lungul şirurilor de buldozere și vagonete de steril, 
atent la eventualii hoți şi ecologişti agresivi care 
militau pentru conservarea resurselor naturale și pe 
care, de altfel, nu-i văzuse niciodată pe-acolo. 
Totul era în ordine, aşa că putea s-o întindă. 

Viră pe un drum nepietruit care urma cicatricea 
gigantică lăsată de mina de suprafaţă în colina din 
Pennsylvania, ridicând un nor de praf roşu în 
spatele camionului. Cicatricea era lungă de opt 
mile şi lată de două şi se lungea pe măsură ce 
imensele excavatoare muşcau din deal. Douăzeci 
şi patru de ore din douăzeci şi patru, șase zile pe 
săptămână, două dintre cele mai mari excavatoare 
din lume îşi închideau cu zgomot fălcile imense, 
rupând din coasta dealului precum sfâşie hienele 
burta vânatului. Nu se opreau decât duminica, căci 
preşedintele firmei United Coal avea puternice 
convingeri religioase. 

Acum era duminică și doar vârtejurile de praf se 
mişcau în acea pustietate dezolantă. În acea zi, 
Harry Logan câștiga ceva bani în plus. Căuta prin 
gunoaie şi își făcea de lucru în zona condamnată să 
fie în curând rasă de industria mineritului. În 
fiecare duminică, Harry Logan își părăsea postul 
de pază de pe terenul unde se aflau echipamentele 
de lucru și se ducea în micul sat abandonat de pe 
deal, aflat chiar în calea excavatoarelor. Foştii 
locuitori ai satului luaseră cu ei când se mutaseră 
tot ce socotiseră mai de preţ, dar n-avuseseră flerul 
lui Logan în materie de nimicuri vandabile. Logan 
era un veritabil scormonitor prin gunoaie. Se găsea 
plumb bun în canalele de scurgere de modă veche 
şi ţevărie. Se puteau smulge întrerupătoarele 

electrice din perete şi mai erau dozele de la duşuri 
şi sârma din cupru. Toate aceste lucruri le 
comercializa la târgul de vechituri al ginerelui său. 
În duminica asta, Logan era nerăbdător să înhaţe o 
pradă cât mai mare, pentru că între sat şi mina de 
suprafață nu mai rămăsese decât o optime de milă. 
În două săptămâni satul avea să fie înghiţit de 
buldozere. 

Parcă cu spatele în garajul de lângă o casă. Se 
făcu o linişte profundă când opri motorul. Nu se 
auzea decât vântul fluierând prin casele răsfirate, 
fără ferestre. Logan încărca un morman de carton 
gudronat în camion când auzi avionul. 

Aparatul Cessna, roşu, cu patru locuri, făcu 
două tururi pe deasupra satului. Uitându-se în josul 
colinei printre copaci, Logan îl văzu poziţionându- 
se pe direcția drumului nepietruit de la mină. Dacă 
l-ar fi pasionat astfel de lucruri, i-ar fi plăcut să 
urmărească o superbă aterizare cu vântul din 
coastă, balansul aripilor, echilibrarea pe direcție, 
felul cum micul avion rulă lin, măturând praful 
drumului pe lângă el. 

Logan se scărpină în cap. Ce-or fi vrând 
oamenii ăia? Poate erau inspectori de la firmă. În 
cazul acesta avea să le spună că făcea un control 
prin sat. Avionul era acum ascuns vederii, în 
spatele unei pădurici dese. Precaut, Logan îşi croi 
drum la vale printre copaci. Când văzu din nou 
aparatul, era gol şi avea roțile blocate. Auzi voci 
printre copaci în stânga lui şi se îndreptă în tăcere 
într-acolo. Văzu un hambar mare şi gol, învecinat 
cu un teren agricol de vreo două hectare. Logan 
ştia foarte bine că acolo nu era nimic valoros de 
furat. Uitându-se de la marginea pădurii, văzu doi 
bărbați şi o femeie pe terenul de cultură, cu 
picioarele afundate până la glezne în verdele 
fraged al griului de iarnă. 

Unul dintre bărbaţi era înalt, purta ochelari de 
soare şi o jachetă de schi. Celălalt, cu chipul mai 
smead, avea un semn pe față. Bărbaţii desfăşurară 

o funie lungă şi măsurară o distanţă dintr-o parte a 
hambarului până undeva pe terenul de lângă el. 

Femeia postă un teodolit de topograf şi bărbatul 
mai înalt se uită prin el, în timp ce bărbatul mai 
oacheş făcea semne cu vopsea pe peretele 
hambarului. Cei trei se strânseră în jurul unei 
planşete, gesticulând. 

Logan ieşi din pădure. Bărbatul negricios îl văzu 
şi zise ceva, dar Logan nu auzi ce. 

— Ce faceţi aici, oameni buni? 

— Bună ziua, zise femeia zâmbind. 

— Aveţi vreo legitimaţie de serviciu de la 
firmă? 

— Nu suntem de la firmă, zise bărbatul mai 
înalt. 

— Aceasta e o proprietate particulară. N-aveţi 
voie aici. De-aia sunt eu pus, să nu las oamenii să 
intre aici. 

— Nu voiam decât să facem niște fotografii, 
zise bărbatul înalt. 

—  N-aveţi ce poza aici, răspunse Logan 
suspicios. 

— O, ba da. Pe mine, zise femeia, trecându-şi 
limba peste buze. 

— Facem poze pentru coperta unei reviste mai 
exclusiviste, ca să zicem aşa, o revistă mai 
îndrăzneață, înțelegeţi? 

— Vreți să ziceți o revistă cu nuduri? 

— Preferăm să-i spunem publicație naturistă, 
zise bărbatul înalt. Genul ăsta de poze nu-l poți 
face oriunde. 

— Aş putea fi arestată, zise femeia râzând. 

Arăta într-adevăr bine. 

— E prea frig pentru chestia asta, răspunse 
Logan. 

— O să intitulăm poza „Piele de găină”. 

Între timp, bărbatul negricios desfăşură o bobină 
de sârmă de la tripod până la copaci. 

— Nu încercați să mă prostiți, nu ştiu nimic 
despre chestia asta. Cei de la firmă nu mi-au zis că 

pot să las pe cineva aici. Mai bine vă duceţi de 
unde ați venit. 

— Vrei să ne ajuţi şi să câştigi cincizeci de 
dolari? N-o să dureze decât o jumătate de oră şi pe 
urmă plecăm, zise bărbatul înalt. 

Logan se gândi puţin. 

— Bine, dar să ştiţi că nu pozez gol. 

— Nici n-o să fie nevoie. Mai e cineva pe-aici? 

— Nu. Nu e nimeni pe o distanță de câteva mile. 

— Atunci n-o să avem probleme. 

Bărbatul îi întinse cincizeci de dolari. 

— Te jigneşte gestul meu? 

— Nu, deloc. 

— Atunci ce te holbezi la ei? 

Femeia de lângă bărbatul înalt se foi, neliniștită. 

— N-am vrut, zise Logan. 

Se vedea reflectat în ochelarii de soare ai 
bărbatului. 

— Voi doi luaţi camera de filmare din avion, în 
timp ce acest domn şi cu mine o să facem 
pregătirile necesare. 

Bărbatul oacheş și femeia dispărură în pădure. 

— Cum te cheamă? 

— Logan. 

— Bine, domnule Logan. Ar fi bine să aduci 
vreo două scânduri şi să le pui pe iarbă chiar aici, 
la mijlocul peretelui hambarului, ca să aibă 
doamna pe ce să stea. 

— Ce să fac? 

— Să pui nişte scânduri aici, chiar în centru. 
Pământul e rece şi vrem să 1 se vadă picioarele în 
poză, nu să fie îngropate în iarbă. Unora le plac 
picioarele fetelor. 

În timp ce Logan se ocupă de scânduri, bărbatul 
înalt dădu la o parte teodolitul şi fixă de tripod un 
obiect curbat ciudat. Se întoarse şi-l strigă pe 
Logan. 

— Nu, nu. Pune scândurile una peste alta! 

Făcu un cadru cu mâinile şi se uită prin el cu 
ochii mijiți. 

— Acum urcă-te pe scânduri să văd dacă e totul 
în regulă. Stai aşa, nu te mişca, uite-i că vin cu 
dispozitivul de vizare. 

Bărbatul înalt dispăru printre copaci. 

Logan se scărpină în cap. Pentru o clipită, 
creierul lui înregistră lumina orbitoare, dar nu auzi 
bubuitura. Douăzeci de proiectile îl sfâşiară în 
bucăţi și explozia îl aruncă în peretele hambarului. 

Lander, Fasil şi Dahlia veneau alergând prin 
fum. 

— Carne tocată, zise Fasil. 

Întoarseră trupul inert să-i examineze spatele. 
Fotografiară în grabă peretele hambarului. Se 
încovoiase şi arăta ca o strecurătoare uriaşă. 
Lander intră în hambar. Sutele de găurele din 
perete lăsau să treacă prin ele lumina soarelui, care 
se reflecta ca nişte pistrui pe faţa lui în timp ce 
camera ţăcănea continuu. 

— Un succes deplin, zise Fasil. 

Târâră trupul în hambar, îl stropiră cu benzină şi 
stropiră şi lemnul uscat dimprejurul lui, apoi, de la 
ieşire, lăsară în urmă o dâră de benzină lungă de 
aproape douăzeci de metri. Focul ajunse în hambar 
şi aprinse băltoacele de benzină ridicând o văpaie 
care la ardea feţele. 

Un fum negru se înălța din hambar în timp ce 
avionul Cessna dispărea în zare. 

— Cum ai găsit locul ăsta? întrebă Fasil, 
aplecându-se în față de pe scaunul din spate ca să 
se facă auzit peste zgomotul motorului. 

— Umblam după dinamită vara trecută, zise 
Lander. 

— Crezi că autoritățile or să vină curând? 

— Mă îndoiesc, aici se produc explozii tot 
timpul. 

16. 


Eddie Stiles stătea lângă fereastră în bufetul 
Acvariului din New York şi-şi făcea griji. De la 
masa lui o vedea pe Rachel Bauman, dedesubt, la 
vreo patruzeci de metri distanţă, la balustrada 
țarcului pentru pinguini. Nu Rachel Bauman îl 
îngrijora, ci cei doi bărbaţi care erau cu ea. Lui 
Stiles nu-i plăcea deloc cum arătau. Cel din stânga 
ei semăna cu Man Mountain Dean din filmul 
Marele Joe Young. Celălalt era puţin mai scund, 
dar părea şi mai înfricoşător. Avea mişcări 
domoale şi chibzuite, genul acela de echilibru de 
care Eddie învățase să se teamă. Fiarele din lumea 
lui Eddie se mişcau aşa. Cei din elită. Erau foarte 
diferiți de gorilele pe care le angajau cămătarii, 
namilele alea dure care-și lăsau greutatea pe 
călcâie. 

Lui Eddie nu-i plăcea felul în care privirea 
bărbatului se plimba peste capetele lor, peste 
acoperișul acvariului unde erau ţinuţi rechinii, 
peste gardurile de pe dunele care separau Acvariul 
de faleza de la Coney Island. Bărbatul scana lent 
zona cu privirea, apoi o scruta minuțios bucăţică 
cu bucăţică, în stilul infanteriştilor, de aproape la 
distanță, mişcându-şi tot timpul degetul peste 
capul unui pinguin care-l urmărea atent. 

Lui Eddie îi părea rău că alesese Acvariul ca loc 
de întâlnire. În timpul săptămânii nu era suficient 
de aglomerat ca să-i dea senzația aceea 
confortabilă de anonimat. 

Doctorita Bauman își dăduse cuvântul de onoare 
că nu va fi implicat în nimic. Nu-l minţise 
niciodată. Viața lui, cea pe care încerca să şi-o 
construiască, se baza pe ceea ce învățase despre el 
cu ajutorul doctoriței Bauman. Dacă acest lucru nu 
era adevărat, atunci tot eşafodajul se prăbuşea. 
Sorbi şi ultima picătură de cafea, coborî grăbit 
scările şi ocoli să ajungă la bazinul unde se afla 

balena. Auzi balena suflând înainte să ajungă în 
dreptul piscinei. Era o femelă orca lungă de peste 
doisprezece metri, elegantă, cu spatele negru și 
marcajele albe. Tocmai avea loc un spectacol 
demonstrativ. Un tânăr stătea pe o platformă 
deasupra apei, ținând un peşte în mâna ridicată în 
lumina palidă a soarelui de iarnă. Apa se umfla de- 
a curmezișul bazinului, conturând un val în timp 
ce balena înainta pe dedesubt ca o locomotivă 
întunecată. Tâşni vertical din apă și tot corpul ei 
uriaş rămase suspendat în aer în fracțiunea de 
secundă în care apucă peştele cu dinții săi 
triunghiulari. 

Eddie auzi aplauzele din spatele său în timp ce 
cobora scările spre galeria de la subsol cu acvariile 
ei imense cu geamuri turnate. Încăperea era umedă 
şi întunecoasă, luminată de soarele care ajungea 
aici filtrându-se prin apa verde-albăstruie din 
piscina balenei. Eddie se uită la piscină. Orca se 
deplasa pe fundul împestriţat al bazinului, dându-i 
ocol la nesfârșit şi mestecând. Trei familii cu copii 
zgomotoşi coborâră scările şi i se alăturară. 

— Tati, n-o văd. 

Tatăl își ridică băiatul pe umeri, lovindu-l cu 
capul de tavan, apoi ieși afară cu copilul care ţipa. 

— Bună, Eddie, zise Rachel. 

Însoţitorii stăteau în spatele ei, la distanță de 
Eddie. Înseamnă că sunt manieraţi, se gândi el. 
Dacă ar fi fost ucigași plătiți sau copoi, l-ar fi 
flancat de ambele părți. 

— Bună ziua, doamnă doctor Bauman, zise 
Eddie uitându-se scurt peste umărul ei. 

— Eddie, dă-mi voie să ţi-i prezint pe David şi 
Robert. 

— Mă bucur să vă cunosc. 

Eddie dădu mâna cu ei. Bărbatul mai masiv 
avea în mod cert un revolver sub braţul stâng. 
Poate şi celălalt avea, dar sacoul îl masca mai bine. 
Observă că monturile primelor două degete de la 
mâna lui David erau mai mari, iar muchia palmei 


221 


te ducea cu gândul la un rașpel. Nu se pricopsise 
cu aşa ceva învățând jocul de-a prinselea. Doamna 
doctor Bauman era o femeie foarte deşteaptă şi 
înțelegătoare, dar nu ştia prea multe despre ea, se 
gândi Eddie. 

— Doamnă doctor Bauman, aş vrea să discut 
ceva cu dumneavoastră... între patru ochi, dacă nu 
vă supăraţi. 

Eddie îi vorbi în şoaptă la ureche, în celălalt 
capăt al încăperii. Copiii care țipau îi acopereau 
vocea. 

— Doamnă doctor, spuneţi-mi, vă rog, îi 
cunoaşteţi bine pe indivizii ăştia? Ştiu că 
dumneavoastră aşa credeţi, dar ce vreau eu să zic e 
chiar îi cunoaşteţi? Doamnă doctor, ăştia sunt nişte 
tipi foarte duri. Ştiţi, există mai multe feluri de tipi 
duri. Întâmplător e o chestie pe care o cunosc. 
Aceşti tipi sunt cei mai duri dintre cei duri, nu 
niște simple moace, dacă înţelegeți ce vreau să 
spun. Nu mi se pare că ar fi o bagatelă. Nu suport 
să vă văd în anturajul unor astfel de indivizi. Asta, 
ştiţi, dacă nu vă sunt rude sau ceva de genul ăsta şi 
nu aveţi ce face. 

Rachel îşi puse mâna pe braţul lui. 

— Mulţumesc, Eddie. Ştiu despre ce vorbeşti. 
Dar îi cunosc de foarte multă vreme. Sunt prietenii 
mel. 

În bazinul balenei fusese adus un delfin, ca să-i 
țină companie. Îşi făcea de lucru ascunzând bucăţi 
de peşte în canalul de scurgere, în timp ce balena 
era atentă la antrenor. Balenei îi trebuiră vreo zece 
secunde ca să alunece pe lângă fereastra de sub 
apă, în vreme ce ochiul ei mic îi urmărea pe 
oamenii care vorbeau de partea cealaltă. 

— Tipul ăsta despre care am auzit, Jerry Sapp, a 
făcut o chestie în Cuba acum vreo doi ani, îi spuse 
Stiles lui Kabakov. Cuba! S-a strecurat cu 
barabafta lui pe sub nasul radarului de coastă în 
apropiere de Puerta Cabanas împreună cu nişte 
cubanezi din Miami. 

Stiles îşi plimbă privirea de la Kabakov la 
Rachel şi înapoi. 

— Aveau nu știu ce aranjamente pe uscat, au 
ieşit la mal cu una din bărcile alea gonflabile gen 
Avon sau Zodiac, şi au venit cu barabafta aia 
înapoi. Nu ştiu ce dracu” s-a întâmplat, dar tipul 
ăsta nu s-a mai întors în Florida. A dat de belea cu 
o vedetă a Pazei de coastă din Bahia Honda şi a 
tulit-o direct în Yucatan. Avea un al doilea rezervor 
pe puntea din prova. 

Kabakov asculta bătând darabana cu degetele pe 
balustradă. Balena se  liniştise între timp, 
odihnindu-se la suprafaţă. Coada ei mare era 
arcuită în jos, cu cele două jumătăţi atârnând la trei 
metri sub apă. 

— Copiii ăştia mă înnebunesc, zise Eddie. Hai 
să plecăm de aici. 

Stătură pe coridorul întunecos unde se afla 
acvariul cu rechini, uitându-se la lungile siluete gri 
care se învârteau la nesfârșit în bazin și la peştii 
mici ce țâşneau printre ei. 

— Oricum, m-am întrebat mereu cum a reuşit 
tipul ăla să se strecoare în Cuba. De când cu 
Golful Porcilor au un radar nemaipomenit. Aţi 
spus că tipul dumneavoastră a scăpat de radarul 
Pazei de coastă. E acelaşi lucru. Aşa că m-am 
interesat discret de Sapp ăsta. A fost în Asbury 
Park, la localul lui Sweeney, acum vreo două 
săptămâni. Dar nimeni nu l-a mai văzut de atunci. 
Are o barcă de pescuit de aproape doisprezece 
metri, un model Shing Lu. Sunt construite în Hong 
Kong și nu greşesc deloc când spun construite. A 
lui e toată din lemn. 

— Unde-şi ținea barca? întrebă Kabakov. 

— Nu ştiu. Nimeni nu pare să ştie. Vreau să 
spun, nu poți să întrebi prea multe, mă înţelegeți? 
Dar barmanul de la Sweeney preia mesajele pentru 
tipul ăsta şi cred că ar putea lua legătura cu el. 
Numai în cazul în care ar fi vorba de o afacere. 

— În ce fel de afacere s-ar băga? 

— Depinde. Tipul trebuie să ştie dacă-i vorba de 
contrabandă. Dacă s-a implicat în afacerea asta 
care vă interesează pe dumneavoastră, atunci sigur 
a fost vorba de contrabandă. Dacă a lucrat pe bază 
de contract, adică a închiriat barca cuiva, atunci a 
stat permanent pe frecvenţa Pazei de coastă. N-aţi 
face la fel? 

— Unde ai fugi, în locul lui? 

— Aş fi păzit barca o zi sau două după ce a fost 
adusă înapoi ca să mă asigur că nu e urmărită. 
Apoi, dacă aş fi avut unde, aş fi vopsit-o, 1-aş fi 
pus înapoi numărul de înregistrare adevărat şi i-aş 
fi schimbat înfăţişarea — i-aş fi montat o comandă 
înaltă pentru pescuit ton. Aş fi prins un convoi de 
iahturi plecate la pescuit trofee care navighează 
spre sud, spre Florida, de-a lungul țărmului şi m-aş 
fi amestecat printre ele — un convoi de iahturi 
plutind pe calea navigabilă de coastă, explică 
Eddie. Tipilor ălora bogați le place să navigheze în 
grup. 

— Ar putea exista o afacere foarte profitabilă în 
altă parte decât aici care l-ar determina să iasă la 
suprafaţă, întreabă Kabakov. Ceva care ar impune 
folosirea unei astfel de bărci. 

— Heroină, zise Eddie, aruncându-i o privire 
vinovată lui Rachel. Scoasă din Mexic şi adusă, să 
zicem, în Corpus Christi sau Aransas pe coasta 
texană. S-ar putea să muște la așa ceva. Totuşi, ar 
fi nevoie de niște bani ca să se lase momit. În plus, 
trebuie abordat cu foarte mare grijă, ca să nu intre 
la bănuieli şi să se sperie. 

— Gândeşte-te cum ar putea fi contactat, Eddie. 
Îţi mulţumesc, zise Kabakov. 

— Am făcut-o pentru doamna doctor. 

Rechinii se mişcau în tăcere în bazinul luminat. 

— Eu unul nu mai suport să mă uit la chestiile 
astea. 

— Ne întâlnim în oraș, David, zise Rachel. 

Kabakov fu surprins să remarce o undă de 
dezgust în ochii ei când se uită la el. Ea şi Eddie 

porniră alături, cu capul plecat, conversând. 
Rachel își petrecuse brațul pe după umerii 
bărbatului scund. 

° 

Kabakov ar fi preferat să nu-i spună nimic lui 
Corley. Deocamdată, agentul FBI nu ştia nimic 
despre afacerea asta cu Jerry Sapp şi barca lui. 
Kabakov voia să acționeze de unul singur. Trebuia 
să vorbească cu Sapp înainte ca tipul să invoce 
Constituția în apărarea sa. 

Pe Kabakov nu-l deranja să încalce drepturile 
sau demnitatea unei persoane, atâta timp cât 
nesocotirea acestor lucruri aducea beneficii 
imediate. Nu ezita să facă aceste lucruri, dar 
sămânța din el hrănită din succesul acestor tactici 
îi dădea un sentiment de jenă. 

Începu să adopte o atitudine disprețuitoare față 
de țesătura de elemente de siguranță care protejau 
cetățeanul în defavoarea vitezei cu care se 
desfăşurau investigațiile. Kabakov nu încerca să 
dea o explicație ştiinţifică acțiunilor sale folosind 
lozinci de genul „binele e mai important”, pentru 
că nu avea o fire meditativă. Deşi credea că 
măsurile lui sunt necesare şi ştia că dădeau 
rezultate, Kabakov se temea că mentalitatea pe 
care aceste măsuri o induceau persoanei care făcea 
uz de ele era periculoasă, şi pentru el avea chiar şi 
o față — aceea a lui Hitler. 

Kabakov admitea că lucrurile pe care le făcea îi 
marcau cu siguranţă şi mintea, nu numai trupul. Îi 
plăcea să creadă că intoleranţa lui crescândă faţă 
de limitările impuse de lege era în întregime 
rezultatul experienţei sale, că se simţea dominat de 
mânie împotriva acestor obstacole aşa cum în 
diminețile de iarnă avea o senzaţie de rigiditate în 
zonele din trup marcate de răni mai vechi. 

Dar acest lucru nu era pe deplin adevărat. 
Atitudinea lui îşi avea originea în firea sa, un fapt 
pe care îl descoperise cu ani în urmă în apropiere 
de Tiberias, în Galileea. Era în drum spre frontiera 

cu Siria într-o misiune de control, când a oprit 
jeepul la o fântână din coasta muntelui. O veche 
moară de vânt americană de tipul Aermotor pompa 
apa rece din stâncă. Moara scârțâia la intervale 
regulate, în timp ce palele se roteau lent, un sunet 
solitar în acea zi luminoasă şi liniştită. Sprijinit de 
Jeep, simțind încă apa rece pe față, Kabakov se 
uita la o turmă de oi care păşteau mai sus pe coasta 
muntelui. Totul în jur emana un aer de solitudine 
care îl făcea să fie conștient de forma şi de poziția 
trupului său în acele măreţe spații înclinate. Şi apoi 
văzu un vultur, sus în înălțimi, plutind maiestuos 
pe curenţii de aer, cu penele din vârful aripilor 
răsfirate ca niște degete, alunecând lateral peste 
fața muntelui, în vreme ce umbra îi glisa în viteză 
peste stânci. Vulturul nu ieşise la vânătoare de oi, 
pentru că în timpul iernii nu eram miei, dar plana 
deasupra turmei şi oile începură să behăie. 
Kabakov  ameţi privind pasărea, iar planul 
orizontal îl percepea distorsionat din cauza pantei 
muntelui. Se trezi ținându-se de jeep ca să-și 
păstreze echilibrul. 

Brusc își dădu seama că vulturul îi plăcea mai 
mult decât oile, şi că întotdeauna va fi așa, şi că 
din cauza acestei preferinţe a lui, care ținea de 
firea sa, nu va putea nicicând să fie perfect în ochii 
lui Dumnezeu. 

Kabakov era bucuros la gândul că nu va fi 
niciodată investit cu o putere reală. 

. 

Acum, într-un apartament dintr-un bloc de sticlă 
din Manhattan, Kabakov se gândea cum să-i 
prezinte momeala lui Jerry Sapp. Dacă se ocupa 
singur de Sapp, atunci Eddie Stiles trebuia să ia 
legătura cu el. Era singura persoană cunoscută de 
Kabakov care putea pătrunde în cercurile de 
infractori din zona dinspre țărm a orașului. Fără el, 
Kabakov trebuia să folosească resursele lui Corley. 
Stiles avea să-i facă acest serviciu de dragul lui 
Rachel. 

— Nu, zise Rachel la micul dejun. 

— O s-o facă dacă i-o ceri tu. L-am putea 
acoperi permanent... 

— N-o s-o facă, aşa că las-o baltă. 

Į se părea greu de crezut că numai cu douăzeci 
de minute în urmă fusese atât de caldă și iubitoare 
cu el, că părul ei îi atinsese tandru faţa şi pieptul 
legănându-se ca un pendul. 

— Ştiu că nu-ţi place să te foloseşti de el, dar 
fir-ar să fie... 

— Nu-mi place ca eu să mă folosesc de el şi nici 
ca tu să faci acelaşi lucru cu mine. Și eu mă 
folosesc de tine, într-un alt mod, pe care încă nu 
am reușit să-l descifrez. Nu e nimic rău în faptul că 
ne folosim unul de celălalt. Pe lângă asta, noi doi 
avem o relație. Dar lasă-l în pace pe Eddie. 

Era de-a dreptul superbă, se gândi Kabakov, 
cum începea să se îmbujoreze, culoarea urcând 
dinspre dantelele decolteului spre gât. 

— Refuz să-l mai amestec pe Eddie, zise ea. 
Vrei niște suc de portocale? 

— Da, mulţumesc. 

În cele din urmă, Kabakov apelă la Corley. Îi 
dădu informaţiile despre Jerry Sapp, dar fără să-i 
spună şi de unde le aflase. 

Corley lucră două zile să pregătească momeala, 
împreună cu Biroul pentru narcotice şi droguri 
periculoase. Vorbi o oră la telefon cu Mexico City. 
Apoi se întâlni cu Kabakov în biroul FBl-ului din 
Manhattan. 

— Ceva informaţii despre grec? 

— Nu încă, spuse Kabakov. Moşevski continuă 
să cutreiere barurile în căutarea unei piste. Ce-ai 
mai aflat despre Sapp? 

— Biroul nu are niciun fel de informaţii despre 
Jerry Sapp, zise Corley. Oricine ar fi, sub numele 
ăsta n-a încălcat legea. Nici în documentele 
oficiale ale Pazei de coastă nu există vreo referire 
la el. Dosarele lor nu conţin informaţi despre 
barcă atât de detaliate pe cât ne-ar trebui nouă. 


227 


Vopseaua pe care o avem este suficientă pentru a 
identifica ambarcațiunea, dar stabilirea 
provenienței e o altă poveste. Nu e vopsea din cea 
care se foloseşte în marină. Este o marcă 
comercială de semilac aplicat peste o vopsea bază 
densă, care se găseşte peste tot. 

— Vorbeşte-mi despre drog. 

— Ajung şi acolo. Uite cum stă treaba. Ai 
urmărit din întâmplare cazul Krapf-Mendoza din 
Chihuahua? Ei bine, nici eu nu am știut detaliile 
până acum. Din 1970 până în 1973, au introdus în 
America 52 kilograme de heroină având ca 
destinație  Bostonul. Au folosit o metodă 
ingenioasă. Pentru fiecare transport, s-au servit de 
un pretext ca să angajeze un cetățean american să 
meargă în Mexic. Uneori era un bărbat, alteori o 
femeie, dar invariabil era o persoană singuratică, 
fără rude apropiate. Nenorocitul se ducea cu 
avionul cu viză de turist şi din nefericire, murea 
după câteva zile. Trupul neînsuflețit era trimis 
acasă cu burta plină de heroină. Aici aveau și o 
casă pentru înmormântări. Apropo, îţi creşte 
frumos părul. 

— Zi mai departe. 

— Două lucruri am obţinut. Omul cu bani din 
Boston încă se bucură de încredere în lumea 
interlopă. Ne ajută pentru că încearcă să scape de 
ispăşirea unei pedepse de patruzeci de ani de 
închisoare. Autorităţile mexicane au lăsat în 
libertate un tip din Cozumel. Mai bine nu întreba 
de ce anume încearcă să scape. 

— Deci, dacă omul nostru trimite vorbă pe 
țeavă că are nevoie de un tip ca lumea cu o barcă 
să scoată marfa de contrabandă din Cozumel şi s-o 
aducă în Texas, totul va părea plauzibil deoarece s- 
a renunţat la metoda veche, zise Kabakov. Şi dacă 
Sapp îl sună pe omul nostru, îi poate da referinţe în 
Mexic şi Boston. 

— Da. Sapp ăsta o să facă verificări înainte să 
intre în scenă. Probabil că mesajul o să-i parvină 

prin vreo două persoane necunoscute. Asta mă 
îngrijorează, că dacă-l găsim, nu avem mai nimic 
cu care să-l agățăm. Am putea să venim cu o 
prăpădită de acuzaţie de conspirație în vederea 
comiterii unei infracțiuni care implica folosirea 
bărcii lui, dar e nevoie de timp pentru a obține un 
rezultat palpabil. Nu avem nimic cu care să-l 
amenințăm. 

O, ba da, avem, îşi spuse Kabakov în sinea sa. 

° 

La vreo două ore după prânz, Corley ceruse deja 
permisiunea tribunalului districtual din Newark să 
asculte cele două telefoane din restaurantul-bar al 
lui Sweeney din Asbury Park. Pe la 4:00 după- 
amiaza, aflase că cererea îi fusese respinsă. Nu 
avea niciun fel de dovezi că la restaurantul lui 
Sweeney s-ar fi încălcat legea și acționa pe baza 
unor informații anonime foarte vagi, îi explicase 
magistratul lui Corley. Şi adăugase că-i părea rău. 

A doua zi la 10:00 dimineața, o dubă albastră 
trase în parcarea supermarketului învecinat cu 
restaurantul lui Sweeney. La volan se afla o 
doamnă în vârstă. Parcarea era plină și femeia 
conducea încet, aparent căutând un loc unde să 
tragă maşina. Un bărbat moțăia într-o maşină 
parcată lângă stâlpul telefonului, la vreo zece metri 
în spatele barului lui Sweeney. 

— Dumnezeule, doarme, zise femeia în vârstă, 
care parcă vorbea singură. 

Bărbatul care moțăia în maşină se trezi auzind 
pârâiturile supărate ale radioului. Cu o expresie 
tâmpă, scoase mașina din parcare. Duba trase cu 
spatele în locul lui. Câțiva cumpărători împingeau 
cărucioarele cu mărfuri pe interval. Bărbatul care 
eliberase locul de parcare ieşi din mașină. 

— Doamnă, cred că aveți o pană. 

— O, da? 

Bărbatul se duse la roata din spate a dubei, cea 
de lângă stâlpul telefonic. Două fire subțiri, maro 
precum stâlpul, duceau de la firul de telefon la 

pământ şi intrau într-o mufă dublă. Apoi bărbatul 
băgă mufa într-o priză din peretele dubei. 

— Nu, doar anvelopa e lăsată. Vă puteţi 
continua drumul fără probleme. 

Şi plecă. 

În interiorul dubei, Kabakov se lăsă pe spate cu 
mâinile sub cap. Avea căşti la urechi și fuma 
trabuc. 

— Nu trebuie să le purtați tot timpul, zise 
tânărul chelios de la pupitrul de comandă 
miniatural. Când cineva sună sau ridică receptorul 
de aici, o să vedeți beculețul ăsta şi o să auziți 
soneria. Vreți niște cafea? Poftiţi. Se aplecă spre 
geamul despărțitor din spatele cabinei şoferului. 
Hei, mamă, vrei nişte cafea? 

— Nu, veni răspunsul femeii de pe locul din 
față. Şi lasă cornurile în pungă. Ştii că te 
balonează. 

Mama lui Bernie Biner se mutase de la volan pe 
locul pasagerului. Tricota o pătură de lână cu 
modele geometrice. Rolul ei de mamă a unuia 
dintre cei mai buni specialişti în interceptarea 
telefoanelor care lucrau pe cont propriu era să 
conducă duba, să afişeze un aer nevinovat şi să fie 
atentă la poliţişti. 

— Mă taxează cu unsprezece dolari şi patruzeci 
de cenți pe oră şi-mi supraveghează regimul 
alimentar, îi zise Biner lui Kabakov. 

Se auzi soneria. Degetele iuți ale lui Bernie 
dădură drumul la magnetofon. El şi Kabakov își 
pusese căștile. Auziră sunând telefonul din bar. 

— Bună ziua, restaurantul Sweeney's. 

— Freddy? Era o voce de femeie. Ascultă, 
scumpete, nu pot să vin azi. 

— La dracu”, Francis, ce-i asta, de două ori într- 
o săptămână? 

— Îmi pare rău, Freddy, am nişte crampe 
îngrozitoare. 

— Ai crampe în fiecare săptămână? Ai face bine 
să te duci la doctorul de păsărici, fătuco. Şi 

Arlene? 

— Am sunat-o deja, nu e acasă. 

— Păi, fă bine şi trimite pe cineva aici. Nu pot 
să servesc la mese şi să fiu în acelaşi timp și la bar. 

— O să încerc, Freddy. 

Îl auziră pe barman punând receptorul în furcă şi 
râsul unei femei înainte ca telefonul să se închidă 
la celălalt capăt al firului. Kabakov suflă un cerc 
de fum şi-şi zise că trebuie să se înarmeze cu 
răbdare. Informatorul lui Corley plasase un mesaj 
urgent pentru Sapp când se deschisese localul în 
urmă cu o jumătate de oră. Informatorul îi dăduse 
cincizeci de dolari barmanului ca să-l transmită 
mai repede. Era un mesaj simplu care confirma 
valabilitatea afacerii şi-i cerea lui Sapp să sune la 
un număr de telefon din Manhattan ca să discute 
despre ea sau să primească informaţii. Nimeni 
altcineva în afară de Sapp nu trebuia să primească 
numărul de telefon. Dacă suna, Corley avea să facă 
tot posibilul să-l convingă să accepte o întâlnire. 
Kabakov nu era mulțumit. De asta îl angajase pe 
Biner, care primea deja un onorariu săptămânal ca 
să verifice dacă telefoanele de la misiunea 
israeliană nu aveau montate microfoane. Kabakov 
nu îl consultase pe Corley în această problemă. 

Un beculeţ de pe panoul de comandă al lui 
Biner indică faptul că cineva ridicase receptorul 
celui de-al doilea telefon din bar. Auziră în căști 
cum se forma un număr din zece cifre. Apoi se 
auzi un telefon sunând. Nu răspunse nimeni. 

Bernie Biner dădu înapoi banda pe care se 
înregistrase numărul, apoi o ascultă la viteză mai 
mică, numărând ţăcăniturile. 

— Cod zonal trei-zero-cinci. Asta-i în Florida. 
Uite numărul.  Opt-patru-patru-șase-zero-şase- 
nouă. O secundă. Consultă un tabel mare cu 
prefixe. E undeva în West Palm Beach. 

După o jumătate de oră tabloul de comandă din 
dubă semnaliză că se dădea un alt telefon din bar. 
Din nou zece numere. 

— Glamareef Lounge. 

— Da. ÎI caut pe domnul Sapp. Mi-a spus că pot 
să-l las un mesaj la numărul ăsta, dacă am nevoie. 

— Cine e la telefon? 

— Freddy Hodges de la Sweeney's. Ştie domnul 
Sapp. 

— Nu vi-l pot da la telefon. Aţi zis Freddy 
Hodges? 

— Da. Ştie numărul. Spuneţi-i că e important. 
Chestie de afaceri. 

— Aha. Păi, s-ar putea să vină pe-aici pe la cinci 
sau şase. Îşi mai face apariţia din când în când. 
Dacă-l văd îi spun. 

— Spuneți-i că e important. Că a sunat Freddy 
Hodges. 

— Da, da, o să-i spun. 

Se auzi un clic. 

Bernie Biner sună la biroul de informații din 
West Palm Beach şi confirmă că numărul era de la 
Glamareef Lounge. 

Scrumul de la capătul ţigări lui Kabakov avea 
cinci centimetri. Kabakov jubila. Se aşteptase ca 
Sapp să folosească un truc telefonic, o persoană 
care nu-l cunoștea, dar pe care o suna sub un nume 
de cod ca să recepționeze mesajele. În loc de asta 
era vorba pur și simplu de un mesaj lăsat într-un 
bar. Acum nu mai trebuia să parcurgă tot procesul 
acela complicat premergător întâlnirii cu Sapp. 
Putea să-l găsească la bar. 

— Bernie, vreau să asculți telefonul până sună 
Sapp la Sweeney's. Anunţă-mă de îndată ce te 
asiguri că e el. 

— Unde o să fiți? 

— În Florida. O să-ţi dau un număr când ajung 
acolo. 

Kabakov se uită la ceas. Intenţiona să ajungă la 
Glamareef la 5:00 după-amiază. Avea şase ore la 
dispoziţie. 

Glamareef din West Palm Beach e o clădire din 
blocuri de ciment amplasată pe un teren nisipos. 
Ca multe cârciumi din sud construite după ce aerul 
condiționat câștigase teren, nu avea ferestre. Iniţial 
se numise Shangala şi fusese o berărie cu tonomat 
şi masă de biliard, cu un aparat de aer condiţionat 
zgomotos şi un bloc de gheaţă în WC-ul bărbaților. 
Acum venea în întâmpinarea preferințelor unei 
adunături mai hedoniste. Cabinele ei intime și 
barul slab luminat atrăgeau oameni din două lumi 
diferite — playboy plătiți şi bogătaşi cu iahturi 
cărora le plăcea distracţia de mahala. Glamareef, 
născută Shangala, era locul indicat dacă voia să 
întâlneşti femei tinere cu probleme conjugale. În 
acea cârciumă, o femeie mai bătrână, dar bogată 
putea să găsească un mânuitor de trupuri care nu 
cunoscuse niciodată aşternuturile de mătase. 

Kabakov stătea la capătul barului şi bea bere. El 
şi Moşevski închiriaseră o mașină la aeroport şi 
cursa lor grăbită pe lângă cele patru debarcadere 
pentru ambarcațiuni de agrement îi descurajase. 
West Palm Beach era un mic orăşel al bărcilor, în 
special al celor pentru pescuit sportiv. Trebuia să 
găsească mai întâi omul şi pe urmă barca. 

Aştepta de o jumătate de oră când un bărbat 
negricios cam de vreo treizeci și cinci de ani intră 
în bar. Kabakov comandă încă o bere și ceru nişte 
mărunţiş. Îl studie pe noul venit uitându-se prin 
geamul automatului de țigări. Era de înălțime 
medie, puternic bronzat şi avea muşchi solizi sub 
cămaşa de polo. Barmanul îi puse în faţă o bere și 
un bilet. 

Bărbatul negricios îşi termină berea din câteva 
înghițituri prelungi şi se duse la o cabină de telefon 
din colț. Kabakov mâzgăli ceva pe un şerveţel. 
Vedea mișcându-se gura bărbatului din cabina 
telefonică. 

Telefonul din bar sună de două ori înainte ca 
barmanul să ridice receptorul. Puse mâna peste 
microfon. 

— E cineva Shirley Tatum aici? zise el tare, 
uitându-se în jur. Nu, îmi pare rău. Închise 
telefonul. 

Fusese Moşevski, care sunase la bar de la un 
telefon public de afară, ca să transmită prin releu 
semnalul de la Bernie Biner în Asbury Park. 
Bărbatul din cabina telefonică la care se uita 
Kabakov vorbea cu barul lui Sweeney din Asbury 
Park, în timp ce Bernie asculta convorbirea. Era 
Jerry Sapp. 

Kabakov îşi trie mărunțișul într-o cabină 
telefonică de pe marginea drumului cu o jumătate 
de oră înainte de a se întuneca. Formă numărul lui 
Rachel. 

— Bună. 

— Rachel, nu mă aștepta la cină. Sunt în 
Florida. 

— Ai găsit barca. 

— Da. Întâi l-am reperat pe Sapp şi pe urmă l- 
am urmărit până la barcă. N-am examinat-o încă. 
Şi nici n-am vorbit cu Sapp. Ascultă, mâine vreau 
să-l suni pe Corley. Spune-i că Sapp şi barca sunt 
în West Palm Beach. Ai notat? Acum, barca e de 
culoare verde. Are numărul FL 4040 AL. Sună-l pe 
la 10:00 dimineaţa, nu mai devreme. 

— Te duci pe barcă la noapte și plănuieşti să mă 
suni dimineață, dacă mai eşti viu, şi să-mi spui că 
te-ai răzgândit şi nu-i mai spui nimic lui Corley, 
aşa-i? 

— Da. 

Se lăsă o tăcere lungă, pe care o rupse într-un 
târziu Kabakov: 

— Este un port foarte exclusivist pentru 
ambarcațiuni de agrement. Cu ani în urmă, Lucky 
Luciano avea o barcă aici. Ca şi alți capi ai lumii 
interlope. Mi-a spus tipul de la magazinul cu 
momeli. A trebuit să cumpăr o găleată de creveţi ca 
să aflu chestia asta. 

— De ce nu-l iei pe Corley cu tine și un mandat 
de percheziție? 

— Nu acceptă evrei. 

— Dar îl iei pe Moşevski, da? 

— Evident. O să fie pe-aproape. 

— David? 

— Da. 

— Te iubesc, într-o anumită măsură. 

— Mulţumesc, Rachel, zise Kabakov şi puse 
receptorul în furcă. 

Nu-i spusese că portul era izolat, că partea 
dinspre țărm fusese împrejmuită cu un gard 
antiuragan înalt de peste trei metri şi jumătate, 
puternic luminat. Şi nici că doi bărbați înalți cu 
puşti de vânătoare se ocupau de ecluză şi patrulau 
pe cheiuri. 

Kabakov conduse vreo opt sute de metri în josul 
drumului care șerpuia printre arbuștii piperniciţi, 
în timp ce barca prăpădită de pescuit pe care o 
închiriase se zgâlțâia pe remorca din spatele 
mașinii. Parcă maşina într-un desiş şi urcă pe un 
mic dâmb unde îl aştepta Moşevski cu două 
binocluri. 

— E încă la bord, zise uriașul. Sunt purici în 
nisipul ăsta afurisit. 

Kabakov studie prin binoclu cele trei diguri 
lungi care înaintau în Lake Worth. Pe cel mai 
îndepărtat se plimba alene un paznic, cu pălăria 
dată pe spate. Întregul port avea un aspect sinistru, 
lăsând impresia că fusese construit cu bani 
necurați. Kabakov își putea imagina ce s-ar fi 
întâmplat dacă ar fi venit cu un mandat de 
percheziţie. S-ar fi dat alarma și toată încărcătura 
ilegală din bărcile alea ar fi ajuns peste bord. 
Trebuia să existe un indiciu pe barca lui Sapp. Sau 
în capul lui Sapp. Ceva care să-l ducă la arabi. 

— Iese, zise Moşevski. 

Kabakov se concentră asupra iahtului verde 
ancorat în linie cu alte bărci la cheiul din mijloc, 
cu pupa spre chei. Sapp ieșise din cabina de la 
prova şi încuiase ușa în urma lui. Era îmbrăcat 
pentru cină. Cobori de la prova într-o șalupă mică 

şi se depărtă de barcă luând-o către un debarcader 
liber, după care urcă pe chei. 

— De ce nu s-a dus la capătul celălalt al iahtului 
său ca să urce direct pe chei? murmură Moșevski, 
lăsând binoclul jos şi frecându-și ochii. 

— Pentru că drăcia aia are sistem de alarmă, îi 
răspunse Kabakov plictisit. Hai să ne luăm barca 
noastră. 

Kabakov înota lent în întunericul de sub chei, 
pipăind pe dedesubt ca să găsească pilonii. Pânze 
de păianjen de la scândurile groase de deasupra îi 
atingeau fața şi, după miros, îşi dădu seama că 
undeva în preajmă era un peşte mort. Se opri, 
îmbrățişând un pilon pe care nu-l vedea, în timp ce 
picioarele 1 se prinseră de vegetația aspră de mare 
care formase o crustă pe pilon sub apă. În lumina 
slabă care răzbătea pe sub marginile cheiului lung 
desluși siluetele pătrățoase şi întunecate ale 
iahturilor cu motor ancorate cu pupa spre mal. 

Numărase şapte pe partea dreaptă. Mai 
rămăseseră încă şase. La nici cincizeci de 
centimetri sub el, din partea de dedesubt a cheiului 
ieșeau în afară vârfuri de cuie în locurile unde 
fuseseră fixate scândurile. Dacă ar fi fost maree 
înaltă ar fi fost vai şi amar de ţeasta lui. Simi un 
păianjen umblându-i pe gât şi se scufundă ca să-l 
înece. Apa avea gust de motorină. 

Kabakov auzi o femeie râzând și clinchetul 
ghetii. Îşi mută rucsacul cu echipamentul pe spate 
şi continuă să înoate. Ăsta trebuia să fie. Îşi croi 
drum printr-un hățiş de cabluri ruginite şi se opri 
chiar sub muchia cheiului, unde pupa bărcii se 
ridica neagră deasupra lui. 

Aici aerul nu era stătut şi respiră adânc în timp 
ce-şi cercetă cadranul luminos al ceasului. Se 
scurseseră cincisprezece minute de când Moşevski 
trecuse cu barca lor cu motor dincolo de capătul 
dinspre mare al portului de iahturi și se lăsase să 
alunece în apă peste bord. Spera ca Sapp să fi 
zăbovit asupra desertului. 

Fără îndoială tipul avea un sistem de alarmă. Fie 
un ştergător de picioare sensibil la presiune pus în 
cabina deschisă de la pupa sau ceva mai sofisticat. 
Kabakov înotă de-a lungul pupei până ce dădu de 
cablul care venea de la țărm şi alimenta 
ambarcațiunea cu 110 volți. Scoase cablul din 
jackul de pe pupa. Dacă sistemul de alarmă era 
acționat de curent electric care provenea de la o 
sursă de pe țărm, însemna că acum nu mai 
funcționa. Auzi zgomot de paşi şi alunecă înapoi 
sub chei. Călcătura grea îi trecu pe deasupra 
capului, scuturându-i o ninsoare de nisip pe faţă. 

Nu, decise Kabakov, dacă avea sistem de 
alarmă, atunci sigur nu era alimentat de pe uscat. 
N-o să treacă pe la pupa. O să urce pe barcă la fel 
cum coborâse Sapp. 

Kabakov  înotă de-a lungul bărcii spre 
întunericul de sub prova evazată. Două cabluri de 
ancorare slăbite pentru a face faţă mareei duceau 
de la prova la pilonii de ambele părți ale danei. 
Kabakov se prinse cu mâinile de cabluri şi se trase 
în sus până ce reuşi să înlănţuie cu braţele stâlpul 
de susținere a balustradei de la prova. Din locul în 
care era, vedea ce se întâmplă în cabina iahtului de 
alături. Un bărbat şi o femeie şedeau pe canapea. 
Li se vedeau cefele, în timp ce se sărutau și se 
îmbrățișau. Capul femeii dispăru din raza lui 
vizuală. Kabakov se cățără pe puntea de la prova și 
se sprijini de parbriz, la adăpost de privirile 
indiscrete de pe doc. Parbrizul era închis bine. 
Găsi intrarea. 

Cu o şurubelniţă, desfăcu ferestruica din plastic 
gros din mijloc. Întinse braţul prin gaura suficient 
de mare cât să-i încapă mâna, deschise 
încuietoarea și pipăi pe marginile trapei până când 
dădu de contactele senzorului alarmei antifurt. În 
minte încerca să-şi reprezinte felul în care era 
făcută cablarea, în timp ce degetele pipăiau după 
conductorii din planşeul capitonat. Comutatorul se 
afla pe rama trapei și era ținut deschis de un 

magnet fixat pe trapă. Trebuia să scoată magnetul 
şi să-l fixeze pe comutator. N-avea voie să-l scape. 
Deschise trapa. Să nu suni, să nu suni! 

Îşi dădu drumul în întunericul cabinei de la 
prova şi închise trapa, punând la loc ferestruica şi 
magnetul. 

Kabakov se simţea bine. Durerea ascuțită 
resimțită în timpul exploziei din apartamentul lui 
Muzi se atenuase. La lumina lanternei găsi caseta 
cu circuite a sistemului de alarmă şi o deconectă 
de la baterii. Sapp fusese foarte meticulos cu 
conexiunile electrice. Un regulator de timp îi 
permitea să plece fără să declanşeze alarma şi un 
întrerupător magnetosensibil fixat pe învelișul 
bărcii îi înlesnea întoarcerea. 

Acum, Kabakov se putea mişca în voie. O 
cercetare fugară a cabinei de la prova nu scoase la 
iveală nimic neobişnuit, în afară de vreo treizeci de 
grame de cristale de cocaină pură şi o lingură 
specială din care prizau consumatorii. 

Stinse lanterna şi deschise uşa care ducea la 
cabina principală. Becurile din port care trimiteau 
scânteieri prin hublouri nu reușeau să împrăştie 
întunericul. Într-o clipită, Kabakov îşi scoase 
pistolul Parabellum, îl armă şi-şi încordă mâna pe 
trăgaci gata să deschidă focul. 

Ceva îi atrase atenția. Văzu din nou mișcarea 
aceea repetitivă de mică amploare, ca o umbră 
unduitoare pe fondul hubloului. Kabakov se lăsă în 
Jos pe scara dintre punți ca să distingă mișcarea în 
lumină. Zâmbi. Era mica surpriză pe care Sapp 1-0 
pregătise unui eventual intrus care ar fi încercat să 
vină la bord dinspre doc: un scaner electronic de 
ultimă generație care costa o avere. Dispozitivul 
mătura continuu cockpitul, gata să declanşeze 
alarma. Kabakov se duse prin spatele lui şi închise 
comutatorul. 

Timp de o oră, percheziţionă barca. Într-un 
compartiment ascuns lângă cârmă găsi o carabină 
automată FN belgiană şi un revolver. Dar nu 

descoperi nimic care ar fi putut dovedi că Sapp sau 
barca lui fuseseră implicaţi în transportarea 
explozibilului din plastic. 

Abia în cutia cu hărți găsi ceea ce căuta. O 
izbitură la prova îl întrerupse. Barca de serviciu. 
Se întorcea Sapp. Kabakov se strecură în cabina 
din faţă şi se înghesui în vârful ascuţit al provei. 

Deasupra lui se deschise capacul de la intrare, 
lăsând să se vadă o pereche de picioare. Capul lui 
Sapp încă nu se vedea când Kabakov îl lovi cu 
călcâiul în diafragmă. 

Când îşi reveni, Sapp constată că era legat cu 
mâinile şi picioarele de una din cele două cușete și 
avea o şosetă îndesată în gură. Un felinar agăţat de 
tavan degaja o lumină galbenă şi un miros puternic 
de gaz lampant. Kabakov stătea pe patul de vizavi, 
fumând o ţigară şi curățându-și unghiile cu cuțitul 
de gheaţă al lui Sapp. 

— Bună seara, domnule Sapp. Te-ai limpezit la 
creier sau să torn niște apă pe tine? E în regulă? Pe 
12 noiembrie, ai luat o încărcătură de explozibil 
din plastic de pe un cargou în larg faţă de New 
Jersey. Vreau să ştiu cine era cu tine și unde e 
plasticul. Nu mă interesează persoana ta din niciun 
alt punct de vedere. Dacă îmi spui, n-o să păţești 
nimic. Dacă nu, o să doreşti să te fi omorât. O să te 
las orb, mut şi schilod. Trebuie să-ți fac vreun rău 
acum ca să-ți demonstrez că nu glumesc? Nu cred. 
Acum o să-ți scot şoseta asta din gură. Dacă tipi, o 
să-ți dau eu motive să urli şi mai abitir după aceea, 
m-ai înțeles? 

Sapp dădu aprobator din cap în timp ce scuipa 
scame. 

— Cine dracu ești? 

— Asta nu te priveşte. Povesteşte-mi despre 
plastic. 

— Nu ştiu nimic despre plastic. N-aveţi nicio 
dovadă împotriva mea. 

— Nu gândi în termeni juridici, domnule Sapp. 
Legea nu te protejează de mine. Apropo, cei pentru 


239 


care ai lucrat n-au legături cu lumea interlopă. 
Deci nu trebuie să-i protejezi din motivul ăsta. 

Sapp nu zise nimic. 

— FBl-ul te caută sub acuzaţia de contrabandă. 
În curând vor adăuga genocidul la lista 
infracțiunilor comise de tine. Vorbesc de o 
cantitate mare de plastic explozibil, Sapp. O să 
ucidă o mulțime de oameni dacă nu-mi spui unde 
este. Uită-te la mine când vorbesc cu tine. 

— Pupă-mă-n fund. 

Kabakov se ridică şi-i îndesă ciorapul la loc în 
gură. Îl apucă pe Sapp de păr și-i trase capul pe 
spate lipindu-l de tetiera din lemn a cuşetei. Vârful 
pioletului se sprijini uşor de colţul ochiului rotitor 
al lui Sapp. Un mârâit țâșni din pieptul lui 
Kabakov în timp ce-și trase spre spate mâna cu 
pioletul şi lovi, ţintuindu-i urechea lui Sapp de 
speteaza cuşetei. Faţa lui Sapp îşi pierduse 
culoarea și cabina se umplu de un miros urât. 

— Am vorbit serios când am zis că trebuie să te 
uiţi la mine când îţi vorbesc. Eşti pregătit să 
cooperezi? Chpeşte pentru da. Dacă nu, o să mori. 

Sapp clipi şi Kabakov îi scoase ciorapul din 
gură. 

— Eu n-am fost în croaziera aceea. N-am ştiut 
că e vorba de plastic. 

Kabakov se gândi că probabil spunea adevărul. 
Sapp era mai scund decât bărbatul descris de 
ofițerul secund de pe Leticia. 

— Dar barca ta a fost acolo. 

— Da. Nu ştiu cine a scos-o în larg. Nu! Pe 
bune, nu ştiu. Uite ce e, asta e una din reguli. N- 
am vrut să ştiu. 

— Cum ai fost contactat? 

— M-a sunat un bărbat în ultima săptămână din 
octombrie. Voia barca pregătită pentru săptămână 
care începea pe 8 noiembrie. Nu mi-a spus cine era 
ŞI nici eu nu l-am întrebat. 

Sapp se strâmbă de durere. 

— A vrut să ştie câte ceva despre barcă, nu 
multe. Câte ore de funcționare aveau motoarele, 
dacă era dotată cu aparate electronice noi. 

— Aparate electronice noi? 

— Da, i-am spus că sistemul de radionavigație 
la mare distanță e defect — pentru numele lui 
Dumnezeu, scoate-mi chestia aia din ureche. 

— Bine. O să ţi-l vâr în urechea cealaltă dacă te 
prind că minţi. Bărbatul ăsta care te-a sunat, ştia 
deja barca? 

— Au! 

Sapp îşi răsuci capul dintr-o parte în alta şi-şi 
aruncă ochii în lături, ca și când ar fi putut să-și 
vadă urechea. 

— Cred că o știa, aşa mi s-a părut când am 
vorbit la telefon. Punea la bătaie o mie de dolari ca 
să aibă barca la dispoziție, ca un fel de onorariu 
plătit înainte. Am primit mia prin poştă la localul 
lui Sweeney în Asbury Park, două zile mai târziu. 

— Ai plicul? 

— Nu, era un plic simplu, cu ştampila poştei din 
New York. 

— Te-a sunat din nou. 

— Da, cam pe 10 noiembrie. Voia barca pe data 
de 11 noiembrie, într-o joi. Banii au fost trimişi la 
Sweeney în acea seară. 

— Cât? 

— Două mii pentru barcă, şaizeci şi cinci de mii 
garanție. Toți în bani gheață. 

— Cum ţi-au fost trimiși? 

— Un taximetrist i-a adus într-un coş de picnic. 
Deasupra în coş era mâncare. Peste câteva minute 
a sunat din nou telefonul. Era tipul cu care 
vorbisem. l-am spus de unde să ia barca. 

— Nu l-ai văzut luând-o sau aducând-o înapoi? 

— Nu. 

Sapp îi descrise hangarul pentru bărci din Toms 
River. 

Kabakov avea fotografia lui Fasil şi portretul- 
robot al femeii puse într-o mănușă de cauciuc în 

rucsac. Le scoase afară. Sapp clătină din cap la 
vederea celor două fotografii. 

— Dacă tot mai crezi că am ieşit în larg cu 
barca, să ştii că am un alibi pentru ziua aceea. Am 
fost la un dentist din Asbury Park să-mi trateze 
dinţii. Am și o chitanță. 

— Tot ce se poate, zise Kabakov. De când ai 
barca? 

— Demult. Opt ani. 

— Alţi foşti proprietari? 

— Eu am comandat-o. 

— Cum i-ai înapoiat banii de garanție? 

— l-am lăsat în acelaşi coş de picnic în 
portbagajul mașinii mele lângă un supermarket şi 
am pus cheia de la portbagaj sub preşul din 
mașină. Cineva i-a luat. 

Pe harta coastei din larg de New Jersey pe care 
Kabakov o găsise în suportul de hărți al lui Sapp, 
traseul până la punctul de întâlnire cu cargoul era 
marcat cu o linie neagră precisă, cu ora plecării și 
durata cursei consemnate alături. Fuseseră notate 
cu creionul relevmentele pentru două poziții cu 
radiogoniometrul. Trei relevmente pentru fiecare 
poziţie. 

Kabakov tinu harta de margini sub felinar, ca s- 
o vadă Sapp. 

— Tu ai făcut marcajele astea pe hartă? 

— Nu. N-am ştiut că e la bord, altfel aş fi scăpat 
de ea. 

Kabakov scoase o altă hartă din suport, o hartă a 
Floridei. 

— Tu ai trasat cursul pe harta asta? 

— Da. 

Compară cele două hărți. Scrisul lui Sapp nu se 
potrivea cu cel de pe prima hartă. Sapp folosise 
doar două relevmente pentru o poziție cu 
goniometrul. Orele notate de Sapp indicau fusul 
orar de pe coasta Atlanticului. Ora de întâlnire cu 
Leticia mâzgălită pe prima hartă era 21:15, ceea ce 
îl nedumerea pe Kabakov. Ştia că Paza de coastă 

observase barca în apropiere de cargou la ora 
17:00, ora locală pe coasta Atlanticului. Probabil 
că barca era acolo de vreo câteva minute, 
încărcând plasticul, deci ora de întâlnire trebuia să 
fie în jur de 16:15 — 16:30. Cu toate astea, pe hartă 
era notată ora 21:15, cinci ore mai târziu. De ce? 
Ora de plecare din Toms River şi durata cursei 
fuseseră şi ele notate decalat pe hartă, cinci ore 
mai târziu decât în realitate. Chestia asta n-avea 
nicio noimă. Ba da, avea — bărbatul pe care-l căuta 
Kabakov nu măsurase timpul după ora de pe 
coasta Atlanticului, ci folosise timpul universal — 
timpul Z — timpul piloților! 

— Ce piloți cunoşti? întrebă Kabakov. Piloţi 
profesionişti. 

— Nu ştiu niciun pilot profesionist, zise Sapp. 

— Gândeşte-te mai bine. 

— Poate un tip din Jamaica cu o autorizație 
pentru zboruri comerciale. Dar e la pârnaie de 
când agenții federali i-au cotrobăit prin 
compartimentul pentru bagaje. E singurul pilot 
profesionist pe care-l cunosc. Sunt sigur de asta. 

— Nu cunoşti niciun fel de piloți, nu ştii cine a 
închiriat barca. Ştii foarte puţine, domnule Sapp. 

— Nu e aşa. Nu-mi trece prin minte niciun pilot 
cunoscut. Ascultaţi, puteţi să mă arestaţi, probabil 
c-o s-o faceţi, dar tot n-o să ştiu. 

Kabakov se întreba dacă nu era cazul să-l 
tortureze pe Sapp. Ideea îi repugna, dar ar fi făcut- 
o, dacă ar fi crezut că merita. Nu. Sapp nu era un 
pion principal în complot. Ameninţat că va fi 
deferit justiției, speriat că ar putea fi considerat 
complice la o atrocitate de proporții implicând 
explozibili, Sapp va încerca să coopereze. Se va 
strădui să-şi amintească orice detaliu cât de mic 
care ar conduce la identificarea bărbatului care 
închiriase barca. Mai bine să nu-l bruftuluiască 
prea rău acum. 

Următorul pas trebuia să fie interogarea lui Sapp 
în legătură cu activităţile și asociaţii lui. Kabakov 

urma să ducă harta la laborator pentru o examinare 
minuțioasă. FBI era mai bine dotat pentru a face 
aceste lucruri. Kabakov bătuse drum lung fără să 
obțină mare lucru. 

Îl sună pe Corley de la o cabină telefonică de pe 
chei. 

° 

Sapp nu-l mințise conştient pe Kabakov, dar se 
înşelase atunci când afirmase că nu cunoştea 
niciun pilot profesionist. Era o scăpare de înţeles — 
trecuseră ani buni de când îl văzuse ultima oară pe 
Michael Lander sau de când se gândise la ziua 
aceea  înfricoșătoare,  exasperantă când se 
întâlniseră pentru prima oară. 

Sapp se întorcea din migraţia lui sezonieră în 
nord când un buștean plutitor îi făcu bucăţi ambele 
elice în larg de Manasquan, New Jersey, 
obligându-l să oprească. Sapp era puternic şi 
priceput, dar nu putea să schimbe o elice ciobită şi 
contorsionată în largul oceanului. Barca plutea 
uşor în derivă spre țărm, trăgându-şi ancora în 
timp ce înfrunta un vânt neîndurător dinspre larg. 
Nu putea să cheme Paza de coastă pentru că ar fi 
dat peste acelaşi miros oribil care îi făcuse greață 
când se dusese jos să-şi ia ancora de furtună — 
mirosul unor piei de aligator evaluate la 5500 de 
dolari pe piaţa neagră, pe care le cumpărase de la 
un braconier din Florida, urmând să ajungă în New 
York. Când se întoarse pe punte, Sapp văzu 
apropiindu-se o ambarcaţiune. 

Michael Lander, într-o croazieră cu familia pe 
un mic iaht cochet, îi aruncă lui Sapp un odgon şi 
îl remorcă până la un golfuleţ unde era în afară de 
orice pericol. Sapp, care nu voia să rămână 
înțepenit într-un port cu o barcă defectă încărcată 
cu piei de contrabandă, îl rugă pe Lander să-l 
ajute. Echipaţi cu măști şi labe de scafandru, se 
scufundară sub barcă pentru reparații şi împreună 
reuşiră să scoată una dintre elice de pe ax cu un 

drug şi să monteze elicea de rezervă. Sapp putea 
acum să ajungă acasă târâș-grăpiş. 

— Te rog să mă scuzi din pricina mirosului, zise 
Sapp stingherit, în timp ce se odihneau la pupa. 

Lander coborâse în barcă în timp ce reparaseră 
elicea, aşa că fără îndoială văzuse pieile. 

— Nu e treaba mea, zise Lander. 

Incidentul fu începutul unei prietenii de 
circumstanță care se termină când Lander se 
întoarse în Vietnam pentru a doua misiune. 
Prietenia lui Sapp cu Margaret Lander mai 
continuă însă câteva luni. În rarele împrejurări 
când se gândea la familia Lander, Sapp își aducea 
aminte îndeosebi de femeie, nu de pilot. 

17. 


Pe 1 decembrie, preşedintele își anunţă şeful de 
cabinet că avea să meargă la New Orleans să vadă 
finala campionatului național de fotbal, indiferent 
dacă juca sau nu echipa Redskins din Washington. 

— Fir-ar al dracului! zise Earl Biggs, agentul 
special aflat la comanda  detaşamentului 
Serviciului Secret de pe lângă Casa Albă. 

Înjurase pe ton scăzut, când nu era nimeni în 
preajma lui. Nu reprezenta o surpriză — 
preşedintele spusese şi mai înainte că era posibil să 
meargă —, dar Biggs sperase că-și va anula această 
călătorie. 

Trebuia să știu şi să nu-mi fac iluzii, reflectă 
Biggs. Luna de miere a Omului cu națiunea luase 
sfârşit şi începuse să scadă uşor în sondaje, dar i se 
garantau ovaţi prelungite în inima Sudului, în 
văzul întregii lumi. 

Biggs formă numărul Secţiunii Investigații 
Defensive a Serviciului Secret. 

— 12 ianuarie, New Orleans, zise el. La treabă! 

Dosarele Secţiunii Investigaţii Defensive sunt 
clasificate pe trei niveluri. Cel mai extins conţine 
toate amenințările proferate vreodată la adresa 
președintelui prin telefon, poștă sau verbal, în 
ultimii patruzeci de ani. Persoanele care au lansat 
ameninţări repetate sau care sunt considerate 
potențial periculoase sunt listate într-un așa-numit 
„dosar în vigoare”. 

Dosarul în vigoare este revizuit o dată la şase 
luni, înregistrându-se toate modificările de adresă, 
situație profesională şi deplasări în străinătate ale 
persoanelor respective. La data aceea figurau opt 
sute patruzeci de nume în dosar. 

Dintre acestea, cele trei sute douăzeci și cinci de 
persoane considerate deosebit de periculoase sunt 
înregistrate şi într-un „dosar de călătorie”, întocmit 
în ordine geografică. Înaintea fiecărei călătorii 

prezidențiale sunt investigate toate persoanele 
vizate din zona pe care urmează s-o viziteze şeful 
statului. 

Funcţionarii de la Secțiunea Investigații 
Defensive aveau patruzeci şi trei de zile la 
dispoziție ca să facă verificări în New Orleans. 

Lee Harvey Oswald nu figurase niciodată pe 
listele dosarului de călătorie ținut de Serviciul 
Secret. Şi nici Michael Lander. 

. 

Pe 3 decembrie, trei agenţi din detaşamentul 
Serviciului Secret de pe lângă Casa Albă au fost 
trimişi în New Orleans ca să verifice aplicarea 
măsurilor de securitate. Din 1963, procedura 
standard în asemenea situații prevede o perioadă 
de pregătire de patruzeci de zile şi o echipă de trei 
agenţi. Pe 7 decembrie, Jack Renfro, şeful echipei 
detașate la New Orleans, i-a trimis un raport 
preliminar lui Earl Biggs, la Casa Albă. 

Lui Renfro nu-i plăcea Stadionul Tulane. De 
câte ori apărea preşedintele în public, simţea pe 
propria piele riscul la care se expunea. Tulane, 
gazda tuturor jocurilor sub titulatura Green Wave — 
meciul de fotbal studențesc Sugar Bowl Classic și 
meciurile echipei New Orleans Saints — este cel 
mai mare stadion de oţel din lume. Are culoarea 
cenușiu-cafeniu-roşiatică a ruginii, iar zona de sub 
tribune e o pădure de traverse și stâlpi care 
transformă într-un coşmar verificarea unui astfel 
de loc. Renfro şi ceilalți doi agenți de la Serviciul 
Secret petrecură două zile cățărându-se prin 
stadion. Când se duse pe teren, Renfro simţi că 
fiecare din cele optzeci de mii nouă sute optzeci şi 
cinci de locuri reprezenta o ameninţare. Cabina 
pentru VIP-uri construită din panouri de sticlă, 
amplasată sus, pe partea vestică a stadionului, la 
capătul galeriei presei, era inutilă. Ştia că 
preşedintele n-ar fi acceptat sub niciun motiv s-o 
folosească, nici măcar pe o vreme câinească. 
Nimeni nu-l putea vedea acolo. O să stea în loja 

pentru VIP-uri, în faţa tribunelor din partea de 
vest, pe linia de patruzeci şi cinci de metri. Renfro 
rămase în loja aceea ore în şir. Îi ceru unui 
membru al Departamentului de poliție din New 
Orleans să stea în ea o zi întreagă, în timp ce el și 
ceilalți doi agenți testară vizibilitatea lojei din 
diferite locuri din tribune. 

Îi verifică personal pe cei mai buni poliţişti din 
New Orleans, care făceau parte din echipa 
Departamentului de poliție răspunzătoare de 
evenimentele speciale şi cărora avea să le fie 
încredinţată misiunea de a păzi stadionul. 

Încercă mai multe drumuri de acces de la 
Aeroportul Internațional din New Orleans la 
stadion pe şoseaua națională 6l, şoseaua statală 
3046 şi șoseaua naţională 90, recurgând şi la o 
combinație între şoseaua interstatală 10 și 
porțiunea Claiborne Avenue a şoselei naționale 90. 
Toate aceste rute păreau interminabile, mai ales 
dacă ținea cont de traficul intens din zona 
stadionului. 

În evaluarea preliminară pe care Renfro i-o 
trimise agentului special Biggs la Casa Albă se 
spunea, printre altele: 


Recomandăm cu insistență ca 
preşedintele să fie adus cu elicopterul de 
la Aeroportul Internațional din New 
Orleans la stadion după următoarea 
procedură: 

1. Un convoi de maşini va primi ordin 
să aştepte la aeroport, dar nu va 
transporta decât membrii neimportanţi ai 
suitei prezidențiale. 

2. Zona de aterizare a elicopterului va 
fi marcată la stadion abia după ce 
elicopterul va părăsi Aeroportul 
Internațional din New Orleans. În acel 
moment, un marcaj portabil de aterizare 
din pânză va fi desfăşurat la capătul 

dinspre sud al terenului, pe pista de 
lângă colţul dinspre nord-vest al 
stadionului. Pista nu are cabluri aeriene 
deasupra ei şi asigură o zonă liberă de 
aterizare pe teren, dar există câte trei 
stâlpi înalți de iluminare pe fiecare parte. 
Acești stâlpi nu apar pe harta zonală a 
New Orleans-ului şi nici pe diagrama 
zonei terminale pentru zborul pe baza 
regulilor de zbor vizual. Piloții vor fi 
avertizaţi cu precădere în legătură cu 
existenţa acestor stâlpi, când li se va face 
instructajul. 

3. De la zona de aterizare la poarta 19 
sunt o sută de pași. Am cerut să fie mutat 
containerul de gunoi de lângă peretele 
stadionului. Sugerez ca agenții de la 
punctul de aterizare să verifice tufişurile 
de pe marginea stadionului cu un minut 
înainte de aterizarea elicopterului. 

Zona de aterizare poate fi acoperită 
din spatele a cinci locuințe de pe 
bulevardul Audubon situate la etajele 
superioare. Casele respective au 
numerele 49, 55, 65, 71 şi 73. 
Verificănile preliminare indică faptul că 
toate sunt locuite de persoane inofensive. 
Totuşi, ferestrele şi acoperișurile acestor 
case trebuie ţinute sub observație în 
momentul sosirii preşedintelui. 

În cazul în care la ghişeele de bilete de 
la poarta 19 e aglomerație în momentul 
sosirii preşedintelui, se pot folosi poarta 
18 şi poarta comercială 18 A, dar acestea 
sunt considerate alternative mai puţin 
dezirabile, deoarece ar implica un drum 
scurt pe sub tribune. 

De la poarta 19, preşedintele ar trebui 
să facă 75 de paşi rămânând descoperit 
în faţa zonei de sub tribune, înainte de a 

ajunge la marginea terenului de la linia 
porții. 

Preşedintele va sta în loja 40, o lojă 
dublă la linia de 45 de metri. 
Balustradele permit accesul prin faţă și 
prin spate. De asemenea, observați că 
partea din spate a loju e înălţată cu o 
treaptă, deci cu cincisprezece centimetri. 
Agenţii înalți postați înapoia 
președintelui în loja 40 l-ar putea acoperi 
foarte bine din spate. Lojile 14 şi 13 vor 
fi rezervate pentru Serviciul Secret, în 
fața lojii prezidenţiale la dreapta şi la 
stânga acesteia. Cel puţin un agent va fi 
postat în lojile 71, 70, 69 şi 68 din spate. 

Balustrada lojii 40 este făcută din 
țeavă de fier, cu capace la capete. 
Capacele trebuie demontate și interiorul 
ţevilor verificat chiar înainte de sosirea 
preşedintelui. 

Loja are un capăt terminal de cablu 
pentru telefon. Informez Unitatea de 
Semnalizare asupra detaliilor, în nota 
anexată. Diagrama A-4, vederea de 
ansamblu a stadionului şi harta cu 
amplasarea locurilor indică îndatoririle 
fiecărui agent şi zonele de care răspunde. 

Frecvența noastră radio e liberă. 

Detaliile legate de evacuare pot fi 
modificate în funcție de observaţiile 
asupra fluxului de spectatori care vor 
urmări meciul de fotbal studenţesc pe 31 
decembrie. 


Jack Renfro era un om atent şi conştiincios, 
priceput în meseria sa. Cunoştea fiecare ungher al 
stadionului. Dar nici măcar o dată nu-şi ridicase 
privirile spre cer în timp ce inventaria toate 
pericolele pe care acesta le-ar fi putut reprezenta. 


250 


18. 


Lander termină bomba la două zile după 
Crăciun. O pusese în căruciorul de încărcare, şi 
învelișul neted de culoare vineție, care purta 
însemnele strălucitoare ale Sistemului Naţional de 
Radiodifuziune, reflecta lumina rece din garaj. 
Clamele cu care avea să fie ataşată la nacelă 
spânzurau de rama de sus ca nişte mâini cu 
degetele răsfirate, iar firele electrice şi siguranţa pe 
care urma s-o folosească în caz de avariere a 
sistemului electric erau înfăşșurate ordonat în formă 
de colac, legate cu bandă adezivă şi puse deasupra 
bombei. În interiorul învelişului, cele aproape șase 
sute de kilograme de explozibil erau plasate în 
două plăci de aceeași grosime, curbându-se în 
spatele straturilor de cartuşe ascuțite. 
Detonatoarele, ambalate separat, așteptau doar să 
fie conectate. 

Lander stătea şi se uita fix la bomba uriaşă. Îşi 
vedea imaginea reflectată distorsionat pe partea 
laterală a acesteia. Se gândi că i-ar fi plăcut să se 
aşeze pe ea, să conecteze detonatoarele, să ţină 
firele ca pe niște hăţuri, apoi să le conecteze la 
baterie şi să îndrepte teribila minge de foc 
împotriva lui Dumnezeu. Mai rămăseseră 
şaisprezece zile. 

Telefonul ţârâia de ceva vreme când răspunse 
Lander. Dahlia suna din New Orleans. 

— E gata, zise Lander. 

— Michael, ai făcut o treabă excelentă. E un 
privilegiu să te urmăresc. 

— Ai găsit un garaj potrivit? 

— Da. E lângă debarcaderul de pe strada 
Galvez, la douăzeci de minute de Aeroportul 
Lakefront din New Orleans. Am parcurs drumul de 
două ori cu maşina. 

— Eşti sigură că e destul de mare? 

— Da. E o parte dintr-un depozit, separată 
printr-un zid de restul clădirii. Am cumpărat lacăte 
şi le-am montat. Pot să mă-ntorc acasă la tine? 

— Te-ai convins că totul e-n ordine? 

— Da. 

— Şi la aeroport? 

— Da. Am circulat fără probleme. Pot să intru 
cu camionul când o să fie momentul. 

— Vino acasă. 

— Ne vedem diseară, târziu. 

Se descurcase bine, se gândi Lander în timp ce 
punea receptorul în furcă. Cu toate acestea, ar fi 
preferat să se fi ocupat el de toate aranjamentele în 
New Orleans. Era însă în criză de timp. Trebuia să 
mai facă două zboruri înainte de finala 
campionatului național de fotbal, la finala 
Conferinţei Naţionale de Fotbal și la meciul de 
fotbalul studențesc Sugar Bowl Classic. Nu-şi 
vedea capul de treburi. 

ÎI îngrijora transportarea nacelei la New Orleans 
şi soluția pe care o găsise era departe de a fi ideală. 
Închiriase un camion de două tone şi jumătate, 
care se afla acum parcat pe aleea casei lui, și 
angajase doi şoferi profesionişti. Or să plece 
mâine. Partea din spate a camionului urma să fie 
sigilată, şi chiar dacă șoferi ar fi văzut 
dispozitivul, n-ar fi avut habar ce era. 

Lander nu se simţea la largul său ştiind că 
trebuia să lase bomba pe mâini străine. Dar nu 
avea încotro. Fasil şi Dahlia nu puteau conduce 
camionul. Lander era sigur că autoritățile le 
făcuseră publice portretele în regiunea de nord-est. 
Falsul permis de conducere internaţional al lui 
Fasil ar fi atras cu siguranţă atenția poliţiei, dacă l- 
ar fi oprit pe drum. Dahlia ar fi fost prea bătătoare 
la ochi la volanul unui camion de mare tonaj. I s-ar 
fi făcut ochi dulci peste tot pe unde ar fi trecut. Și 
în plus, Lander voia ca Dahlia să stea în preajma 
lui. 

Dacă ar fi putut să aibă încredere în Fasil şi să-l 
trimită pe el la New Orleans, Dahlia ar fi fost cu el 
acum, se gândi Lander cu amărăciune. Îl suspecta 
pe Fasil, deoarece arabul îi anunţase că nu va 
participa la atac. Lui Lander îi făcuse plăcere să 
vadă străfulgerarea de dispreţ din ochii Dahliei 
față de Fasil. Probabil că Fasil era pe undeva, 
încercând să găsească nişte gorile pe care să le 
angajeze să facă treaba la aeroport, căci Dahlia 
avusese grijă ca Fasil şi Lander să nu rămână 
singuri acasă. 

Pe lista materialelor întocmită de Lander 
rămăsese un singur articol nebifat: o prelată cu 
care urma să acopere nacela. Era 4:45 după- 
amiaza. Magazinul cu articole de fierărie şi menaj 
nu se închisese. Avea timp să se ducă s-o cumpere. 

. 

Douăzeci de minute mai târziu, Margaret 
Feldman, fostă Margaret Lander, îşi parca Dart-ul 
lângă camionul de pe aleea casei lui Lander. Stătu 
un moment, uitându-se la casă. 

Era prima dată când o revedea după ce divorțase 
şi se recăsătorise. Margaret nu prea voise să vină, 
dar coșul și căruciorul pentru copii îi aparţineau ei 
de drept. O să aibă nevoie de ele peste câteva luni 
şi intenţiona să şi le ia. Sunase înainte, ca să se 
asigure că Michael nu era acasă. Nu voia să plângă 
după ea. Înainte de nenorocire, fusese un bărbat 
puternic şi mândru. În felul ei, încă iubea amintirea 
acelui bărbat. Încercase să-i uite comportamentul 
dezgustător de la sfârşitul relației lor. Cu toate 
acestea, încă mai visa pisoiul şi-l auzea în somn. 

Înainte de a cobori din mașină, Margaret îşi 
cercetă  mașinal fața în oglinda pudrierei, 
aranjându-și părul blond şi uitându-se să n-aibă ruj 
pe dinți. Pentru ea, acestea erau gesturi de rutină, 
la fel ca oprirea motorului. Spera să nu se 
murdărească atunci când avea să pună coşul și 
căruciorul în maşină. Roger ar fi trebuit să vină cu 

ea. Dar lui Roger nu i se păruse normal să se ducă 
acasă la Lander în absenţa acestuia. 

Roger nu gândise întotdeauna așa, își zise ea 
sec. De ce încercase Michael să se lupte cu el? 
Oricum, relația lor se terminase. 

Păşind pe alee cu capul plecat prin ninsoarea 
subțire, Margaret ajunse la garaj și constată că 
fostul lacăt fusese înlocuit cu altul mai mare. Se 
hotărî să intre în casă şi să deschidă ușa garajului 
din interior. Vechea ei cheie încă se mai potrivea la 
uşa de la intrare. Intenţionase să se ducă direct la 
garaj, dar o dată intrată în casă, se simți cuprinsă 
de curiozitate. 

Se uită în jur. Văzu pata bine cunoscută de pe 
covor, în faţa televizorului, urmele lăsate de copii 
de fiecare dată când vărsaseră Kool-Aid. Nu fusese 
nicicând în stare să-l curețe. Dar în sufragerie era 
ordine, la fel ca în bucătărie. Margaret se așteptase 
să găsească un maldăr de doze de bere şi tăvi de 
mâncare de la mesele luate în faţa televizorului. Se 
simți puţin iritată când constată cât de ordonată era 
casa. 

Când te afli singur în casa altcuiva, mai ales 
când e vorba de o persoană cunoscută, parcă te 
străbate un fior de plăcere vinovată. Felul în care 
sunt aranjate obiectele poate spune multe despre 
persoana respectivă, când e vorba de lucruri 
intime. Margaret urcă la etaj. 

Vechiul lor dormitor nu-i spuse prea multe. 
Pantofii lui Lander erau aliniaţi în debara, mobila 
fusese ştearsă de praf. Se uită îndelung la pat şi 
zâmbi în sinea sa. Roger s-ar fi înfuriat dacă ar fi 
ştiut la ce se gândea, şi se gândea deseori, chiar şi 
când era cu el. 

Baia. Două periuţe de dinți. Margaret îşi încreți 
uşor sprâncenele. O cască de duş. Creme de față, 
loţiuni de corp, spumant de baie. Ca să vezi! Se 
bucura că-i violase intimitatea lui Lander. Se 
întreba cum arăta femeia. Voia să-i vadă și 
celelalte lucruri. 

Se duse în cealaltă baie, apoi deschise ușa fostei 
camere de joacă a copiilor. Margaret rămase în ușă 
uitându-se cu ochi mari la lampa de spirt, la 
draperiile de pe pereţi, la sfeşnice și la patul imens. 
Se duse la pat şi pipăi perna. Mătase. Ia te uită, îşi 
zise în gând. 

— Bună, Margaret, zise Lander. 

Se răsuci spre el cu răsuflarea tăiată. Lander 
stătea în cadrul ușii, cu o mână pe clanță și cealaltă 
în buzunar. Era livid la față. 

— Eu doar... 

— Arătți bine. 

Era adevărat. Arăta splendid. O mai văzuse în 
camera asta, cu ochii minții. Chemându-l precum 
Dahlia, atingându-l precum Dahlia. Lander se 
simţi străbătut de o durere fără noimă. Ar fi vrut ca 
Dahlia să fi fost acolo. Uitându-se la fosta sa soţie, 
încerca să o vadă pe Dahlia, avea nevoie de 
prezența ei. În schimb, o văzu pe Margaret. 
Umplea de strălucire atmosfera din jurul său. 

— Pari să fii bine — vreau să spun că și tu arăţi 
bine, Michael. Trebuie... trebuie să-ţi spun că nu 
mă aşteptam la asta, zise ea arătând cu mâna prin 
cameră. 

— La ce te aşteptai? 

Simţea că îl năpădeşte transpirația. O, lucrurile 
pe care le regăsise în camera asta nu se comparau 
cu Margaret. 

— Michael, am nevoie de lucrurile acelea 
pentru copii. Coşul şi căruciorul. 

— Văd că Roger te-a lăsat grea. Evident, îmi 
place să cred că e opera lui. 

Margaret zâmbi involuntar, cu toate că o jignise, 
încercând să treacă de acest moment, să scape. 
Lander interpretă zâmbetul ei ca pe un semn că 
infidelitatea i se părea ceva nostim, o glumă de 
care puteau râde împreună. Şi acest gând îl 
străpunse ca un fier înroșit. 

— Pot să aduc lucrurile din garaj, zise Margaret, 
îndreptându-se spre uşă. 

— Te-ai uitat deja după ele? 

Arată-i-o. Arată-i-o şi omoar-o. 

— Nu, tocmai volam... 

— Coşul şi căruciorul nu sunt acolo. Le-am dus 
în pod. În garaj intră vrăbii şi ciugulesc totul. O să 
ti le trimit. 

Nu! Du-o în garaj și arată-i-o. Și omoar-o. 

— Mulţumesc, Michael, ar fi foarte frumos din 
partea ta. 

— Ce fac copiii? 

Propria lui voce îi suna ciudat. 

— Excelent. Au petrecut foarte bine de Crăciun. 

— Îl plac pe Roger? 

— Da, se poartă bine cu ele. Au zis că vor să te 
vadă. Mă întreabă mereu de tine. Te muţi? Am 
văzut camionul de pe alee și am crezut... 

— Roger o are mai mare ca mine? 

— Poftim? 

Nu se putea opri. 

— Târfă nenorocită! 

Se îndreptă spre ea. 

Trebuie să mă opresc. 

— La revedere, Michael. 

Margaret îl ocoli şi se îndreptă spre ușă. 

Pistolul din buzunar îi ardea mâna. Trebuie să 
mă opresc. O să-mi tai craca de sub picioare. 
Dahlia a zis „e un privilegiu să te urmăresc”. 
Dahlia a zis „Michael, ai fost atât de puternic azi”. 
Dahlia a zis „Michael, îmi place s-o fac eu pentru 
tine”. Margaret, am fost primul tău bărbat. Nu! 
Elasticul iţi lăsase urme roşii pe şolduri. Nu te 
gândi! Dahlia o să ajungă acasă în curând, o să 
ajungă acasă, acasă, curând. Nu trebuie... Gata. 

— Îmi pare rău că am spus asta, Margaret. Nu 
trebuia. Nu e adevărat, şi-mi pare rău. 

Margaret era încă speriată. Voia să plece. 

El putea s-o mai reţină puţin. 

— Margaret, am tot vrut să-ți trimit ceva. Pentru 
tine şi Roger. Aşteaptă, aşteaptă. M-am purtat 

prosteşte. E important pentru mine să nu fu 
supărată. Mi-ar părea rău să te supăr. 

— Nu sunt supărată, Michael. Trebuie să plec. 
Te duci la doctor? 

— Da, da. Sunt bine, atâta doar că m-ai luat prin 
surprindere. 

Simţea cum cuvintele pe care voia să le spună îl 
sufocau, dar se strădui să le rostească. 

— Mi-a fost dor de tine şi pur și simplu m-ai 
tulburat. Asta-i tot. Așteaptă o secundă. 

Se duse în grabă la biroul din camera lui şi, când 
ieși din cameră, o văzu pe Margaret coborând 
scările. 

— Uite, vreau să-ţi dau asta. Încearcă să te 
distrezi şi nu mai fi supărată. 

— E-n regulă, Michael. La revedere. 

Luă plicul. La uşă se opri şi se întoarse spre el. 
Simţea nevoia să-i spună. Nu ştia sigur de ce. 
Trebuia să ştie. 

— Michael, mi-a părut rău când am auzit ce s-a 
întâmplat cu prietenul tău Jergens. 

— Ce e cu Jergens? 

— El e cel care obişnuia să ne trezească 
sunându-te în miezul nopţii, nu-i aşa? 

— Ce-i cu el? 

— S-a sinucis. N-ai văzut ziarele? Au zis că e 
primul fost prizonier de război care s-a sinucis. A 
luat nişte pastile şi şi-a tras o pungă de plastic pe 
cap. Mi-a părut rău. Mi-am amintit cum vorbeai cu 
el la telefon când nu putea să doarmă. La revedere, 
Michael. 

Ochii ei luceau precum ţintele ornamentale. 
Fără să ştie de ce, Margaret se simțea parcă mai 
uşoară. 

Trei străzi mai încolo, în timp ce aştepta la 
semafor, deschise plicul pe care i-l dăduse 
Michael. Înăuntru erau două bilete pentru finala 
campionatului național de fotbal. 

Imediat după plecarea lui Margaret, Lander se 
duse în fugă la garaj. Era turbat. Începu să lucreze 
frenetic, încercând să stăvilească gândurile care i 
se învârtejeau în cap precum o apă neagră. 
Manevră uşor înainte elevatorul cu furcă închiriat, 
împingând furca sub căruciorul pe care stătea 
nacela. Opri elevatorul şi cobori din el. Se 
concentră asupra elevatoarelor cu furcă. Se gândi 
la toate elevatoarele cu furcă pe care le văzuse în 
depozite şi la docuri. Se gândi la principiul după 
care funcționau mecanismele de ridicare 
hidraulice. Se duse afară şi lăsă în jos oblonul de la 
lada camionului. Ataşă rampa metalică înclinată de 
ladă. Se concentră asupra avioanelor pe care le 
văzuse aterizând şi la felul în care erau fixate 
rampele lor. Se gândi cu disperare la rampe de 
încărcare. Cercetă strada. Nu se uita nimeni în 
direcția lui. Oricum, n-avea nicio importanţă. Sări 
înapoi în elevator şi ridică nacela de pe podea. 
Uşor. Era o treabă delicată. Trebuia să se 
gândească la ce făcea, să fie foarte atent. Sui cu 
elevatorul pe rampa de încărcare și apoi în camion. 
Arcurile camionului  gemură sub greutatea 
încărcăturii. Cobori furca pe care stătea nacela, 
blocă frâna, blocă roțile şi asigură nacela şi 
elevatorul, legându-le cu funii. Se gândi la noduri. 
Ştia totul despre noduri. Putea face douăsprezece 
feluri de noduri. De n-ar uita să pună un cuţit 
ascuţit în lada camionului. Dahlia putea să taie 
funiile la momentul oportun. N-o să aibă timp de 
pierdut cu nodurile. Oh, Dahlia, vino acasă, mă 
înec. Puse rampa de încărcare şi geanta din pânză 
groasă în care erau armele de calibru mic în 
camion, cobori oblonul şi-l încuie. Terminase. 

Vomă în garaj. Nu trebuie să mă gândesc. Se 
duse la dulăpiorul cu băuturi şi scoase o sticlă de 
votcă. Stomacul i-o dădu afară. A doua oară reuşi 
să bea fără probleme. Își scoase pistolul din 
buzunar şi-l aruncă după aragazul din bucătărie, 
unde nu putea ajunge la el. Bău din nou, şi din 

nou. Se dusese jumătate de sticlă şi votca îi curgea 
pe cămaşă, pe gât. Bău iarăşi şi iarăşi. Capul i se 
învârtea. Nu trebuie să vomit. Ține-o-n tine. 
Plângea. Votca începea să-şi facă efectul. Se aşeză 
pe podeaua bucătăriei. Încă două săptămâni şi o să 
fiu mort. O, slavă Domnului că o să fiu mort. Și 
toți ceilalți or să fie morţi. Unde e liniște. Unde nu 
mai e nimic. O, Doamne, a trecut atâta vreme. O, 
Doamne, a trecut atâta vreme. Jergens, ai avut 
dreptate să te sinucizi. Jergens! urla. Era în 
picioare şi se ducea împleticindu-se spre uşa din 
spate. Urla în timp ce ieşea din casă. Ploaia rece îl 
izbi în față. Jergens, ai avut dreptate. Scările din 
spate se năpusteau spre el şi se rostogoli în iarba 
uscată şi în zăpadă, zăcând în ploaie cu faţa în sus. 
În minte îi licări un ultim gând conştient. Apa e un 
bun conducător de căldură. Un milion de motoare 
şi inima mea rece pe pământul ăsta. 
e 

Era destul de târziu când Dahlia îşi lăsă valiza în 
camera de zi şi-l strigă pe Michael. Se uită în 
atelier, apoi urcă la etaj. 

— Michael! 

Luminile erau aprinse și în casă era frig. Nu se 
simţea la largul său. 

— Michael! 

Se duse la bucătărie. 

Uşa din spate era deschisă. Alergă într-acolo. 
Când îl văzu, crezu că murise. Faţa îi era alb- 
vineţie şi ploaia îi lipise părul de cap. Îngenunche 
lângă el şi-i ascultă inima prin cămaşa udă leoarcă. 
Bătea. Îşi aruncă cât colo pantofii cu toc înalt şi-l 
târî spre uşă. Simţea pământul înghețat prin 
ciorapi. Gemând din cauza efortului, îl târî în sus 
pe scări şi-l duse în bucătărie. Smulse păturile de 
pe patul din camera de oaspeți şi le întinse pe 
podea lângă el, îl dezbrăcă de hainele îmbibate cu 
apă şi-l înveli în pături. ÎI frecă cu un prosop aspru 
şi stătu lângă el în ambulanță pe drumul spre 

spital. Avea peste patruzeci de grade. Făcuse 
pneumonie virală. 

19. 


Avionul cu reacţie al companiei Delta se apropia 
de New Orleans. Trecu peste Lake Pontchartrain, 
păstrând o altitudine considerabilă deasupra apei, 
apoi cobori spre Aeroportul Internaţional din New 
Orleans. Reducerea bruscă de altitudine îi întoarse 
stomacul pe dos lui Fasil, făcându-l să înjure în 
barbă. 

Pneumonie! Preţiosul favorit al femeii se 
îmbătase și căzuse afară în ploaie. Zevzecul delira 
şi era fără vlagă ca un pisoi, iar femeia stătea la 
căpătâiul lui în spital, smiorcăindu-se de mila lui. 
Cel puţin avea să-l supravegheze ca nu cumva să 
scape vreun cuvânt în legătură cu misiunea. Şansa 
ca Lander să fie în stare să piloteze dirijabilul 
deasupra stadionului unde, peste cincisprezece 
zile, avea să se joace finala campionatului naţional 
de fotbal era nulă, se gândea Fasil. Când femeia 
aia încăpăţânată o să se convingă în cele din urmă 
de acest lucru, când o să vadă că Lander nu era în 
stare de nimic altceva decât să-i vomite în braţe, 
atunci o să-l omoare şi o să-l însoţească pe Fasil în 
New Orleans. Dahlia își dăduse cuvântul că aşa va 
face. 

Fasil era disperat. Camionul care transporta 
bomba se îndrepta spre New Orleans, conform 
graficului. Acum avea o bombă, dar nu dispunea 
de un sistem de lansare. Trebuia să conceapă un alt 
plan, adaptat pentru acest loc, unde urma să dea 
atacul. Hafez Najeer făcuse o mare greşeală 
lăsând-o pe Dahlia Iyad să controleze această 
misiune, îşi zise Fasil pentru a suta oară. Ei bine, 
acum n-o mai controla ea. El va fi autorul noului 
plan. 

Aeroportul era  supraaglomerat din cauza 
mulțimii de oameni care veniseră să vadă meciul 
de fotbal studențesc ce urma să se joace pe 
Stadionul Tulane peste trei zile. Fasil sună la opt 

hoteluri. Până la urmă fu nevoit să-şi rezerve o 
cameră la Asociaţia Tineretului Creștin. 

Micuța cameră îmbâcsită nu se compara nici pe 
departe cu cea de la Plaza din New York, unde-și 
petrecuse noaptea anterioară - Plaza, cu 
numeroasele steaguri fluturând în faţa hotelului și 
o centrală telefonică pentru convorbiri 
internaționale. Steagurile Arabiei Saudite, Iranului 
şi Turciei fluturau în rând cu celelalte, căci tocmai 
avea loc sesiunea Naţiunilor Unite, şi apelurile 
telefonice către Orientul Mijlociu erau destul de 
numeroase. Fasil ar fi putut să discute cu Beirutul 
şi să aranjeze ca teroriștii să se prezinte în New 
Orleans. Terminase de codificat mesajul şi tocmai 
voia să sune la Beirut când fu întrerupt de Dahlia, 
care-i povestise la telefon despre păţania stupidă a 
lui Lander. Supărat, Fasil rupsese mesajul către 
Beirut, îl aruncase în WC-ul elegant de la Plaza și 
trăsese apa. 

Acum, era obligat să stea în chițimua asta 
prăpădită din New Orleans, iar de planul lor se 
alesese praful. Sosise momentul să inspecteze 
terenul. Fasil nu mai văzuse Stadionul Tulane. Se 
bazase pe Lander în această privință. Plin de 
amărăciune, ieşi din hotel şi făcu semn unui taxi. 

Cum putea el să dea lovitura? Urma să vină 
camionul. Şi bomba. Putea încă să angajeze vreo 
doi teroriști. Avea să beneficieze de serviciile 
Dahliei Iyad, chiar dacă păgânul ei nu mai 
participa la misiune. Deşi era ateu, Fasil îl 
considera pe Lander un păgân şi scuipă în timp ce 
îi murmură numele. 

Taxiul urcă pe autostrada rapidă 90 care trecea 
prin centrul orașului New Orleans şi se îndreptă 
spre sud-vest prin soarele după-amiezii. Şoferul 
monologa de zor într-un dialect pe care Fasil nu-l 
pricepea mai deloc. 

— Leneşii ăștia nu vrea deloc să lucreze, zicea 
taximetristul. Vrea totu” pe degeaba. Puştiul surorii 
mele lucra cu mine pe vremea când eram 

instalator, înainte să mă lase spinarea. Juma’ de 
timp era de negăsit. Nu poț' să repari ţevăria de 
unu” singur. Trebuie să ieşi de sub casă de prea 
multe ori, n-are cine să-ţi dea sculele de care ai 
nevoie. De-aia mi-am distrus spatele, de atâta târât 
înăuntru şi afară. 

Fasil își dorea ca omul să tacă. Şoferul continuă: 

— Clădirea aia de colo e Superdomu”, pe care 
eu cred că n-or să-l termine niciodată. Întâi au 
crezut că o să coste-o su'şaiş'opt de milioane de 
marafeţ, acu” a ajuns la două su” de milioane. Top 
zic că a cumpărat-o Howard Hughes. Ce porcărie! 
Tinichigiii s-a dus întâi la plimbare şi pe urmă... 

Fasil se uită la clădirea uriaşă a stadionului cu 
acoperișul în formă de cupolă. Lucrările de 
amenajare erau în toi chiar şi acum, în vacanţa de 
sărbători. Vedea siluetele mici ale muncitorilor 
mișcându-se încoace şi-ncolo. La început, când 
puseseră la cale atacul, se temuseră că Superdomul 
va fi gata să găzduiască finala campionatului de 
fotbal, caz în care dirijabilul nu le-ar mai fi fost de 
niciun folos. Dar mai erau încă multe goluri 
vizibile în acoperiș. Nu că ar mai fi avut vreo 
importanţă, se gândi Fasil supărat. 

Îşi propuse să verifice dacă se putea utiliza gaz 
toxic pe stadioanele închise. Ar fi putut fi o tehnică 
folositoare cu altă ocazie, în viitor. 

Taxiul viră pe banda pe care se circula în viteză, 
în timp ce şoferul îi vorbea peste umăr: 

— Ştiţ”, o vreme a crezut că finala de fotbal o să 
se joace aici. Acu” au depășit cu mult bugetu”, pen” 
că primăria crede că e naşpa să nu-l termine. Îi 
plătesc pe muncitori câte două schimburi jumate 
ca să lucreze în vacanţa de Crăciun, știț!. Se dă dă 
ceasu” morţi să-l termine până-n primăvară. Nu m- 
ar deranja să fac şi eu nişte ore suplimentare ca 
astea. 

Fasil vru să-i spună omului să tacă din gură, 
apoi se răzgândi. Şoferul ar fi putut să-l ţină minte 
dacă se purta nepoliticos cu el. 

— Știp ce s-a-ntâmplat cu Astrodomul din 
Houston. Le-a făcut feste celor de la Oilers și 
acum joacă pe Stadionul Rice. Cei de-aici nu vor 
să păţească la fel. Îşi doresc să-i vadă aici pe cei de 
la Saints, mă-nţelegi? Vor să vadă top’ că-s în stare 
să-l termine, Liga Naţională de Fotbal, toț”, aşa că 
lucrează şi de sărbători, tot timpu”. Crez că eu n-aş 
lucra două ture jumate de Crăciun și de Anul Nou? 
Ha! Baba mea poa’ şi singură să agaţe ciorapi de 
sobă. 

Taxiul urmă curba autostrăzii 90, virând spre 
nord-vest, și şoferul trase apărătoarea de soare. Se 
apropiau de Universitatea Tulane. 

— Acolo pe stânga-i Colegiu Ursulin. Pe ce 
parte a stadionului doriț' să vă las, pe strada 
Willow? 

— Da. 

Imaginea  uriașului stadion învechit cu 
amestecul acela de cenușiu şi maroniu îl surescită 
pe Fasil. Prin faţa ochilor 1 se perindau secvenţe 
din timpul atacului de la Miinchen. 

Fasil îşi amintea de primul portavion pe care îl 
văzuse de aproape. Era atât de înalt încât părea că 
nu se mai sfârșește. Aparatul de fotografiat pe 
care-l avea la el se lovi de uşa taxiului, în timp ce 
cobora din mașină. 

Poarta dinspre sud-est era deschisă. Personalul 
care se ocupa de întreținerea stadionului se agita 
de zor, pe ultima sută de metri înainte de meciul de 
fotbal studenţesc. Fasil avea asupra sa legitimația 
de jurnalist şi aceleaşi acte de identitate ca și în 
Azore, dar nimeni nu-l opri să-l întrebe. Se uită la 
spaţiile vaste, întunecate de sub tribune, pline de 
fiare, apoi se duse pe teren. 

Era aşa de mare! Dimensiunea terenului îi 
accentuă starea de exaltare. Gazonul artificial era 
nou şi numerele albe străluceau pe fondul verde. 
Păşi pe gazon şi aproape că-i veni s-o ia înapoi. 
Parcă păşea pe carne tocată. Fasil străbătu terenul 
de-a  curmezişul, simțind prezența rândurilor 

nesfârșite de scaune. E greu să te plimbi pe terenul 
de joc al unui stadion, chiar şi gol, fără să ai 
senzația că eşti urmărit. Se grăbi spre partea de 
vest a terenului şi o luă în sus pe scări, spre lojile 
presei. 

Sus, deasupra terenului, privind curbura 
tribunelor, Fasil își aminti de curbura identică a 
încărcăturii de explozibil şi, în ciuda sentimentelor 
sale, fu impresionat de geniul lui Michael Lander. 

Stadionul îşi răsfrângea marginile spre cer ca 
nişte buze, în aşteptare. Gândul că acele tribune 
aveau să mişune de viață, cu optzeci de mii nouă 
sute optzeci şi cinci de oameni foindu-se pe 
scaune, îl îmbătă pe Fasil. Acesta era călcâiul lui 
Ahile din Casa Războiului. În curând, marginile 
acelea răsfrânte aveau să geamă de oameni în 
aşteptare. 

— ỌQuss ammak, sâsâi Fasil. Era o veche 
înjurătură arăbească, ce însemna „p... mă-tii”. 

Analiză diverse posibilități. Orice explozie în 
interiorul stadionului sau în apropierea lui va fi 
mediatizată pe tot mapamondul. Porțile nu erau 
foarte solide. Camionul ar fi putut să treacă fără 
probleme printr-una din cele patru intrări şi să 
ajungă pe teren înainte ca încărcătura să 
explodeze. Cu siguranță mulți oameni ar fi murit, 
dar cea mai mare parte a efectului exploziei s-ar fi 
pierdut. S-ar fi format doar un crater imens în 
pământ. Mai era şi problema traficului pe străzile 
înguste și strangulate care duceau la stadion. Dacă 
aveau să fie parcate ambulanțe la intrările pe 
stadion? Dacă preşedintele o să vină la meci, cu 
siguranță porțile vor fi păzite de oameni înarmaţi. 
Dacă şoferul camionului avea să fie împușcat 
înainte de a detona explozibilul? Cine o să treacă 
la volanul camionului? În niciun caz el. Atunci 
Dahlia. Avea curajul să o facă, nu se îndoia de 
asta. După aceea, îi va aduce omagii postume la 
conferința de presă din Liban. 

Poate că o mașină de genul acelora folosite în 
situaţii de urgență, o ambulanţă, ar avea mai multe 
şanse. Ar putea să intre în forţă pe teren, cu sirena 
urlând. 

Dar nacela era prea mare ca să intre într-o 
ambulanță obişnuită, iar camionul care o 
transporta nu semăna cu un vehicul folosit, de 
regulă, în situaţii de urgenţă. În schimb, aducea cu 
un car de televiziune. Totuşi, un vehicul pentru 
urgenţe era mai bun. Un camion mare, acoperit cu 
panouri. Putea să-l vopsească în alb și să picteze o 
cruce roşie pe el. Indiferent de soluția pe care o va 
alege, trebuia să se grăbească. Mai rămăseseră 
paisprezece zile. 

Cerul gol îl apăsa pe Fasil cum stătea în tribună, 
pe rândul cel mai de sus, cu vântul strecurându-1- 
se pe sub gulerul sacoului. Cerul deschis, liber, era 
drumul ideal de acces, se gândi cu amărăciune. Să 
aducă nacela la bordul unui avion şi apoi să-l 
deturneze era o sarcină aproape imposibil de 
îndeplinit. Chiar dacă ar fi reușit, printr-o 
stratagemă oarecare, să transporte nacela cu 
avionul declarând-o drept marfă, nu era sigur că 
Dahha ar fi izbutit să forţeze pilotul să zboare 
suficient de aproape de stadion, fie şi sub 
ameninţarea unei arme. 

Fasil se uită spre nord-est, la conturul clădirilor 
din New Orleans profilate pe cer; Superdomul 
aflat la două mile distanță, Hotelul Marnott, 
International Trade Mart. Dincolo de ele, la numai 
opt mile distanță, era Aeroportul Internaţional din 
New Orleans. Pe 12 ianuarie, dirijabilul umflat și 
inofensiv ar fi ajuns deasupra stadionului lăsând în 
urmă acele clădiri, iar el n-ar mai fi trebuit să se 
lupte la sol, ca o furnică. Blestemat fie Lander și 
progeniturile lui până la a zecea generație! 

Fasil avu o viziune în legătură cu modul cum ar 
fi putut decurge atacul. Balonul strălucind ca 
argintul, coborând spre stadion, neobservat inițial 
de spectatorii absorbiți de meci. Apoi, din ce în ce 

mai mulți oameni ridicându-și ochii spre el, în 
timp ce balonul se lăsa mai Jos, şi mai Jos, din ce 
în ce mai mare, ireal de mare, atârnând deasupra 
lor, umbra lui lungă întunecând terenul de joc, şi 
câțiva spectatori uitându-se direct la nacela 
strălucitoare în momentul detonării explozibilului 
urmată de o lumină orbitoare precum cea creată de 
o explozie solară, şi tribunele zguduindu-se, poate 
chiar  prăbuşindu-se, pline cu aproape şase 
milioane de kilograme de carne ciuruită. Şi 
bubuitul, și unda de șoc care ar zgâlțâi blocurile în 
Jur, făcând ţăndări geamurile caselor pe o distanță 
de douăzeci de mile, vapoarele înclinându-se ca 
sub efectul musonului. Şi vestea făcând înconjurul 
turnurilor din Casa Războiului, şi strigând: 

Ar fi fost nemaipomenit de frumos. Trebuia să 
se aşeze. Tremura din tot corpul. Îşi impuse să se 
gândească din nou la soluţii alternative. Încerca să 
accepte pierderile. Când se calmă, fu mândru de 
tăria sa de caracter, de răbdarea pe care o 
manifesta în faţa vicisitudinilor. El era Fasil. Avea 
să facă tot ce-i stătea în putinţă. 

În taxi, în drum spre centrul orașului, Fasil se 
gândea la camioane și vopsea. Nu era totul pierdut, 
își zicea. Dimpotrivă. Simţise mereu că americanul 
nu făcea decât să pângărească misiunea. Acum 
responsabilitatea atacului îi revenea lui în 
întregime. Probabil că n-o să fie la fel de 
spectaculos, n-o să se producă o explozie în aer 
care să confere un maximum de eficienţă 
operaţiunii, dar şi aşa reputaţia lui va avea enorm 
de câștigat — iar mișcarea de gherilă va fi şi mai 
puternică, își propuse el după un moment. 

În dreapta lui se vedea stadionul cu acoperișul în 
formă de cupolă. Acoperişul de metal reflecta 
razele soarelui. Şi ce se vedea ridicându-se 
deasupra lui? Un elicopter-macara. Ridica ceva, o 
mașinărie. Acum se deplasa deasupra cupolei. Un 
grup de muncitori aşteptau lângă una din găurile 

din acoperiş. Umbra elicopterului alunecă peste 
cupolă şi-i acoperi. Încet, cu delicateţe, elicopterul 
lăsă în jos obiectul greu şi-l introduse în gaura din 
cupolă. Pălănia unuia dintre muncitori zbură luată 
de curentul de aer și începu să facă tumbe, un 
punct minuscul purtat de vânt, rostogolindu-se pe 
cupolă. Elicopterul se ridică din nou, eliberat de 
povară, şi ieşi din raza vizuală, pierzându-se în 
depărtare, dincolo de Superdomul neterminat. 

Fasil abandonă ideea camioanelor. Putea oricând 
să facă rost de un camion. Faţa-i era lac de 
sudoare. Se întreba dacă elicopterul lucra și 
duminica. Îl bătu pe umăr pe şofer şi-i ceru să-l 
ducă la Superdom. 

Două ore mai târziu, Fasil era la biblioteca 
publică, studiind un articol din cartea Toate 
aparatele de zbor din lume a lui Jane. De la 
bibliotecă se duse la Hotelul Monteleone, unde 
transcrise numărul de telefon dintr-o cabină din 
hol. Îşi mai notă un alt număr de la un telefon cu 
plată de la Union Passenger Terminal, apoi se duse 
la biroul Western Union. Pe un formular de 
telegramă, compuse cu grijă un mesaj, consultând 
frecvent un cartonaş cu numere codificate lipit în 
interiorul carcasei aparatului de fotografiat. În 
câteva minute, prin firul lung de sub ocean, scurtul 
mesaj confidențial ajunse la Bengazi, în Libia. 

Fasil se întoarse la terminalul pentru pasageri a 
doua zi la 9:00 dimineaţa. Scoase biletul pe care 
scria „defect” lipit pe un telefon de lângă intrare şi 
îl puse pe un telefon pe care îl alesese el, într-o 
cabină de la capătul şirului de telefoane. Se uită la 
ceas. Mai avea de așteptat o jumătate de oră. Se 
aşeză pe o bancă de lângă cabină şi începu să 
citească un ziar. 

Fasil nu apelase niciodată la relațiile din Libia 
ale lui Najeer. Nici acum n-ar fi îndrăznit s-o facă, 
dacă Najeer ar fi fost în viaţă. Fasil ridicase 
explozibilul din plastic în Bengazi după ce Najeer 
făcuse toate aranjamentele, dar numele „Sofia”, 

inventat de Najeer pentru misiune, îi deschisese lui 
Fasil ușile de care avea nevoie în Bengazi. 
Scrisese şi acest nume în telegramă şi spera să aibă 
din nou efectul scontat. 

La 9:35 sună telefonul. Fasil ridică receptorul la 
al doilea apel. 

— Alo? 

— Da. Aş vrea să vorbesc cu doamna Yusuf. 

În pofida zgomotelor de pe fir, Fasil recunoscu 
vocea ofițerului care ținea legătura cu Al Fatah. 

— Înseamnă că vreţi să vorbiţi cu Sofia Yusuf. 
Spuneţi. 

Fasil vorbi repede. Ştia că libianul n-o să stea 
mult la telefon. 

— Am nevoie de un pilot în stare să piloteze un 
elicopter de marfă Sikorski S-58. Prioritate 
absolută. Îl aştept la New Orleans în şase zile. 
Trebuie să fie sacrificabil. 

Fasil ştia că cerea un lucru extrem de dificil. Dar 
mai ştia că Al Fatah dispunea de mari resurse în 
Bengazi şi Tripoli. Continuă repede, înainte ca 
ofițerul să formuleze vreo obiecție: 

— Este asemănător cu aparatele ruseşti folosite 
la Barajul Aswan. Prezentaţi cererea mea la cel 
mai înalt nivel. Cel mai înalt. Sunt autorizat de 
Unsprezece. 

„Unsprezece” era Hafez Najeer. 

Vocea de la celălalt capăt al firului era moale, ca 
şi când omul ar fi încercat să vorbească în şoaptă 
la telefon. 

— S-ar putea să nu existe o astfel de persoană. 
E foarte complicat. Şase zile nu înseamnă nimic. 

— Nu-mi e de niciun folos dacă nu-l pot avea la 
timp. Pierderea va fi foarte mare. Sunaţi-mă în 
douăzeci și patru de ore la celălalt telefon. Repet, e 
vorba de o prioritate absolută. 

— Înţeleg, zise vocea aflată la șase mii de mile 
distanţă. 

Convorbirea se terminase. 

Fasil plecă de la cabina telefonică şi ieşi din 
terminal în pas vioi. Era teribil de periculos să 
comunice direct cu Orientul Mijlociu, dar timpul 
scurt pe care-l avea la dispoziție îl obligase să 
rişte. Cererea de a-i fi trimis un pilot avea puţine 
şanse să fie satisfăcută. Nu figura niciunul printre 
„oamenii de sacrificiu”. Era o adevărată artă să 
pilotezi un elicopter de marfă cu un obiect greu 
atârnat de el. Nu sunt mulți piloții capabili de 
asemenea performanțe. Dar  libienui mai 
sprijiniseră organizația Septembrie Negru şi cu alte 
ocazii. Nu-i ajutase colonelul Gaddafi când 
avusese loc atacul de la Khartoum? Până şi armele 
folosite pentru masacrarea diplomaților americani 
fuseseră introduse ilegal în ţară în gentile diplomat 
ale libienilor. În fiecare an, treizeci de milioane de 
dolari din vistieria libiană se scurg spre Al Fatah. 
Cât ar putea valora un pilot? Fasil avea toate 
motivele să spere într-un rezultat pozitiv. Numai 
de-ar putea să găsească un pilot în timp util. 

Termenul de şase zile asupra căruia insistase 
Fasil nu era tocmai real, pentru că mai rămăseseră 
două săptămâni până la finala campionatului de 
fotbal. Dar bomba trebuia modificată ca să se 
potrivească la noul aparat şi avea nevoie de timp şi 
de ajutorul unui pilot priceput ca să facă acest 
lucru. 

Fasil cântărise probabilitatea de a nu găsi un 
pilot, şi riscurile pe care le implica cererea lui, şi 
rezultatul formidabil al acțiunii în cazul în care 1 se 
punea la dispoziție un astfel de pilot. Ajunse la 
concluzia că merita să-şi asume riscul. 

Dacă telegrama lui, aşa nevinovată cum părea, 
avea să fie analizată de autoritățile americane? 
Dacă evreul ăla, Kabakov, cunoştea sistemul de 
codificare pentru telefoane? Fasil ştia că acest 
lucru era puțin probabil, dar cu toate acestea nu se 
simțea în apele sale. În mod cert, autoritățile erau 
în căutarea plasticului, dar nu cunoşteau natura 
misiunii. Nimic nu indica faptul că ar fi fost vorba 

de New Orleans. Se întrebă dacă Lander încă mai 
delira. Nonsens. Cine mai zăboveşte în preajma 
celor care delhrează când au febră? Dar nebunii 
aiurează uneori, fie că au febră, fie că n-au. Dacă 
pe Lander îl lua gura pe dinainte, Dahlia avea să-i 
facă de petrecanie. 

° 

În acel moment, în Israel, se petreceau o serie de 
evenimente care aveau să dea mai multă greutate 
cererii lui Fasil decât influența defunctului Hafez 
Najeer. Pe un aeroport de lângă Jaffa, paisprezece 
piloți evrei se urcau în carlingile a șapte 
bombardiere de vânătoare Phantom F-4. Două câte 
două, se înscriseră pe asfaltul pistei şi îşi luară 
avânt spre înaltul cerului descriind cercuri ample, 
ascendente. Ajunseră deasupra Mediteranei şi apoi 
se îndreptară spre vest, către Tobruk, în Libia, cu o 
viteză de două ori mai mare decât cea a sunetului. 

Erau angajați într-un raid de represalii. La Rosh 
Pina încă mai fumegau resturile unei case cu mai 
multe apartamente, distrusă de rachete Katiușa 
ruseşti, furnizate „oamenilor de sacrificiu” de către 
Libia. De data aceasta raidul nu mai era îndreptat 
împotriva bazelor „oamenilor de sacrificiu” din 
Liban şi Siria. Acum, furnizorii de arme aveau să 
afle ce e suferința. 

La treizeci şi nouă de minute după decolare, 
comandantul escadrilei zări cargoul libian. Era 
exact acolo unde spusese Mossadul că va fi, la 
optsprezece mile în larg de Tobruk, mergând cu 
toată viteza spre est, încărcat până la refuz cu 
armament pentru trupele de gherilă. Dar trebuia să 
se asigure că identificaseră corect vasul. Patru 
aparate Phantom se menținură la altitudine ca să 
asigure acoperirea în eventualitatea în care 
întâlneau avioane arabe. Celelalte trei începură 
coborârea. Avionul din frunte, care încetinise la 
două sute treizeci de mile pe oră, trecu la o 
altitudine de douăzeci de metri de navă. Nu era 
nicio eroare. Cele trei avioane se repeziră huruind 

asupra vaporului, îl bombardară, apoi luară din 
nou altitudine, accelerând la trei G şi jumătate în 
timp ce se înălţau brăzdând cerul. Nu se auzi 
niciun strigăt de victorie în carlingi când cargoul 
izbucni în flăcări. Pe drumul spre casă, israelienii 
scrutară cerni plini de speranţă. S-ar fi simțit mult 
mai bine dacă ar fi venit MIG-urile. 

Consiliul Comandamentului Revoluționar din 
Libia fu cuprins de un val de mânie. Nu se va ști 
niciodată ce membri ai consiliului erau la curent cu 
planul de atac al organizației Al Fatah în Statele 
Unite. Dar undeva, în birourile din Bengazi, o 
rotiță fusese pusă în mişcare. 

Israelienii atacaseră cu avioane primite de la 
americani. 

Şi chiar israelienii spuseseră: „Furnizorii de 
arme vor suferi”. 

Aşa să fie! 

20. 


— l-am spus că se poate duce la culcare, dar mi- 
a zis că a primit ordin să-ți predea cutia, îi 
comunică lui Kabakov colonelul Weisman, 
ataşatul militar, în timp ce se îndreptau spre sala de 
conferințe de la Ambasada Israelului. 

Tânărul căpitan moțăia pe scaun, dar sări în 
picioare când Kabakov deschise ușa. 

— Domnule maior Kabakov, sunt căpitanul 
Reik. Acesta e pachetul din Beirut. 

Kabakov abia se abținu să nu înşface pachetul şi 
să-l deschidă. Reik făcuse drum lung până acolo. 

— Îmi aduc aminte de tine, domnule căpitan. Ai 
comandat bateria de obuze de la Qanaabe. 

Îşi dădură mâna, bărbatul mai tânăr arborând o 
mină încântată. 

Kabakov se întoarse ca să se uite la cutia de 
carton de pe masă. Avea dimensiunile de circa 
şaizeci de centimetri pe treizeci şi era legată cu 
sfoară. Pe capac fuseseră scrijelite în arabă 
următoarele cuvinte: „Bunurile personale ale lui 
Abu Ali, Rue Verdun 18, decedat. Dosar 186047. 
A se păstra până pe 23 februarie”. În colțul cutiei 
se vedea o gaură lăsată de un glont. 

— Serviciul de spionaj s-a uitat prin lucruri în 
Tel Aviv, zise Reik. Nodurile de la sfoară erau 
pline de praf. Agenţii au presupus că n-a fost 
deschisă de multă vreme. 

Kabakov dădu la o parte capacul şi puse 
obiectele din cutie pe masă. Un ceas cu sonerie cu 
geamul spart, două cutii cu medicamente, un 
registru pentru tranzacții bancare, o magazie de 
gloanţe pentru un pistol automat Llama — Kabakov 
era sigur că pistolul fusese furat —, o cutie pentru 
butoni goală, o pereche de ochelari îndoiți şi 
câteva reviste. Fără îndoială, poliția confiscase 
toate obiectele de valoare şi ce rămăsese fusese 
examinat atent de Al Fatah. Kabakov era extrem 

de dezamăgit.  Sperase ca măcar o dată 
secretomania obsesivă a lui Septembrie Negru să 
lucreze împotriva organizației teroriste, ca 
persoana desemnată să „facă ordine” prin lucrurile 
personale ale lui Abu Ali să nu știe care piese erau 
inofensive şi care nu și astfel să lase în urmă un 
indiciu folositor. Se uită la Reik. 

— Cât a costat afacerea asta? 

— Yoffee s-a ales cu o rană la coapsă. V-a trimis 
un mesaj, domnule. El... 

Căpitanul şovăi. 

— Continuă! 

— A zis că-i datoraţi o sticlă de Remy Martin, 
nu... nu poşirca aia pe care ați împărțit-o tuturor la 
Kuneitra, domnule. 

Kabakov zâmbi larg, deşi numai de râs nu-i 
ardea. Cel puţin nu murise nimeni pentru cutia asta 
cu fleacuri. 

— Yoffee s-a ocupat de afacere, zise Reik. Avea 
niște documente false de la o firmă de avocatură 
saudită. S-a gândit să obţină cutia dintr-un foc, în 
loc să-l mituiască dinainte pe funcţionar, ca să nu 
aibă timp să umble în cutie şi să-i vândă niște 
gunoaie. l-a dat funcţionarului de la biroul cu 
obiecte personale de la secția de poliţie trei lire 
libaneze și i-a cerut să vadă cutia. Funcţionarul a 
adus-o, dar a pus-o în spatele tejghelei şi a zis că 
trebuie să obțină aprobare de la ofițerul de 
serviciu. În mod normal asta ar fi însemnat că mai 
trebuia să mituiască pe cineva, dar Yoffee nu se 
prea bizuia pe actele lui. Așa că l-a pocnit zdravăn 
pe funcționar în moalele capului și a luat cutia. 
Avea un Mini Cooper afară şi n-a întâmpinat 
dificultăți până când două maşini cu stații radio n- 
au blocat Mazraa în fața lui, în dreptul străzii 
Unesco. Bineînţeles că le-a ocolit pe trotuar, dar au 
tras vreo două gloanţe în maşină. Avea un avans de 
vreo cinci străzi în timp ce gonea pe Ramlet el 
Baida. Jakoby pilota elicopterul Huey, care trebuia 
să-l scoată pe Yoffee din zonă. Yoffee a ieșit din 

maşină în timpul mersului prin deschizătura din 
capotă şi noi l-am pescuit. Ne-am întors la bază la 
aproximativ treizeci de metri fără să aprindem 
luminile. Elicopterul are sistemul acela nou de 
pilot automat pentru zbor la joasă altitudine şi nu 
trebuie să faci nimic. 

— Frai în elicopter? 

— Da, domnule. Yoffee îmi datorează nişte 
bani. 

Kabakov îşi imagină elicopterul negru urcând și 
coborând în zbor șerpuit peste dealuri. 

— Mă mir că aţi avut o autonomie de zbor atât 
de mare. 

— Am făcut escală la Gesher Haziv. 

— Libanezii au trimis vreun avion după voi? 

— Da, domnule, dar târziu. A trecut ceva timp 
până le-a parvenit vestea. La douăzeci şi patru de 
minute după ce poliția a văzut elicopterul, noi 
eram deja înapoi în Israel. 

Kabakov nu voia să lase să se vadă cât de tare îl 
dezamăgise conţinutul cutiei, mai ales după ce trei 
oameni îşi riscaseră viața ca să pună mâna pe ea. 
Probabil Tel Avivul îl considera idiot. 

— Mulţumesc, căpitane Reik, pentru modul 
excelent în care ţi-ai îndeplinit această misiune. 
Acum du-te la culcare. E un ordin. 

Kabakov şi Weisman se aşezară la masă, cu 
lucrurile lui Abu Ali între ei. Weisman păstra o 
tăcere plină de tact. Nu existau niciun fel de acte 
personale printre lucrurile lui Ali, nici măcar un 
exemplar din Lupta politică şi armată, manualul 
omniprezent al organizației Al Fatah. Verificaseră 
toate obiectele care-i aparținuseră lui Ali. Kabakov 
se uită la reviste. Două exemplare din Al-Tali’ah, o 
revistă egipteană lunară. Găsi un pasaj subliniat 
într-un interviu. ,... zvonul despre forța serviciilor 
de spionaj israeliene este un mit. Israelul nu are un 
serviciu de spionaj atât de evoluat”. Kabakov pufni 
pe nas. Abu Ali își bătea joc de el de dincolo de 
mormânt. 

Mai găsiră nişte ediții mai vechi din ziarul A/- 
Hawadess, tipărit în Beirut. Paris Match. Un 
număr din Sports Illustrated din 21 ianuarie, 1974. 
Kabakov se încruntă când îl văzu şi începu să-l 
răsfoiască. Era singura publicație în engleză din 
cutie. Pe copertă se vedea o pată maronie, de 
cafea, probabil. Îl răsfoi o dată şi-ncă o dată. 
Majoritatea articolelor aveau ca subiect fotbalul, 
dar articolul de fond era despre... mintea lui 
Kabakov începu să lucreze febril. Fasil. Munchen. 
Sport. În înregistrare se spunea „să nu începem 
încă un an cu o baie de sânge”. 

Weisman îşi ridică iute ochii la auzul vocii lui 
Kabakov. 

— Domnule colonel Weisman, ce ştiţi despre 
această finală a campionatului național de fotbal? 

. 

Directorul FBI John Baker își scoase ochelarii 
şi-şi frecă rădăcina nasului. 

— Este o ipoteză cu consecinţe de amploare, 
domnilor. 

Corley se foi pe scaun. 

Kabakov nu mai suporta să vadă chipul 
inexpresiv al lui Baker când îi vorbea, şi nici 
precauția cu care Corley 1 se adresa şefului său. 

— E mai mult decât o ipoteză. Uitaţi-vă la date. 

— Știu, ştiu, domnule maior. Ai fost foarte 
explicit. Credeţi că ținta este stadionul unde se va 
juca finala de fotbal, pentru că individul ăsta — 
Fasil, nu? — a pus la cale atacul organizaţiei 
Septembrie Negru asupra Satului Olimpic de la 
München; pentru că înregistrarea pe care ai pus 
mâna la Beirut face aluzie la un atac la începutul 
anului şi pentru că preşedintele intenționează să 
meargă să vadă meciul. 

Vocea lui suna de parcă ar fi enumerat părțile de 
vorbire. 

— Şi pentru că va fi transmis în direct la 
televizor și deci impactul emoțional va fi maxim, 
zise Corley. 

— Dar tot acest raționament se bazează pe 
faptul că acest individ, Ali, avea un exemplar din 
Sports Illustrated şi nici măcar nu știți sigur dacă 
Ali a fost implicat în complot. 

Era o după-amiază mohorâtă în Washington. 
Baker se uita pe fereastră, ca și când s-ar fi aşteptat 
ca răspunsul să-i vină de undeva de pe stradă. 

Baker avea pe birou dosarul 302 al lui Corley, 
cu informațiile brute despre caz. Kabakov se 
întreba de ce fusese chemat și apoi îşi dădu seama 
că Baker, în paranoia lui profesională, îl 
convocase.  Voise să verifice ce-i spuneau 
instinctele lui de polițist despre sursa informaţiilor. 
Pe faţa lui Baker se citea încăpăţânarea. Stie că va 
trebui să facă ceva, se gândi Kabakov. Dar 
așteaptă de la mine argumente pro şi contra. Nu-i 
place să i se spună ce are de făcut, vrea să 
analizeze datele problemei. Acum trebuie să facă 
ceva. N-are decăt să fiarbă în suc propriu. El e cel 
care trebuie să facă mutarea următoare. 

— Vă mulțumesc că m-aţi primit, domnule 
Baker, zise Kabakov ridicându-se. 

— O clipă, domnule maior, dacă nu vă 
deranjează. Deoarece v-aţi mai confruntat cu astfel 
de situații, cum credeţi că or să procedeze? Or să 
ascundă plasticul pe stadion şi apoi, când va fi plin 
cu lume, or să amenințe că-l aruncă în aer dacă nu 
li se îndeplinesc anumite cerinţe — eliberarea lui 
Sirhan Sirhan, sistarea sprijinului oferit Israelului, 
genul ăsta de lucruri? 

— N-or să ceară nimic. Or să-l arunce în aer şi 
apoi or să se laude cu ce-au făcut. 

— De ce credeţi asta? 

— Ce le-aţi putea oferi în schimb? Majoritatea 
teroriştilor arestați în urma deturnării unor avioane 
sunt în libertate. Cei implicaţi în atacul de la 
Minchen au fost eliberaţi în schimbul vieţii unor 
oameni luaţi ostatici în timpul deturnării ulterioare 
a unui avion. Așa a scăpat cu viaţă şi Lelia Khaled. 
Trupele de gherilă care v-au împușcat propriii 

diplomați în Khartoum au fost trimise înapoi la ai 
lor de către guvernul sudanez. Toţi sunt liberi, 
domnule Baker. Să nu mai ajutați Israelul? Chiar 
dacă aţi promite acest lucru, nu există niciun fel de 
garanţii. În primul rând, nu se va face o astfel de 
promisiune ȘI, oricum, ea nu ar fi respectată, dacă 
ar fi smulsă prin constrângere. În plus, dacă 
recurgi la ostatici, trebuie să-i poți ține sub control. 
Pe un stadion acest lucru nu e posibil. S-ar crea 
panică, spectatorii ar lua cu asalt porțile, şi mii de 
oameni s-ar călca în picioare. Nu, pur şi simplu or 
să-l arunce în aer. 

— Cum? 

— Nu ştiu. Cu o jumătate de tonă de plastic ar 
putea arunca în aer toate tribunele, dar ca să fie 
siguri de reușită, ar trebui să pună explozibil în 
mai multe locuri și să-l detoneze simultan. Nu ar fi 
o sarcină uşoară. Fasil nu e prost. Sunt prea multe 
transmisiuni radio la un astfel de eveniment pentru 
a detona explozibilul prin telecomandă, iar dacă l- 
ar amplasa în câteva locuri, şi-ar asuma un risc 
sporit să fie descoperit. 

— O să luăm toate măsurile de securitate pe 
stadion. O percheziţie generală va fi un calvar, dar 
nu e imposibil. 

— Presupun că Serviciul Secret o să vrea să se 
ocupe de chestia asta, dar are nevoie de oameni, 
zise Baker. 

— O să verificăm tot personalul stadionului care 
va fi acolo în ziua finalei, cărucioarele cu hot dogs, 
lăzile cu băuturi răcoritoare, o să interzicem 
accesul pe stadion cu pachete, continuă Corley. 
Am putea folosi câini și dispozitive electronice de 
detectare a explozibililor. Avem încă timp să 
folosim bucata aia de plastic luată de pe navă ca să 
antrenăm câinii să recunoască explozibilul. 

— Cum rămâne cu cerul? zise Kabakov. 

— Vă gândiţi la chestia aia cu pilotul şi cu harta 
maritimă, zise directorul FBI. Cred că am putea 
sista toate zborurile cu avioane particulare în New 

Orleans pe durata meciului. O să luăm legătura cu 
Administraţia Federală a Aviației. În după-amiaza 
asta o să sun la toate agenţiile implicate. Apoi o să 
ştim mai multe. 

Mă îndoiesc, se gândi Kabakov. 

Zgomotul neîntrerupt al pașşilor nesfârşiți lui 
Abdel Awad începea să-l irite pe gardianul de pe 
hol. Ridică vizeta glisantă de pe uşa celulei și-l 
înjură pe Awad prin grilaj. Apoi se simți puţin 
ruşinat de ceea ce făcuse. În definitiv, omul avea 
dreptul să umble încoace şi-ncolo prin celulă. 
Ridică din nou vizeta şi-i dădu lui Awad o țigară, 
atenționându-l s-o stingă şi s-o ascundă dacă auzea 
pe cineva apropiindu-se. 

De fapt, Awad fusese tot timpul în alertă. 
Cândva — în seara aceasta, mâine, poimâine — vor 
veni să-l ia şi să-i taie mâinile. 

Fost ofițer în aviația militară lhbiană, Awad 
fusese condamnat pentru furt şi trafic de narcotice. 
ĮI se comutase sentința la moarte ținând cont de 
serviciile aduse ţării și acum îl aştepta amputarea 
ambelor mâini. O asemenea pedeapsă prevăzută în 
Coran fusese abandonată la un moment dat și 
reintrodusă după instalarea la putere a colonelului 
Gaddafi. Trebuie spus, totuşi, că în conformitate cu 
strategia sa de modernizare, Gaddafi înlocuise 
securea şi piața publică cu bisturiul şi condiţiile 
antiseptice dintr-un spital din Bengazi. 

Awad încercase să-i scrie tatălui său ca să-și 
ceară iertare pentru dezonoarea pe care o 
pricinuise familiei sale, dar îşi găsea cu greu 
cuvintele. Se temea că n-avea să termine scrisoarea 
până la executarea sentinței şi că va fi nevoit să 
expedieze doar un fragment din ea. Sau să o 
încheie scriind-o cu pixul între dinți. 

Ar fi vrut să afle dacă regulamentul permitea să 
fie anesteziat. 

Se întreba dacă ar fi putut să-şi lege un crac al 
pantalonilor de clanţa uşii și celălalt de gât şi să se 
spânzure lăsându-se în jos pe podea. De o 
săptămână de când se pronunţase sentința se 
gândea mereu la aceste lucruri. l-ar fi mai uşor 

dacă i-ar spune când. Probabil făcea parte din 
sentinţă incertitudinea legată de punerea ei în 
aplicare. 

Vizeta glisantă zbură în sus. 

— Stinge-o, stinge-o, şuieră gardianul. 

Amorţit de frică, Awad strivi ţigara cu piciorul 
şi-o împinse sub pat. Auzi zăvoarele deschizându- 
se. Se întoarse cu faţa spre uşă, ținându-și mâinile 
la spate, cu unghiile înfipte în palme. 

Sunt nu numai bărbat, dar şi un ofițer bun, se 
gândi Awad. N-au putut să nege asta nici la 
proces. N-o să mă fac de râs nici acum. 

În celulă intră un bărbat scund, îmbrăcat în 
haine civile. Bărbatul spunea ceva, şi în acest timp 
gura i se mişca sub mustaţa mică. 

— Ai auzit ce-am spus, locotenent Awad? N-a 
sosit încă timpul să... n-a sosit încă timpul să-ţi 
primeşti pedeapsa. Dar e momentul să avem o 
discuţie serioasă. Vorbeşte englezeşte, te rog. Stai 
pe scaun, eu o să mă aşez pe pat. 

Bărbatul vorbea cu voce domoală şi-şi ţinea 
ochii ațintiți pe faţa lui Awad. 

Awad avea mâini foarte sensibile, mâini de pilot 
de elicopter. Acceptă imediat condiţiile care 1 se 
puseră, când i se oferi şansa să nu şi le piardă şi să 
fie repus în drepturi. 

Awad fu dus de la închisoarea din Bengazi la o 
garnizoană în Ajdabujah unde, sub strictă 
supraveghere, fu testat pe un elicopter MIL-6 de 
fabricație rusească, un model de mare capacitate, 
căruia NATO îi dăduse numele de cod „Hook”. 
Era unul dintre cele trei aparate de acest gen 
deținute de forțele armate lbiene. Awad cunoștea 
acest gen de elicopter, deşi avea mai multă 
experiență în pilotarea unor aparate mai mici. Se 
descurcă bine. MIL-6 şi Sikorski-58 erau similare, 
dar nu identice. Noaptea citi un manual procurat 
din Egipt, despre pilotarea aparatului Sikorski. 
Dacă stăpânea manșa şi profundorul, dacă era cu 

ochii pe manometrele de presiune, n-o să aibă 
probleme când va trebui să acţioneze. 

Regimul colonelului Gaddafi are un caracter 
profund moralizator bazat pe pedepse cumplite, 
astfel că anumite infracțiuni sunt sancţionate dur în 
Libia. Arta rafinată a falsificării documentelor nu 
are şanse să prospere în această ţară, aşa că a fost 
nevoie să se recurgă la un falsificator din Nicosia 
ca să-i întocmească acte false lui Awad. 

Awad trebuia să treacă printr-un proces de 
purificare menit să elimine orice urmă a originii 
sale. N-avea nevoie cu adevărat decât de actele de 
identitate ce urmau să-i asigure accesul în Statele 
Unite. De-acolo n-o să mai plece nicăieri, pentru 
că avea să fie spulberat de explozie. Awad nu 
cunoștea însă acest ultim aspect al misiunii sale. 
De fapt, i se spusese să se prezinte la Muhammad 
Fasil şi să se conformeze ordinelor. Fusese asigurat 
că nu i se va întâmpla nimic rău. Pentru a i se 
întreține această iluzie, erau necesare un plan de 
evadare, precum şi actele care l-ar fi ajutat în 
această situație. 

Pe 31 decembrie, a doua zi după eliberarea din 
închisoare, pașaportul lui libian, mai multe 
fotografii recente și o mostră cu scrisul său de 
mână fură expediate la o mică tipografie din 
Nicosia. 

Conceptul de „regie” completă, care presupunea 
un set de acte doveditoare, respectiv un paşaport, 
permis de conducere auto, corespondenţă recentă 
cu ştampila poştei şi chitante, a fost recent adoptat 
de falsificatorii din Vest, de îndată ce contrabanda 
cu narcotice şi-a putut permite să plătească pentru 
un astfel de serviciu. Falsificatorii din Orientul 
Mijlociu oferă acest serviciu clienților săi de zeci 
de ani. 

Falsificatorul folosit de Al Fatah în Nicosia era 
un maestru în meseria lui. Tot el furniza 
israelienilor paşapoarte în alb pe care aceştia și le 

completau singuri, precum şi informaţii destinate 
Mossadului. 

Solicitarea lbienilor era foarte costisitoare — 
două pașapoarte, unul italian cu o ștampilă de 
intrare în Statele Unite şi unul portughez. Nu se 
uitară la preţ. Adeseori, ceea ce e valoros pentru o 
parte, prezintă aceeaşi importanță și pentru 
cealaltă, se gândi falsificatorul în timp ce-şi punea 
sacoul. 

În mai puţin de o oră, la cartierul general din Tel 
Aviv al Mossadului se ştia cine e Awad şi 
identitatea lui următoare. Procesul lui Awad se 
bucurase de o atenție deosebită în Bengazi, așa că 
a fost de-ajuns ca un agent Mossad de acolo să se 
uite prin nişte publicaţii locale ca să afle care era 
aptitudinea specială a lui Awad. 

La Tel Aviv, se contură tabloul de ansamblu. 
Awad era un pilot de elicopter care urma să intre în 
Statele Unite într-un fel şi să iasă în altul. Firul 
lung cu Washingtonul fu ocupat timp de patruzeci 
şi cinci de minute. 

În după-amiaza zilei de 30 decembrie, la 
Stadionul Tulane din New Orleans se desfășură un 
control de amploare în cadrul acțiunilor 
pregătitoare pentru meciul de fotbal studenţesc ce 
urma să se joace în ajunul Anului Nou. 

Controale similare fuseseră programate să aibă 
loc pe 31 decembrie la stadioane din Miami, 
Dallas, Houston şi Pasadena, adică în toate orașele 
unde urma să se dispute meciuri studențești 
importante în prima zi a noului an. 

Kabakov era bucuros că, în cele din urmă, 
americanii îşi puseseră în mișcare imensele resurse 
împotriva teroriștilor, dar îl amuza felul în care o 
făceau: pur birocratic. În după-amiaza anterioară, 
după discuţia cu Kabakov şi Corley, directorul FBI 
John Baker convocase o întâlnire la nivel înalt 
între FBI, Agenţia Naţională de Securitate și 
personalul Serviciului Secret. Kabakov, care stătea 
pe rândul din față, simți multe priviri aţintite 
asupra sa în timp ce oficialii convocați la ședință 
contestau importanța dovezilor care indicau 
stadionul drept țintă — o revistă oarecare, ce 
conținea un articol despre finala campionatului 
național de fotbal. 

Cele mai influente persoane de la FBI și de la 
Agenţia Naţională de Securitate păreau hotărâte 
să-şi declare care mai de care scepticismul, în timp 
ce Corley le prezenta ipoteza atacului asupra 
stadionului din New Orleans unde avea să se 
dispute finala campionatului național de fotbal. 

Doar reprezentanții Serviciului Secret, Earl 
Biggs şi Jack Renfro, se abţinură de la orice 
comentariu. Kabakov se gândi că agenții 
Serviciului Secret erau oamenii cei mai lipsiți de 
umor pe care-i întâlnise vreodată. Şi era de înţeles, 
concluzionă el, căci aveau o mulțime de motive să 
fie aşa. 

Kabakov ştia că participanţii la întâlnire erau 
departe de a fi idioţi. Oricare dintre ei ar fi 
manifestat o mai mare receptivitate la o idee 
neobişnuită, dacă i-ar fi fost prezentată între patru 
ochi. Când sunt în anturajul semenilor lor, 
majoritatea oamenilor adoptă două feluri de reacții 
— unele trecute prin forul lor interior şi altele 
menite să fie evaluate de către colegi. La începutul 
întâlnirii, se convenise că scepticismul era 
atitudinea corectă în această situație şi, o dată 
stabilit principiul, el avea să fie susținut de 
majoritatea participanților pe tot parcursul 
prezentării făcute de Corley. 

Dar principiul turmei acționă și în celălalt sens. 
În timp ce Kabakov le povestea despre manevrele 
organizației Septembrie Negru înainte de atacul de 
la Munchen şi despre atentatul eşuat cu prilejul 
Cupei Mondiale de fotbal desfăşurate în urmă cu 
şase luni, semințele neliniştii încolţiră. Era oare 
mai puţin plauzibil un atentat în timpul finalei 
campionatului național de fotbal, decât un atac 
asupra Satului Olimpic, întrebă Kabakov. 

— De astă data nu joacă nicio echipă israeliană, 
veni imediat replica. 

Dar nimeni nu râse. Pe măsură ce oficialii 
prezenți îl ascultau pe Kabakov, în încăpere își 
făcea loc spaima, transmisă subtil de fiecare 
participant vecinilor săi prin uşoare mișcări ale 
corpului şi printr-un soi de neliniște. Mâinile nu 
mai aveau astâmpăr, oficialii îşi frecau feţele. 
Kabakov îi vedea pe bărbaţii din faţa lui trecând 
printr-un proces de transformare. De când se știa, 
Kabakov le tulburase liniştea poliţiştilor, chiar şi 
celor israelieni. Atribuise acest lucru propriei lui 
lipse de răbdare cu ei, dar era mai mult decât atât. 
Avea ceva care îi punea în gardă, la fel cum 
mirosul purtat de vânt al secrețiilor unui animal îi 
alertează pe câini şi-i face să se strângă în jurul 
focului. Un miros care avertizează că acolo, 

undeva, era ceva ce ocolea focul, ceva care stătea 
la pândă şi nu ştia ce-i frica. 

Dovada furnizată de revistă și susținută de 
istoricul infracțiunilor comise de Fasil începu să 
prindă contur şi oficialii din sală făcură speculaţii 
pe baza ei. O dată admisă posibilitatea pericolului, 
toți se întreceau în a cere adoptarea unor măsuri 
cât mai drastice: de ce să fie finala campionatului 
de fotbal singura țintă? Revista prezenta un stadion 
plin — de ce n-ar fi orice stadion? Doamne 
Dumnezeule, meciul de fotbal studenţesc se juca în 
ajunul Anului Nou, adică poimâine — şi în toată 
țara se disputau meciuri de fotbal în prima zi a 
noului an. Să fie verificate toate stadioanele! 

Teama generă ostilitate. Brusc, Kabakov își 
dădu seama că era un străin, şi evreu pe deasupra. 
Într-o clipită, deveni conştient de faptul că o parte 
din bărbaţii din încăpere se gândeau la originea lui 
evreiască. Se așteptase la asta. Nu fu surprins să 
constate că în mințile acelor oameni îngrijiţi, care 
purtau inele-simbol ale facultăților de drept pe care 
le absolviseră, el era asociat mai degrabă cu 
problema pe care o aveau, decât cu soluția ei. 
Amenințarea venea de la un grup de străini şi el se 
număra printre ei. Ideea aceasta nu fusese rostită, 
dar răzbătea din atitudinea lor. 

— Mulţumesc, prieteni, zise Kabakov în timp ce 
se aşeza pe scaun. 

Nu ştiţi toate acestea de la străini, prieteni? se 
gândi el. Dar s-ar putea să aflaţi pe 12 ianuarie. 

Lui Kabakov nu i se părea logic ca, din moment 
ce era în stare să atace un stadion, Septembrie 
Negru să prefere drept țintă unul unde nu se afla 
preşedintele. Rămase la părerea lui că stadionul 
vizat era cel pe care urma să se joace finala 
campionatului național de fotbal. 

În după-amiaza zilei de 30 decembrie ajunse în 
New Orleans. Controlul la Stadionul Tulane era în 
plină desfăşurare, înaintea meciului de fotbal 
studențesc. Echipa operativă se compunea din 

cincizeci de oameni, membri ai FBI şi ai echipelor 
de genişti din poliție, detectivi de poliție, doi 
antrenori de câini de la Administraţia federală a 
aviaţiei, cu câini pregătiţi să ia urma explozibililor, 
şi doi tehnicieni din armata Statelor Unite cu un 
dispozitiv electronic de „mirosit? explozibili, 
calibrat după Madona descoperită pe Leticia. 

New Orleans făcea o notă aparte prin faptul că 
personalul era asistat de Serviciul Secret, controlul 
urmând să fie efectuat de două ori, o dată pentru 
meciul de fotbal studenţesc şi a doua oară, pe 11 
ianuarie, pentru finala campionatului național de 
fotbal care avea să se dispute a doua zi. Oamenii 
își vedeau în linişte de treabă, în mare parte 
ignorați de echipa de întreținere a stadionului, care 
punea la punct ultimele detalii. 

Percheziţionarea stadionului nu-l interesa prea 
mult pe Kabakov pentru că nu se aştepta ca echipa 
de control să găsească ceva. În schimb, se uită cu 
atenție la fața fiecărui angajat al Stadionului 
Tulane. Îşi amintea cum Fasil își trimisese oamenii 
din trupele de gherilă să-şi găsească de lucru în 
Satul Olimpic, cu şase săptămâni înainte de data 
atacului. Ştia că poliția din New Orleans verificase 
trecutul fiecărui angajat, dar cu toate acestea se 
uita atent la fețele lor, ca şi când s-ar fi aşteptat să 
aibă o reacţie instinctivă, viscerală, la vederea unui 
potenţial terorist. Nu simţi nimic de genul acesta, 
în timp ce îi privea cu luare-aminte pe lucrătorii de 
pe stadion. În urma verificărilor efectuate de 
poliție se descoperise un bigam, care urma să fie 
extrădat în ținutul Coahoma din Mississippi. 

În ajunul Anului Nou, echipa Tigers de la 
Universitatea Statului Louisiana a pierdut cu 7 la 
13 în meciul cu Nebraska. Kabakov se aflase 
printre spectatori. 

Nu mai fusese niciodată la un meci de fotbal şi 
nu văzu mare lucru nici din ăsta. El şi Moşevski își 
petrecură majoritatea timpului dând târcoale pe 
sub tribune şi în preajma porților, fără să fie băgați 

în seamă de numeroșii polițiști şi agenţi FBI de pe 
stadion. Pe Kabakov îl interesa în special cum și 
de cine erau acționate porțile şi cine avea acces 
înăuntru după ce se umplea stadionul. 

Majoritatea spectacolelor publice îl enervau pe 
Kabakov, iar acesta, cu nenumăratele sale fanioane 
şi fanfare, îi făcuse o impresie execrabilă. 
Întotdeauna i se păruseră ridicole fanfarele care 
mărşăluiau. Singurul moment agreabil din toată 
după-amiaza fu cel din pauza meciului, când pe 
deasupra stadionului zburară Îngerii Albaştri ai 
Marinei, formând un romb perfect cu avioane cu 
reacție care reflectară lumina soarelui, în timpul 
unui superb luping lent mult deasupra dirijabilului 
zumzăitor ce plutea deasupra stadionului. Kabakov 
ştia că mai erau şi alte avioane cu reacţie, avioane 
de intercepție ale forțelor aeriene, gata să decoleze 
de pe piste din apropiere în cazul, puţin probabil, 
că un aparat necunoscut s-ar fi apropiat de New 
Orleans în timpul desfăşurării meciului. 

Umbrele se lungeau pe terenul de joc în timp ce 
ultimii spectatori părăseau stadionul. Kabakov se 
simţea istovit după atâtea ore de zgomot. Înţelegea 
anevoie engleza vorbită de oamenii care făceau 
conversație şi era enervat la culme. Corley îl găsi 
pe marginea drumului de la ieşirea din stadion. 

— Ei bine, n-a fost niciun bum-bum, zise 
Corley. 

Kabakov îl fulgeră cu privirea, atent să 
surprindă pe faţa lui un zâmbet arogant. Dar pe 
figura lui Corley nu se citea decât oboseală. 
Kabakov îşi imagină că „vânătoarea după cai verzi 
pe pereţi” era în plină desfăşurare şi pe stadioanele 
din alte oraşe, unde oameni istoviți scotoceau după 
explozibili în cadrul pregătirilor pentru meciurile 
din prima zi a noului an. Presupunea că se făcuseră 
multe comentarii pe seama lui. El nu pretinsese 
niciodată că ținta era un meci de fotbal studenţesc, 
dar cine să-şi mai amintească chestia asta? 
Oricum, nu mai conta. El şi Corley traversară din 

nou stadionul împreună, îndreptându-se spre 
parcare. Avea întâlnire cu Rachel la hotelul Royal 
Orleans. 

— Domnule maior Kabakov! 

Se uită în jur pentru o clipă, după care îşi dădu 
seama că vocea venea de la stația de emisie- 
recepție din buzunarul lui. 

— Kabakov, te ascult. 

— Vă caută cineva la telefon la postul de 
comandă. 

— Bine. 

Postul de comandă al FBI fusese amplasat în 
biroul serviciului pentru relații publice al 
Stadionului Tulane, amplasat sub tribune. Un agent 
în cămaşă cu mâneci lungi îi întinse lui Kabakov 
receptorul. 

Era Weisman, care suna de la Ambasada 
Israelului. Corley încercă să deducă despre ce 
vorbeau ghidându-se după replicile scurte ale lui 
Kabakov. 

— Hai să mergem afară, zise Kabakov în timp 
ce-i dădea agentului receptorul să-l pună în furcă. 
Nu-i plăcea felul în care agenţii din birou îi 
ocoleau privirea după această zi de efort 
suplimentar. 

În timp ce stătea pe marginea terenului, 
Kabakov se uita în sus la steagurile care fluturau în 
vânt deasupra stadionului. 

— Aduc în State un pilot de elicopter. Nu ştim 
dacă pentru această misiune, dar ni s-a comunicat 
că vine încoace. Din Libia. Şi se grăbesc al 
dracului de tare. 

Tăcură preţ de câteva secunde, timp în care 
Corley rumegă informația pe care tocmai o 
primise. 

— Ai vreun document fals de-al lui? 

— Paşapoarte, poze, totul. Ambasada tocmai îi 
trimite dosarul la biroul vostru din Washington. Or 
să aibă toate informaţiile în jumătate de oră. 
Probabil or să te sune imediat. 

— Unde e individul? 

— Încă de partea cealaltă, nu știm unde. Dar 
actele lui vor fi luate din Nicosia mâine. 

— N-o să te bagi peste... 

— Evident că nu. Lăsăm operațiunea strict în 
grija celeilalte părţi. În Nicosia o să filăm doar 
locul de unde iau actele şi aeroportul. Asta-i tot. 

— Un atac aerian! Aici sau în altă parte. Asta au 
plănuit de la început. 

— Tot ce se poate, zise Kabakov. E posibil şi ca 
Fasil să pună la cale o diversiune. Depinde cât de 
mult ştie despre informațiile pe care le deținem. 
Dacă supraveghează stadionul ăsta sau altul, atunci 
a aflat că ştim o mulţime de lucruri. 

În biroul FBI din New Orleans, Corley şi 
Kabakov studiară raportul despre pilotul din Libia. 
Corley lovi uşor hârtia galbenă de telex. 

— O să intre cu un paşaport portughez şi o să 
iasă cu unul italian, care o să aibă deja pe el o 
ștampilă de intrare în State. Dacă-şi flutură 
pașaportul ăla portughez la orice punct de intrare 
în ţară, oriunde, o să fim înştunţați în mai puţin de 
zece minute. Dacă e o piesă din acest proiect, i-am 
prins, David. O să ne conducă la bombă, la Fasil şi 
la femeie. 

— Poate. 

— Dar de unde au de gând să-și procure un 
elicopter? Dacă ținta e stadionul unde se joacă 
finala de fotbal, înseamnă că unul din oamenii de 
aici a aranjat totul. 

— Da. Şi vor acţiona de undeva din apropiere. 
N-au o rază de acţiune prea mare. 

Kabakov deschise un plic mare din hârtie de 
Manila. Conţinea o sută de fotografii cu Fasil 
pozat pe trei sferturi din faţă şi o sută de exemplare 
ale portretului-robot al femeii. Toţi agenţii de pe 
stadion aveau la ei câte un exemplar din cele două 
fotografii. 

— NASA a făcut o treabă bună cu astea, zise 
Kabakov. 

Pozele cu Fasil erau extraordinar de clare şi un 
pictor care lucra pentru poliție schițase şi urma 
lăsată de glonţ pe faţa lui Fasil. 

— O să le distribuim la toate serviciile aeriene, 
la secția navală, în toate locurile unde există 
elicoptere, zise Corley. Ce-i cu tine? 

— De ce aduce pilotul așa de târziu? Totul se 
potriveşte foarte bine, în afară de acest amănunt. 
Bombă de mare putere, un atac aerian. Dar cum se 
explică aducerea pilotului cu o asemenea 
întârziere? Harta maritimă găsită în barcă a fost 
primul indiciu că în misiune ar putea fi implicat un 
pilot, dar dacă un pilot a făcut însemnările alea de 
pe hartă, e clar că se afla deja aici. 

— Hărţi maritime există în toată lumea, David. 
Poate că a fost adnotată în partea cealaltă, în 
Orientul Mijlociu. Ca o măsură de siguranță. O 
întâlnire de urgenţă în largul oceanului, pentru 
orice eventualitate. Harta putea fi adusă de femeie. 
Şi, după cum s-a dovedit, au avut nevoie de 
întâlmirea aceea când au crezut că Muzi îi trădase. 

— Dar faptul că au așteptat până în ultimul 
moment ca să-i facă acte false nu se potriveşte. 
Dacă ştiau dinainte că aveau să-l folosească pe 
pilotul libian, pașapoartele ar fi fost de mult gata. 

— Cu cât apărea mai târziu în schemă, cu atât 
era mai mic riscul de a fi descoperit. 

— Nu, zise Kabakov, scuturându-și capul. Nu e 
stilul lui Fasil să lase chestia asta pe ultima sută de 
metri. Ştii cu cât timp înainte a făcut toate 
pregătirile pentru München. 

— Oricum, e un început. Mâine dimineaţă la 
prima oră o să trimit trupele la aeroport cu 
fotografiile, zise Corley. Multe din serviciile 
aeriene nu vor funcționa de Anul Nou. S-ar putea 
să ne ia vreo două zile până luăm legătura cu toate. 

. 

În liftul de la hotelul Royal Orleans cu care urcă 
Kabakov mai erau două cupluri. Cei patru râdeau 
zgomotos, iar femeile aveau coafuri sofisticate 

arătând ca nişte stupi de albine. Încercă să 
înțeleagă ce vorbeau şi ajunse la concluzia că 
oricum conversaţia lor nu avea nicio noimă, chiar 
dacă ar fi priceput ce-şi spuneau. 

Găsi numărul şi bătu în uşă. Uşile camerelor de 
hotel sunt toate la fel de impersonale, ca şi când nu 
ar admite că dincolo de ele se află oameni pe care 
îi iubim. Dar Rachel era acolo și vreme de câteva 
secunde îl tinu strâns îmbrățișat pe Kabakov, fără 
să scoată o vorbă. 

— Mă bucur că tipul ăla cu platfus ţi-a transmis 
mesajul meu la stadion. Ai fi putut să-mi dai 
întâlnire aici. 

— Voiam să aştept până se termină totul. 

— Parcă eşti un robot, zise ea elberându-l din 
îmbrăţișare. Ce ai sub haină? 

— O mitralieră. 

— Fi bine, scoate-o şi bea un păhărel. 

— Cum ai făcut rost de apartamentul ăsta într- 
un timp aşa de scurt? Corley a trebuit să se cazeze 
la un agent FBI de aici. 

— Cunosc pe cineva la hotelul Plaza din New 
York şi hotelul ăsta e tot proprietatea lor. Îţi place? 

— Da. 

Era un apartament mic, foarte elegant. 

— Îmi pare rău că nu i-am putut face rost şi lui 
Moşevski de o cameră. 

— E la uşă. Poate să doarmă pe canapea... nu, 
glumesc. Nu-i nicio problemă, e la consulat. 

— Am comandat ceva de mâncare. 

Kabakov era cu gândul în altă parte. 

— Am zis că o să sosească şi mâncarea în 
curând. Și o sticlă de Chateaubriand. 

— Cred că or să aducă aici un pilot. 

Îi povesti totul în amănunţime. 

— Dacă pilotul te conduce la ceilalți, înseamnă 
că ăsta va fi sfârşitul. 

— Da, dacă găsim plasticul şi punem mâna pe 
toți. 

Rachel dădu să-l mai întrebe ceva, dar îşi înghiți 
cuvintele. 

— Cât poţi să stai? o întrebă Kabakov. 

— Patru-cinci zile. Chiar mai mult, dacă te pot 
ajuta cu ceva. Mă gândeam să mă duc până la New 
York, să văd ce mai e pe la cabinet, şi pe urmă să 
vin înapoi, să zicem, pe zece sau unsprezece, dacă 
vrei. 

— Sigur că vreau. Când se termină toată 
povestea asta, mi-ar plăcea să petrecem ceva timp 
aici. New Orleans pare un oraş pe cinste. 

— Oh, David, o să vezi tu ce fel de oraș e! 

— Un lucru vreau să-ți spun. Te rog să nu vu la 
meciul de fotbal. Sunt de acord să vii la New 
Orleans, dar nu vreau să vii la stadion. 

— Dacă eu nu sunt în siguranţă acolo, atunci nu 
e nimeni. În cazul ăsta, oamenii ar trebui preveniti. 

— Asta le-a spus preşedintele celor de la FBI şi 
de la Serviciul Secret. Că dacă are loc meciul, el o 
să fie acolo. 

— E posibil să fie anulat? 

— I-a convocat pe Baker şi pe Biggs şi le-a zis 
că, dacă spectatorii de la finala campionatului de 
fotbal nu pot fi protejaţi în mod corespunzător, 
inclusiv el, atunci o să anuleze meciul şi o să 
informeze publicul asupra motivului. Baker i-a 
spus că FBI e în măsură să le asigure protecție. 

— Şi cei de la Serviciul Secret ce-au zis? 

— Biggs nu face promisiuni deşarte. Așteaptă să 
vadă care-i treaba cu pilotul ăla. Nu invită pe 
absolut nimeni la meci şi nici eu n-am s-o fac. 
Promite-mi că n-o să vii la stadion. 

— Bine, David. 

Kabakov zâmbi. 

— Acum povesteşte-mi despre New Orleans. 

Masa fu nemaipomenită. Mâncară lângă 
fereastră, şi Kabakov se relaxă după zile întregi de 
încordare. Afară, New Orleans-ul scânteia de-a 
lungul curburii largi a râului, iar înăuntru era 
Rachel, dulce în lumina lumânărilor, povestindu-i 


293 


cum venise la New Orleans cu tatăl ei când încă 
era o copilă şi cum se simțise ca o adevărată 
doamnă când o dusese la restaurantul Antoine's, 
iar un chelner pusese discret şi plin de tact o pernă 
pe scaunul ei când o văzuse apropiindu-se. 

Plănuiră să ia o cină de pomină la Antoine's în 
seara de 12 ianuarie sau când avea să se termine 
misiunea lui. Apoi, plini de Beaujolais şi de 
planuri, sfârşiră seara fericiți în patul imens. 
Rachel adormi cu zâmbetul pe buze. 

Se trezi la un moment dat după miezul nopţii şi- 
l văzu pe Kabakov stând rezemat de speteaza de la 
capul patului. Când se foi în pat. Kabakov o 
mângâie absent. Rachel ştia că era cu gândurile în 
altă parte. 

e 

Camionul care transporta bomba intră în New 
Orleans pe 31 decembrie la ora unsprezece seara. 
Şoferul o luă pe şoseaua națională 10, trecu de 
Superdom şi merse până la intersecția cu şoseaua 
90. Viră spre sud şi se opri lângă docul de pe 
strada Thalia. Sub podul de pe râul Mississippi, o 
zonă pustie la acea ora târzie din noapte. 

— Ăsta e locul de care a zis, îi spuse şoferul 
însoțitorului său. Să fiu al dracu” dacă văd pe 
cineva. Docul e închis. 

Se sperie când auzi o voce vorbindu-i șoptit la 
ureche. 

— Da, ăsta e locul, zise Fasil, urcând pe treapta 
camionului. lată actele. Am semnat chitanțele. 

În timp ce şoferul examina documentele la 
lumina lanternei, Fasil inspectă sigiliile de la ușa 
din spate a camionului. Erau neatinse. 

— Amice, poţi să ne duci până la aeroport? E o 
cursă de noapte spre Newark pe care am vrea s-o 
prindem. 

— Îmi pare rău, dar nu pot, zise Fasil. Vă las 
într-un loc de unde puteți lua un taxi. 

— Doamne sfinte, o să ne coste zece dolari până 
la aeroport! 

Fasil n-avea nevoie de scandal. Îi dădu omului 
zece dolari şi-i lăsă pe şoferi la o stradă distanţă de 
o stație de taxiuri. Zâmbea şi fluiera înfundat 
printre dinți în timp ce ducea camionul în garaj. 
Fusese bine dispus toată ziua, de când vocea de la 
telefonul public de la hotelul Monteleone îi 
confirmase venirea pilotului. Mintea îi lucra febril 
făcând planuri peste planuri, dar se strădui să se 
concentreze asupra volanului. 

Întâi trebuia să-l intimideze şi să-i impună 
respect tipului ăluia, Awad. Fasil nu se îndoia că va 
reuşi acest lucru. După aceea, avea să-l instruiască 
în detaliu pe Awad şi să-i trântească o minciună 
convingătoare despre calea de scăpare. 

Planul lui Fasil privind atacul propriu-zis se 
baza în mare parte pe ceea ce învățase la 
Superdom. Elicopterul Sikorski S-58 care-i 
atrăsese atenția era un aparat vechi, vândut de 
armata Germaniei de Vest, care avea prea multe. 
Cu o capacitate de transport de aproape două mii 
cinci sute de kilograme, nu se compara cu noile 
Skycranes, dar era mai mult decât adecvat pentru 
scopul urmărit de el. 

Ca să încarci ceva într-un avion ai nevoie de trei 
oameni — pilotul, omul din burta avionului şi 
persoana care urma să încarce marfa, după cum 
învățase Fasil uitându-se cum se desfăşurau astfel 
de operațiuni pe Superdom. Pilotul ține avionul 
suspendat deasupra încărcăturii. El este ghidat de 
omul din cală, care stă întins pe podea în fuzelaj, 
uitându-se la încărcătură şi dându-i instrucțiuni 
pilotului prin căști. 

Cel care încarcă marfa e la sol. El ataşează 
cârligul la încărcătură. Cei din avion nu pot 
închide cârligul prin telecomandă. Această 
operațiune trebuie făcută la sol. În caz de urgență, 
pilotul poate lăsa încărcătura să cadă instantaneu, 
apăsând un buton roşu de pe manșă. Fasil învățase 
acest lucru stând de vorbă cu pilotul în timpul unei 
pauze de lucru. Tipul fusese destul de amabil, un 

negru cu ochi mari şi senini în spatele ochelarilor 
de soare. Era posibil ca tipul ăsta, dacă 1 se făcea 
cunoştinţă cu un coleg pilot, să-l lase pe Awad să 
urce cu el în avion în timpul unei operațiuni de 
încărcare. Ar fi fost o ocazie excelentă pentru 
Awad să se familiarizeze cu carlinga elicopterului. 
Fasil spera că Awad era un tip agreabil. 

În ziua finalei campionatului de fotbal avea să-l 
împuște pe pilot şi pe orice membru al echipajului 
de la sol care o să-i stea în cale. Awad şi Dahlia 
urma să țină sub control elicopterul, în vreme ce 
el, Fasil, o să rămână la sol să încarce marfa. 
Dahlia o să aibă grijă ca elicopterul să fie 
poziționat corect deasupra stadionului și, în timp 
ce Awad o să aştepte ordinul să dea drumul 
nacelei, Dahlia pur şi simplu avea s-o arunce în 
aer. Fasil nu se îndoia că femeia va acţiona 
conform planului. 

Totuşi, îşi făcea probleme în legătură cu butonul 
roşu. Era necesar ca acest buton să fie scos din 
funcțiune. Dacă Awad, din cauza emoțiilor, ar fi 
lansat încărcătura, totul s-ar fi dus de râpă. 
Încărcătura aceea nu era făcută să fie lansată din 
avion. Cârlgul trebuia să fie bine legat de 
încărcătură. Acest lucru urma să fie făcut chiar 
înainte ca încărcătura să fie ridicată în avion, când 
Awad nu putea să vadă ce se întâmpla dedesubtul 
elicopterului. Fasil n-avea suficientă încredere într- 
un terorist de import pentru a-l lăsa să se ocupe de 
acest detaliu. De aceea trebuia ca el să 
supravegheze încărcarea mărfii. 

Riscul pe care şi-l asuma era rezonabil. Avea să 
fie mult mai protejat decât ar fi fost la Aeroportul 
Lakefront cu dirijabilul. O să aibă de-a face doar 
cu muncitori din construcții neînarmați, nu cu 
poliția de pe aeroport. Fasil plănuia ca în 
momentul în care avea să se producă marele bum, 
el să fie în maşină undeva pe la marginea orașului, 
îndreptându-se spre Houston, de unde urma să ia 
un avion spre Mexico City. 

lar Awad o să creadă până în ultimul moment că 
Fasil îl aştepta într-o mașină în Parcul Audubon de 
lângă stadion. 

Iată şi garajul, în spatele străzii, aşa cum spusese 
Dahlia. O dată ajuns înăuntru și cu uşa închisă, 
Fasil deschise oblonul de la lada camionului. Totul 
era în ordine. Încercă motorul elevatorului cu 
furcă. Porni imediat. Era în regulă. Imediat după 
sosirea lui Awad şi încheierea tuturor pregătirilor, 
avea s-o sune pe Dahlia ca să-i ceară să-l ucidă pe 
american și să vină la New Orleans. 

Lander gemu şi se mişcă în patul de spital. 
Dahlia Iyad lăsă deoparte ghidul străzilor din New 
Orleans și se ridică, înțepenită de atâta stat pe 
scaun. Picioarele îi erau amorţite. Se apropie 
șchiopătând de pat şi-şi puse mâna pe fruntea lui 
Lander. Era fierbinte. Îi tamponă tâmplele și faţa 
cu un şervet umed şi, când respiraţia bărbatului își 
reluă șuieratul ritmic, se întoarse pe scaunul de 
lângă lampa de cutit. 

Dahlia trecea printr-o transformare curioasă de 
fiecare dată când se apropia de pat. Stând pe scaun 
cu harta în mână, gândindu-se la New Orleans, se 
uita la Lander cu privirea fixă şi rece a unei pisici, 
o privire care exprima o multitudine de trăiri, toate 
dictate exclusiv de nevoile ei. Când stătea la 
căpătâiul lui Michael, pe faţa ei se citea căldură și 
compasiune. Ambele expresii ale chipului ei erau 
sincere.  Nicicând un bărbat nu avusese o 
infirmieră mai devotată şi mai periculoasă decât 
Dahlia Iyad. 

Patru nopţi dormise pe un pat pliant în camera 
de spital din New Jersey. Nu putea să-l lase singur 
de teamă că în delirul lui avea să vorbească despre 
misiune. Chiar aiurase, dar despre Vietnam și 
persoane pe care ea nu le cunoștea. Şi despre 
Margaret. O seară întreagă repetase „Jergens, ai 
avut dreptate”. 

Nu ştia dacă-și pierduse minţile. Cert este că 
mai avea douăsprezece zile până la atac. Dacă 
putea să-l salveze, o s-o facă. Dacă nu — ei bine, 
oricum o să moară. Nu mai conta cum o să-și 
găsească sfârşitul. 

Ştia că Fasil se grăbea. Dar graba e periculoasă. 
Dacă Lander nu era în stare să piloteze balonul și 
aranjamentele pe care le făcuse Fasil se dovedeau 
riscante, atunci o să-l elimine pe Fasil, decise 
Dahlia. Bomba era prea valoroasă ca să fie irosită 

într-o operațiune concepută la repezeală. Era mult 
mai valoroasă decât Fasil. N-avea să-l ierte 
niciodată pentru că se eschivase să participe la 
atacul din New Orleans. Atitudinea lui nu putea fi 
pusă pe seama unei căderi nervoase, ca în cazul 
Japonezului pe care îl împușşcase înainte de atacul 
de la Aeroportul Lod. Era rezultatul ambiției sale, 
ceea ce 1 se părea mult mai grav. 

— Încearcă, Michael, şopti ea, încearcă din 
răsputeri. 

Pe 1 ianuarie dis-de-dimineaţă, agenții federali 
şi poliția locală se împrăştiară pe la aeroporturile 
de pe linia de centură New Orleans-ului — Houma, 
Thibodaux, Slidell, Hammond, Greater St. 
Tammany, Gulfport, Stennis International şi 
Bogalusa. Toată dimineața sosiră informații de la 
ei. Niciunul nu-i văzuse pe Fasil sau pe femeie. 

Corley, Kabakov şi Moşevski periară fără 
succes zona Aeroportului International din New 
Orleans şi cea a Aeroportului Lakefront. Rămaseră 
posomorâți tot drumul la întoarcerea în oraş. 
Corley fu anunţat prin radio că toate rapoartele de 
la punctele vamale de pe întreg teritoriul tării, 
precum și cele ale Interpolului, erau negative. Nu 
găsiseră nicio urmă a pilotului ăla libian. 

— Nemernicul ar putea să se ducă oriunde, zise 
Corley în timp ce accelera pe autostrada rapidă. 

Kabakov se uita pe geam, cu o mutră posacă. 
Doar Moşevski părea complet lipsit de griji. Cu o 
seară în urmă, se dusese să vadă spectacolul 
nocturn de la clubul Hotsy-Totsy, de pe Strada 
Bourbon, şi acum dormea dus pe scaunul din spate 
al maşinii. 

Viraseră pe Poydras, spre clădirea Biroului 
Federal când, exact ca o pasăre uriaşă alungată din 
ascunziş, elicopterul se înălță deasupra clădirilor 
dimprejur, zburând peste Superdomul cu un obiect 
pătrat masiv atârnat de burta lui. 

— Hei, hei, David! zise Corley. 

Se aplecă peste volan ca să se uite în sus prin 
parbriz și apăsă pedala de frână. Şoferul mașinii 
din spate claxonă furios şi-i ocoli prin dreapta, 
bombănind de zor. 

Lui Kabakov îi sări inima din piept când văzu 
elicopterul. Ştia că încă nu sosise momentul 
atacului, vedea că obiectul greu suspendat sub 
elicopterul uriaş era un fel de maşinărie, dar 
imaginea se potrivea perfect cu un tablou care îi 
rămăsese întipărit în memorie. 

Platforma de aterizare se afla pe partea dinspre 
est a Superdomului. Corley parcă mașina la o 
distanţă de aproximativ o sută de metri de locul 
respectiv, lângă nişte grinzi. 

— Dacă Fasil supraveghează locul ăsta, e mai 
bine să nu te vadă, zise Corley. O să fac rost de 
niște căști de protecţie. 

Dispăru pe șantier şi, în câteva minute, fu înapoi 
cu două căști galbene din plastic şi ochelari de 
protecție. 

— Ia binoclul şi du-te în cupolă, unde e gaura 
aia de unde se vede platforma de aterizare, îi zise 
Kabakov lui Moşevski. Nu sta în bătaia soarelui și 
uită-te la toate ferestrele de peste drum, toate cele 
de la etajele de sus, şi la zona de încărcare. 

Moşevski o luă din loc înainte ca David să fi 
terminat ce avea de spus. 

Echipajul de la sol rostogoli o altă încărcătură 
pe platformă, iar elicopterul, legănându-se încet, 
începu să coboare, pregătindu-se s-o ridice. 
Kabakov intră în baraca de la marginea platformei 
şi urmări pe fereastră toată operațiunea. Bărbatul 
care supraveghea încărcătura ce urma să fie 
ridicată de elicopter îşi ţinea mâna streaşină la ochi 
din cauza soarelui și vorbea într-un aparat de 
emisie-receptie, în timp ce Corley se apropia de el. 

— Vă rog, spuneţi-i pilotului să aducă 
elicopterul la sol, zise Corley, arătându-i insigna 
ținută în palmă, astfel încât s-o vadă doar 

încărcătorul. Acesta aruncă o privire la insignă și 
pe urmă la Corley. 

— Care-i problema? 

— Vreţi să-i spuneți să aterizeze? 

Bărbatul vorbi în aparatul de emisie, şi apoi 
strigă la membrii echipajului de la sol. Scoaseră de 
pe platformă pompa de răcire şi-şi întoarseră feţele 
să nu le intre în ochi praful stârnit de elicopterul 
care ateriza lin. Încărcătorul își puse muchia 
palmei pe încheietura celeilalte mâini, 
semnalizându-i pilotului să oprească motorul. 
Rotorul uriaş se învârtea din ce în ce mai încet 
până când paletele se opriră. 

Pilotul îşi luă avânt din carlingă şi ateriză dintr- 
o singură mişcare. Purta un costum de zbor al 
Marinei atât de uzat că era aproape alb în dreptul 
genunchilor şi coatelor. 

— Ce s-a întâmplat, Maginty? 

— Tipu” ăsta vrea să vorbească cu tine, zise 
încărcătorul. Pilotul se uită la legitimația lui 
Corley. Kabakov nu remarcă nicio tresărire pe fața 
lui ciocolatie. 

— Putem merge în baracă? Şi dumneavoastră, 
domnule Maginty, zise Corley. 

— Da, răspunse tipul care se ocupa de încărcare. 
Dar uitaţi care e chestia, elicopterul ăsta costă 
firma cinci sute de dolari pe oră, aşa că v-aş ruga 
să ne grăbim puţin. 

În baraca mizeră, Corley scoase poza lui Fasil. 

— L-aţi... 

— Ce-ar fi să vă prezentați mai întâi, zise 
pilotul. Aşa e politicos, iar chestia asta n-o să-l 
coste pe Maginty decât doisprezece dolari. 

— Sam Corley. 

— David Kabakov. 

— Numele meu e Lamar Jackson. Îşi strânseră 
mâinile protocolar. 

— E o problemă de securitate națională, zise 
Corley. Kabakov avu impresia că detectase o urmă 

de amuzament în ochii pilotului, la auzul tonului 
lui Corley. 

— L-aţi văzut cumva pe acest bărbat? 

Jackson ridică din sprâncene când văzu poza. 

— Da, acum trei sau patru zile, îți aduci aminte, 
Maginty? Tocmai prindeai chingile pe cricul 
elevatorului. Da” cine e tipu’? 

— E un evadat. Vrem să-i dăm de urmă. 

— Păi atunci, staţi pe-aproape. Zicea că se 
întoarce. 

— Așa a zis? 

— Da. Cum de v-a trecut prin minte să veniţi 
aici? 

— Fiindcă aveți ceva de care are nevoie, îi 
răspunse Corley. Un elicopter. 

— la ce-i trebuie? 

— Ca să facă rău unui mare număr de oameni. 
Când vine din nou aici? 

— N-a zis. Ca să fiu sincer, nu l-am prea băgat 
în seamă. Era un tip cam ciudat, genul ăla care te 
cam sperie, dar încerca să pară prietenos. Ce-a 
făcut? Ziceați că e un tip periculos... 

— E un psihopat şi un criminal, un fanatic 
politic, zise Kabakov. A comis mai multe crime. 
Avea de gând să te omoare şi să pună mâna pe 
elicopterul tău la momentul oportun. Spune-ne ce 
s-a întâmplat. 

— O, Doamne! exclamă Maginty, ştergându-şi 
faţa cu batista. Nu-mi place chestia asta. 

Aruncă o privire rapidă spre uşa barăci, ca şi 
cum s-ar fi așteptat să-l vadă apărând pe individ. 

Jackson îşi scutură capul ca un om care încearcă 
să se asigure că nu visează, dar când vorbi vocea 
lui era calmă: 

— Stătea lângă platformă când am venit eu aici 
să-mi iau o cană cu cafea. Nu mi-a sărit în ochi, 
pentru că sunt mulți gură-cască dornici să vadă 
cum funcționează chestia asta. După aia a început 
să-mi pună tot felul de întrebări, cum se ridică 
încărcătura, ce model era elicopterul. A vrut să ştie 

dacă-i permit să se uite înăuntru, i-am spus că 
poate arunca o privire prin uşa laterală din fuzelaj, 
dar că n-avea voie să pună mâna pe nimic. 

— Şi s-a uitat? 

— Da, şi mai e ceva. M-a întrebat cum te 
deplasezi de la compartimentul de depozitare la 
carlingă și înapoi. l-am zis că e dificil; pentru asta 
trebuie să ridici unul din scaunele din carlingă. Îmi 
amintesc că mi s-a părut curioasă întrebarea lui. 
De obicei, oamenii mă întreabă cât poate ridica 
atâta greutate şi dacă nu mi-e teamă că o să cadă 
încărcătura, chestii din astea. După aia mi-a zis că 
are un frate care e pilot de elicopter şi că o să fie 
încântat să vadă toate chestiile astea. 

— V-a întrebat dacă lucraţi duminica? 

— Ajungeam şi acolo. Tipu’ m-a întrebat de trei 
ori dacă o să lucrăm pe toată perioada sărbătorilor 
şi eu i-am răspuns afirmativ de fiecare dată. 
Trebuia să mă întorc la lucru şi a vrut neapărat să- 
mi strângă mâna, știți, politeţuri din astea. 

— V-a întrebat cum vă cheamă? 

— Da. 

— Şi de unde sunteți? 

— Exact. 

Instinctiv lui Kabakov îi plăcu de Jackson. Părea 
un bărbat cu nervi de oţel. Şi chiar avea nevoie de 
aşa ceva în meseria lui. De asemenea, lăsa 
impresia că putea fi extrem de dur la nevoie. 

— Aţi fost pilot în Marină? îl întrebă Kabakov. 

— Exact. 

— În Vietnam? 

— Treizeci şi opt de misiuni. După aia m-am 
ales cu un glonţ şi am fost lăsat la vatră până la 
sfârşitul războiului. 

— Domnule Jackson, avem nevoie de ajutorul 
dumneavoastră. 

— Să-l prindeţi pe tipu” ăsta? 

— Da, zise Kabakov. Vrem să-l urmărim când 
pleacă de aici după următoarea vizită. O să vină cu 
așa-zisul lui frate ca să arunce o privire pe-aici. Nu 

trebuie să simtă că suntem pe urmele lui. Am vrea 
să-l supraveghem o vreme, înainte să punem mâna 
pe el. Deci avem nevoie să cooperaţi cu noi. 

— Ă... Ei bine, întâmplător şi eu am nevoie de 
ajutorul dumneavoastră. Daţi-mi voie să vă văd 
actele de identitate, domnule FBI. 

Se uita la Kabakov, dar actele i le întinse Corley. 

Pilotul ridică receptorul telefonului. 

— Numărul e... 

— Pot să aflu numărul, domnule Corley. 

— Puteţi să-l cereţi pe... 

— Pot să-l cer pe cel care-i mare sculă pe 
basculă la dumneavoastră, zise Jackson. 

Biroul FBI din New Orleans îi confirmă 
identitatea lui Corley. 

— Aşadar, zise Jackson punând receptorul în 
furcă, voiați să știți dacă dementul m-a întrebat de 
unde sunt. Asta înseamnă că s-ar putea să-mi 
localizeze familia, dacă nu mă înșel. Deci, mă 
poate şantaja. 

— Da, n-ar fi exclus să-i treacă prin cap și aşa 
ceva, zise Kabakov. 

— Fi bine, uite cum stau lucrurile. Vreţi să vă 
ajut și să mă port normal când tipul apare din nou 
pe-aici? 

— O să fii acoperit în permanenţă. Nu vrem 
decât să-l urmărim când pleacă, zise Corley. 

— De unde ştiţi că data viitoare când o să vină 
n-o să facă și porcăria aia pe care o are în cap? 

— Pentru că mai întâi o să-şi aducă pilotul să se 
uite la elicopter. Știm în ce zi vrea să dea atacul. 

— Mda. O să vă ajut. Dar în cinci minute o s-o 
sun pe soția mea în Orlando. Și vreau să-mi spună 
că în faţa casei e parcată o mașină oficială şi-n ea 
sunt patru tipi, cei mai duri pe care i-a văzut în 
viața ei. Mă înţelegeți? 

—  Permiteţi-mi să folosesc telefonul 
dumneavoastră, zise Corley. 

Zona de aterizare a elicopterului fu 
supravegheată nonstop vreme de patru zile. Corley, 
Kabakov şi Moşevski erau prezenți pe teren în 
timpul orelor de lucru. O echipă formată din trei 
agenți FBI supraveghea zona în timpul nopții. Dar 
Fasil nu-și făcu apariția. 

În fiecare zi Jackson venea la lucru bine dispus 
şi gata de acțiune, deşi îl deranja prezența celor doi 
agenți federali care-l păzeau după orele de lucru. 
Zicea că-i perturbă stilul de viață. 

Într-o seară se duse să bea ceva cu Kabakov şi 
Rachel la hotelul Royal Orleans, în timp ce ambele 
gărzi de corp stăteau cu un aer posac la o masă 
alăturată. Jackson fusese într-o sumedenie de 
locuri şi văzuse o mulțime de lucruri, iar lui 
Kabakov îi plăcea mai mult decât majoritatea 
americanilor pe care îi cunoscuse. 

Cu Maginty lucrurile stăteau altfel. Kabakov îşi 
dorea să nu-l fi implicat în povestea asta. I se citea 
încordarea pe figură. Era instabil psihic şi iritabil. 

În dimineața zilei de 4 ianuarie, fură nevoiți să 
oprească lucrul din cauza ploii şi Jackson se duse 
la baracă să-şi ia o cană de cafea. 

— Ce armă e aia pe care o ai la spate? îl întrebă 
pe Moşevski. 

— Un Galil. 

Moşevski comandase noul tip de carabină 
automată din Israel, cu aprobarea lui Kabakov. 
Scoase încărcătorul și cartuşul din magazie şi 1 le 
dădu lui Jackson. Moşevski îi arătă deschizătorul 
de sticle încorporat în crăcană, un element extrem 
de interesant din punctul lui de vedere. 

— Aveam un AK-47 în elicopter în Vietnam, 
zise Jackson. Cineva îl luase de la un luptător de 
gherilă comunist. Îmi plăcea mai mult decât 
carabina M-16. 

Maginty intră în bar, văzu arma şi ieşi. Kabakov 
se hotărî să-i spună lui Moşevski să nu mai țină 
arma la vedere. N-avea niciun sens să-l sperie şi 
mai tare pe Maginty. 

— Dar sincer să fiu, nu-mi plac armele. Ştiţi că 
o groază de indivizi le adoră — nu mă refer la 
dumneavoastră, asta vă e meseria —, dar arătați-mi 
un tip căruia îi plac armele şi o să... 

Aparatul de emisie-recepție al lui Corley îl 
întrerupse pe Jackson. 

— Jay Seven, Jay Seven. 

— Aici Jay Seven, spune. 

— New York ne informează că subiectul Mayfly 
a ieşit din vamă de la Aeroportul JFK la 9:40 ora 
locală. Are bilet de avion pentru New Orleans 
pentru zborul 704 al companiei Delta care ajunge 
aici la 12:30 ora locală. 

Mayfly era numele de cod al lui Abdel Awad. 

— Am înţeles, Jay Seven, terminat. Kabakov, 
jigodia aia vine încoace. O să ne ducă la Fasil şi la 
plastic şi la femeie. 

Kabakov respiră ușurat. Era prima dovadă 
concretă că se aflau pe drumul cel bun, că 
Stadionul Tulane reprezenta ţinta atacului terorist. 

— Sper să putem lua plasticul înainte de a-i 
aresta. Altfel se va face mare tam-tam. 

— Deci acum e ziua x, zise Jackson. 

Nu răzbătea nici urmă de panică din vocea lui. 
Tipul era stabil psihic. 

— Nu ştiu, zise Kabakov. Poate azi, poate 
mâine. Mâine e duminică. O să vrea să te vadă 
duminica, la lucru. 

Peste trei ore şi patruzeci şi cinci de minute, 
Abdel Awad cobori dintr-un avion cu reacție al 
companiei Delta, pe Aeroportul Internaţional din 
New Orleans, având ca bagaj o valiză mică. În 
şirul de pasageri din spatele lui era un bărbat 
masiv, de vârstă mijlocie, într-un costum gri. 
Pentru o clipă, ochii bărbatului în gri îi întâlniră pe 
cei ai lui Corley, care aștepta de partea cealaltă a 
coridorului. Bărbatul solid aruncă o privire rapidă 
spre Awad, apoi se uită în altă parte. 

Corley, cu o valiză în mână, urmări pasagerii 
care debarcaseră și acum se îndreptau spre sala de 

aşteptare. Nu se uita la Awad, ci la mulțimea de 
oameni veniţi să-i întâmpine pe noii sosiți. Îi căuta 
cu privirea pe Fasil şi pe femeie. 

Dar era clar că Awad nu se uita după nimeni. 
Cobori pe scara rulantă şi ieși afară, unde ezită 
înainte de a se alătura pasagerilor care stăteau la 
coadă să prindă o limuzină. 

Corley urcă în maşina în care îl așteptau 
Kabakov şi Moşevski. Kabakov lăsa impresia că 
citește un ziar. Se convenise că nu se va arăta la 
față, ca să nu fie recunoscut de Awad în cazul în 
care acestuia îi fusese arătată poza în timpul 
instructajului ce 1 se făcuse pentru misiune. 

— Tipu' ăla solid e Howard, zise Corley. 
Howard o să-l urmărească dacă se suie într-o 
limuzină. Dacă ia un taxi, Howard o să-l identifice 
pentru tipii din mașinile de filaj. 

Awad se urcă într-un taxi. Howard se duse în 
spatele taxiului şi se opri să-şi sufle nasul. 

Era o plăcere să observi operațiunea de 
urmărire. Trei mașini şi un camion platformă erau 
implicate în filaj şi niciuna din maşini nu stătu mai 
mult de câteva minute în spatele taxiului pe lungul 
drum spre oraş. Când taxiul opri la hotelul 
Marriott, una din maşinile de urmărire se duse la 
intrarea din lateral şi un agent se postă lângă 
recepție înainte ca Awad să fi apucat să ceară cheia 
de la cameră. 

Agentul de la recepție se duse în grabă spre lift. 

— Şase-unsprezece, zise el când trecu pe lângă 
bărbatul care stătea sub un arbust decorativ. 

Agentul de sub copac urcă în lift. Era la etajul 
şase când Awad se îndrepta spre camera lui, 
mergând în urma angajatului hotelului. 

Într-o jumătate de oră, FBI-ul avea la dispoziţie 
camera vecină cu cea a lui Awad şi un agent la 
centrala telefonică. Awad nu fu sunat de nimeni și 
nu cobori la masă. La ora 8:00 comandă o friptură 
în cameră. l-o duse un agent care primi douăzeci şi 
cinci de cenți bacşiş, pe care-i ţinu de cant până 

când ajunse cu ei jos, unde se luară amprentele de 
pe monedă. Supravegherea continuă toată noaptea. 
. 

Duminică dimineaţa, pe 5 ianuarie, vremea era 
răcoroasă şi închisă. Moşevski turnă în căni nişte 
cafea Cajun tare şi-i dădu una lui Kabakov şi alta 
lui Corley. Prin pereţii subțiri ai barăcii de pe 
şantier auzeau paletele rotorului bătând aerul, în 
timp ce elicopterul uriaş ridica o nouă încărcătură. 

Kabakov  acţionase contrar instinctului său 
atunci când părăsise hotelul unde fusese cazat 
Awad, dar bunul-simţ îi spusese că Superdomul 
era locul unde trebuia să aştepte. Nu se putea 
angaja într-o operațiune de supraveghere de la 
mică distanţă fără să riște să fie văzut de Awad sau 
de Fasil, când acesta din urmă avea să-și facă 
apariția. Supravegherea de la hotel, sub directa 
îndrumare a agentului din New Orleans, căruia 1 se 
încredinţase comanda acestei misiuni era cea mai 
bună operaţiune de acest gen pe care o văzuse 
Kabakov vreodată. Kabakov nu se îndoia că 
teroriştii aveau să vină mai întâi să vadă 
elicopterul şi abia după aceea se vor duce la locul 
unde era bomba. Awad putea să modifice 
încărcătura ca să o adapteze la elicopter, dar n- 
aveau cum să aducă modificări aparatului în 
funcție de încărcătură, de aceea trebuia să vadă 
întâi elicopterul. 

Acesta era locul care prezenta cel mai mare 
pericol. Arabii se vor afla în mijlocul unui 
amalgam de materiale de construcții și vor avea 
de-a face cu civili, dintre care doi ştiau că sunt 
periculoși. Cel puţin Maginty n-avea să fie aici, 
ceea ce era un avantaj, îşi spuse Kabakov. În cele 
şase zile de când începuse urmărirea, Maginty 
lipsise două zile sub motiv că e bolnav şi-n alte 
două zile venise mai târziu. 

Aparatul de emisie-recepţie al lui Corley cârâi. 
Umblă la butonul de reglaj. 

— Unitatea Unu, Unitatea Patru. 

Era echipa de la etajul patru din hotelul Marriott 
care-l suna pe comandantul misiunii. 

— Spune, Patru. 

— Mayfly a ieşit din cameră şi s-a dus la lift. 

— Recepţionat, Patru. Cinci, ai recepționat? 

— Cinci pe poziţie. 

Trecu un minut. 

— Unitatea Unu, Unitatea Cinci. Tocmai trece 
prin hol. 

Vocea din aparat se auzea în surdină și Kabakov 
se gândi că probabil agentul din hol vorbea într-un 
microfon agăţat la butoniera de pe reverul 
sacoului. 

Kabakov se uita fix la aparat şi un mușchi de pe 
maxilar îi juca spasmodic. Dacă Awad pleca 
undeva în oraş, putea să se alăture imediat echipei 
de urmărire. La aparat auzi slab foşnetul ușii 
turnante, apoi zgomotele străzii în timp ce agentul 
îl urmărea pe Awad care ieşea din hotel. 

— Unu, aici Cinci. Se duce spre vest pe Decatur 
— urmă o pauză lungă — Unu, intră în Bienville 
House. 

— Trei, acoperă spatele. 

— Recepţionat. 

Trecu o oră şi Awad tot nu se arăta. Kabakov se 
gândea la toate camerele în care așteptase pe tot 
parcursul operațiunilor de urmărire la care 
participase. Uitase cât de tare ajungi să te saturi de 
locurile astea de supraveghere. Nimeni nu scotea o 
vorbă. Kabakov se uita pe fereastră. Corley fixa 
aparatul de recepție. Moşevski studia o chestie pe 
care şi-o scosese din ureche. 

— Unitatea Unu, Unitatea Cinci. Iese din 
clădire. Roach e cu el. 

Kabakov trase o gură bună de aer şi-l expiră 
lent. „Roach” era Muhammad Fasil. 

Cinci continuă: 

— Se suie într-un taxi. Numărul e patru-șapte- 
cinci-opt. Autorizaţie de funcționare eliberată în 

Louisiana numărul patru-şapte-opt Julliett Lima. 
Unitatea mobilă Doisprezece a... 

Un al doilea mesaj se interpuse: 

— Unitatea Doisprezece, l-am reperat. Virează 
spre vest pe Magazine. 

— Recepţionat, Doisprezece. 

Kabakov se duse la fereastră. Vedea echipajul de 
la sol fixând chingile la încărcătura următoare. 
Unul dintre lucrători îi ţinea locul lui Maginty. 

— Unu, Unitatea Doisprezece, virează spre nord 
pe Poydras. Se pare că vine spre tine, Jay Seven. 

— Aici Jay Seven, recepționat, Doisprezece. 

Corley rămase în baracă, în timp ce Kabakov și 
Moşevski se postară afară, Kabakov în lada unui 
camion, ascuns în spatele unei prelate, iar 
Moşevski într-o toaletă portabilă de tip Port-O-San 
cu o gaură în ușă. Cei trei formau un triunghi de 
jur-împrejurul platformei de aterizare. 

— Jay Seven, Jay Seven, Unitatea Doisprezece. 
Subiectii sunt la Poydras şi Rampart. Se îndreaptă 
spre nord. 

Corley aşteptă până ce Jackson se deplasă cu 
elicopterul pe deasupra acoperişului şi începu să 
coboare, apoi vorbi cu el pe frecvenţa aparatului 
de zbor. 

— O să ai musafiri. Fă o pauză în circa cinci 
minute. 

— Recepţionat. 

Vocea lui Jackson era calmă. 

— Jay Seven, aici Unitatea Mobilă Doisprezece. 
Sunt peste drum de voi, se dau jos din taxi. 

— Recepţionat. 

Kabakov nu-l mai văzuse pe Fasil şi acum îl 
urmărea printr-o crăpătură din prelată ca şi când ar 
fi fost vreo specie exotică de animal sălbatic. 
Monstrul din Miinchen. Zece mu de kilometri, o 
urmărire lungă. 

Carcasa camerei de luat vederi, se gândi el. 
Acolo ai arma. Trebuia să pun mâna pe tine la 
Beirut. 

Fasil şi Awad stăteau lângă o stivă de lăzi la 
marginea platformei şi se uitau la elicopter. 
Moşevski era cel mai aproape de ei, dar nu putea 
să-l vadă. Discutau. Awad zise ceva şi Fasil dădu 
din cap. Awad se întoarse şi încercă ușa de la 
toaletă unde stătea ascuns Moşevski. Avea zăvorul 
tras. Intră în următoarea cabină Port-O-San și, 
după un moment, reveni la Fasil. 

Elicopterul ateriză şi cei doi îşi întoarseră feţele 
ca să evite praful stârnit de rotor. Jackson sări din 
carlingă şi se îndreptă spre răcitorul aflat la 
dispoziția echipajului de la sol. 

Kabakov se bucură văzând că mergea încet şi se 
mișca cu naturaleţe. Pilotul îşi luă o cană de apă și 
apoi, prefăcându-se că abia atunci îl observase pe 
Fasil, îşi flutură mâna în semn de salut. 

E bine, se gândi Kabakov, e bine. 

Fasil şi Awad se apropiară de Jackson. Fasil 1-l 
prezentă pe Awad. Își strânseră mâinile. Se 
îndreptară spre elicopter, vorbind plini de 
însuflețire, în timp ce Awad gesticula în stilul 
caracteristic al piloților când vorbesc despre 
lucruri pe care doar ei le înţeleg. Awad își băgă 
capul prin ușa fuzelajului şi se uită înăuntru. 
Întrebă ceva. Jackson păru să ezite. Se uită în jur, 
chipurile să vadă dacă nu era șeful prin preajmă, 
apoi încuviinţă din cap. Awad se cățără în carlingă. 

Kabakov nu-şi făcea probleme că Awad ar fi 
putut să fugă cu elicopterul — ştia că Jackson 
scosese o siguranță de la contact şi-o avea în 
buzunar. Jackson se urcă în carlingă, lângă Awad. 
Fasil cercetă zona din preajma platformei, atent, 
dar calm. Trecură două minute. Jackson şi Awad 
coborâră din carlingă. Jackson dădea din cap și 
arăta spre ceasul de la mână. 

Totul decurgea bine, se gândi Kabakov. Aşa cum 
se așteptase, Awad îi ceruse lui Jackson să-l ia cu 
el când avea să ridice o încărcătură. Jackson îi 
spusese că nu poate să facă asta în timpul 
programului de lucru fiindcă îşi  periclita 

asigurarea, dar că în cursul săptămânii, într-una din 
dimineți, înainte să ajungă şeful la serviciu, ar fi 
putut să-l ia cu el. 

Îşi strânseseră mâinile din nou. Acum aveau să 
se ducă la locul unde era depozitat plasticul. 

Maginty veni de după colţul barăcii, cotrobăind 
prin punga cu mâncare. Era în centrul platformei 
când îl văzu pe Fasil. Încremeni cu ochii ţintă la el. 

Buzele lui Kabakov se mişcau în timp ce înjura 
pe muteşte. O, nu! Pleacă de-acolo, idiotule! 

Maginty era livid şi rămăsese cu gura deschisă. 
Fasil se uita la el. Jackson arboră un zâmbet larg. 

Jackson o să salveze situaţia. O s-o salveze, se 
gândi Kabakov. 

Jackson vorbi tare. Moşevski îl auzea din 
ascunzătoare. 

— Scuzaţi-mă un moment, băieți. Hei, Maginty, 
văd că te-ai hotărât să apari și tu, drăguțule. Era și 
timpul. 

Maginty parcă paralizase. 

— Vezi dacă toată noaptea bei zeamă de 
ploşniţe cu şleahta aia de golani, arăţi groaznic, 
omule! 

Jackson tocmai îl întorcea cu spatele la Fasil ca 
să-l conducă la baracă, când Maginty zise tare: 

— Unde e poliția? 

Fasil urlă la Awad şi o luă la fugă spre marginea 
platformei, cu mâna în carcasa camerei de luat 
vederi. 

Corley țipa în aparatul de emisie: 

—  Prindeţi-i, prindeţi-i, fir-ar al dracului, 
prindeţi-i! 

Kabakov trase prelata. 

— Stai pe loc, Fasil! 

Fasil trase în direcția lui, iar pistolul Magnum 
lăsă o gaură de mărimea unui pumn în camion. 
Fasil alerga cât putea de repede, ocolind 
mormanele de materiale de construcții, urmărit de 
Kabakov, care se afla la nici douăzeci de metri în 
spatele lui. 

Awad o luă la fugă şi el pe urmele lui Fasil, dar 
Moşevski dădu buzna afară din ascunzătoare, îl 
prinse și, fără să se oprească din fugă, îl dobori cu 
o lovitură la baza craniului, apoi alergă după 
Kabakov și Fasil. Awad dădu să se ridice, dar 
Jackson şi Corley se repeziră asupra lui. 

Fasil alerga spre Superdom. De două ori se opri 
să tragă în Kabakov. Acesta simţi pe faţă suflul 
stârnit de cel de-al doilea glonţ, în timp ce se lăsa 
pe vine ca să se ferească. 

Fasil străbătu în goană zona liberă dintre 
mormanele de materiale şi poarta întredeschidă a 
Superdomului, în timp ce Kabakov îşi descărcă 
pistolul mitralieră în ţărâna din fața pașilor lui. 

— Stai pe loc! Andek! 

Fasil aleargă mai departe, deşi pietrişul stârnit 
de gloanţe îi rănea picioarele. Dispăru în 
Superdom. 

Kabakov auzi un „stai pe loc” şi o împuşcătură, 
în timp ce gonea spre intrare. Din partea opusă 
veneau agenții FBI şi Kabakov speră că nu-l 
omorâseră pe Fasil. 

Kabakov plonjă prin poartă şi se aruncă în 
spatele unei platforme pe care erau depozitate 
cadre de ferestre. Lumina iradia de la nivelurile 
superioare ale incintei vaste şi întunecoase, unde 
lucrau echipele de constructori. Kabakov zări 
căştile galbene ale muncitorilor care se uitau în 
jos. Trei împușcături reverberară în spaţiul de sub 
cupolă. Apoi auzi bubuitul mai puternic al 
pistolului Magnum al lui Fasil. Se târî pe după 
platforma în spatele căreia era ascuns. 

Văzu doi agenți FBI ghemuiţi în spatele unui 
generator portabil plasat chiar pe podea. La nici 
treizeci de metri de ei, formând un unghi cu 
peretele din spate, era o stivă de saci de ciment 
înaltă cam până la pieptul unui om. Unul dintre 
agenți trase, şi din sacii de deasupra începu să 
zboare praful. 

Aplecându-se, Kabakov  traversă în goană 
incinta până la agenţi. Se auzi o mișcare scurtă în 
spatele stivei, iar Kabakov plonjă, se rostogoli, în 
timp ce pistolul Magnum îi bubuia în urechi, și 
ajunse în spatele generatorului. Pe antebraţ îi şiroia 
sângele din rana făcută de o aşchie de beton care-l 
atinsese din zbor. 

— L-am nimerit? întrebă Kabakov. 

— Nu cred, răspunse un agent. 

Fasil dispăruse din câmpul lor vizual. Stiva de 
ciment îi proteja faţa, iar din lateral era acoperit de 
colțul peretelui de beton. Mai puţin de treizeci de 
metri de spațiu liber îl separau de Kabakov şi de 
agenţii din spatele generatorului. 

Fasil n-avea cum să scape. Esenţial era să-l 
prindă viu şi să afle de la el unde ascunsese 
plasticul. Să-l prindă pe Fasil viu era ca şi cum ar 
fi încercat să apuce un şarpe cu clopoței de cap. 

Arabul deschise focul. Glonţul lovi motorul 
generatorului, din care începu să se prelingă un fir 
de apă. Kabakov trase patru gloanţe ca să-l 
acopere pe Moşevski, care venea în fugă spre el. 

— Corley o să aducă pistoale cu gaz lacrimogen 
şi fumigene, zise Moşevski. 

Vocea din spatele baricadei din saci de ciment 
avea o cadență ciudată. 

— De ce nu viu să mă prinzi, domnule maior 
Kabakov? Cam câți dintre voi crezi că or să moară 
încercând să mă prindă de viu? N-o să reuşiți în 
vecii vecilor. Hai vino, domnule maior Kabakov, 
am ceva pentru tine. 

Uitându-se printr-un spaţiu gol din maşinăria 
care-l acoperea, Kabakov studie poziția lui Fasil. 
Trebuia să acţioneze repede. Se temea că Fasil 
prefera să se sinucidă decât să aștepte până când li 
se vor aduce pistoalele cu gaz lacrimogen. Un 
singur element din zonă ar fi putut să le fie de 
folos. Pe peretele de lângă locul unde stătea ascuns 
Fasil, era agăţat un stingător de incendii masiv din 
metal. Fasil se afla probabil în imediata lui 

apropiere. În regulă. Fă-o! Nu mai pierde timpul 
gândindu-te! Îi dădu lui Moşevski câteva indicaţii 
scurte şi când acesta protestă, îl reduse la tăcere cu 
o smucitură a capului. Kabakov sări ca un sprinter 
din spatele generatorului. 

Moşevski își aţinti în sus carabina automată şi 
trase foc după foc deasupra stivei de saci care-l 
adăpostea pe Fasil. Kabakov alerga aplecat sub 
grindina de gloanţe, apropiindu-se de sacii de 
ciment. Se ghemui în faţa baricadei, sub scutul 
protector de gloanţe, se încordă și, fără să se uite 
înapoi, îi făcu semn cu mâna lui Moşevski. În 
secunda următoare, carabina semiautomată Galil 
începu să răpăie şi stingătorul de foc explodă 
deasupra lui Fasil împrăștiind spuma în toate 
părțile, iar Kabakov plonjă peste stiva de saci în 
explozia de spumă şi se aruncă peste Fasil. Totul 
era alunecos de la substanţa chimică. Fasil avea 
fața plină de spumă. Pistolul lui răpăi asurzitor pe 
lângă gâtul lui Kabakov. Kabakov îl apucă de 
încheietura mâinii în care ținea pistolul, sucindu-și 
capul dintr-o parte în alta pentru ca Fasil să nu-i 
poată băga degetele în ochi, iar cu mâna liberă îi 
rupse ambele clavicule. Fasil se zvârcoli să iasă de 
sub Kabakov şi, în timp ce încerca să se ridice, 
Kabakov îi dădu un cot în stomac, punându-l din 
nou la pământ. 

Moşevski era deja lângă ei şi, ridicându-i capul 
lui Fasil, îi descleştă maxilarul şi-l apucă de limbă, 
ca să se asigure că individul putea să respire. 
Şarpele fusese capturat. 

Corley auzi ţipetele în timp ce intra în 
Superdom cu un pistol de gaz lacrimogen în mână. 
Veneau din spatele stivei de saci de ciment, unde 
doi agenți FBI stăteau neștiind ce să facă, sub 
privirea amenințătoare a lui Moşevski. 

Corley îl găsi pe Kabakov deasupra lui Fasil, cu 
faţa la doi centimetri de cea a arabului. 

— Unde e, Fasil? Unde e? îl întreba pe arab, în 
timp ce apăsa pe claviculele rupte. 

Corley auzea trosnetul scos de oasele rupte. 

— Unde e plasticul? 

Corley apăsă țeava revolverului de rădăcina 
nasului lui Kabakov. 

— Opreşte-te, Kabakov! Opreşte-te, lua-te-ar 
dracu”! 

Kabakov vorbi, dar nu 1 se adresă lui Corley: 

— Nu-l împuşca, Moşevski. 

Se uită în sus la Corley. 

— Asta e singura noastră şansă să aflăm unde e 
explozibilul. Nu trebuie să faci atâta caz de chestia 
asta. 

— O să-l interogăm. la-ţi mâinile de pe el. 

Şi imediat după aceea îi spuse: 

— E-n regulă. Mai bine i-ai citi ce scrie pe 
cartonașşul din portofelul tău. 

Kabakov se ridică. Nesigur pe el, împroşcat cu 
spumă extinctoare, se sprijini de peretele aspru de 
beton și-și simţi stomacul întorcându-i-se pe dos. 
Uitându-se la el, Corley simţi că i se face şi lui rău, 
dar nu mai era supărat. Lui Corley nu-i plăcea felul 
în care se uita Moşevski la el. Trebuia să-și facă 
datoria. Luă un aparat de emisie-recepţie de la 
unul din agenți. 

— Aici Jay Seven. Trimiteţi o ambulanţă la 
intrarea dinspre est în Superdom. 

Se uită în jos la Fasil, care gemea la pământ, cu 
ochii deschişi. 

— Eşti arestat. Ai dreptul să nu spui nimic, 
începu Corley greoi. 

Fasil a fost arestat sub acuzaţia de a fi intrat 
ilegal în ţară şi de a fi conspirat în vederea 
încălcării regulamentelor vamale, iar Awad pentru 
intrarea frauduloasă în Statele Unite. Ambasada 
Republicii Arabe Unite a aranjat să fie reprezentaţi 
la proces de o firmă de avocatură din New 
Orleans. Niciunul dintre arabi n-a recunoscut 
nimic. Corley l-a interogat pe Fasil ore întregi 
duminică noaptea la infirmeria închisorii, dar nu s- 

a ales decât cu priviri batjocoritoare. Avocatul lui 
Fasil s-a retras când a auzit ce fel de întrebări i se 
puseseră şi a fost înlocuit cu un avocat din oficiu. 
Fasil nu i-a băgat în seamă pe niciunul dintre ei. 
Părea mulțumit să aștepte. 

Corley răsturnă conţinutul unui plic din hârtie 
de Manila pe o masă din biroul FBI. 

— Asta-i tot ce avea Fasil asupra sa. 

Kabakov examină obiectele. Era un portmoneu, 
un plic cu 2500 de dolari bani gheaţă, un bilet 
pentru Mexico City, pașaportul şi actele false ale 
lui Fasil, bani mărunți, cheile de la cameră de la 
Asociaţia Tineretului Creştin şi de la Bienville 
House şi încă două chei. 

— N-am găsit nimic la el în cameră, zise 
Corley. Câteva haine. Bagajul lui Awad e şi el 
curat-curăţel. Încercăm să vedem de unde a făcut 
Fasil rost de armă, dar presupuneam că a adus-o cu 
el. Una din găurile din Leticia a fost făcută de un 
Magnum. 

— N-a zis nimic? 

— Nu. 

Printr-o convenție tacită, Corley şi Kabakov 
deciseseră să nu vorbească despre conflictul lor de 
la Superdom, dar acum amândoi se gândiră la el 
pentru un moment. 

— L-ai amenințat pe Fasil cu extrădarea 
imediată în Israel spre a fi judecat pentru atacul de 
la München? 

— L-am amenințat cu de toate. 

— Ce zici de pentatol de sodiu sau 
halucinogene? 

— Nu pot să fac chestia asta, David. Ascultă, 
am o idee destul de precisă despre substanţele 
aflate probabil în geanta doamnei doctor Bauman. 
De aceea nu ţi-am dat voie să-l vezi pe Fasil. 

— Nu, greşeşti. Ea n-ar face aşa ceva. N-ar 
accepta să-l drogheze. 

— Dar bănuiesc că tu i-ai cerut s-o facă. 

Kabakov nu-i răspunse. 

— Cheile astea sunt de la două lacăte Master, 
zise Corley. Valizele lui Fasil şi Awad nu au lacăte. 
Fasil a încuiat ceva sub lacăt. Dacă bomba e mare, 
şi aşa ar trebui să fie în cazul care e vorba de o 
încărcătură sau două, atunci probabil se află într- 
un camion sau ceva asemănător. Asta înseamnă un 
garaj, un garaj încuiat. Am dat la făcut cinci sute 
de chei din astea, care le vor fi înmânate 
echipajelor de patrulă ale poliției cu indicaţia de a 
încerca toate lacătele din zonele pe care le 
patrulează. Când or să dea de lacătul la care se 
potrivesc, poliţiştii urmează să ne cheme pe noi. 

— Știu ce te preocupă. Fiecare lacăt nou se 
vinde cu câte două chei, așa-1? 

— Da. Cineva are celălalt rând de chei. 

24. 


— Dahlia, eşti aici? 

În cameră era întuneric deplin. 

— Da, Michael, sunt aici. 

Lander îi simți mâna pe brat. 

— Am dormit? 

— Ai dormit două ore. E unu noaptea. 

— Aprinde lumina. Vreau să-ți văd faţa. 

— Bine. Uite-mă. Aceeași dintotdeauna. 

Lander îi luă faţa în mâini, frecându-i ușor cu 
degetele mari golurile de sub pomeţi. De trei zile îi 
scăzuse febra. I se administrau câte 250 de 
miligrame de eritromicină de patru ori pe zi. 
Antibioticul începuse să-şi facă efectul, dar acţiona 
lent. 

— Hai să vedem dacă pot merge. 

— Ar trebui să aşteptăm... 

— Vreau să ştiu acum dacă pot să merg. Ajută- 
mă să mă ridic. 

Stătu pe marginea patului de spital. 

— OK, hai să mergem. 

Îşi trecu braţul pe după umerii ei. Dahlia îl ţinea 
de talie. Se ridică și făcu un pas nesigur. 

— Sunt ametit, zise el. Mergi mai departe! 

Dahlia îl simţea cum tremura. 

— Hai înapoi în pat, Michael. 

— Nu. Pot să ajung până la scaun. 

Se prăbuşi pe scaun şi încercă să-și reprime un 
val de greață şi de ameţeală. Se uită la ea şi zâmbi 
slab. 

— Sunt opt pași. De la autobuz la carlingă n-or 
să fie mai mult de cincizeci şi cinci. Suntem în 5 
ianuarie, nu, 6, e trecut de miezul nopţii. Mai avem 
cinci zile şi jumătate. O să reuşim. 

— Nu m-am îndoit nicio clipă, Michael. 

— Ba da. Te îndoieşti şi acum. Ai fi o proastă 
dacă nu te-ai îndoi. Ajută-mă să mă duc în pat. 

Dormi până târziu dimineaţa şi reuşi să înghită 
ceva la micul dejun. Era timpul să-i spună. 

— Michael, cred că s-a întâmplat ceva rău cu 
Fasil. 

— Când ai vorbit cu el ultima dată? 

— Duminică, pe 2. M-a sunat să-mi spună de 
camion, că e în siguranţă în garaj. Stabiliserăm să 
mă caute din nou aseară și n-a sunat. 

Nu-i spuse nimic lui Lander de pilotul libian. 
Nici n-avea să-i mărturisească vreodată. 

— Crezi că l-au prins, nu? 

— EI n-ar uita să dea telefon. Dacă nu sună 
până mâine seară, înseamnă că au pus mâna pe el. 

— Dacă l-au prins în altă parte decât la garaj, ce 
obiect aflat asupra lui l-ar putea da de gol în 
privinţa locului de depozitare a bombei? 

— Nimic în afară de setul lui de chei. Am ars 
chitanța de închiriere de îndată ce am primit-o. 
Nici n-a trecut prin mâna lui. N-avea nimic care ar 
fi putut să ne dea de gol. În caz contrar, poliţia ar fi 
fost aici până acum. 

— Dar numărul telefonului de la spital? 

— ÎI memorase. Suna aici de la diverse 
telefoane publice. 

— Atunci mergem mai departe. Fie că plasticul 
e încă în garaj, fie că nu. Va fi mai greu să-l 
încărcăm doar noi doi, dar o să reuşim dacă ne 
mișcăm repede. Ai făcut rezervările la hotel? 

— Da, la Fairmont. N-am întrebat dacă 
echipajul dirijabilului era acolo, mi-a fost teamă... 

— E-n ordine. Echipajul stă întotdeauna acolo 
când zburăm la New Orleans. Așa o să se întâmple 
şi de data asta. Hai să ne plimbăm puțin. 

— Trebuie să telefonez din nou la compania 
Aldrich în după-amiaza asta şi să le spun cum te 
simţi. 

Se prezentase drept sora lui Lander când sunase 
la firmă ca să le spună că era bolnav. 

— Spune-le că sunt încă gripat şi că o să lipsesc 
cel puţin zece zile. Îl pot folosi pe Farley pe postul 

de pilot principal și pe Simmons ca pilot secund. 
Ţi-l amintești pe Farley? L-ai văzut o singură dată, 
când am făcut zborul ăla publicitar de noapte peste 
Shea. 

— Mi-l amintesc. 

— E în câteva din pozele de acasă, dacă vrei să 
te mai uiţi o dată la el. 

— Mâine, zise ea. Mă duc acasă mâine. 
Probabil te-ai săturat să mă vezi îmbrăcată în 
rochia asta de spital. 

Îşi cumpărase lenjerie de corp de la un magazin 
de vizavi de spital şi se spălase în baia lui Lander. 
Fuseseră singurele momente când îl lăsase singur. 
Îşi puse capul pe pieptul lui Lander. El zâmbi şi-i 
frecă ceafa. 

Nu se mai aude şuieratul dinainte, se gândi ea, 
nu mai are nimic la plămâni. 

25, 


Prezenţa lui Fasil și Awad în New Orleans le 
întări convingerea celor de la FBI şi Serviciul 
Secret că arabii intenționau să arunce în aer 
stadionul unde urma să se joace finala 
campionatului național de fotbal. Autoritățile 
credeau că odată cu capturarea lui Fasil și Awad 
scăpaseră de primejdia majoră care ameninţase 
stadionul, dar erau conștienți de faptul că situația 
se menținea periculoasă. 

Două persoane despre care se ştia că erau 
implicate cel puţin tangențial în complot — femeia 
şi americanul — se aflau în libertate. Niciunul 
dintre ei nu fusese identificat, deşi poliţiştii aveau 
portretul-robot al femeii. Încă şi mai grav era 
faptul că mai mult de o jumătate de tonă de 
explozibil fusese ascunsă pe undeva, probabil în 
zona orașului New Orleans. 

În primele ore după cele două arestări, Corley se 
așteptase într-o oarecare măsură la o explozie 
devastatoare undeva, în oraş, sau la un apel 
telefonic prin care să se ceară eliberarea lui Fasil, 
sub ameninţarea că, în caz contrar, bomba va fi 
detonată într-o zonă aglomerată a oraşului. Dar nu 
se întâmplă nimic. 

Cei o mie trei sute de poliţişti din New Orleans 
care lucrau în schimburi îşi dădură unii altora 
duplicatele cheilor de la lacăte. La fiecare apel 
nominal făcut la secţiile de poliție, li se repetau 
instrucțiunile conform cărora trebuia să încerce 
cheile la toate depozitele şi garajele din zonele pe 
care le patrulau. Dar poliția din New Orleans are 
prea puţini oameni în raport cu dimensiunile 
orașului, iar în oraş există o mulțime de uși. 
Percheziția continuă toată săptămâna, 
desfășurându-se concomitent cu reclama 
zgomotoasă care 1 se făcea evenimentului şi cu 
invadarea oraşului de către un număr din ce în ce 

mai mare de oameni, pe măsură ce se apropia acel 
weekend de pomină. 

Spectatorii care veneau la New Orleans să vadă 
finala campionatului național de fotbal se 
deosebeau de cei care-i precedaseră la meciul de 
fotbal studenţesc. Erau mai diverşi din punctul de 
vedere al originii şi purtau haine mai elegante. 
Personalul restaurantelor considera că sunt mai 
irascibili şi mai pretenţioşi decât clienții pe care-i 
avuseseră cu ocazia meciului de fotbal studențesc. 
În New Orleans circulă tot timpul o grămadă de 
bani, dar acum numărul lor sporise considerabil. 
Cozile de la Galatoire's, Antoine's şi Court of Two 
Sisters se întindeau cale de o jumătate de cvartal, 
iar muzica de la French Quarter umplea străzile cât 
era noaptea de lungă. 

Fuseseră vândute și bilete în picioare, astfel că 
numărul spectatorilor aşteptaţi să vină la meci se 
ridica la optzeci şi patru de mii. Rândurile 
suporterilor erau îngroşate de cartofori, hoţi și 
târfe. Poliția avea treabă până peste cap. 

Kabakov se duse la aeroport joi, să asiste la 
sosirea echipelor Redskins din Washington și 
Dolphins din Miami. Fără astâmpăr în mijlocul 
mulțimii, amintindu-și cum muriseră sportivii 
israelieni pe aeroportul din München, studie fețele 
suporterilor şi aproape nu-i băgă în seamă pe 
Jucători, în timp ce coborau din avion, făcând cu 
mâna mulțimii de admiratori care-i ovaționau. 

Kabakov se duse o dată să-l vadă pe 
Muhammad Fasil. 

Stătu la picioarele patului lui Fasil din 
infirmeria închisorii şi se uită la fața arabului preţ 
de cinci minute. Împreună cu el mai erau Corley şi 
doi agenţi FBI masivi. 

În cele din urmă, Kabakov vorbi: 

— Fasil, dacă ieşi de sub jurisdicția autorităților 
americane, eşti un om mort. Americanii te pot 
extrăda în Israel, ca să fii judecat pentru masacrul 
de la München, şi în mai puţin de o săptămână o să 

atârni în laţ. Mi-ar face plăcere să văd imaginea 
asta. Dar dacă le spui unde e ascuns plasticul, or să 
te acuze de contrabandă şi-o să stai o vreme în 
închisoare. Cinci ani, poate ceva mai mult. După 
părerea ta, Israelul o să dispară până când vei fi tu 
eliberat şi deci n-o să mai reprezinte niciun pericol 
pentru tine. Nu va dispărea, dar sunt sigur că tu așa 
crezi. Gândeşte-te la chestia asta. 

Ochii lui Fasil erau înguşti ca două fante. Îşi 
smuci capul şi-l împroșcă pe Kabakov cu o flegmă 
care 1 se întinse pe cămașă. Efortul îi provocase 
mari dureri lui Fasil, care era imobilizat în 
protezele pentru umeri. Epuizat, el îşi lăsă capul 
înapoi pe pernă. Corley făcu un pas înainte, dar 
Kabakov nici nu se clintise. Israelianul se uită 
îndelung la Fasil, apoi se răsuci pe călcâie şi ieşi 
din încăpere. 

Vineri, la miezul nopţii, Casa Albă îşi făcu 
cunoscută decizia, de altfel previzibilă. Dacă nu 
surveneau alte evenimente, finala campionatului 
național de fotbal avea să se joace conform 
programului. 

În dimineaţa zilei de 11 ianuarie, Earl Biggs şi 
Jack Renfro de la Serviciul Secret ţinură o ultimă 
şedinţă de instruire la sediul FBI din New Orleans. 
La şedinţă luară parte treizeci de agenți ai 
Serviciului Secret, care urmau să se alăture 
escortei preşedintelui în timpul călătoriei, 
patruzeci de agenți FBI şi Kabakov. 

Renfro stătea în fața unei imense hărți a 
Stadionului Tulane. 

— Astăzi la ora 16:00, o să luăm din nou la 
puricat stadionul, ca să ne asigurăm că nu sunt 
niciun fel de explozibili acolo. Inspecţia se va 
termina până la miezul nopții, când stadionul va fi 
închis. Carson, echipa ta de căutare e gata. 

Tonul lui nu fusese interogativ. 

— Gata. 

— Mâine la ora 13:40, şase oameni cu un aparat 
de detectat explozibili urmează să efectueze un 


324 


ultim control în loja preşedintelui. 

— Li s-a făcut deja instructajul. 

Renfro se întoarse spre harta de pe peretele din 
spatele lui. 

— Dacă va fi eliminată ipoteza potrivit căreia 
explozibilu sunt ascunși pe stadion, lovitura ar 
putea fi dată în două moduri. E posibil ca trupele 
de gherilă să introducă explozibilul pe stadion într- 
un vehicul sau să intre pe stadion cu cantitatea de 
explozibil pe care o pot ascunde pe trupurile lor. 
Să discutăm întâi despre vehicule, zise el luând 
băţul indicator. Vor fi amplasate bariere aici, pe 
strada Willow, de ambele părți ale stadionului, și 
pe Johnson, Esther, Barret, Story şi Delord. 
Bariera de pe Hickory va fi amplasată la intersecția 
cu Audubon. Acestea vor fi bariere adevărate, 
capabile să oprească orice vehicul care merge cu 
viteză mare. Nu vreau să văd pe nimeni stând 
lângă vreuna din ele și făcând cu mâna maşinilor 
care trec pe stradă. Barierele se vor închide 
complet după ce se umple stadionul. 

Un agent ridică mâna. 

— Da. 

— Televiziunea insistă în privinţa pregătirilor 
din timpul nopții. Or să-şi instaleze carul color azi 
după-amiază, dar vor să aibă acces pe stadion la 
noapte. 

— Asta-i bună! exclamă Renfro. Nimeni nu 
intră pe stadion după miezul nopții. Echipajele de 
televiziune pot să-şi ocupe locurile duminică, la 
10:00 dimineaţa. Nimeni nu are voie să vină cu 
bagaje. Unde e Administraţia Federală a Aviației? 

— Aici, răspunse un bărbat chelhos. Ținând 
seama de cele două arestări, considerăm că 
folosirea unui avion este extrem de puţin 
probabilă, zise el ca şi când ar fi citit dintr-un 
raport. Ambele aeroporturi au fost cercetate 
minuțios pentru depistarea unor eventuali 
explozibili. 

Tânărul ezită, încercând să aleagă între „cu toate 
acestea” şi „oricum”. Optă pentru prima variantă: 

— Cu toate acestea, niciun avion particular nu 
va decola de pe Aeroportul Internaţional din New 
Orleans sau de pe Lakefront cât timp stadionul e 
plin, cu excepția zborurilor charter şi de mărfuri pe 
care le-am verificat deja. Zborurile comerciale nu 
se contramandează. Poliţia din New Orleans va 
supraveghea ambele aeroporturi, ca nu cumva 
cineva să încerce să pună mâna pe vreun avion. 

— E în ordine, zise Renfro. Aviația Militară ne 
asigură că niciun avion neidentificat nu va 
pătrunde în zona orașului New Orleans. Vor fi în 
stare de alertă cum au fost şi pe 31 decembrie. 
Evident, dacă apare o astfel de problemă, trebuie s- 
o rezolve înainte ca avionul să ajungă aici. 
Perimetrul stabilit de ei are o rază de o sută 
cincizeci de mile deasupra stadionului, să se 
rotească un elicopter, ca să supravegheze 
mulțimea. Referitor la posibilitatea ca anumite 
persoane să se infiltreze pe stadion, le-am cerut 
spectatorilor, prin mijloacele de informare în masă, 
să se prezinte la stadion cu o oră și jumătate 
înainte de începerea meciului. Unii se vor 
conforma, alţii nu. Înainte de a intra pe stadion, 
toți vor trece obligatoriu prin detectoarele de metal 
puse la dispoziție de companiile aeriene. Asta-i 
sarcina ta, Fullilove. Ţi-ai instruit oamenii? 

— Suntem gata de acțiune. 

— Spectatorii întârziați or să se înfurie dacă or 
să piardă deschiderea meciului stând la coadă la 
detectorul de metale, dar e un caz de forță majoră. 
Aveţi vreo sugestie, domnule maior Kabakov? 

— Da. 

Kabakov se duse în fața asistenţei. 

— În ceea ce priveşte detectoarele de metal și 
percheziţia corporală. Niciun terorist n-o să aștepte 
să-şi scoată arma când trece prin faţa detectorului 
şi se declanșează alarma. Supravegheaţi-i pe cei 
care stau la coadă și se apropie de detector. Un 

individ care are o armă la el o să privească în jur 
încercând să găsească un alt mod de a intra pe 
stadion. O să se uite la fiecare polițist. Poate n-o 
să-şi mişte capul, dar sigur o să-l trădeze privirea. 
Dacă ajungeţi la concluzia că cineva care stă la 
coadă e suspect, luaţi-l prin surprindere și 
încadrați-l din ambele părți. Nu recurgeți la niciun 
fel de avertisment. Când își va da seama că e pe 
cale de a fi descoperit, o să omoare cât de mulți 
poate, înainte de a fi el însuși ucis. 

Kabakov se gândi că probabil polițiștilor le 
displăcea faptul că cineva le spunea cum să-şi facă 
meseria, dar nu se sinchisi de susceptibilităuile lor. 

— Dacă e posibil, la fiecare poartă ar trebui să 
existe un colector de grenade. Ar fi suficient un 
cerc din saci de nisip, sau, şi mai bine, o gaură 
înconjurată cu saci de nisip. E greu să pui mâna pe 
o grenadă care se rostogolește pe pământ printre 
oameni. Dar şi mai rău este ca, după ce ai 
recuperat-o, să n-ai unde s-o pui. Grenadele cu 
fragmentare pe care le folosesc ei de obicei au un 
fitil cu o durată de ardere de cinci secunde. Or să 
fie prinse de hainele teroristului direct de 
siguranță. Nu trageţi de grenadă ca s-o desprindeți 
de pe el. Ucideţi-l sau imobilizaţi-i mâinile mai 
întâi. Abia după aceea ocupaţi-vă liniștiți de 
grenadă. 

Dacă e rănit şi căzut la pământ şi nu puteţi 
ajunge imediat la el ca să-i mobilizați mâinile, 
împuşcaţi-l. În cap. S-ar putea să aibă asupra lui un 
săculeţ cu explozibil şi o să-l detoneze dacă-i lăsați 
suficient timp la dispoziție. 

Kabakov sesiză expresia de dezgust întipărită pe 
fețele unora, dar îşi continuă imperturbabil 
expunerea: 

— Schimbul de focuri la una din porți nu 
trebuie să distragă atenţia oamenilor de la celelalte 
căi de acces. Atunci e momentul să vă concentrați 
asupra zonei pe care o supravegheați, pentru că 
atacul se va desfășura simultan în mai multe 

locuri. Și încă ceva. Unul dintre teroriști e o 
femeie, după cum ştiţi. 

Kabakov se uită în jos pentru un moment şi-şi 
drese glasul. Când îşi reluă expunerea, vorbi pe un 
ton ridicat: 

— Cândva în Beirut, am privit-o ca pe o femeie, 
nu ca pe o luptătoare de gherilă. Este unul din 
motivele pentru care ne aflăm astăzi în această 
situație. Nu faceți greşeala pe care am făcut-o eu! 

În sală domnea o linişte deplină când se aşeză 
Kabakov. 

— Pe fiecare latură a stadionului e câte o echipă 
de sprijin, zise Renfro. Or să reacționeze la orice 
semnal de alarmă. Nu vă părăsiți poziţiile! După 
şedinţă, luați-vă plăcuţele de identificare de pe 
birou. Aveţi vreo întrebare? 

Renfro scrută cu privirea grupul de oameni. 
Ochii-i întunecaţi aveau lucirea teflonului negru 
lustruit. 

— Domnilor, la treabă! 

. 

Seara târziu, în ajunul finalei, Stadionul Tulane 
era luminat şi tăcut. Spaţiul vast al stadionului 
părea să amortizeze toate zgomotele mărunte 
făcute de echipele de cercetare. Ceaţa care se 
răspândea dinspre râul Mississippi, aflat la o milă 
distanţă, se învolbura sub reflectoare. 

Kabakov şi Moşevski stăteau pe rândul de sus al 
inbunelor, cu  țigările de foi scânteind în 
semiobscuritatea din loja presei. Tăcuseră preţ de o 
jumătate de oră. 

— Ar putea totuși să intre cu ceva explozibil pe 
stadion, zise Moşevski în cele din urmă. Ascuns pe 
sub haine. Dacă n-au la ei baterii sau arme, n-o să 
fie reperat de detectoarele de metal. 

— Nu. 

— Chiar dacă ar fi numai doi, ar putea provoca 
o catastrofă. 

Kabakov tăcea. 

— Şi nu putem face nimic, continuă Moşevski. 

Țigara licări intens, în timp ce Kabakov trase 
nervos câteva fumuri unul după altul. Moşevski se 
hotărî să-şi țină gura. 

— Mâine vreau să stai cu echipa de rezervă de 
pe partea de vest, zise Kabakov. Am vorbit cu 
Renfro. Te aşteaptă. 

— Am înţeles, să trăiţi. 

— Dacă vin cu un camion, te sui repede în el şi 
scoţi detonatoarele. În fiecare echipă e un om care 
are exact această misiune, dar ocupă-te şi tu 
personal de chestia asta. 

— Dacă lada camionului e acoperită cu prelată, 
ar fi bine să tai pânza şi să urc pe acolo. S-ar putea 
să fie ataşată o grenadă de uşa din spate. 

Kabakov încuviință din cap. 

— Spune-i chestia asta şi şefului echipei, 
imediat ce vă grupaţi. Rachel îți lărgeşte o vestă 
antiglont. Nici mie nu-mi plac, dar trebuie s-o 
porți. Dacă încep împuşcăturile, e mai bine să arăţi 
la fel ca ceilalți. 

— Am înţeles, să trăiţi. 

— Corley o să vină să te ia la 8:45. Şi să ştii că 
o să aflu dacă stai în noaptea asta mai târziu de ora 
1:00 la clubul Hotsy-Totsy. 

— Am înţeles, să trăiţi. 

. 

Era miezul nopţii în New Orleans şi neoanele de 
pe strada Bourbon răspândeau o lumină firavă din 
cauza ceții dense. Dirijabilul Aldrich atârna 
spânzurat deasupra podului de pe râul Mississippi, 
deasupra ceții, cu Farley la comenzi. Literele 
uriașe formate de beculeţele aprinse se prelingeau 
pe părțile laterale ale balonului: „Nu uitaţi, pe 
veterani să-i angajaţi!” 

Într-o cameră de la hotelul Fairmont, cu două 
etaje mai sus de camera lui Farley, Dahlia Iyad 
scutură un termometru şi i-l băgă lui Lander în 
gură. Călătoria de la New Jersey la New Orleans îl 
epuizase. Ca să evite Aeroportul Internaţional din 
New Orleans, unde Dahlia risca să fie recunoscută, 

luaseră avionul până la Baton Rouge şi de-acolo 
ajunseră la destinație într-o maşină închiriată. 
Lander stătuse tot timpul întins pe scaunele din 
spate. Acum era palid, dar avea ochii limpezi. 
Dahlia se uită la termometru. N-avea febră. 

— Mai bine te-ai duce să vezi ce-i cu camionul, 
zise bărbatul. 

— Ori e acolo, ori nu e, Michael. Evident că o 
să mă duc să verific dacă aşa vrei, dar cu cât sunt 
mai puţin văzută pe stradă... 

— Ai dreptate. Ori e, ori nu e. Uniforma mea e 
pregătită? 

— Am pus-o pe umeraş. Arată bine. 

Comandă lapte fierbinte în cameră şi i-l dădu lui 
Lander împreună cu un sedativ uşor. În jumătate 
de oră adormi. Dahlia Iyad rămase trează. Ținând 
seama de starea de slăbiciune a lui Lander, trebuia 
să fie cu el mâine în dirijabil când urmau să 
detoneze bomba, chiar dacă asta însemna 
renunţarea la o parte a nacelei. Putea să-l ajute la 
cârma de profunzime, urmând să detoneze ea 
explozibilul. Era necesar să-l însoţească. 

Conştientă că va muri a doua zi, plânse încetişor 
o jumătate de oră, pentru viaţa ei sfârşită. Apoi, în 
mod repetat, îşi reîmprospătă toate amintirile 
dureroase pe care 1 le lăsase tabăra de refugiați. 
Retrăi chinurile prin care trecuse mama ei înainte 
de a muri, femeia aceea slabă, deja bătrână la cei 
treizeci şi cinci de ani ai săi, sfâșiată de durere în 
cortul zdrenţăros. Dahlia avea zece ani și nu putea 
face nimic, decât să îndepărteze muştele de pe faţa 
mamei ei. Erau atâția în jurul ei care sufereau. 
Propria ei viaţă nu însemna nimic, absolut nimic. 
Curând fu din nou calmă, dar nu închise un ochi. 

. 

La hotelul Royal Orleans, Rachel Bauman stătea 
la măsuţa de toaletă, periindu-și părul. Kabakov, 
întins în pat, fuma și o privea. Îi plăcea să vadă 
lumina scânteind în părul ei în timp ce și-l peria. 

— După ziua de mâine, cât mai stai aici, David? 

Se uita la el prin oglindă. 

— Până găsim plasticul. 

— Cum rămâne cu ceilalți doi, femeia şi 
americanul? 

— Nu ştiu. Până la urmă or să pună mâna pe 
femeie. Nu prea poate să facă mare lucru fără 
plastic. Când îl găsim, trebuie să-l duc pe Fasil 
acasă să fie judecat pentru Minchen. 

Ea nu-l mai privea. 

— Rachel? 

— Da. 

— În Israel e nevoie de psihiatri, ştii? Habar n- 
ai cât de mulți evrei sunt țicniţi. Şi creştinii, vara. 
Ştiu un arab din Ierusalim care le vinde bucăți din 
„adevărata cruce” a lui lisus pe care le obţine 
despicând... 

— O să vorbim despre asta când n-o să fii 
preocupat de alte lucruri și vei reuşi să fii mai 
explicit. 

— O să vorbim la Antoine's, mâine seară. 
Deocamdată, hai să lăsăm baltă discutatul și 
periatul sau trebuie să fiu mai explicit? 

. 

În camerele de hotel de la Royal Orleans şi 
Fairmont, luminile erau stinse. lar dincolo de ele 
se întindea bătrânul oraş. Pentru New Orleans, 
viaţa îşi schimbase cursul obişnuit. 

Duminică, pe 12 ianuarie, conturul clădirilor din 
New Orleans profilate pe cer era incandescent în 
lumina  răsăritului. Michael Lander se trezi 
devreme. Visase balene şi, pentru un moment, nu- 
şi aminti unde se află. Apoi reveni cu picioarele pe 
pământ. Dahlia stătea pe un scaun, cu capul dat pe 
spate, privindu-l cu ochii pe jumătate închiși. 

Lander se ridică cu grijă şi se duse la fereastră. 
Străzile orientate dinspre est spre vest licăreau în 
nuanţe de roz și auriu. Deasupra ceții de la sol, 
vedea cerul luminându-se. 

— O să fie senin, zise el. 

Formă numărul de telefon al serviciului 
meteorologic al aeroportului: vânt dinspre nord-est 
cu viteza de cincisprezece până la douăzeci de 
noduri. Era bine. Vântul va bate din spate, dinspre 
Aeroportul Lakefront spre stadion. Cu motorul 
dirijabilului ambalat la maximum, putea să atingă 
o viteză de peste şaizeci de noduri. 

— Nu vrei să te mai odihnești puţin, Michael? 

Era palid. Dahha ştia că încă nu-şi revenise 
complet. Dar poate va avea suficientă forţă în el ca 
să ducă la bun sfârşit misiunea. 

Balonul îşi începea întotdeauna zborul cu cel 
puţin o oră înainte de meci, pentru ca echipajul TV 
de la bord să aibă timp să se ocupe de ultimele 
reglaje tehnice, iar dinijabilul să poată fi văzut de 
spectatorii care se adunau pe stadion. Lander 
trebuia să efectueze zborul acela de o oră, înainte 
de a se întoarce după bombă. 

— O să mă odihnesc, încuviinţă el. Întâlnirea cu 
echipajul de bord are loc la prânz. Farley a zburat 
azi-noapte, aşa că o să doarmă până târziu, dar o să 
plece de la hotel mult înainte de prânz să ia masa. 

— Ştiu, Michael. O să am grijă de tot. 

— M-aş simţi mai bine dacă ai avea o armă la 
tine. 

Nu riscaseră să ia cu ei arme în avion până la 
Baton Rouge. Armele mici erau în camion, 
împreună cu explozibilul. 

— E-n regulă. O să mă descurc. Te poţi bizui pe 
mine. 

— Ştiu că mă pot bizui pe tine. 

. 

Corley, Kabakov şi Moşevski porniră spre 
stadion la 9:00 dimineaţa. Străzile din jurul 
hotelului Royal Orleans erau pline de oameni, 
palizi după chefurile de peste noapte, hoinărind 
mahmuri prin Cartierul Francez dintr-un fel de 
simţ al datoriei care îi mâna să viziteze 
împrejurimile. Pahare şi şervețele de hârtie 
zburătăceau pe strada Bourbon, stârnite de vântul 
umed. 

Corley trebui să conducă încet până ieşiră din 
Cartier. Era nervos. Neglijase să-şi rețină o cameră 
la hotel când încă se mai găseau locuri și dormise 
prost în camera de oaspeţi a unui agent FBI. Soţia 
agentului îi pregătise dinadins un mic dejun frugal. 
Kabakov părea să fi dormit bine şi să fi luat un mic 
dejun copios, ceea ce-l irită şi mai tare pe Corley. 
ŞI-l mai enerva şi mirosul cantalupului pe care-l 
mânca Moşevski pe scaunul din spate. 

Kabakov îşi schimbă poziția pe scaun şi 
mânerul portierei zăngăni când îl atinse. 

— Ce dracu” a fost asta? 

— Îmi clănţăne proteza dentară, zise Kabakov. 

— Foarte amuzant, ce să zic! 

Kabakov își dădu la o parte haina, lăsând să se 
vadă ţeava scurtă şi groasă a pistolului mitralieră 
marca Uzi care-i atârna sub braţ. 

— Moşevski ce are, un lansator de rachete? 

— Am un lansator de cantalup, veni răspunsul 
de pe scaunul din spate. 

Corley ridică din umeri. Abia putea să înţeleagă 
ce spunea Moşevski când vorbea normal, darmite 
cu gura plină! 

Ajunseră la stadion la 9:30. Străzile neincluse în 
rutele de acces erau deja blocate. Vehiculele și 
baricadele care urmau să izoleze complet stadionul 
după începerea meciului aşteptau deja pe iarbă, 
lângă principalele artere de circulație. Zece 
ambulanţe fuseseră parcate în apropiere de poarta 
dinspre sud-est. Doar mijloacele de transport 
pentru cazuri de urgență, care plecau de la stadion, 
aveau să fie lăsate să treacă de blocadă. Oamenii 
Serviciului Secret erau deja pe poziţii pe 
acoperișurile clădirilor de pe Bulevardul Audubon, 
care aveau vedere la pista pe care urma să 
aterizeze elicopterul prezidenţial. 

Nu puteau fi pregătiți mai bine de-atât. 

Era ciudat să vezi saci de nisip amplasați pe 
marginea străzilor liniştite. Unora dintre agenții 
FBI le aminteau de câmpul de bătălie de la Ole 
Miss, din 1963. 

. 

La ora 9:00 dimineaţa, Dahlia Iyad sună la room 
service şi comandă micul dejun pentru trei 
persoane. În timp ce aştepta, scoase din geantă un 
foarfece lung şi o rolă de bandă adezivă. Scoase 
şurubul cu care erau prinse cele două părți ale 
foarfecelor şi puse în loc un şurub mai subțire, de 
trei țoli, care intra doar într-una din părțile 
foarfecelor, apoi le fixă cu bandă adezivă. Înfăşură 
cu bandă şi mânerul foarfecelor şi le ascunse în 
mânecă. 

Micul dejun le fu adus la ora 9:20. 

— Ia şi mănâncă, Michael, cât e cald, zise 
Dahlia. Mă întorc într-un minut. 

Luă o tavă cu mâncare şi cobori două etaje cu 
liftul. 

Farley avea vocea somnoroasă când răspunse la 
ușă. 

— Domnule Farley? 

— Da. 

— V-am adus micul dejun. 

— N-am comandat niciun mic dejun. 

— E din partea hotelului. Pentru tot echipajul. Î 
duc înapoi dacă nu-l vreţi. 

— Nu, îl iau. O secundă, vă rog. 

Farley, cu părul răvăşit şi doar în pantaloni, î 
deschise uşa. Dacă cineva ar fi trecut pe hol în acel 
moment, ar fi auzit un început de țipăt, repede 
înăbuşit. Un minut mai târziu, Dahlia se strecură 
afară din cameră. Agăţă de clanță plăcuța cu 
inscripția „Nu deranjaţi” şi urcă înapoi în cameră 
să mănânce. 

Mai era o singură problemă de rezolvat. Dahlia 
aşteptă până terminară amândoi de mâncat. Stăteau 
lungiți în pat, iar ea ținea mâna mutilată a lui 
Michael într-a ei. 

— Michael, ştii cât de mult vreau să zbor cu 
tine. Nu crezi că ar fi mai bine? 

— Pot s-o fac şi singur. Nu e nevoie să vii și tu. 

— Vreau să te ajut, să fiu alături de tine. Mi-ar 
plăcea să văd explozia. 

— N-ai vedea prea mare lucru. Dar o s-o auzi 
oriunde te-ai duce de la aeroport. 

— Oricum, n-aş mai putea să ies din aeroport, 
Michael. Ştii că greutatea nu mai contează acum. 
Afară sunt peste 20 de grade şi balonul a stat în 
soare toată dimineaţa. Sigur, dacă nu-l poţi 
ridica... 

— Îl pot ridica. O să am o sursă suplimentară de 
căldură. 

— Pot să vin, Michael? Am trecut prin atâtea 
împreună. 

Lander se întoarse spre ea. Pe obrazul lui se 
vedeau urmele roşii lăsate de pernă. 

— Va trebui să scoţi repede săculețele cu alice 
din spatele nacelei. Cele de sub scaunul din spate. 
O să echilibrăm balonul în timpul zborului. Poţi să 
mergi cu mine. 

Dahlia îl îmbrățișă strâns și nu mai vorbiră. 

La 11:30, Lander se ridică din pat şi Dahlia îl 
ajută să se îmbrace. Avea chipul tras, dar loţiunea 
de bronzat cu care-i dăduse Dahlia pe față îi masca 

paloarea. La 11:50, femeia luă o seringă cu 
novocaină din trusa medicală pe care o purta la ea. 
Îi suflecă mâneca și-i anestezie o mică porţiune a 
antebraţului. Apoi luă o seringă hipodermică mai 
mică. Era un tub flexibil din plastic, care avea 
ataşat un ac şi care conţinea treizeci de miligrame 
de soluție de ritalin. 

— S-ar putea să devii foarte vorbăreţ după ce-ţi 
injectezi soluția asta, Michael. Şi foarte energic. 
Va trebui să faci ceva ca să compensezi această 
stare. N-o folosi decât atunci când simți că te lasă 
puterile. 

— E-n regulă. Bagă acul! 

Dahlia introduse acul în porțiunea anesteziată de 
pe antebraţul lui Lander şi ataşă seringa, fixându-1- 
o bine pe braţ cu leucoplast. De fiecare parte a 
tubului era prinsă câte o bucăţică dintr-un creion, 
pentru ca tubul să nu poată fi presat accidental. 

— La nevoie, nu trebuie decât să-l reperezi prin 
mânecă şi să presezi tubul cu degetul mare. 

— Ştiu, ştiu. 

Dahlia îl sărută pe frunte. 

— Dacă cumva n-ajung la aeroport cu camionul, 
dacă mă așteaptă... 

— O să las dirijabilul să se prăbuşească peste 
stadion. Tot o să facă terci câțiva. Dar nu pune răul 
înainte. Până acum am fost norocoşi, nu-i aşa? 

— Datorită isteţimii tale. 

— Ne vedem la aeroport la 2:15. 

Dahlia îl conduse la lift, apoi se întoarse în 
cameră și se aşeză pe pat. Nu era încă timpul să 
plece după camion. 

Lander zări echipajul dirijabilului lângă biroul 
de recepție din hol. Erau Simmons, copilotul lui 
Farley, şi doi cameramani. Se îndreptă spre ei, 
străduindu-se să meargă în pas vioi. 

O să mă odihnesc în autobuz, se gândi el. 

— Dumnezeule, e Mike, exclamă Simmons. Am 
crezut că eşti bolnav şi n-o să poţi veni. Unde e 
Farley? L-am sunat în cameră. Tocmai îl aşteptam. 

— Farley a avut o noapte cam agitată. O tipă 
beată i-a băgat un deget în ochi. 

— Doamne sfinte! 

— E bine, dar s-a dus la doctor să-i facă un 
control. O să pilotez eu azi. 

— Când ai venit? 

— Azi-dimineaţă. Zăpăcitul ăla de Farley m-a 
sunat la 4:00 azi-dimineaţă. Hai să mergem, 
suntem în întârziere. 

— Nu arăţi prea bine, Michael. 

— Arăt mai bine ca tine. Hai să mergem! 

Când ajunseră la poarta Aeroportului Lakefront, 
şoferul nu-și găsi permisul de conducere şi toți 
trebuiră să-şi prezinte documentele. Trei maşini de 
poliție erau parcate lângă turnul de control. 

Dirijabilul, lung de aproape şaptezeci de metri şi 
colorat în argintiu, roşu şi albastru, era aşezat într- 
un triunghi de iarbă între piste. Spre deosebire de 
avioanele care parcă stăteau chircite în fața 
hangarelor, dirijabilul părea că zboară chiar şi când 
se afla pe sol. Cumpănindu-se uşor pe singura 
roată de aterizare, cu botul lipit de catargul de 
ancorare, indica nord-estul ca o giruetă uriașă. 
Lângă el se afla autobuzul care transporta 
echipajul de sol şi remorca de tractor în care era 
instalat atelierul mobil de întreţinere. Vehiculele și 
oamenii păreau nişte pitici pe lângă balonul 
argintiu. 

Vickers, şeful echipajului de la sol, îşi şterse 
mâna cu o cârpă. 

— Mă bucur că v-aţi întors, domnule căpitan 
Lander. E gata de zbor. 

— Mulţumesc. 

Lander începu tradiționala plimbare de control 
în jurul balonului. Totul era în ordine, cum de 
altfel şi ştiuse că o să fie. Balonul strălucea de 
curăţenie. Întotdeauna îi plăcuse faptul că era bine 
întreținut. 

— Voi, băieţi, sunteți gata? strigă el. 

În nacelă, Lander şi Simmons făcură celelalte 
verificări premergătoare zborului. 

Vickers se răţoia la cei doi cameramani: 

— Căpitane Video, vreţi, tu şi cu asistentul tău, 
să fiți atât de amabili și să vă mişcaţi fundurile 
încoace ca să-l putem echilibra? 

Membrii echipajului de la sol se prinseră cu 
mâinile de balustrada care înconjura nacela și 
legănară balonul pe roata de aterizare. Vickers 
scoase mai mulți saci cu alice, de circa unsprezece 
kilograme fiecare, care atârnau de  nacelă. 
Echipajul legănă din nou balonul. 

— Este doar puţin mai greu decât în mod 
normal. E bine aşa. 

Lui Vickers îi plăcea ca la decolare dirijabilul să 
fie ceva mai greu. În timpul zborului, după ce se 
consuma combustibilul, aparatul devenea mai uşor. 

— Unde sunt sticlele de Cola? Aţi luat sticlele 
de Cola? zise Simmons, care se gândea că vor sta 
în aer cel puţin trei ore. Da, uite-le, sunt aici. 

— Preia comanda, Simmons, zise Lander. 

— OK. 

Simmons se strecură pe scaunul pilotului de pe 
partea stângă a nacelei. Făcu cu mâna prin parbriz. 
Echipajul de la sol dezancoră balonul și opt bărbați 
îl ținură în echilibru trăgând de funule de la vârful 
dirijabilului. 

— Pornim, zise Simmons. 

Trase înapoi cârma de profunzime şi acceleră, 
iar aeronava uriașă se ridică brusc. 

Lander se lăsă pe spate în locul pasagerului de 
lângă pilot. Zborul până la stadion cu vânt din 
spate dura nouă minute şi jumătate. Lander 
calculase că dacă ținea motorul ambalat, puteau 
ajunge în şapte minute şi câteva secunde. 

Sub ei, un val continuu de maşini bloca 
autostrada lângă ieşirea de pe Tulane. 

— Unii din oamenii ăştia or să piardă începutul 
meciului, zise Simmons. 

— Aşa s-ar părea, răspunse Lander. 

Dar toți or să piardă repriza a doua, își zise el. 
Era ora 1:10 după-amiază. Mai avea o oră de 
aşteptat. 

. 

Dahlia Iyad cobori din taxi lângă cheiul de pe 
strada Galvez și o luă repede în josul străzii, spre 
garaj. Bomba ori era, ori nu era acolo. Nu 
observase până atunci cât de fisurat şi înclinat era 
trotuarul. Se uita la crăpături în timp ce mergea. 
Un grup de copii mici juca stickball pe carosabil. 
Puştiul care lovea mingea, înalt de cel mult un 
metru douăzeci, o fluieră când trecu pe lângă ei. 

O maşină de poliție îi împrăștie pe puști care- 
ncotro şi trecu pe lângă Dahlia cu cincisprezece 
mile pe oră. Când maşina ajunse în dreptul ei, 
femeia se uită în partea opusă, ca şi cum ar fi 
căutat o adresă. Maşina de patrulă dădu colţul 
străzii. Scotoci prin geantă după chei şi o luă pe 
aleea spre garaj. Văzu lacătele. Le descuie, se 
strecură înăuntru și închise ușa după ea. În garaj 
era  semiîntuneric. Câteva raze de lumină 
pătrundeau înăuntru prin găurile de cuie din pereţi. 
Camionul părea neatins. 

Se sui în lada camionului şi aprinse lumina 
slabă. Pe nacelă se aşternuse un strat subțire de 
praf. Era în regulă. Dacă locul ar fi fost 
supravegheat, n-ar fi lăsat-o să ajungă la bombă. 
Se îmbrăcă cu o salopetă marcată cu inițialele 
rețelei de televiziune și rupse panourile de vinilin 
de pe părțile laterale ale lăzii camionului, lăsând să 
se vadă emblema strălucitoare a televiziunii. 

Găsi lista de materiale lipită pe nacelă. O citi la 
repezeală. Întâi detonatoarele. Le dezambală şi, 
întinzându-se ca să ajungă cu mâna în centrul 
nacelei, le fixă, câte unul, exact în mijlocul celor 
două încărcături de explozibil.  Conductorii 
detonatoarelor erau conectaţi la rețeaua de cabluri 
care va fi racordată la sursa de curent a 
dirijabilului. Acum fitilul şi detonatorul erau 
racordate și ele. 

Tăie toate funiile cu care fusese legată nacela, în 
afară de două. Trebuia să verifice dacă avea în 
geantă tot ce le trebuia. Un revolver de calibrul .38 
cu amortizor şi un cuter pentru cabluri, ambele 
puse într-o pungă de hârtie. Pistolul ei mitralieră 
Schmeisser, cu şase cartuşe suplimentare, şi o 
puşcă automată AK-47, plus cartușele erau într-o 
sacoşă de doc. 

Se dădu jos, puse Schmeisserul pe podeaua 
cabinei camionului şi-l acoperi cu o pătură. 
Scaunul din cabină era plin de praf. Scoase o 
batistă din geantă şi-l şterse cu grijă. Îşi puse pe 
cap o cască Big Apple care-i ascundea părul. 

1:50. Era timpul să plece. Deschise uşile 
garajului și scoase camionul afară, clipind din 
cauza luminii, apoi, lăsând motorul să meargă, se 
dădu Jos şi închise uşile garajului. 

La volan, în drum spre aeroport, se simți 
cuprinsă de o senzație stranie şi plăcută de 
cădere... cădere. 

. 

De la postul de comandă de pe stadion, 
Kabakov privea la fluviul de oameni care se 
scurgea înăuntru prin poarta dinspre sud-est. Erau 
atât de bine îmbrăcaţi şi hrăniţi, total străini de 
problemele pe care i le creau lui. 

Se auziră bombăneli când se formară cozi la 
detectoarele de metale şi chiar proteste cu voce 
mai ridicată când vreunui spectator 1 se cerea să-și 
golească buzunarele. Împreună cu Kabakov, erau 
membrii echipei de intervenţie din partea de est a 
stadionului, zece bărbați înarmaţi până în dinți și 
echipați cu veste antiglonţ. leşi afară să nu mai 
audă pârâiturile aparatelor de emisie-recepţie şi se 
uită cum se umplea stadionul. Fanfarele începuseră 
deja să cânte, iar muzica se auzea din ce în ce mai 
distorsionat pe măsură ce ecoul era înăbuşit de 
trupurile oamenilor care umpleau tribunele. Pe la 
1:45, majoritatea spectatorilor își ocupaseră deja 

locurile. Barajele rutiere blocară toate drumurile 
de acces la stadion. 

La două sute patruzeci şi patru de metri 
deasupra stadionului, echipajul TV din dirijabil 
discuta prin radio cu directorul postului, care se 
afla în carul de televiziune parcat în spatele 
tribunelor. Emisiunea „NBC Sports Spectacular” 
urma să înceapă cu o imagine a stadionului luată 
din dirijabil, cu logoul reţelei TV şi titlul emisiunii 
suprapuse peste imagine. În carul TV, uitându-se la 
cele douăsprezece ecrane de televizor, directorul 
postului avea un aer nemulțumit. 

— Hei, Simmons, zise cameramanul, acum 
vreau imaginea din capătul celălalt, dinspre nord, 
cu Tulane în fundal. Poţi să faci chestia asta? 

— Evident! 

Balonul schimbă maiestuos direcția spre nord. 

— În regulă. 

Cameramanul prinsese tot tabloul în cadru, 
terenul cu verdele lui strălucitor, înconjurat de un 
zid din optzeci şi patru de mii de spectatori, şi 
steagurile fluturând în vânt, de jur-împrejurul 
stadionului. Lander văzu elicopterul poliției 
zburând ca o libelulă în jurul perimetrului 
stadionului. 

— Turnul către Nora Unu Zero. 

Simmons ridică microfonul. 

— Nora Unu Zero, spune! 

— Trafic aerian în zona voastră la o milă nord- 
vest. Se apropie de voi, zise operatorul de la turnul 
de control. Faceţi-i cât mai mult loc! 

— Recepţionat, îl văd. Nora Unu Zero, terminat. 

Simmons arătă cu degetul şi Lander văzu un 
elicopter militar apropiindu-se la aproape două 
sute de metri. 

— E prezidențialul. Scoateţi-vă pălărule, zise 
Simmons, în timp ce se îndepărtă cu balonul din 
zona de nord a stadionului. Lander se uită cum pe 
teren era desfăşurat marcajul de aterizare. 

— Vor o imagine cu sosirea preşedintelui, zise 
asistentul cameramanului. Poţi să te apropu de el 
pe lateral? 

— E perfect, zise cameramanul. 

Prin teleobiectivul lui lung, optzeci şi şase de 
milioane de oameni vedeau aterizarea elicopterului 
prezidențial. Președintele cobori și intră pe stadion 
în linişte, după care dispăru din cadru. 

În carul TV, directorul dispuse reluarea imaginii. 
În toată ţara şi peste tot în lume, telespectatorii îl 
văzură pe preşedinte pe marginea terenului, 
îndreptându-se cu pași mari spre loja sa. 

Privind în jos, Lander îl zări din nou, un tip 
blond, bine făcut, în mijlocul unui grup de oameni, 
salutând publicul cu braţele înălțate și publicul 
ridicându-se în picioare ca un val la trecerea lui. 

Kabakov auzea vuietul mulțimii salutându-l pe 
preşedinte. Nu-l mai văzuse pe individ şi era 
curios. Îşi reprimă însă impulsul de a se duce să se 
uite la el. Locul lui era aici, la postul de comandă, 
unde putea fi imediat alertat în caz de pericol. 

— Trec eu în locul tău, Simmons, uită-te la 
deschiderea meciului, zise Lander. 

Îşi schimbară locurile. Lander era deja obosit şi 
manșa de profunzime 1 se părea grea. 

Pe teren, se dădea din nou cu banul, pentru 
plăcerea  telespectatorilor: acum echipele se 
aliniaseră pentru lovitura de începere. 

Lander îi aruncă o privire lui Simmons. Îşi 
scosese capul pe geamul lateral. Lander se aplecă 
înainte și împinse levierul amestecului carburant 
de la motorul din stânga, astfel încât excesul de 
carburant să producă o supra-încălzire a motorului. 

În câteva minute, indicatorul de temperatură 
semnaliză roşu. Lander aduse amestecul carburant 
la normal. 

— Domnilor, avem o mică problemă. 

Simmons se întoarse imediat spre Lander. Lovi 
uşor indicatorul de temperatură. 

— Ce dracu”! exclamă Simmons. 

Se duse de partea cealaltă a nacelei și se uită la 
motorul din stânga, peste umerii celor din 
echipajul de televiziune. 

— Nu pierde combustibil. 

— Ce? zise cameramanul. 

— Motorul din stânga s-a încins. Lasă-mă să 
trec în partea cealaltă. 

Se duse în compartimentul din spate şi se 
întoarse cu un stingător de incendiu. 

— Hei, nu arde, aşa-i? 

Cameramanul şi asistentul lui erau foarte 
serioşi, confirmând aşteptările lui Lander. 

— Nu, la dracu”, nu arde, zise Simmons. 
Trebuie să avem stingătorul la îndemână, aşa cere 
procedura standard de operare. 

Lander reduse motorul cu probleme. Se 
îndepărtă de stadion, spre nord-est, către 
aerodrom. 

— O să-i cerem lui Vickers să se uite la el, zise 
Lander. 

— Ai şi vorbit cu el? 

— Când erai în spate. 

Lander vorbise într-adevăr în microfon, dar nu 
apăsase pe butonul de transmisie. 

Zbura pe deasupra şoselei naționale 10. 
Dedesubt, în dreapta lui, se afla Superdomul, iar în 
stânga se vedea parcul de distracții, cu pista lui 
ovală. Era greu să contracareze vântul care bătea 
din faţă cu un singur motor, aşa că dirijabilul 
înainta încet. Va fi cu atât mai bine la întoarcere, se 
gândi Lander. Acum era deasupra terenului de golf 
de la Portchartrain şi vedea aerodromul 
întinzându-se în fața lui. Zări şi camionul care se 
apropia de poarta aeroportului. Dahlia reușise. 

Dahlia vedea şi ea dirijabilul, din cabina 
camionului. Ajunsese cu câteva secunde mai 
devreme decât plănuiseră. La poarta aeroportului 
era un polițist. Dahlia îi arătă permisul de trecere 
albastru prin geamul cabinei şi polițistul îi făcu 

semn să intre. Conduse încet pe drumul de pe 
marginea aerodromului. 

Membrii echipei de la sol văzuseră şi ei 
dirijabilul apropiindu-se şi se foiau în jurul 
autobuzului şi al remorcii. Lander voia ca 
echipajul să se miște rapid. Când mai avea cam 
nouăzeci de metri până la sol, apăsă pe butonul 
microfonului: 

— OK, cobor, lăsaţi-mi cât mai mult spațiu! 

— Nora Unu Zero, ce se întâmplă? De ce nu ne- 
ai anunţat că te întorci la bază, Mike? 

Era vocea lui Vickers. 

— Ba v-am anunţat, zise Lander. 

Lasă-l să se întrebe ce se întâmplă. Membrii 
echipei de la sol alergau cu toții la posturile lor. 

— Cobor la catarg cu vânt lateral şi vreau să 
imobilizezi roata. N-o lăsa să ruleze în vânt, 
Vickers. Am o mică problemă cu motorul din 
stânga, mică am spus. E o nimica toată, dar vreau 
ca motorul din stânga să fie în partea fentă de 
vânt. Fără zarvă. Ai înţeles? 

Vickers înţelesese. Lander nu voia să audă pe 
aerodrom sirenele mașinilor de intervenție. 

Dahlia Iyad aștepta să traverseze pista cu 
camionul. Turnul de control îi semnaliza roşu. Se 
uită cum balonul atinse solul, săltă puţin, apoi se 
lăsă din nou la pământ, iar echipajul apucă funiile 
de ancorare. Acum îl aveau sub control. 

Turnul semnaliză verde. Dahlia traversă pista şi 
parcă în spatele remorcii de tractor, în afara 
câmpului vizual al tehnicienilor care se învârteau 
în jurul balonului. Într-o clipită, lăsă în jos oblonul 
lăzii camionului şi fixă rampa. Apucă punga de 
hârtie în care erau pistolul şi cuterele pentru 
cabluri şi alergă la balon, ocolind remorca. 
Echipajul nu-i dădu nicio atenţie. Vickers deschise 
capacul motorului defect. Dahlia îi pasă geanta lui 
Lander prin geamul nacelei şi alergă înapoi la 
camion. 

Lander se întoarse spre echipajul TV: 

— Dezmorțiţi-vă picioarele, nu durează decât 
un minut. 

Cobori și el împreună cu ceilalți. 

Lander se duse la autobuz, apoi se întoarse 
imediat la balon. 

— Hei, Vickers, Lakehurst pe ţeavă, vor să 
vorbească cu tine. 

— Ce mă-sa... Bine, Frankie, aruncă-ţi o privire 
la motor, dar n-atinge nimic până nu vin eu. 

O luă cu pași repezi spre autobuz. Lander intră 
înăuntru după el. Vickers abia apucă să ridice 
radiotelefonul că Lander îl împușcă în ceafă. 
Echipajul de la sol rămăsese fără şef. În timp ce 
ieşea din autobuz, Lander auzi elevatorul cu furcă 
manevrat de Dahlia. Aceasta o luă prin spatele 
remorcii-tractor. Echipajul, uimit la vederea uriaşei 
nacele, se dădu la o parte din calea elevatorului. 
Dahlia încetini şi strecură nacela lungă sub nacela 
dirijabilului. Ridică furca cincisprezece centimetri 
şi fixă nacela la locul ei. 

— Ce înseamnă asta? întreabă omul de la motor. 

Dahlia nu-l băgă în seamă. Trecu cele două 
clame din față pe după balustradă. Mai avea patru. 

— Vickers a zis să daţi jos săculețele cu alice, 
strigă Lander. 

— Ce-a zis? 

— Daţi jos sacii. Mişcaţi-vă! 

— Ce-i chestia asta? N-am mai văzut-o până 
acum. 

— Vickers o să vă explice. Timpul TV costă o 
sută șaptezeci şi cinci de mii de dolari minutul, aşa 
că mișcaţi-vă fundurile mai repede. Reţeaua TV 
are nevoie de nacela asta. 

Doi din echipaj desfăcură săculeţele cu alice, în 
timp ce Dahlia ataşa nacela cu explozibil la balon. 
Se sui pe capra elevatorului şi-l scoase din zonă cu 
spatele. Membrii echipajului aveau un aer buimac. 
Ceva nu era în ordine. Balonul nu făcuse niciun 
zbor de încercare cu nacela aceea mare atașată la 

el. Lander se duse şi cercetă motorul din stânga. 
Nu fusese demontată nicio piesă. Închise capacul. 

Apăru cameramanul TV. 

— NBS? Ce-i chestia aia? Nu-i a noastră... 

— O să-ţi explice directorul postului. Sună-l din 
autobuz. 

Lander se sui la locul lui în dirijabil şi porni 
motoarele. Membrii echipajului se dădură înapoi, 
speriaţi. Dahlia era deja în nacela balonului, cu 
cuterele pentru cabluri. N-avea timp să deşurubeze 
nimic. Trebuia să scape de echipamentul TV 
înainte ca balonul să decoleze. 

Cameramanul o văzu tăind cablurile care fixau 
echipamentul. 

— Hei, nu face asta! 

Se căţără în nacelă. Lander se întoarse şi-l 
împuşcă în spate. În ușă se văzu figura speriată a 
unui tehnician. Bărbaţii care se aflau în imediata 
apropiere a dirijabilului se dădeau înapoi. Dahlia 
desfăcu clama cu care era fixată camera de luat 
vederi. 

— Roata şi catargul! zbieră Lander. 

Dahlia sări jos din nacelă, cu Schmeisserul în 
mână. Membrii echipajului făcură câțiva pași 
înapoi. Câţiva dintre ei o rupseră la fugă. Deblocă 
roata şi, în timp ce balonul se rotea după vânt, se 
duse la catarg și dezancoră dirijabilul. Braţul de la 
bordul anterior trebuia să iasă din locaşul din 
catarg. Balonul se balansa. Tehnicienii care 
manevrau funule fugiseră. Dar nu era nicio 
problemă, căci vântul avea să lase balonul liber să- 
şi ia zborul. Dahlia auzi o sirenă. O mașină de 
poliție gonea pe pistă. 

Bordul anterior era liber, dar cadavrul 
cameramanului şi echipamentul TV  îngreuiau 
balonul. Sări înapoi în nacelă. Întâi zbură aparatul 
de transmisie, care se făcu zob izbindu-se de 
pământ. Apoi urmă camera de luat vederi. 

Maşina de poliție venea direct spre balon, 
semnalizând cu farurile. Lander acceleră şi nava 

imensă începu să se legene. Dahlia se lupta cu 
trupul cameramanului, al cărui picior se prinsese 
sub scaunul lui Lander. Dirijabilul săltă puţin, 
după care se lăsă din nou la pământ. Se căznea să 
se ridice precum un animal preistoric. Maşina de 
poliție era la circa treizeci şi cinci de metri de ei şi 
poliţiştii deschideau portierele. Lander aruncă o 
mare parte din combustibil peste bord. Balonul se 
înălţă greoi. 

Dahlia se aplecă peste marginea nacelei şi trase 
cu Schmeisserul în mașina de poliție. Pe parbriz să 
văzură o mulțime de fisuri radiale. Un polițist cu 
cămașa plină de sânge ieși din mașină şi-şi scoase 
pistolul, uitându-se la fața Dahliei, în timp ce 
dirijabilul trecu deasupra lui. Un foc tras cu 
pistolul mitralieră îl trimise la pământ. Dahlia 
împinse cu piciorul cadavrul cameramanului, care 
pluti cu braţele și picioarele desfăcute și căzu pe 
capota maşinii de poliție. Balonul luă rapid 
altitudine. Alte mașini de poliție, care se vedeau 
din ce în ce mai mici sub ei, se apropiau 
vertiginos. Femeia auzi o izbitură în balonul cu 
gaz. Poliţiştii deschiseseră focul. Dahlia trase 
asupra mașinii de poliție care se afla cel mai 
aproape de dirijabil şi văzu praful stârnindu-se în 
jurul ei. Lander ţinea dirijabilul la cincizeci de 
grade, cu motoarele ambalate la maximum. 
Balonul continuă să urce și ieși din raza gloanţelor 
trase de polițiști. 

Fitilul şi firele electrice! Dahlia se întinse pe 
podeaua plină de sânge a nacelei și, aplecându-se 
mult în afară, ajunse la ele. 

Lander se bălăngănea aplecat peste comenzi, 
gata-gata să leşine. Dahlia se întinse peste umărul 
lui şi apăsă seringa de sub mânecă. Într-o clipă, 
Lander îşi ținea din nou capul sus! 

Verifică întrerupătorul de lumină din cabină. Era 
închis. 

— Cuplează! 

Femeia smulse apărătoarea becului înainte de a-l 
deşuruba şi conectă conductorii de la bombă. 
Fitilul, pe care aveau să-l folosească în cazul în 
care cădea sistemul electric, trebuia legat de cadrul 
unui scaun mai în spatele nacelei. Dahlia se chinui 
mult timp să facă nodul, fiindcă fitilul era plin de 
sângele cameramanului şi aluneca. 

Indicatorul de viteză arăta şaizeci de noduri. 
Aveau să ajungă la stadion în şase minute. 

° 

Corley şi Kabakov săriră în maşina lui Corley 
de îndată ce primiră primele informații confuze 
despre schimbul de focuri de la aerodrom. Goneau 
pe şoseaua interstatală 10 când li se furnizaseră 
detalii. 

— Persoane neidentificate trag din dirijabilul 
Aldrich, se auzi în aparatul de emisie-recepție. Doi 
polițiști au fost ucişi. Echipajul de la sol 
avertizează că la dirijabil a fost ataşat un 
mecanism. 

— Au pus mâna pe dirijabil, zise Corley, dând 
cu pumnul în scaunul de lângă el. Asta-i celălalt 
pilot al tău. 

Vedeau deja balonul deasupra clădirilor, 
devenind din ce în ce mai mare, cu fiecare secundă 
care trecea. Corley luă legătura cu stadionul: 

— Scoateţi-l afară pe preşedinte! zbieră el. 

Kabakov se lupta să-și reprime furia și 
frustrarea la gândul că se întâmplase imposibilul. 
Era prins pe șoseaua dintre stadion şi aeroport, fără 
putinţa de a acționa în vreun fel. Trebuia să 
gândească, să gândească, să gândească! Treceau pe 
lângă Superdom. Îl scutură pe Corley de umăr. 

— Jackson! zise Kabakov. Lamar Jackson. 
Elicopterul. Repede, fir-ar al dracului să fie! 

Trecuseră de rampa de ieşire, și Corley întoarse 
trecând peste trei benzi de circulație cu 
cauciucurile fumegând. Din cauza vitezei greşi 
drumul spre rampa de intrare. Din sens opus venea 
o maşină, care se mărea pe măsură ce se apropia 

de ei. Corley viră, intră cu partea laterală a mașinii 
în celălalt vehicul şi se treziră pe Howard Avenue, 
lângă Superdom. Maşina viră scrâşnind pe după 
clădirea imensă şi se opri cu o bufnitură. Kabakov 
alergă la platformă, stârnind uimirea celor din 
echipa de urmărire, care se aflau încă la datorie. 

Jackson cobora de pe acoperiș ca să ia un 
mănunchi de ţevi. Kabakov se duse la cel care 
dirija încărcarea şi-i spuse pe un ton imperativ: 

— ZI-l să coboare, zi-i să coboare repede! 

Dirijabilul era acum aproape deasupra 
Superdomului, deplasându-se rapid în afara 
câmpului lor vizual. Se afla la trei kilometri 
distanţă de stadionul plin de lume. 

Corley veni dinspre maşină. Lăsase portbagajul 
deschis. Avea în mână o carabină automată M-16. 

Elicopterul atinse pământul şi Kabakov alergă 
spre el, lăsându-se în jos în timp ce trecea pe sub 
rotor. Se cățără la geamul carlingu. Jackson își 
duse mâna la ureche. 

— Au pus mâna pe dirijabilul Aldrich, zise 
Kabakov arătând în sus. Trebuie să mergem după 
ei! Trebuie să mergem după ei! 

Jackson se uită în sus la balon. Faţa lui avea o 
expresie ciudată. 

— Mă deturnaţi? 

— Nu, te rog să faci asta! 

Jackson închise ochii preţ de o secundă. 

— Urcaţi! Daţi-l jos pe burtos, nu-mi asum 
răspunderea pentru el. 

Kabakov şi Corley îl traseră afară pe bărbatul 
burtos care era speriat deja şi se urcară în 
compartimentul pentru marfă. Elicopterul se 
avântă în văzduh, purtat de bătaia amplă a elicelor. 
Kabakov se duse în față și ridică scaunul gol al 
copilotului. 

— Putem... 

— Ascultă, aveţi de gând să-i doborâţi sau să 
vorbiţi cu ei? 

— Să-i doborâm. 

— E-n regulă. Dacă îi ajungem din urmă, o să 
mă ridic cu elicopterul deasupra lor, din chestia aia 
nu pot să vadă ce au deasupra. O să trageţi în 
balonul cu gaz? Nu are timp să se scurgă prea 
mult. 

Kabakov clătină din cap. 

— S-ar putea să detoneze bomba în timpul 
coborârii. O să încercăm să doborâm nacela. 

Jackson încuviinţă. 

— O să mă duc deasupra lor. Când sunteţi gata, 
cobor până la același nivel cu ei. Chestia asta n-o 
să-mi ia mult. Voi să fiți gata. Comunicăm prin 
căști. 

Elicopterul zbura cu o sută zece noduri, 
apropiindu-se rapid de balon, dar dirijabilul avea 
un avans considerabil. Avea să ajungă foarte 
aproape de stadion. 

— Dacă eliminăm pilotul, vântul tot o să-l 
poarte deasupra stadionului, zise Jackson. 

— Ce zici de cârlig? L-am putea agăța cu 
cârligul să-l ducem undeva, în altă parte? 

— Cum să-l agăţăm? Chestia aia afurisită e 
netedă. Hei, uite-i pe copoi! 

În faţa lor văzură elicopterul poliţiei înălțându- 
se ca să taie calea balonului. 

— Nu pe dedesubt! urlă Jackson. Nu vă 
apropiaţi... 

Chiar în timp ce vorbea, micul elicopter al 
poliției se clătină sub o ploaie de gloanțe, se 
înclină pe o parte cu rotorul bătând aerul haotic, 
apoi plonjă în Jos. 

Jackson văzu mişcările cârmei dirijabilului în 
timp ce aripile laterale imense treceau pe sub el. 
Zburau deasupra dirijabilului şi stadionul de 
dedesubtul lor li se perinda pe dinaintea ochilor. 
Timpul îi presa. Kabakov şi Corley se susțineau 
unul pe altul în ușa elicopterului. 

Lander simţi rafala de vânt stârnită de rotor pe 
învelișul dinjabilului şi auzi motorul elicopterului. 

O atinse pe Dahlia şi-o avertiză arătând cu degetul 
mare în sus. 

— Mai dă-mi zece secunde, zise el. 

Femeia puse un încărcător nou în Schmeisser. 

Kabakov auzi vocea lui Jackson în căști: 

— Țineţi-vă bine! 

Cu o mișcare care le produse o senzaţie de gol 
în stomac, elicopterul cobori brusc pe partea 
dreaptă a dirijabilului. Kabakov auzi primele 
gloanţe lovind burta elicopterului. El şi Corley 
începură să tragă, în timp ce armele automate 
împroşcau cartuşe fierbinți şi din nacelă zburau 
bucăţi de sticlă. Peste tot în jurul lui Kabakov se 
auzea zornăit de metal. Elicopterul se deplasă 
brusc pe laterală şi urcă. Corley era rănit la coapsă 
şi avea pantalonii plini de sânge. 

Jackson, cu fruntea crestată de cioburi de sticlă 
în carlinga sa ciuruită, își ştergea sângele care-i 
şiroia în ochi. 

Toate geamurile nacelei fuseseră sparte, panoul 
cu instrumentele de bord era sfărâmat şi peste tot 
zburau scântei. Dahlia zăcea pe podea, nemişcată. 

Lander, rănit la umăr şi la picior, vedea cum 
balonul pierde din altitudine. Dirijabilul cobora, 
dar încă aveau şanse să treacă de peretele 
stadionului. Stadionul era sub el şi o masă de fețe 
se uitau în sus. Stătea cu mâna pe detonator. 
Acum! Apăsă pe întrerupător, cu o lovitură uşoară. 
Nimic. Întrerupătorul de rezervă. Nimic. Circuitele 
fuseseră distruse. Fitilul! Se trase de pe scaunul 
pilotului, ținând bricheta în mână, și-și folosi mâna 
bună şi piciorul întreg ca să se târască să apuce 
fitilul din partea din spate a nacelei, în timp ce 
balonul plutea în derivă deasupra mulţimii 
compacte. 

Cârligul prins de un cablu lung de vreo nouă 
metri atârna în spatele elicopterului. Jackson 
coborî până ce cârligul atinse învelişul neted al 
dirijabilului. Singura deschidere era spațiul dintre 
cârmă şi aripioara de sub punctul de articulație al 

cârmei. Dirijat de Kabakov, Jackson manevră 
cârligul astfel încât să ajungă cât mai aproape de 
țintă, dar era prea gros. 

Se prăbuşeau cu viteză peste stadion. Kabakov 
se uită în jur disperat şi văzu pe perete, prins cu o 
clemă, un colac de funie de nailon de trei sferturi 
de ţol cu o bridă de siguranţă la unul din capete. În 
Jumătatea de secundă cât se uită fix la ea, Kabakov 
fu străbătut de un îngrozitor sentiment de 
certitudine. 

De la sol, Moşevski se uita cu ochii ieşiţi din 
orbite şi pumnii strânşi la silueta care ieşi din 
elicopter şi începu să alunece ca un păianjen pe 
cablul de sub aparat. Smulse binoclul din mâna 
unui agent de lângă el, deși ştia înainte de a se uita. 
Era Kabakov. Vedea cum suflul produs de lamele 
rotorului îl izbea în timp ce aluneca pe cablul 
unsuros. Avea o funie legată de talie. Ajunseseră 
deasupra lui Moşevski. Arcuindu-se mult să vadă 
ce se întâmpla sus, Moşevski căzu pe spate şi 
continuă să urmărească scena. 

Kabakov îşi strecurase piciorul în cârlig. Se 
vedea fața lui Corley în deschiderea din burta 
elicopterului. Vorbea în căşti. Cârlgul alunecă în 
Jos, Kabakov era lângă aripioară. Nu! Aripioara se 
înălța, rotindu-se. Îl lovi pe Kabakov şi-l împinse 
într-o parte, Kabakov îşi luă avânt şi reveni, trecu 
fuma printre cârmă şi aripioară, sub articulația de 
sus a cârmei, o petrecu pe după cârlig şi făcu un 
nod, semnaliză cu mâna, şi elicopterul ambală să 
urce, în timp ce cablul se întinse pe lângă trupul lui 
Kabakov precum o bară de oţel. 

Târându-se pe podeaua plină de sânge şi 
alunecoasă a nacelei ca să ajungă la fitil, Lander 
simţi cum nacela se înclină brusc şi căută cu mâna 
un punct de sprijin. 

Elicopterul stătea agăţat în aer, în timp ce coada 
dirijabilului se ridicase la un unghi de cincizeci de 
grade, iar botul i se izbise de terenul de fotbal. 
Spectatorii începură să tipe şi o luară la fugă, 

blocând ieşirile în încercarea disperată de a se 
salva. Lander le auzea strigătele peste tot în jurul 
său. Îşi adună puterile ca să ajungă la fitil, ţinând 
bricheta în mână. 

Botul dirijabilului se târa peste tribune şi 
oamenii fugeau care-ncotro din faţa lui. Agăţă 
catargele de steag de pe culmea stadionului, se 
clătină, trecu de ele şi se îndreptă spre râu pe 
deasupra caselor, în  vuietul motorului 
elicopterului. Când se uită în jos, Corley îl văzu pe 
Kabakov stând în picioare pe aripioară, ţinându-se 
de cablu. 

— O s-ajungem la râu, o s-ajungem la râu, 
repeta Jackson, în timp ce indicatorul de 
temperatură semnaliza roșu. Îşi ţinea degetul mare 
deasupra butonului roşu pe care, dacă l-ar fi 
apăsat, ar fi lăsat încărcătura să cadă. 

Lander se săltă în picioare, făcând un ultim pas 
pe podeaua înclinată, şi aprinse bricheta. 

Moşevski îşi croi cu greu drum până la tribunele 
din partea de sus a stadionului. Elicopterul, 
dirijabilul, bărbatul care stătea pe aripioară 
atârnară deasupra râului preţ de o secundă, 
întipărindu-se pe veci în memoria lui Moşevski, și 
apoi dispărură într-o explozie orbitoare de lumină 
şi o bubuitură apocaliptică ce-l trânti la pământ în 
tribuna ce se zgâlțâia. Suflul exploziei smulse 
copacii din rădăcini, iar apa înspumată a râului fu 
aruncată în sus. Dedesubt se formă un crater uriaş, 
care se umplu cu vuiet la loc, iar deasupra se 
profilă un con imens estompat de explozie. Câteva 
secunde mai târziu, mult în aval pe râu, încărcătura 
de gloanțe continua să ciuruiască apa precum 
grindina şi zăngănea izbindu-se de corpurile 
metalice ale ambarcațiunilor. 

La câțiva kilometri depărtare, în timp ce-şi 
termina prânzul la Top of the Mart, o clădire care 
domină orașul cu înălțimea sa, Rachel văzu lumina 
orbitoare a exploziei. Se ridică şi apoi clădirea 
începu să se zgâlțâie, ferestrele se făcură țăndări, 

iar ea căzu pe spate, în timp ce prin sală încă 
zburau cioburi de sticlă. Uitându-se în sus la tăblia 
mesei sub care fusese aruncată, nu mai avu nicio 
îndoială în privinţa celor întâmplate. Se ridică cu 
greu în picioare. Alături, pe podea, o femeie stătea 
cu gura deschisă. Rachel o privi fix. 

— E mort, zise Rachel. 

. 

Numărul total al victimelor se ridicase la cinci 
sute douăsprezece. La stadion, paisprezece 
persoane fuseseră călcate în picioare la ieşire, 
cincizeci şi două se aleseseră cu diverse fracturi în 
încercarea de a părăsi stadionul şi restul se 
aleseseră cu tăieturi și vânătăi. Printre aceştia din 
urmă se afla şi președintele Statelor Unite. Fusese 
rănit atunci când zece agenţi de la Serviciul Secret 
se aruncaseră deasupra lui să-l protejeze. O sută 
şaisprezece persoane se aleseseră cu răni mici de 
pe urma cioburilor de sticlă de la ferestrele distruse 
de explozie. 

În ziua următoare, la prânz, Rachel Bauman și 
Robert Moşevski se aflau pe un dig mic de pe 
malul dinspre nord al râului Mississippi. Stăteau 
acolo de ore în şir, uitându-se la bărcile poliţiei 
care dragau râul. Operaţiunea se desfășurase toată 
noaptea, în primele câteva ore, căngile scoseseră la 
suprafață câteva bucăți de metal carbonizate 
desprinse din elicopter. Ulterior nu mai găsiseră 
nimic altceva. 

Digul pe care stăteau era sfârtecat de încărcătura 
de gloanţe. Un somn uriaş mort se lovi de el, adus 
de curent. Peştele era găurit ca o strecurătoare. 

Moşevski rămase impasibil. Nu-şi luase nicio 
clipă ochii de la bărcile poliției. Lângă el, pe dig, 
era valiza, pentru că în trei ore avea să-l ducă pe 
Muhammad Fasil înapoi în Israel ca să fie judecat 
pentru masacrul de la München. Avionul cu reacție 
El Al care venea să-i ia avea la bord şi paisprezece 
luptători de comando israelieni. Se simţise nevoia 
unei forțe-tampon adecvate, care să-l țină pe 

Moşevski departe de prizonierul său în lungul zbor 
spre casă. 

Rachel avea faţa umflată şi ochii roşii şi uscați. 
Plânsese până când îi secaseră lacrimile pe patul 
din camera de hotel, cu mâinile încleştate pe 
cămașa lui Kabakov, care era impregnată de 
mirosul țigărilor lui. 

Dinspre râu bătea un vânt rece. Moșevski 
acoperi umerii lui Rachel cu propria jachetă. Îi 
ajungea mai jos de genunchi. 

În cele din urmă, sirena bărcii din frunte vui 
prelung. Poliţiştii îşi traseră afară căngile goale şi 
bărcile o porniră în josul râului. Nu mai rămăsese 
decât râul, o masă compactă deplasându-se spre 
mare. Rachel îl auzi pe Moşevski scoțând un sunet 
straniu, sugrumat, şi bărbatul îşi întoarse faţa de la 
ea. Îşi lipi obrazul de pieptul lui şi-i încolăci 
trunchiul cu braţele atât cât putu să-l cuprindă, în 
timp ce se îndepărtau. Simţindu-i lacrimile 
fierbinţi în părul ei, îl bătu uşor pe spate. Apoi îl 
luă de mână şi-l duse la mal, ca pe un copil. 

